**ఎమ్బీయస్‌ - గ్రేట్‌ ఆంధ్ర ఆర్కయివ్స్‌ ప్రాజెక్టు**

**2011 Q1 జనవరి - మార్చి ఆర్టికల్స్‌**

**(పిడిఎఫ్‌ రూపంలో)**

**విషయసూచిక**

**కృష్ణ కమిటీ తెలంగాణా యివ్వటం లేదా?**

**కెసియార్‌-జగన్‌ పొత్తా?**

**కెసియార్‌ ఎందుకు వెళ్లటం లేదు?**

**టిడిపి - కిం కర్తవ్యం?**

**దిక్కు చూపిన కృష్ణపథం**

**ఏడాదిలో ఎంత మార్పు! - 1-4**

**మీడియా చేత, మీడియా కోసం నడిచే ఉద్యమం -1-9**

**ఉద్యమాల్లో డబ్బు పాత్ర**

**రాజీలా? రాజీనామాలా?**

**తుమ్ములూ - 'చిరంజీవ'లూ -1-6**

**జోకా? ఈవెంటా? - 1-6**

**జెపి పై దాడి - 1-4**

**ఎన్‌ టివి సర్వే**

**జగనూ - తెలంగాణా - 1-4**

**కాషాయం రంగు గులాబీ**

**రాత్రికి రాత్రి..**

**అటు మార్చులు.. ఇటు చర్చలు**

**నాగం పన్నాగం ...1-3**

**నిజాం ప్రభువు నిలిచాడు.. ఆంధ్రభోజుడు నేలకూలాడు**

**విధ్వంసం వెనుక ప్రణాళిక - 1-4**

**పిడుక్కీ బియ్యానికీ చావులేనా...? - 1-3**

**మీడియా యిట్లు చెప్పుచున్నది...**

**తెరాస-కాంగ్రెస్‌.. బ్లో హాట్‌, బ్లో కోల్డ్‌**

**ఉద్యమనాయకత్వం - 1-5**

**జూన్‌లో తెలంగాణా..?**

జనవరి 03 ఎమ్బీయస్‌ : కృష్ణ కమిటీ తెలంగాణా యివ్వటం లేదా?

ఈ రోజు (జనవరి 2)న జ్యోతి దినపత్రిక, ఎబియన్‌ టీవీ ఛానెల్‌ కృష్ణ కమిటీ సిఫార్సు అంటూ ఓ కథనాన్ని వేసింది. నివేదికపై ఎలాటి వూహాగానాలు చేయవద్దని ఎన్‌బిఏ చెప్పినా లెక్క చేయకుండా వీళ్లు 'మేం సేకరించిన సమాచారం' అంటూ లీక్‌ వేశారు. దాని ప్రకారం - కమిటీ ప్రత్యేక తెలంగాణా యిచ్చేట్టు లేదు. తెలంగాణాకు యిచ్చిన హామీలు గతంలో నెరవేరలేదు కాబట్టి అవి నెరవేర్చడానికి ఆర్టికల్‌ 371 కింద ప్రత్యేక రక్షణలు కల్పిస్తారట. ఇప్పటికే విదర్భ, గూర్ఖాలాండ్‌, కచ్‌ యిత్యాది ప్రాంతాలకు యిలాటి రక్షణ వుందిట. అంటే ప్రాంతీయ మండలిలా వుండి అసెంబ్లీకి జవాబుదారీగా వుంటాయన్నమాట. ఎవరు సిఎంగా వున్నా యీ ప్రాంతపు అధికారం చెక్కు చెదరదు. ఇలా రెండేళ్లు నడిపి చూసి అప్పుడు కూడా అన్యాయాలు జరిగి ప్రజలు ప్రత్యేకరాష్ట్రం వాంఛిస్తే అప్పుడు రాష్ట్రం విభజించే ఆలోచన చేయవచ్చు అని కమిటీ సిఫార్సు చేసిందట. దీనితో సహా హైదరాబాదుతో సహా ప్రత్యేకతెలంగాణా యివ్వడం వంటి ఆరు ఆప్షన్స్‌ యిచ్చిందట - ఇదీ స్థూలంగా జ్యోతి కథనం.

నిజానిజాలు మనకు జనవరి 6 వరకు తేలవు కాబట్టి ఆ లోపున కుతూహలం పట్టలేక ఊహాగానాలు చేస్తూ వుంటాం. అందువలన జ్యోతి కథనం మనలో ఉత్సుకతను, ఆలోచనను రేకెత్తిస్తుంది - యిది నిజమా? కాదా? అని. దానిపై గట్టిగా బుర్ర పెట్టి ఆలోచిద్దాం.

ప్రస్తుత పరిస్థితి చూస్తూవుంటే కమిటీ నివేదిక వేర్పాటువాదులను సంతృప్తి పరచేట్లా వుండదని స్పష్టంగా అనిపిస్తోంది. 'అందర్నీ తృప్తిపరుస్తుంది, ..అంటే మెజారిటీ ప్రజలను తృప్తిపరుస్తుంది..' అని జస్టిస్‌ శ్రీకృష్ణ అంటున్నారు. మెజారిటీకి నచ్చేది విభజనవాదులకు నచ్చదని అందరికీ తెలుసు. అందునా వారు కోరేది ప్రత్యేక రాష్ట్రం ప్లస్‌ హైదరాబాదు. వీటిలో ఏది తగ్గినా వాళ్లకు రుచించదు. కెసియార్‌ అన్నంత అంతర్యుద్ధం లెవెల్‌ కాకపోయినా ఎంతో కొంత గొడవ తథ్యం అని అనిపిస్తోంది కాబట్టే ప్రభుత్వం యిన్ని జాగ్రత్తలు తీసుకుంటోంది. నివేదిక బయటకు రాగానే తెలంగాణా ప్రాంతంలోనే ఎక్కువ గొడవలు చెలరేగుతాయన్న లెక్కతోనే కేంద్ర బలగాలలో 80% కంపెనీలు తెలంగాణాలో మోహరిస్తున్నారని తేటతెల్లంగా తెలుస్తోంది.

కమిటీ సభ్యులు ఈనాడుకి యిచ్చిన ఇంటర్వ్యూలు చూడండి. కృష్ణగారు, దుగ్గల్‌ గారు బయటపడలేదు కానీ తక్కిన ముగ్గురు అంత లౌక్యం చూపించలేదు. కాస్త యిండికేషన్స్‌ కనబడ్డాయి. వాళ్లెవరూ సెంటిమెంటు గురించి మాట్లాడలేదు. ఎమోషనల్‌ యిస్యూస్‌పై మాట్లాడలేదు. అభివృద్ధి, అభివృద్ధి యిదే జపం వాళ్లకు. మహిళలు అభివృద్ధి కోరుకుంటున్నారు, నగరజీవనం కోరుకుంటున్నారని మహిళా సభ్యురాలు, మైనారిటీలు అభివృద్ధి కోరుకుంటున్నారు ప్రధానస్రవంతితో బాటే ఆలోచిస్తున్నారు కానీ వేరుగా ఆలోచించటం లేదని ముస్లిం సభ్యుడు చెప్పారు. ఇక న్యాయశాస్త్ర కోవిదుడైతే ఏ ప్రాంతానికైనా అన్యాయం జరిగితే రాజ్యాంగం పరిధిలోనే దానికి మార్గాలు వెతకవచ్చన్నారు.

ఇప్పుడు జ్యోతి రిపోర్టు చూస్తే ఆయన చెప్పినదానికి దగ్గరగా వుంది. ప్రాంతాలకు జరిగిన అన్యాయాల వలన చోటు చేసుకున్న అసమానతలను దూరం చేయడానికి రాజ్యాంగ పరిరక్షణ కల్పించాలని కమిటీ చెప్పిందంటే నమ్మవచ్చు. ఇంకో విషయం కూడా వుంది. ఇలాటి సిఫార్సే కాంగ్రెస్‌కు కావాలి. తెలంగాణా యివ్వడం వలన వాళ్లకు ఎదురయ్యే ప్రధాన సమస్య గూర్ఖాలాండ్‌. అక్కడికి యీ మధ్యే వెళ్లివచ్చిన ఓ మిత్రుడు చెప్పాడు - గూర్ఖాలాండ్‌తో పోలిస్తే తెలంగాణా సమస్య ఓ సమస్యే కాదుట. అక్కడ బోర్డుల్లో వెస్ట్‌ బెంగాల్‌ అని తీసిపారేసి గూర్ఖాలాండ్‌ అని రాసేశారట - మైలురాళ్లపై సైతం. గూర్ఖాలాండ్‌ సమస్య తలెత్తిందంటేే బెంగాల్‌లో అధికారంలోకి వస్తామని ఆశిస్తున్న కాంగ్రెస్‌, తృణమూల్‌ దెబ్బ తినేస్తాయి. కాంగ్రసు తెలంగాణా యిచ్చి గూర్ఖాలాండ్‌ సమస్యను మళ్లీ రగిలించింది అని సిపిఎం ప్రచారం చేసిందంటే చాలు - బెంగాల్‌లో తక్కిన ప్రాంతాలన్నీ (వాళ్లు గూర్ఖాలాండ్‌ను వ్యతిరేకిస్తున్నారు) కాంగ్రెస్‌కు వ్యతిరేకంగా ఓటేస్తారు. చూస్తూ చూస్తూ ప్రణబ్‌ దీన్ని సాగనివ్వరు.

ఇక రెండోది, పలుమార్లు చెప్పుకున్నదే. తెలంగాణాలో కెసియార్‌ను ఎదిరించగల నాయకత్వం కాంగ్రెస్‌లో తయారు కాలేదు. ఆంధ్రలో జగన్‌, తెలంగాణాలో తెరాస గట్టి పోటీ యిస్తే కాంగ్రెస్‌ రెండిందాలా చెడిపోతుంది. కావాలని తమ గొయ్యి తామే తీసుకోవడం ఎందుకు? సాగినంతకాలం సాగనిద్దాం అనే లైను తీసుకోవచ్చు. అర్జంటుగా నిర్ణయం తీసుకుని బావుకునేది ఏముంది? అనుకోవచ్చు.

ఇలాటి సిఫార్సు వలన తెలంగాణా సమస్య చల్లారుతుందా లేదా అన్నది వేరే విషయం. దీనితో బాటు యితర ఆప్షన్స్‌ ఐదు యిచ్చారు కాబట్టి అధికారంలో వున్న పార్టీ వాటిలో ఒకటి ఎంచుకోవచ్చు. ఆ హక్కు వాళ్లకు వుంటుంది. వాళ్ల రాజకీయ అవసరాలకు అనుగుణంగా లేదని తేలితే మొత్తం నివేదికనే బుట్టదాఖలు చేయవచ్చు. కమిటీ నివేదికను జనవరి 6 న బహిర్గతం చేసినపుడు యీ సిఫార్సే బయటకు వస్తే వెంటనే విభజనవాదులు తిరగబడతారు. వాళ్లకు ప్రత్యేకరాష్ట్రంతో బాటు హైదరాబాదు కూడా కావాలి. వాళ్ల ఉద్దేశం ప్రకారం ఆ కమిటీ ఆంధ్రలో రాజధాని ఎక్కడ పెట్టుకోవాలో సూచిస్తే చాలు.

కానీ అడిగినవన్నీ దక్కడం అనేది లోకంలో ఎక్కడా జరగదు. చావుకి పెడితే లంఖణానికి వస్తుంది అని సామెత. ఉద్యోగులు జీతాలు 25% పెంచమని అడిగి చివరకు ఏ 10%కో ఒప్పుకుంటారు. విభజనవాదులు కూడా వాళ్లు అడిగినంతా రాదన్న దానికి మానసికంగా సిద్ధపడి, కాస్త దిగివస్తే పరిష్కారం సాధ్యమౌతుంది. కానీ అది జరిగేట్టు కనబడటం లేదు. ఎందుకంటే ఉద్యమం ఒకరి చేతిలో వుంటే అలాటి బేరసారాలకు అనువుగా వుంటుంది. ఇప్పుడు తెలంగాణాకు మేం ప్రతినిథులం అంటే మేం అని చాలామంది తయారవుతున్నారు కాబట్టి ఒకళ్లను మించి మరొకరు రంకెలు వేస్తున్నారు, మిలిటన్సీ ప్రదర్శిస్తున్నారు. వీళ్లలో ఎవరైనా కాస్త ప్రాక్టికల్‌గా మాట్లాడబోతే వెంటనే అవతలివాళ్లు 'తెలంగాణాద్రోహి' అనేస్తారు. అందువలన తాము అడిగినదానికి అరవీసం తక్కువైనా ఒప్పుకోమని బిగిసి కూర్చుంటారు. దానివలన సమస్య మరింత జటిలం అవుతుంది.

కమిటీ నివేదిక సాంతం చదివితే వాళ్లు చెప్తూ వచ్చినవి ఎంతవరకూ వాస్తవాలో వాళ్ల వాదనలో ఎంత పస వుందో, తెలంగాణా నిజంగా వెనుకబడి వుందో లేదో తెలిసిపోతుంది. నేననుకోవడం- మీటింగు ప్రారంభం కాగానే నివేదిక విభజనను సిఫార్సు చేయలేదని వినగానే తెరాసవారు, కాంగ్రెస్‌, టిడిపి, సిపిఐలలో తెలంగాణా ప్రతినిథులు వెంటనే బయటకు వచ్చేసి నివేదిక ప్రతులను తగలబెట్టేస్తారు. వాళ్లు ఆ నిర్ణయానికి ఎందుకు వచ్చారో తెలుసుకునే ఓపిక కూడా ప్రదర్శించరు. ఒకవేళ జ్యోతి రిపోర్టు తప్పయి విభజన సిఫార్సు చేస్తే యీ తగలబెట్టే పని ఆంధ్రప్రతినిథులు చేయవచ్చు.

చూదాం. జనవరి 6 న హోం మినిస్ట్రీ బయట భోగిమంటలు ఎవరు వేస్తారో! - ఎమ్బీయస్‌ ప్రసాద్‌ (జనవరి 2011)

జనవరి 04 ఎమ్బీయస్‌ : కెసియార్‌-జగన్‌ పొత్తా?

కెసియార్‌ జగన్‌ల మధ్య పొత్తు కుదురుతోందని తొలుత ఆంధ్రభూమిలో ఓ కథనం వచ్చింది. రాష్ట్రం విడిపోతే తెలంగాణాలో తెరాసకు, ఆంధ్రలో జగన్‌కు మంచి భవిష్యత్తు వుందని, అందువలన వాళ్లు చేతులు కలుపుతున్నారని రాశారు. వరంగల్‌ సభకు జగన్‌ ఆర్థికసాయం చేశారని, జగన్‌ పార్టీ రాబోయే ఎన్నికలలో తెరాసతో పొత్తు పెట్టుకుని కొన్ని సీట్లు పోటీ చేస్తుందని, తెలంగాణాలో వైయస్‌ అభిమానులు ఆ పార్టీకి, ఆ పొత్తుకు ఓట్లేస్తారని అనుకుంటున్నారని ఆ కథనం చెప్పింది. దాన్ని ఎవరూ పట్టించుకున్నట్టు లేదు కానీ తర్వాత ఆంధ్రజ్యోతిలో కథనానికి కెసియార్‌ నుండి స్పందన వచ్చింది.

జ్యోతి కథనంలో జగన్‌ పార్టీ తెలంగాణాలో ఓ శాఖ పెడుతుందనిగాని, తెరాసతో పొత్తు పెట్టుకుంటుందని గాని, వరంగల్‌ సభకు జగన్‌ సాయం చేశాడని కానీ రాయలేదు. అటు కెసియార్‌, యిటు జగన్‌ మధ్యంతర ఎన్నికలలో లాభపడదామని చూస్తున్నారని, అందుకే పొత్తు పెట్టుకుంటున్నారని రాశారు. దానికి రెండు రోజుల ముందు మధ్యంతర ఎన్నికలకు సిద్ధంగా వుండాలని చెపుతూ కెసియార్‌ తన కార్యకర్తలతో 'మధ్యంతరం వస్తే తెలంగాణాలో మనకు 100 సీట్లు వస్తాయి. ఆంధ్రలో జగన్‌ దుమ్ము దులుపుతాడు. మధ్యలో కాంగ్రెస్‌ ఛస్తుంది.' అన్నారు. జ్యోతి అది గుర్తు చేసింది.

జ్యోతి కథనం రాగానే జగన్‌ ఖండించలేదు కానీ కెసియార్‌ మాత్రం దిక్కుమాలిన పత్రిక, దిక్కుమాలిన కథనం అన్నారు. జగన్‌ను ఒకే ఒక్కసారి తప్ప ఎన్నడూ కలవలేదన్నారు. జ్యోతి రిజాయిండర్‌ రాస్తూ వాళ్లు కలిశారని మేం రాయలేదు కదా, యిద్దరి అనుచరులు మంతనాలు సాగిస్తున్నారని మా సమాచారం అన్నారు. ఈ కథనం నిజంగా ఆసక్తికరం. ఇది యథార్థం కావడానికి అవకాశాలెన్నో చూద్దాం.

జగన్‌తో పొత్తు పెట్టుకుంటే కెసియార్‌కు ఏం లాభం? అన్నది ముందు చూద్దాం. తెలంగాణాలో వైయస్‌ అభిమానులు చాలామంది వున్నారని, వాళ్లు జగన్‌కేసి చూస్తున్నారనీ అందరికీ తెలుసు. జగన్‌ సమైక్యవాదం వదిలేస్తే వాళ్లు పబ్లిగ్గా బయటపడి అతనికి జై అంటారు. ఇప్పటిదాకా వదిలేయలేదు కాబట్టి, అనటం లేదు కానీ జగన్‌ పట్ల మొగ్గయితే వుంది. రాష్ట్రం విడిపోయాక జగన్‌ తెలంగాణా శాఖ అంటూ పెడితే వీళ్లు దానిలో చేరవచ్చు. కానీ మధ్యంతర ఎన్నికలనేవి వస్తే అవి రాష్ట్రం విడిపోవడానికి ముందే వస్తాయి. అప్పటికి జగన్‌ తెలంగాణా శాఖ పెట్టే అవకాశమే వుండదు.

తెలంగాణా రాష్ట్రం విడిగా ఏర్పడడానికి ముందే జగన్‌తో చేతులు కలిపితే కెసియార్‌ యిమేజి ఏమవుతుంది? ప్రస్తుతానికి రాష్ట్రం మొత్తానికి సమైక్యవాదిగా నిలబడినది జగన్‌ ఒక్కరే. చిరంజీవి కూడా వ్యక్తిగతంగా తాను సమైక్యవాదే అంటారు కానీ కాంగ్రెస్‌ ఏం చేస్తే ఆ దారిన పోవడానికే చూస్తారు. జగన్‌ సమైక్యవాదానికి నిలబడడం, గోడమీద పిల్లిలా కాకుండా పార్లమెంటులో సమైక్యవాద ప్లకార్డు పట్టుకుని తన విధానం పబ్లిగ్గా చాటుకోవడంతో వేర్పాటువాదులు అతనంటె మండిపడుతున్నారు. పోయి పోయి కెసియార్‌ జగన్‌తో చేతులు కలిపితే అలాటివాళ్లు సహించగలరా? కెసియార్‌ అమ్ముడుపోయారంటూ అల్లరి పెట్టరా? ఉద్యమం ఆఖరిదశలో, ఫలం చేతికందే వేళ కెసియార్‌ అంత రిస్కు తీసుకుంటారా?

అయినా రిస్కు ఎందుకు తీసుకోవాలి? జగన్‌ ద్వారా వచ్చే ఓట్ల శాతం మహా అయితే ఎంత వుంటుంది? 3%యా, 5%యా? తెలంగాణా రాష్ట్రం రాకుండా మధ్యంతర ఎన్నికలంటూ వచ్చినా, రాష్ట్రం ఏర్పడిన తర్వాత తొలి ఎన్నికలలో నైనా ప్రతీ నియోజకవర్గంలో తెరాసకి లక్షల్లో మెజారిటీ వస్తుందనుకుంటూన్న పరిస్థితిలో కెసియార్‌కు జగన్‌ పొత్తు అవసరమా? దాని గురించి వీరతెలంగాణావాదుల చేత మాట పడాలా? వరంగల్‌ సభకు డబ్బు అవసరం పడితే జగన్‌ను అడగవలసిన దుస్థితిలో కెసియార్‌ వున్నారా? వరంగల్‌ సభకు ఏర్పాట్లు చేసినవారు సాధ్యమైనంతవరకు ఉచితంగానో, లేదా సరసమైన ధరలకో పనిచేసి వుంటారు. కూలీ అంటూ బాగానే పోగేశారు కెసియార్‌. డబ్బుకోసం జగన్‌ను యాచించవలసిన కర్మ లేదు. ఆయనకు ఓడలు వున్నాయనేది కాస్త అతిశయోక్తి అయినా మరపడవలైనా వుండి వుంటాయి.

ఇక జగన్‌! కెసియార్‌తో పొత్తు పెట్టుకుంటే జగన్‌కి రాలే ఓటు ఒకటైనా వుందా? కాగడా పెట్టి వెతికినా ఆంధ్రప్రాంతంలో కెసియార్‌కు అభిమానులు కనిపించరు. వీర సమైక్యవాది అన్న యిమేజితో జగన్‌కు కొన్ని ఓట్లు పడే ఛాన్సుంది. కెసియార్‌తో పొత్తు పెట్టుకున్నారన్న సంగతి బయటకు పొక్కగానే వాళ్లంతా దూరమవుతారు. అలాటప్పుడు జగన్‌ యీ రిస్కు ఎందుకు తీసుకోవాలి?

పైగా యింకో విషయం - రాష్ట్రం విడగొట్టి ఎన్నికలు పెడితే యిరువైపులా క్షవరమవుతుందని తెలిస్తే కాంగ్రెస్‌ ఎందుకు విడగొడుతుందిట? ఎవరైనా తనకు లాభం లేని పని చేస్తారా?

అందువలన యీ పొత్తు వార్త అబద్ధమనే అనుకోవాలి. మరి యీ వార్త ప్రచారంలోకి ఎందుకు వచ్చింది? నా అనుమానం టిడిపికి అనుకూలంగా వుండే మీడియానే యీ వార్తను సృష్టించి వుండవచ్చు. తెలంగాణాలో తెరాస కారణంగా టిడిపి తీవ్రంగా నష్టపోతోంది. మాజీ ఎమ్మెల్యేలు కూడా (తాజాగా గట్టు భీముడు) వెళ్లి తెరాసలో చేరిపోతున్నారు. ఆంధ్రప్రాంతంలో జగన్‌ రాక యిబ్బంది పెడుతోంది. కాంగ్రెస్‌లో లుకలుకల వలన సాధారణ పరిస్థితుల్లో టిడిపి లబ్ధి పొందేది. కానీ మధ్యలో జగన్‌ వచ్చిపడ్డాడు-యాంటీ-ఎస్టాబ్లిష్‌మెంట్‌ ఓట్లలో వాటా పట్టుకుపోవడానికి! అందువలన టిడిపికి యిప్పుడు ప్రధాన శత్రువు కాంగ్రెస్‌ కాదు.. యిటు తెరాస, అటు జగన్‌.

ఆ యిద్దరు శత్రువులను యిమేజి పరంగా ఒక్కసారిగా దెబ్బ కొట్టేదే యీ వార్త. సమైక్యవాదితో చేతులు కలుపుతున్నాడనే పుకారుతో కెసియార్‌ను, వేర్పాటువాదితో చేతులు కలుపుతున్నాడనే పుకారుతో జగన్‌ను వారి అభిమానుల దృష్టిలో దిగజార్చడానికి యీ వార్త తయారైందని నా అనుమానం. - ఎమ్బీయస్‌ ప్రసాద్‌ (జనవరి 2011)

జనవరి 05 ఎమ్బీయస్‌ : కెసియార్‌ ఎందుకు వెళ్లటం లేదు?

కెసియార్‌ తాను జనవరి 6 నాటి అఖిలపక్షానికి వెళ్లటం లేదని ఎనౌన్సు చేశారు. దానికి కారణం పార్టీకి యిద్దరి చొప్పున పిలవడం సమస్యను జటిలం చేయడం కాబట్టి అని చెప్పారు. పార్టీకి యిద్దరు వెళ్లినా, ముగ్గురు వెళ్లినా నష్టం ఏమిటో నాకు అర్థం కాలేదు. ఆ రోజు సమావేశంలో నివేదిక కాపీలు చేతికి యిస్తారు. మహా అయితే ''మీ పార్టీ అభిప్రాయం ఏమిటి?'' అని అడుగుతారు. వీళ్లు ఏమంటారు?

''ఇప్పుడే కదా మీరిచ్చారు. ఈ 600 పేజీల నివేదిక యిప్పటికిప్పుడు ఏం చదువుతాం? పోనీ సారాంశం రెండు మూడు పేజీలు చదివి చెప్పమన్నా ఎలా చెప్పగలం? వాళ్లు ఆ నిర్ణయానికి ఎందుకు వచ్చారో దానికి లాజిక్‌ ఏమిటో తరచి చూడనిదే వారితో ఏకీభవించాలో, విభేదించాలో తేల్చుకోలేం కదా. అయినా మా పార్టీ ప్రజాస్వామ్యం పరిఢవిల్లే పార్టీ. నేను ఒక్కణ్నే నిర్ణయం తీసుకుని అందరిమీదా రుద్దే స్వభావం కాదు నాది. నియంతను కాను. అందువలన మా పార్టీ పాలిట్‌బ్యూరోలో దీన్ని క్షుణ్ణంగా చదివి, ప్రతీ అంశం పరామర్శించి అప్పుడు చెపుతాం.'' అంటారు.

కాదు, యిప్పుడే చెప్పాలి, లేకపోతే బయటకు అడుగు పెట్టనివ్వను అని చిదంబరంగారు ఒత్తిడి చేయరు కదా! మనమూ చేయం కదా! మా నియోజకవర్గం బాధలు అసెంబ్లీలో చెప్పవయ్యా మొగడా అని అసెంబ్లీకి పంపించిన ప్రతినిథులు అక్కడేమీ మాట్లాడకుండా మైకులు విరగ్గొట్టి, వాళ్లిచ్చిన కాగితాలు చింపి పోసి, స్పీకరు పోడియం వద్దకు 'దూసుకుపోయి', మార్షల్స్‌తో దొంగా పోలీసు ఆటలాడి, మీడియా పాయింటు వద్దకు వచ్చి పగటివేషాలు వేసి మాక్‌ ఎసెంబ్లీ నిర్వహించి, వినోదిస్తూంటే మనం ఏమైనా అంటున్నామా? నోరు మూసుకుని కూర్చుంటున్నాం. అలాటిది వాళ్లు చిదంబరంగారు అడగ్గానే ఫస్ట్‌ బెంచీ కుర్రాడిలా చేతులు కట్టుకుని తమ అభిప్రాయాన్ని గడగడా అప్పచెప్పాలని ఆశిస్తామా? ఎంత మాట!

వాళ్లు యిచ్చిన నివేదిక మోసుకురావడం తప్ప వీరు చేసేదేమీ లేదని అందరికీ తెలుసు. పీఆర్పీ, సిపిఐ ఆ ముక్క ముందే చెప్పారు - మేం అప్పటికప్పుడు ఏమీ చెప్పం, దానికి సమ్మతం అయితేనే పిలవండి, లేకపోతే వూరుకోండి అని. అయినా ప్రభుత్వం ఏర్పాటు చేసే సవాలక్ష అఖిలపక్ష సమావేశాలు చూశాం. ప్రభుత్వం ఎప్పుడూ మేం చాలా విశాలహృదయం కలిగినవారం, మీ అభిప్రాయాన్ని కూడా పరిగణనలోకి తీసుకుంటాం, మీరేమనుకుంటున్నారో చప్పున చెప్పేయండి చూతాం అంటారు. వీళ్లు 'అమ్మ, మా ఐడియాలన్నీ కాజేద్దామనా? అది కుదరదు. మీ కార్డులు బల్లమీద పెట్టండి ముందు' అంటారు. మీరంటే మీరు అనుకుంటూండగానే ఓ గంట గడిచిపోతుంది. ప్రభుత్వానికి చిత్తశుద్ధి లేదు అంటూ వీళ్లు వాకౌట్‌ చేస్తారు. వీళ్లకు అహంభావం తప్ప ప్రజాసమస్యల పట్ల చింతలేదు అని అధికారపక్షంవారు ఆరోపిస్తారు. రేపు ఎన్నికల తర్వాత వారు వీరైనా యిదే తంతు.

అఖిలపక్ష సమావేశాలు జనవరి 6 తో ఆగవు. ఏదో దానికి ఎప్పుడూ అవుతూనే వుంటాయి. అయితే దీనికి మాత్రం కెసియార్‌ ఎందుకు వెళ్లనంటున్నారు? ఆలోచించ వలసిన విషయమే!

మాటవరసకి - కృష్ణ కమిటీ వీళ్లు అడిగినట్లు ప్రత్యేక తెలంగాణా, హైదరాబాదుతో సహా యిచ్చేస్తోందని కెసియార్‌కు ముందే ఉప్పందిందనుకోండి, కెసియార్‌ వెళ్లడం మానేస్తారా? చక్కగా వెళ్లి వాయినం పుచ్చుకుని వస్తారు. ఇది నా ప్రాణాలు పణంగా పెట్టి తెచ్చుకున్నది, ఎవరైనా చేయివేస్తే ఛంపేస్తాను అంటూ కొంగుచాటున భద్రంగా పట్టుకుని వస్తారు.

ఒకవేళ కృష్ణ కమిటీ రాష్ట్రవిభజనకు అంగీకరించలేదని ముందే సమాచారం అందిందనుకోండి. ఈ సన్నాహం ఏమీ వుండదు. వెళ్లి భంగపడినట్లు వుంటుందనుకుని వెళ్లడం మానేస్తారు.

అయితే కమిటీ నివేదిక గురించి కెసియార్‌కు ఉప్పందిందా? లేదా? అన్నది మనకు తెలియదు. మనం వూహించాల్సిందే! 600 పేజీల కమిటీ నివేదిక అంటే అది తయారుకావడానికి కనీసం రెండు నెలలైనా పడుతుంది కదా. ఫైనల్‌ రికమెండేషన్స్‌ మినిట్‌ చేయడానికి, టైపు కొట్టడానికి, నాలుగైదు కాపీలు ప్రింటు చేయించి బైండు చేయించడానికి కనీసం వారమైనా పడుతుంది కదా. ఈ సెక్రటేరియల్‌ పనిలో తెలుగువాడు ఒక్కడైనా వుండకుండా వుంటాడా? ఒక్కడైనా మనవాళ్ల చెవిలో ఊదకుండా వుంటాడా? పోనీ ఎవరూ నోరు విప్పలేదనే అనుకుందాం. డిసెంబరు 30 న నివేదిక చేతికి వచ్చాక దాని కాపీలు చిదంబరంగారు ఆయా శాఖలకు పంపి అభిప్రాయాలు కనుక్కుంటాను అన్నారు కదా! అంటే యిరిగేషన్‌, ప్లానింగ్‌, ఎడ్యుకేషన్‌, హోం వంటివి అనుకోండి. వాటిల్లో ఒఖ్కడు కూడా మనవాడు వుండకుండా వుంటాడా? మనవాళ్లు తాయిలాలతో ఊరిస్తే ఊగకుండా వుంటాడా?

ఆంధ్రజ్యోతివాళ్లు జనవరి 3 వ తారీకునే నివేదికలో సమాచారం అంటూ ఓ లీక్‌ వేసేశారు. టైమ్స్‌ ఆఫ్‌ ఇండియా వారు తెలంగాణా ప్రాంతంలో ఎంతో అభివృద్ధి జరిగిందని కమిటీ కనుగొన్నది అని వేశారు (వాళ్ల కథనం ప్రకారం హైదరాబాదుని పక్కన పెట్టేసినా తెలంగాణాలోని మిగతా జిల్లాలన్నీ ఆంధ్రప్రాంతాలతో సమానమే కాదు, అంతకంటె ఎక్కువగా వున్నాయట. ఒకే ఒక్క విషయంలో తప్ప! విద్యారంగంలో పెట్టుబడుల విషయంలో తెలంగాణా వెనుకబడి వుందట. తక్కిన అన్నిటిలో మెరుగ్గా ఉందట. అందువలన వేర్పాటువాదుల వెనుకబడినతనం వాదన చెల్లదు అంటూ రాసింది టైమ్స్‌) ఇవన్నీ వాళ్లు 2 వ తారీకుకే ఎలా సంపాదించారంటారు? మహా మహా అమెరికావే వికీలీక్స్‌ వాళ్లు సంపాదించేస్తున్నారు. మనదనగా ఎంత?

మనం యింకోటి మర్చిపోతున్నాం. ముఖ్యమంత్రిగారికి ఆదివారం నాటికే నివేదిక ఓ కాపీ పంపించారట. ఆయన సమైక్యవాదులైన పీఆర్పీ, మజ్లిస్‌ వారిని పిలిచి మంతనాలాడారట. ముఖ్యమంత్రి పేషీ నుండికానీ, యీ రెండు పార్టీల నుండి కానీ తెరాసవారికి సమాచారం రాకుండా వుంటుందా? వచ్చే వుంటుంది. అది వాళ్లకు అనువుగా వుండి వుండదు. అందుకే కెసియార్‌ ఏదో కారణం చెప్పి ఎగ్గొడుతున్నారని మనం భావించవచ్చు.

శ్రీశ్రీ 1949 నాటి పద్యం ఒకటి వుంది.

''తీర్మానాలూ ఉపవాసాలూ చేశాం, ఖద్దరూ కేకలూ వేశాం

మోసుకొచ్చాం స్వరాజ్యమ్మూట, మూట విప్పితే ఏమీ లేదు..'' అని.

తెరాసవాళ్లు అటువంటి అనుభవానికి సిద్ధపడితేనే ఢిల్లీ సమావేశానికి వెళ్లాలి. వాళ్లు సిద్ధంగా లేరు.

మరి టిడిపి వాళ్లు ఎందుకు వెళ్లటం లేదంటారా? కెసియార్‌ని కాపీ కొట్టడం తప్ప తక్కిన పార్టీల్లోని తెలంగాణా నాయకులకు స్వంత తెలివితేటలేమున్నాయి? శ్రీశ్రీ పద్యం చెప్పానుగా. అది యిలా ప్రారంభమౌతుంది...

''బాకాలు లాభం లేదు, బాజాలు లాభం లేదు

ఎంత యీదినా ఏం ఫాయదా ఎక్కడా తీరం కనబడదు

తలమాత్రం మీదికుంచి నిలువీత యీదుతున్నాం

గమనం పిసరూ లేదు, గమ్యం అసలే లేదు

అంతా గజీతగాళ్లే మళ్లీ అరగజం పురోగమనం లేదు..''

మీకు తెలిసే వుంటుంది, నిలువీతలో కాళ్లాడించే యాక్టివిటీ వుంటుంది కానీ మనిషి ముందుకు సాగడు. తెలంగాణా నాయకుల విషయంలో అదే జరుగుతోంది. నిలువీత యీదుతూ ఒకర్ని మించి మరొకరు రంకెలేస్తున్నారు - ఇది చేస్తాం, అది చేస్తాం అని. (కేకే గారికి వీటిలో నందీ అవార్డు యివ్వవచ్చు) కానీ కథ మాత్రం సాగటం లేదు. కేంద్రం మళ్లీ సాచివేత కార్యక్రమాలు మొదలెట్టింది. 2010 అంతా యిలాగే సాగింది. 2011లోనూ యిదే కథ సాగేట్టుంది. - ఎమ్బీయస్‌ ప్రసాద్‌ (జనవరి 2011)

జనవరి 06 ఎమ్బీయస్‌ : టిడిపి - కిం కర్తవ్యం?

పోచారం శ్రీనివాసరెడ్డి టిడిపి వీడారు. సుద్దాల దేవయ్య వీడబోయి కార్యకర్తల ధాటికి జడిసి ఆగిపోయారు. కార్యకర్తల ఒత్తిడి మేరకు తెరాసలో చేరుతున్నానని పోచారం అంటే తన కార్యకర్తల ఒత్తిడి మేరకు ఆగిపోయానని దేవయ్య అంటున్నారు. వాళ్లు దేవయ్యను అడిగారట 'టిడిపి నీకేం తక్కువ చేసింది? 30 ఏళ్లగా అన్ని పదవులూ అనుభవించి యీ రోజు కెసియార్‌ వెంట పోతున్నావ్‌. ఆయన యిప్పటిదాకా తన వెంట తిరిగినవాళ్లను కాదని నీకు పీటేసి కూర్చోబెడతాడా?' అని అడిగారట. అంటే తెలంగాణాలో టిడిపి కార్యకర్తలందరూ ఒక్కలా లేరు, ఒక్కో ఊళ్లో ఒక్కోలా వున్నారన్నమాట.

కానీ మీడియావాళ్ల హడావుడి చూస్తే తెలంగాణా మొత్తంలో టిడిపి నాయకులందరూ కార్యకర్తలు పట్టుబట్టడం వలన తెరాసవైపు దుమికేస్తున్నారని అనిపిస్తుంది. ఇది ఆపడానికి టిడిపివారు నాగం నేతృత్వంలో తెలంగాణా వింగ్‌ ఒకటి అర్జంటుగా పెట్టేయబోతున్నారని, దానికి 6 తర్వాత బాబు గ్రీన్‌ సిగ్నల్‌ యివ్వబోతున్నారని అంటున్నారు. దీని పర్యవసానాలు ఏమిటో చూద్దాం.

బాబుకి ఆంధ్రప్రాంతం కూడా ముఖ్యం అనడం కంటె, ఎక్కువ ముఖ్యం అనడం న్యాయం. ఎందుకంటె ప్రస్తుతానికి తెలంగాణాలో కాంగ్రెస్‌, టిడిపి రెండూ తెరాస ముందు దిగదుడుపే. రాష్ట్రం విడిపోయి ఎన్నికలు జరిగితే మొదటిసారి తెరాస జయపతాక ఎగరవేయడం ఖాయం. తర్వాత తర్వాత దాని పరిస్థితి ఎగబాకుతుందా, దిగజారుతుందా అన్నది వారి పరిపాలన బట్టి, రాజకీయ చతురత బట్టి వుంటుంది. అందువలన ఆంధ్రప్రాంతంలో గెలుపు అనేది టిడిపికి అతిముఖ్యం. కాంగ్రెస్‌ పార్టీ ముఖ్యమంత్రులను తెగ మారుస్తోంది కాబట్టి పాలన సరిగ్గా జరగటం లేదు కాబట్టి ప్రభుత్వ వ్యతిరేకత పెరిగి టిడిపికి నెగ్గే ఛాన్సు పెరుగుతోంది. సమైక్యాంధ్ర కాన్సెప్ట్‌కు టిడిపి దూరంగా జరిగిన కొద్దీ టిడిపి పట్ల అభిమానం తగ్గి ఆ ప్రభుత్వ వ్యతిరేకత ఓట్లు జగన్‌వైపు మళ్లే అవకాశాలు పెరుగుతాయి.

ఎటూ చెప్పకుండా ఆడే ఆట కాంగ్రెస్‌, టిడిపి రెండూ ఆడుతున్నా సమైక్యవాదులకు టిడిపిపై కోపం ఎక్కువ వుంది. ఎందుకంటే యిక్కడా, అక్కడా అధికారంలో వున్న కాంగ్రెస్‌ తలచుకుంటే తెలంగాణా ఎప్పుడో యిచ్చేది. వాళ్లు పైకి ఏం చెప్పినా, ఆంతరంగికంగా సమైక్యవాదానికే మద్దతు యిస్తున్నారు కాబట్టే తెలంగాణా యిన్నాళ్లు ఆగింది. ప్రణబ్‌ కమిటీ తామే ఏర్పాటు చేసినా దానికి పార్టీ తరఫున లేఖ యివ్వలేదు, యిప్పటికి కూడా తమ అభిప్రాయం చెప్పకుండా ఎదుటివారినే అభిప్రాయం చెప్పమంటున్నారు. అందువలన కాంగ్రెస్‌కి రాష్ట్రవిభజన సుతరామూ యిష్టం లేదన్న భావన కలుగుతోంది. మరి టిడిపి విషయంలో చూడబోతే డిసెంబరు 9 తర్వాత కొంత వెనకడుగు వేసినా - మొదట్లో వాళ్లు రాష్ట్రవిభజన కోరుతూ తీర్మానం చేశారు, ప్రణబ్‌ కమిటీకి లేఖ యిచ్చారు. అది వెనక్కి తీసుకోలేదు. ఇది తెలంగాణావాళ్లను తృప్తి పరచలేకపోయినా, ఆంధ్రప్రాంతీయులకు మటుకు అసంతృప్తి కలిగించింది. సమైక్యవాదానికి కట్టుబడిన ఎన్టీయార్‌ విధానానికి బాబు వ్యతిరేక దిశలో వెళుతున్నారన్న ఆగ్రహం వుంది. అందుకే జగన్‌ పట్ల ఆదరం పెరుగుతోంది.

ఈ విధంగా టిడిపి జాగ్రత్తగా వ్యవహరించకపోతే తెలంగాణా చేజిక్కినా చిక్కకపోయినా, ఆంధ్రప్రాంతం మాత్రం చేజారడం ఖాయం. కాంగ్రెస్‌ యిప్పటిదాకా తెలంగాణా శాఖ ఏర్పాటు చేయలేదు, టిడిపి ఏర్పాటు చేస్తే విభజన దిశలో టిడిపి కాంగ్రెస్‌ కంటె ముందు దూసుకుపోతోందని ఆంధ్రప్రాంతంలో వారిపై విముఖత రావడంలో ఆశ్చర్యం ఏమీ లేదు.

టిడిపి సమైక్యవాదానికి జై అంటేే..? అని గతంలోనే నేను ఓ వ్యాసం రాశాను. అలా అంటే తెలంగాణా ప్రాంతంలో స్థిరపడిన ఆంధ్రప్రాంతీయుల ఓట్లు, తెలంగాణావారిలోనే వున్న సమైక్యవాదుల ఓట్లు దక్కుతాయని (ఇవి కూడా తక్కువ సంఖ్యలో లేవు. దక్షిణ తెలంగాణాలో వీరిదే మెజారిటీ అని నా అభిప్రాయం), ఆ ఓటుబ్యాంకుతో టిడిపి తెలంగాణాలో అధికారంలోకి రాలేకపోయినా బలీయమైన శక్తిగా వుంటుందని రాశాను. నా అభిప్రాయం మార్చుకునే అవసరం యింకా కలగలేదు. ఇప్పుడు జరుగుతున్న టిడిపి-తెరాస వలసలు కొన్ని జిల్లాలలోనే కొన్ని నియోజకవర్గాల్లోనే అవుతున్నాయి. ఎల్లెడలా యిదే పరిస్థితి లేదు.

నన్ను టిడిపివారు సలహా అడగరు కానీ అడిగితే నేను చెప్పే స్ట్రాటజీ యిదే - కమిటీ విభజనను రికమెండ్‌ చేయటం లేదు కాబట్టి (ఇప్పటిదాకా అదే అనిపిస్తోంది) టిడిపి కృష్ణ కమిటీ నివేదిక శిరోధార్యం అని ప్రకటించాలి. అలా అనగానే టిడిపిలోని తెలంగాణావాదులు బాబు ధోరణిని నిరసిస్తూ విడిగా వెళ్లిపోయి పార్టీ పెట్టుకోవాలి. (బాబు లోపాయికారీ మద్దతుతోనే) టిడిపివాళ్లు తెరాసతో కలవడం కంటె దీనివైపు వెళ్లడానికే మొగ్గు చూపుతారు. ఎందుకంటే తెరాసకు వెళ్లినా కెసియార్‌ యిప్పటిదాకా తన వెంట తిరిగినవాళ్లను విడిచి వీళ్లకు టిక్కెట్లు యిస్తాడో లేదోనన్న అనుమానం ఒకటి వుంటుంది. నాయకుల్లో చాలామందికి కెసియార్‌ వ్యవహారశెైలి పడదు. పైగా యితను ఒకప్పుడు మనకంటె జూనియర్‌. మంత్రిపదవికి కూడా అర్హుడు కాదనిపించుకున్నవాడు. ఈ రోజు మనం యితనిముందు మోకరిల్ల వలసి వస్తోంది అన్న బాధ కూడా వుంటుంది. ఇటీవలే జెఎసినుండి తమను కెసియార్‌ ఎలా బయటకు గెంటించాడో వాళ్లకు గుర్తుండే వుంటుంది. ఆ విధంగా టిడిపి క్యాడర్‌ తెరాసవైపు మళ్లకుండా వారితోనే వుంటుంది. ప్రత్యేక తెలంగాణాకోసం పోరాటం చేస్తూనే వుంటుంది.

ఎన్నికల సమయానికి రాష్ట్రం విడిపోకపోతే తెలంగాణాలోని సమైక్యవాదులు టిడిపికి, ప్రత్యేకవాదులు తెలంగాణాటిడిపికి ఓట్లేస్తారు. సమైక్యవాదానికి కట్టుబడింది కాబట్టి ఆంధ్రప్రాంతంలో టిడిపి బలపడుతుంది. విడిపోయిందనుకోండి, అప్పుడు తెలంగాణాటిడిపి, తెరాసతో తలపడి ఏ 40 సీట్లో తెచ్చుకుంటే, టిడిపి సమైక్యవాదుల బలంతో ఏ 20 యో తెచ్చుకుంటే యిద్దరూ కలిసి ప్రభుత్వం ఏర్పాటు చేయవచ్చు.

ఇది విడ్డూరం కాదు. కాంగ్రెస్‌లోనుండి విడిపోయిన శరద్‌ పవార్‌ కాంగ్రెస్‌తో కలిసి ప్రభుత్వం ఏర్పాటు చేయలేదా? మమతా బెనర్జీ కథా అంతే కదా! రేపు జగన్‌ స్వంతంగా ఓ 80 సీట్లు తెచ్చుకుంటే కాంగ్రెస్‌ అతనితో చేతులు కలపదా? ఎనీ థింగ్‌ యీజ్‌ పాజిబుల్‌. అందువలన టిడిపి ఏదో ఒకటి చేయాలి. ఏదీ చేయకుండా రెండు కళ్ల సిద్ధాంతాన్ని నమ్ముకుని కూచుంటే మాత్రం ఓ కన్ను మెల్ల మరో కన్ను గుడ్డి అయిపోయేట్టుంది. - ఎమ్బీయస్‌ ప్రసాద్‌ (జనవరి 2011)

జనవరి 07 ఎమ్బీయస్‌ : దిక్కు చూపిన కృష్ణపథం

ఈ రోజు న్యూస్‌ జాటింగ్స్‌ రాస్తున్నపుడు అందరిలాగే నేనూ కన్‌ఫ్యూజ్‌ అయ్యాను. కృష్ణ కమిటీ ఆప్షన్స్‌ తప్ప రికమెండేషన్‌ యివ్వలేదని. నిన్నటినుండి ఇంగ్లీషు మీడియా, తెలుగు మీడియా ఒకటే హోరెత్తించింది - ఆరు ఆప్షన్స్‌ మాత్రమే అని. ఇవాళ్టి మధ్యాహ్నం కూడా తెలుగుమీడియా అదే పట్టుకుని వేళ్లాడింది కానీ ఎన్‌డిటివి, సిఎన్‌ఎన్‌ యిచ్చేశాయి - కమిటీ ఫేవర్స్‌ యునైటెడ్‌ ఎపి/ స్టేటస్‌ కో అని. సాయంత్రానికి కూడా మనవాళ్లు కృష్ణ కమిటీ ఏమీ తేల్చలేదు, బోల్డు ఆప్షన్స్‌ యిచ్చి వదిలేశారు అనే పాట పాడుతున్నారు. కెటియార్‌ 'కృష్ణగారిని దిక్కు చూపమంటే ఆరు దిక్కులు చూపించారు' అని వ్యాఖ్యానిస్తున్నారు. కొందరు తెలంగాణావాదులు 'విడిపోమన్నారుగా' అంటున్నారు కూడా!

కమిటీవారు ఆప్షన్స్‌ మాత్రమే యిస్తారు అని తెలుగు మీడియా అన్నప్పుడల్లా మేం ఆప్షన్స్‌ కాదు, రికమెండేషన్‌ యిస్తాం అని దుగ్గల్‌గారు పదే పదే చెప్తూ వచ్చారు. జస్టిస్‌గారు 'మేం దిక్కు చూపిస్తాం, నేను మెజారిటీకి నచ్చే జడ్జ్‌మెంట్‌ యిస్తాను' అని ఘంటాపథంగా చెప్పారు. మరి ఇంత చెప్పినాయన యిలా చేశారేమిటి? అనుకుంటూ నేను నివేదిక చూడబోయాను. కమిటీ నివేదిక యిప్పుడు యింటర్నెట్‌లో ధారాళంగా లభిస్తోంది. మొత్తం అంతా తర్వాత చదవవచ్చులే అని ఆఖరి పేరాలు చూశాను. 1 నుండి 3 ఆప్షన్స్‌ ఆచరణసాధ్యం కాదని చిదంబరంగారు చెప్పేశారు. ఇక చూడాల్సినవి 4,5,6.

నివేదికలో ఒక్కొక్క మార్గం చెప్పుకుంటూ వెళ్లి, దాని సాధకబాధకాలు వర్ణించి చివరకు ఉత్తమమైనదేదో తేల్చారు కమిటీవారు. ఎవరైనా అలాగే చేస్తారు కదా. 4 వ ఆప్షన్‌ హైదరాబాదును యుటి చేయడం, 5 వ ది ఆంధ్ర, తెలంగాణా (హైదరాబాదుతో సహా) విడగొట్టడం, 6 వ ది సమైక్యాంధ్రగా వుంచి తెలంగాణాకు ప్రాంతీయబోర్డు ఏర్పాటు చేసి రక్షణలు కల్పించడం.

వీటిలో 5 వ ఆప్షన్‌ను సెకండ్‌ బెస్ట్‌గా పేర్కొన్నారు. అంటే ఫస్ట్‌ బెస్ట్‌ మరోటి వుందనేగా! అది 6 వది, చివరదీ అన్నమాట. 'కమిటీ యీజ్‌ కన్విన్స్‌డ్‌ దట్‌..'తో మొదలుపెట్టి 'మూడు ప్రాంతాల సంక్షేమానికీ అత్యంత ముఖ్యమైన అంశం అభివృద్ధి. అతి సాధించాలంటే రాజకీయ, ఆర్థిక వికేంద్రీకరణ ద్వారానే సాధ్యం అని కమిటీకి నమ్మకం కుదిరింది.' అన్నారు. 'తక్కిన ఆప్షన్ల వలన రాజధానులు, ఎసెంబ్లీలు, కోర్టులు, మంత్రిపదవులు పెంచుకుంటూ పోవాలి. అది అవసరం లేదని కమిటీ నమ్ముతోంది.' అని చేర్చింది.

చివరిలో 'వి ఫైనల్లీ రికమెండ్‌..' అనో 'దిస్‌ యీజ్‌ ద బెస్ట్‌ ఆప్షన్‌ వి హేవ్‌ కమ్‌ ఎక్రాస్‌' అనే మాట రాయలేదు కానీ - మూడు ప్రాంతాల ప్రజల సంక్షేమానికి 'కమిటీ ఫౌండ్‌ దిస్‌ ఆప్షన్‌ ది మోస్ట్‌ వర్కబుల్‌ ఆప్షన్‌...' అని వాళ్ల ఓటు దీనికే వేశారు. ఇంత స్పష్టంగా చెప్పాక కూడా కమిటీ ఏమీ తేల్చలేదు అనడం అసమంజసం.

విభజన గురించిన ఐదవ ఆప్షన్‌ గురించి రాసినపుడు ఎంత వ్యతిరేకంగా రాశారో చూడండి - '1) ఇలా విభజిస్తే కోస్తా, సీమలలో ఆందోళనలు చెలరేగుతాయి, ప్రజాప్రతినిథులపై ఒత్తిడి పెరుగుతుంది 2) మావోయిస్టుల సమస్య, మతఛాందసత్వపు సమస్య పెరుగుతుంది 3) దేశంలో యితర భాగాల్లో యిటువంటి డిమాండ్లు తలెత్తుతాయి 4) ఒక రాష్ట్రం స్థానంలో రెండు లేదా మూడు రాష్ట్రాలు ఏర్పడినపుడు పన్నులభారం పెరిగి, ఆంక్షలు పెరిగి సరుకుల ధరలు పెరుగుతాయి. 5) కోస్తా, సీమవాసులకు హైదరాబాదులో వ్యాపారం చేసే అవకాశం దెబ్బతిని ఆర్థికంగా దెబ్బ తింటాయి. 6) తెలంగాణాకు సముద్రతీరం లేకుండా పోతుంది.

ఇది రాసేముందు తెలంగాణాలో ఎక్కడెక్కడ ప్రత్యేకవాంఛ వుందో రాశారు. తెలంగాణాలోని వరంగల్‌, పశ్చిమ ఖమ్మం, నిజామాబాద్‌, కరీంనగర్‌, దక్షిణ ఆదిలాబాద్‌, మెదక్‌లోని సిద్దిపేట ప్రాంతం, నల్గొండలో కొంతభాగం, మెహబూబ్‌నగర్‌లో కొంతభాగం, రంగారెడ్డిలో కొంతభాగంలలో తెలంగాణా కాంక్ష బలంగా వుంది.

హైదరాబాదులో మొదటినుండీ వున్నవారు, మజ్లిస్‌ పార్టీలో చాలామంది, మహారాష్ట్ర, ఛత్తీస్‌గఢ్‌, కోస్తా, రాయలసీమ, కర్ణాటకకు ఆనుకుని వున్న గ్రామాలు/మండలాలు, ఖమ్మం, కరీంనగర్‌, నిజామాబాద్‌లలో ఆంధ్రప్రాంతం నుండి వలస వచ్చినవారు, హైదరాబాదు మునిసిపాలిటీకి తరలి వచ్చిన కోస్తా, సీమ వాసులు, దేశంలోని యితర ప్రాంతాలనుండి వచ్చినవారు తటస్థంగా వున్నారు.

కొన్ని వర్గాల వారు ప్రత్యేకరాష్ట్రాన్ని సమర్థించటం లేదు.

ఇది చెప్పి - 'ప్రత్యేక తెలంగాణా రాష్ట్రం కావాలన్న డిమాండ్‌లో కొంత న్యాయం వుంది. అదీ మరీ అంత అసమంజసమైన కోరిక కాదు.' అని చెప్పారు. 'ప్రత్యేక తెలంగాణా యివ్వడం వలన తెలంగాణాలో మెజారిటీ ప్రజల ఆకాంక్షలు తీరినా అనేక సమస్యలు తలెత్తుతాయి. కోస్తా, సీమ వాసులపై ప్రభావాన్ని మనం పట్టించుకోకుండా వుండలేం...' ..అని చెప్పి ఆ ఆప్షన్‌ చివర్లో ఏం రాశారంటే -

'అన్ని విషయాలు పరిగణనలోకి తీసుకున్నాక కమిటీ యిది అత్యంత అభిలషణీయమైన ఆప్షన్‌గా అణుకోవడం లేదు. ఉత్తమమైన ఆప్షన్స్‌లలో దీనిది ద్వితీయస్థానం. అనివార్యమైన పరిస్థితుల్లో మాత్రమే విభజనను మేం సిఫార్సు చేస్తాం, అదీ మూడు ప్రాంతాలమధ్య పరస్పర స్నేహభావంతో అంగీకారం కుదిరితేనే!' అని ముగించారు.

అంగీకారం కుదరకనే కదా స్వామీ మిమ్మల్ని పిలిచినది!

అందువలన కృష్ణ కమిటీ ఫైనల్‌గా 6 వ ఆప్షన్‌గా చెప్పిన సమైక్యరాష్ట్రమే వారి రికమెండేషన్‌. ఇది గుర్తించకపోవడం, గుర్తించనట్టు నటించడం మూర్ఖత్వం. చెప్పడంలో వాళ్లకు స్పష్టత వుంది. అర్థం చేసుకోవడంలో మనం అయోమయానికి గురయితే అది మన అజ్ఞానం, అవివేకం. కళ్లుండి మూసుకుని కూచున్నట్టే!

- ఎమ్బీయస్‌ ప్రసాద్‌ (జనవరి 2011)

జనవరి 08 ఎమ్బీయస్‌ : ఏడాదిలో ఎంత మార్పు! - 1

కమిటీ నివేదిక వివరాలు అందరికీ తెలిసిపోయాయి. కృష్ణగారు గోవర్ధనం తవ్వి మూషికాసురుణ్ని మాత్రమే పట్టారని అని నిన్నంతా గోల చేశారు కానీ యివాళ్టి పొద్దున్న కల్లా సమైక్యాంధ్రకే కమిటీ ఓటు అని హెడ్‌లైన్సు వేసి లెంపలేసుకున్నారు. సమైక్యవాదులందరూ లోలోపల సంతోషించారేమో కానీ బయటకు ఏమీ అనలేదు. కమిటీ సిఫార్సు చూడగానే తెలంగాణావాదులు మండిపడ్డారు. ఐదో ఆప్షన్‌ ఆచరణయోగ్యం కాదంటూ కృష్ణగారు యిచ్చిన కారణాలు వాళ్లను మండిస్తున్నాయి. ఇలాటి సందర్భంలో తెలంగాణాలో ప్రతిఘటన ఉవ్వెత్తున లేస్తుందని భయపడుతూ వచ్చాం. కానీ అలాటిది ఏదీ జరక్కపోవడం ఆశ్చర్యంగానే వుంది.

నిజానికి 2009 డిసెంబరు 23న ఏం జరిగిందో గుర్తు చేసుకోండి. డిసెంబరు 9 చిదంబరం ప్రకటనతో షాక్‌ తిన్న ఆంధ్రప్రాంతపు రాజకీయనాయకులందరూ రిజైన్‌ చేసి హై కమాండ్‌ను అడలగొట్టారు. 9 నాటి ప్రకటనను రివర్స్‌ చేస్తూ అదే చిదంబరం 23 నాడు మరో ప్రకటన చేశారు. తెలంగాణా గురించి అధ్యయనం చేసి ఓ నిర్ణయానికి వస్తాం అంటూ. వెంటనే జానారెడ్డి మండిపడ్డారు. కెసియార్‌తో చేతులు కలిపారు. ఇద్దరూ కలిసి జెఎసి ఏర్పాటు చేశారు. తెలంగాణా ప్రాంతపు నాయకుల రాజీనామాలు వెల్లువెత్తాయి. అధ్యయనం చేస్తానంటేనే అప్పుడు రాజీనామాలు చేశారే, ఇప్పుడు అధ్యయనం ముగించి ప్రత్యేక రాష్ట్రానికి రెండో ప్రాధాన్యం యిచ్చి సమైక్యంగా వుంచడమే ఆచరణయోగ్యమైన పరిష్కారంగా ఓ కమిటీ చెప్పిన తర్వాత ఎంత రియాక్షన్‌ రావాలి!

వచ్చిందా? లేదే! జరుగుతున్నదేమిటి? ఓయు విద్యార్థులు పోలీసులు తలపడుతున్నారు. ఓయు, నిజాం కాలేజీ హాస్టల్‌, వరంగల్‌లో కాకతీయ వర్శిటీలలో తెలంగాణా పోరాటం ఎప్పుడూ సాగుతూ వచ్చింది. కాకతీయాలో పెద్దగా జరుగుతున్నట్టు లేదు. హాస్టల్‌లో చడీచప్పుడూ లేదు. జరుగుతున్నది ఓయూ క్యాంపస్‌లో మాత్రమే. అదీ రాళ్లదాడి. బుల్లెట్లు వుపయోగించలేదు యింకా. ఎవరూ చావలేదు. ఇవాళ స్కూళ్లు మాత్రం మూసారు తప్ప ఆఫీసులు పనిచేశాయి. ప్రభుత్వోద్యోగులు లంచ్‌టైమ్‌లో కాస్సేపు నినాదాలు యిచ్చారు. న్యాయవాదులు ఎంతోకొంత చేసి వుంటారు. న్యాయవాదుల, ప్రభుత్వోద్యోగుల, విద్యార్థుల ప్రదర్శనలనేవి సర్వసహజమైనవి. వాళ్లు దీనికి కాకపోతే మరోదానికైనా చేస్తారు. ప్రస్తుతానికి పరిస్థితి అదుపులోనే వుందన్నమాట.

ఇక రాజకీయ పార్టీలలో తెరాస, బిజెపి మాత్రమే ఎగిరిపడుతున్నాయి. నిన్న ఇందిరా పార్కు వద్ద నిరసన సభ జరిపారు. ఇవాళ ఏదీ జరిగినట్టు లేదు. తెలంగాణ టిడిపివాళ్లు ఓ గంభీర ప్రకటన చేసి వూరుకున్నారు. రిజైన్‌ చేయలేదు. ఊరేగింపులు చేయలేదు. ఉద్యమ ఉధృతి తగ్గడంతో ఇకపై ఉద్యమాన్ని నడిపించాల్సిన బాధ్యత జెఎసి కోదండరామ్‌దే అని తప్పుకుంటున్నారు కెసియార్‌. టీవీ చర్చలలోనే కాస్త హంగామా కనబడుతోంది. కరంటు పోయినా, టీవీ పాడై పోయినా, తెలుగు న్యూస్‌ ఛానల్స్‌ చూడకపోయినా తెలంగాణా సమస్య వున్నట్టే తెలియటం లేదు. 'సబ్‌ ఠీక్‌ హై' అనిపించేస్తోంది.

అదే ప్రజలు, అదే నాయకులు. అయినా ఒక్క ఏడాదిలో ఎందుకింత తేడా? ముఖ్యకారణం చెప్పనా? తెలంగాణా కాంగ్రెస్‌ నాయకులు యిప్పుడు చప్పబడి వున్నారు. వాళ్లు రంకెలు వేయడం మానేస్తే టిడిపివాళ్లూ మానేశారు. బాబు నిన్నంతా యింట్లోంచి బయటకే రాలేదట. కమిటీ నివేదిక వచ్చాక రియాక్షన్‌ ఏదైనా యివ్వండి అని తెలంగాణా టిడిపి నాయకులు వచ్చి ఆయనను అడగలేదు. 'తెలంగాణా టిడిపి పెట్టుకుంటాం' అని అనలేదు. (6 తర్వాత సరేనంటారని వార్తలు వచ్చాయి) ప్రతీదానికీ టిడిపివాళ్లకు కాంగ్రెస్‌తో వంతు. వాళ్లు ఎగిరితే వీళ్లూ ఎగురుతారు. వాళ్లు చతికిలబడితే వీళ్లూ చతికిలబడతారు.

మరి కాంగ్రెస్‌వాళ్లు ఎందుకు చప్పబడినట్లు? ఎందుకంటే ఢిల్లీకి పిలిచి బాగా మొట్టికాయలు వేసి పంపారు కనక. నోరెత్తితే వీపు మీద ఛంపేస్తామని చెప్పారు కనక. అప్పటికే ఏవో చిన్నచిన్నగా సణుగుళ్లు వినిపించారు పొన్నం ప్రభాకర్‌. సాధారణంగా నోరెట్టుకు బతికే మధు యాష్కీ, కేకే, కాకా, పాల్వాయి.. వీళ్లందరి నోళ్లూ కట్టుబడిపోయాయి. కమిటీ రిపోర్టు రాగానే జైపాల్‌ రెడ్డి యింటికి వెళ్లి మొత్తుకున్నారట. మా చేతిలో వున్నది మేం చేశాం (అంటే ఢిల్లీ నాయకుల ఎదుట వెక్కి వెక్కి రాగాలు పెట్టడం, వారికాళ్లమీద పడి మమ్మల్ని చంపేయండి అని ప్రాధేయపడడం) ఇక ప్రభుత్వంలో వున్న మీరే ఏదైనా చేయాలి అని. ఆయన గంటన్నరసేపు వీళ్ల ఘోష విని టీ యిచ్చి పంపించారు. వీళ్ల భ్రమ కానీ ఆయన మాత్రం ఏం చేస్తాడు? హై కమాండ్‌ పరిస్థితిని 'రోల్‌ బ్యాక్‌' చేస్తూ వుంటే!

'రోల్‌ బ్యాక్‌ చేస్తున్నాం' అని హై కమాండ్‌ నీకు వచ్చి చెప్పిందా అని అడగకండి. ఇవాళే షకీల్‌ అహ్మద్‌ అన్నారు - కమిటీ యిచ్చిన ఆప్షన్స్‌పై ఆలోచిస్తాం, రాష్ట్రంలో పార్టీలన్నిటితో నెలాఖరులో మీటింగు పెట్టి ఏకాభిప్రాయం కోసం మళ్లీ ప్రయత్నిస్తాం. ప్రభుత్వం (కాంగ్రెస్‌ కాదు) ఇవన్నీ ఆలోచించి ఓ నిర్ణయం తీసుకుంటుంది. కాంగ్రెస్‌ పార్టీ తరఫునుండి మేం దాన్ని ఆమోదిస్తాం' అని. అంటే 'వచ్చే నిర్ణయం యుపిఏ ప్రభుత్వానిది తప్ప కాంగ్రెస్‌ది కాదు. ఏవైనా తిట్టదలచుకుంటే యుపిఏను తిట్టండి, కాంగ్రెస్‌ను కాదు అని ముందే చెప్తున్నారు.

ప్రభుత్వం ఓ నిర్ణయం తీసుకోవాలంటే యుపిఏ భాగస్వాములందర్నీ సంప్రదించాలి. యుపిఏ భాగస్వామి ఐన మమ్మల్ని సంప్రదించకుండా డిసెంబరు 9 నాటి ప్రకటన ఎలా చేశావ్‌ అని ఒక్క ఎంపీ వున్న మజ్లిస్‌ పార్టీ నిలదీస్తే సమాధానం చెప్పలేక చిదంబరం నోరు వెళ్లబెట్టారు. ఇలా ఎంతమంది అడుగుతారో, ఎన్నిసార్లు నోరు వెళ్లబెట్టవలసి వస్తుందో చిదంబరేశ్వరుడికే ఎఱుక.

ఢిల్లీలో కాంగ్రెస్‌ ప్రతినిథి అలా సన్నాయి నొక్కులు నొక్కితే మరి హైదరాబాదులో వున్న తెలంగాణా కాంగ్రెస్‌ నాయకులు గుమిగూడి ఏం చేశారు? గతంలో లాగ రాజీనామాలు కట్టలు కట్టలుగా స్పీకరుకి పంపారా? లేదే. మీటింగు పెట్టుకుని ఏత్యాగానికైనా వెరవం అంటూనే, ఫిబ్రవరి బజెట్‌ సమావేశాల్లో తెలంగాణా బిల్లు ప్రవేశపెట్టకపోతే రాజీనామాలు చేస్తామంటూ ఓ నెలన్నర టైము వాళ్లకు వాళ్లే ప్రసాదించుకున్నారు. మొన్న సారి పార్లమెంటు సమావేశాలు ఎంత బాగా అఘోరించాయో చూశాం. వచ్చే సమావేశాలు సజావుగా జరుగుతాయని గట్టిగా చెప్పలేం. వీళ్లే ఏదో అల్లరి చేసి సభను మాటిమాటికి వాయిదా వేయించినా వేయించగలరు.

2

గత ఏడాది కనబడిన దూకుడు యిప్పుడు కనబడటం లేదు కదా! అప్పటి దూకుడుకి, యిప్పటి నిదానానికి రెండింటికీ కారణం - హై కమాండే. వాళ్ల డైరక్షన్‌లో మన తెలంగాణా కాంగ్రెస్‌ నాయకులు ఏ పాత్ర వేయమంటే ఆ పాత్రను వేస్తారు. గత ఏడాది 'కెసియార్‌ కంటె ఎగ్రెసివ్‌గా చేయాలి' అంటే అలాగే చేశారు. ఈ ఏడాది 'పాసివ్‌నెస్‌తో కెసియార్‌ను కొట్టాలి' అంటే 'సరే'నన్నారు. విద్యార్థులపై కేసులు ఎత్తివేయాలంటే నిరాహారదీక్షకు కూర్చోండి అంటే సరే అని కూర్చున్నారు. మీరడిగినట్లే ఎత్తేశాం లేవండి అంటే లేచారు. కేసులదేముంది, అసలైన సమస్య తెలంగాణాకదా పనిలో పనిగా దానికోసంకూడా కూర్చుంటాం అంటే వల్లకాదు అన్నారు. వీళ్లు నోరెత్తటం లేదు.

నిజానికి కమిటీ రిపోర్టు వచ్చాక విపరీతంగా టీవీల్లో, బయటి సభల్లో చర్చలు జరుగుతాయనుకున్నాను. రిపోర్టును సమర్థిస్తూ ఆంధ్రప్రాంతపు నాయకులు, వ్యతిరేకిస్తూ తెలంగాణా నాయకులు విరుచుకుపడతా రనుకున్నాను. సమైక్యవాదులు ఉలుకూ పలుకూ లేదు. 'కాగల కార్యం గంధర్వులే నెరవేర్చారు' అనుకున్నట్టు ఏమీ మాట్లాడటం లేదు. ఇప్పట్లో యిది తేలేది కాదు, మునిగేది కాదు, దీనిమీద ఆలోచించి పనులు పాడుచేసుకోవడం దేనికి అన్నట్టు కూర్చున్నారు లాగుంది. ఆంధ్రప్రాంతం నుండి ప్రత్యేకాంధ్ర కోరే చలసాని శ్రీనివాస్‌ ఒక్కరే చర్చల్లో పాల్గొంటున్నారు. కాంగ్రెస్‌ ఏదో నిర్ణయం తీసుకోకుండా తాత్సారం చేస్తోంది అని విమర్శించడానికి టిడిపి ఆంధ్ర నాయకులు కాస్త కాస్త మాట్లాడుతున్నారు.

చర్చల్లో కనబడేవారందరూ తెలంగాణా ప్రాంతీయులే. సాధ్యమైనంతవరకు కాంగ్రెస్‌వారు మొహం చాటేస్తున్నారు. వచ్చినా ఏదో చరిత్ర చెప్పి అసలైన విషయాన్ని దాటవేస్తున్నారు. మొత్తమంతా వినివిని విసుగుపుడుతోంది. కమిటీ నివేదిక చదివి విశ్లేషిస్తే అదో దారి. దాని జోలికి పోకుండా, దాని ఫైండింగ్స్‌ ప్రశ్నించకుండా మళ్లీ పాత కబుర్లే చెపుతూంటే అరిగిపోయిన గ్రామ్‌ఫోన్‌ రికార్డు చేసే కీచు శబ్దంలా వినిపిస్తోంది. నిజానికి తెలంగాణా మన టీవీలకు తప్ప వేరెవరికీ యిస్యూ కాదనిపిస్తోంది. జాతీయ ఛానల్స్‌లో చూడండి, ఆరుషి హత్యకేసుకి యిచ్చినంత ప్రాముఖ్యతైనా దీనికి యివ్వలేదు. నెల్లాళ్ల కోసారైనా దీని గురించి ప్రస్తావించరు.

ఆంధ్రప్రాంతంలో సామాన్యప్రజలు 2009 డిసెంబరు 9-23 మధ్య తప్ప అంతకుముందూ, తర్వాతా దీన్ని గురించి పెద్దగా పట్టించుకోలేదు. రాష్ట్రాన్ని విడగొట్టరు, విడగొట్టినా హైదరాబాదుకి రక్షణ కల్పిస్తారు అన్న ఓ ధీమా అనండి, ఢిల్లీపై నమ్మకం అనండి, తెలివితక్కువతనం అనండి - అదే కనబరుస్తున్నారు. తెలంగాణాలో కొన్ని ప్రాంతాల్లో మామూలు ప్రజలు కాస్త ఉత్సాహం చూపించారు. డిసెంబరు 9 తర్వాత అది ఎక్కువైంది. సమయం గడుస్తున్న కొద్దీ క్రమేపీ వాళ్లు కూడా ఎవరి పనుల్లో వాళ్లు పడ్డారు. ఇస్తే యివ్వనీ, దానికోసం యిప్పటికిప్పుడు అర్జంటుగా పనులు మానుకుని, ఉద్యమాలు చేసేయాల్సిన అవసరం లేదు, చేసినా యిస్తారన్న నమ్మకం లేదు. నడుస్తోందిగా, నడవనీ అన్న ధోరణికి వచ్చారు.

నిజానికి కీలకమంతా కాంగ్రెస్‌వాళ్లలోనే వుంది. 2010 కి ముందు తెరాస ఎమ్మెల్యేలు మూకుమ్మడిగా రాజీనామా చేసినా పట్టించుకున్నవారు లేరు. ఎన్నికలకు వెళ్లిన ప్రతీసారి సగం సీట్లు వచ్చాయి, కెసియార్‌ ఎన్నికల మార్జిన్‌ నాలుగోవంతుకి పడిపోయింది. హైదరాబాదు మునిసిపల్‌ ఎన్నికలలో పోటీ చేసే సత్తా లేక కెసియార్‌ డీలా పడ్డారు. చివరకి ఎన్నారైల పోరు భరించలేక కెసియార్‌ నిరాహారదీక్షకు దిగినా తొంగి చూసినవారు లేరు. ఖమ్మంకు తరలిస్తే అక్కడ నిరసన తెలపడానికి తెరాసవారు దొరక్క ఎస్‌యుసిఐను బతిమాలాల్సి వచ్చింది.

ఇలాటి పరిస్థితుల్లో కెసియార్‌ను హీరో చేసినది ఢిల్లీలో తెలంగాణా కాంగ్రెస్‌ లాబీయే! కెసియార్‌ను ఖమ్మం నుండి నిమ్స్‌కి తరలించి, అస్మదీయ వైద్యుల మధ్య పెట్టి, రిపోర్టులు దాచేసి, మృత్యుముఖంలో వున్నట్టు హంగామా చేసి, విద్యార్థులు చేసే అసెంబ్లీ ముట్టడితో మరో ఫ్రెంచి విప్లవం వచ్చేస్తుందన్న మభ్యపెట్టి డిసెంబరు 9 ప్రకటన యిప్పించారు. అది యిచ్చాకనే తెలంగాణాలో మామూలు ప్రజల్లో కదలిక వచ్చింది.

కాంగ్రెస్‌వాళ్లు హంగామా చేస్తేనే అందరి దృష్టీ అటు పడుతుంది. వాళ్లు చేయగానే టిడిపివారూ మొదలెడతారు. ఆ తర్వాత కెసియార్‌. ఇంకేముంది? యావత్తు తెలంగాణా రగులుతోంది, ఆరేళ్ల నుండి ఎనభై ఏళ్ల ముదుసలిదాకా తెలంగాణా కోరుతోంది, ఏ త్యాగమైనా చేయడానికి రెడీగా వుంది అని ప్రచారం ఊదరగొట్టేస్తారు. మీడియా మద్దతు ఎలాగూ వుంది. వీటన్నిటినీ ట్రిగ్గర్‌ చేయవలసినది కాంగ్రెస్‌ హై కమాండే. అదే హై కమాండ్‌ డిసెంబరు 9 స్టేటుమెంటు యివ్వగలదు, దానికి 180 డిగ్రీల వ్యత్యాసంతో డిసెంబరు 23 స్టేటుమెంటూ యివ్వగలదు. ఏకాభిప్రాయంతో తెలంగాణా సాధించాలంటూ సిఎంపిలో పెట్టనూ గలదు, జనవరి 2010లో 2009 డిసెంబరు 9 ముందు పరిస్థితికి లాక్కుని వెళ్లిపోయి సమైక్యంగా ఉంచడంతో సహా సమస్త ఆప్షన్సు పరిశీలించడంటూ కమిటీ వేసి ఏడాది సమయం యివ్వనూ గలదు.

ఇన్నాళ్లూ కాకా, యాష్‌కీ, కేకే, హనుమంతరావు (అవునూ కమిటీ నివేదికపై ఆయన రియాక్షన్‌ చూడనే లేదే) యిష్టం వచ్చినట్టు మాట్లాడుతూంటే అదుపు చేయకుండా కూర్చోనూ గలదు, ఇప్పుడు నివేదిక బయల్పడే సమయానికి తెలంగాణాలో సైన్యాన్ని మోహరించి నోరెత్తారంటే ఔట్‌ అని బెదిరించగలనూ గలదు. ఇదంతా తెలంగాణా యిచ్చే సూచనలేనా?

మనని వేధించే సందేహం ఏమిటంటే - హై కమాండ్‌ ఒకప్పుడు అలా, మరొకప్పుడు ఇంకోలా వుండవలసిన అవసరం ఏముంది? అసలు అక్కడ వున్నది ఒక హై కమాండా? రెండా?

3

నేను ఒక ప్రతిపాదన చేస్తాను. నిజానికి యింతకుముందు కూడా ఓ వ్యాసంలో యీ ప్రతిపాదన తెచ్చాను - హై కమాండ్‌లో రాహుల్‌ స్కూలు, సోనియా స్కూలు అని వేర్వేరుగా కనబడుతున్నాయి అని. జగన్‌తో జగడం పెట్టుకుని బయటకు వెళ్లేట్లా చేసినదీ, తెలంగాణా సీనియర్లకు వెనక్కాల నిలబడినదీ రాహుల్‌ అని. 'అలా అని రాహుల్‌ నీకు ఫోన్‌ చేశాడా?' అని కొందరు కోప్పడ్డారు. ఇలాటివి యిప్పుడే బయటకు రావు. ఓ పాతికేళ్లు పోయాక ఎవరైనా ఆంతరంగికుడు పుస్తకం రాస్తే ఖచ్చితంగా తెలుస్తాయి తప్ప యిప్పుడిప్పుడే ఏమీ తెలియదు. కామన్‌సెన్స్‌ వుపయోగించి మనం గెస్‌ చేయడంలో వుంది మేధోక్రీడ.

కాంగ్రెస్‌ను గత దశాబ్దాలుగా గమనిస్తున్నాను. ఏ వర్గానికీ, ఏదీ పెద్ద మోతాదులో - మంచీగాని, చెడుగాని - చేయకుండా వుండడమే వాళ్లకు అలవాటు. అందుకే అన్ని ప్రాంతాలవారూ వారి దగ్గరకు వస్తారు, వాళ్ల వాళ్లంటూ ఎవరైనా తలెత్తితే వెళ్లిపోతూ వుంటారు, మళ్లీ తిరిగి వస్తూ వుంటారు. అందుకే కాంగ్రెస్‌ కిందా మీదా పడుతూ చావకుండా యిన్నాళ్లు బతికుంది. లేకపోతే తెలుగుదేశం వచ్చిన తర్వాత ఆంధ్రలో కాంగ్రెస్‌కు నూకలు చెల్లిపోయాయనుకున్న తర్వాత మళ్లీ ఎలా పుంజుకుంది? ఇదే కాంగ్రెస్‌ సర్వైవల్‌ ఇన్‌స్టింక్ట్‌. వాళ్లు సమస్యను నానబెడతారు. ఎప్పటికో అప్పటికి మనకే ప్రాణం చాలొచ్చి సమస్య మర్చిపోతాం. దేన్నీ తేల్చరు కాబట్టి అటువాళ్లు కానీ, యిటువాళ్లు కానీ గట్టిగా తిట్టనూ లేరు, గట్టిగా మెచ్చుకోనూ లేరు. సోనియా గాంధీ కూడా ఆ స్కూలునుండి వచ్చినది కాబట్టే ఆంధ్రప్రదేశ్‌ను విడగొట్టాలన్న ఉద్దేశం ఆమెకు ఎంతమాత్రమూ లేదు.

అందుకే 2004 ఎన్నికల్లో ఫస్ట్‌ ఎస్సార్సీని గౌరవిస్తూ రెండో ఎస్సార్సీకి ఒప్పుకుంటాం అని తెరాసచేత లోపాయికారీ సంతకం పెట్టించుకుని తెలంగాణా యివ్వకుండానే ఐదేళ్లూ నాటకం ఆడేశారు. 2009 నాటికి రాహుల్‌ ప్రాముఖ్యంలోకి వచ్చేశారు. ఆయన కోటరీ ఆయనది - జయపాల్‌ రెడ్డి, మధు యాష్కీ, కెకె.. వగైరా. తెలంగాణా రాష్ట్రం విడిగా యిచ్చేస్తే తాము లీడర్లగా ఎదగవచ్చు కదాన్న ప్రలోభం వాళ్లది. వాళ్ల ప్రభావానికి లోనై తెలంగాణా ఎనౌన్సు చేసేద్దామని రాహుల్‌ ఉబలాట పడి ఆ విషయం సోనియా చేత వైయస్‌కి చెప్పించారు. వైయస్‌ మండిపడి 'అయితే ఎలక్షన్లు మీరే జరుపుకోండి, నేను బెంగుళూరు వెళ్లిపోతా' అన్నారు. సోనియా రాహుల్‌కి నచ్చచెప్పి తెలంగాణాను అటకెక్కించి వైయస్‌ చెప్పినదానికే తలాడించారు. దానికి ఫలితంగా ఆయన 33 మంది ఎంపీలను యిచ్చి లెఫ్ట్‌పై ఆధారపడనక్కరలేదని యుపిఏ ప్రభుత్వాన్ని ఆవిడకు అందించారు.

వైయస్‌ మరణం తర్వాత రాహుల్‌ తెలంగాణా కోటరీ గోకుడు ఎక్కువైంది. చిన్న రాష్ట్రాలు చేస్తేనే 2014లో కాంగ్రెస్‌ అధికారంలోకి వస్తుంది అని ఉద్దేశంతో రాహుల్‌ (అతని లాజిక్‌ ఆ వ్యాసంలో పూర్తిగా రాశాను) తెలంగాణా కాంగ్రెస్‌ నాయకులు దువ్వడంతో రాహుల్‌ తల్లి బర్త్‌ డే నాడు ఆమెను గోముగా అడిగి, ఒప్పించి చిదంబరంచేత ప్రకటన యిప్పించేశారు. జనవరి 5, 2010 సమావేశంలో చిదంబరం మొత్తుకున్నారు - 'ఆ ప్రకటన నేను వ్యక్తిగతంగా చేసినది కాదు. అంతేకాదు ఆ ప్రకటన చేసిన తర్వాతనే చాలా విషయాలు తెలుసుకున్నాను' అని.

తమిళనాడుతప్ప తక్కిన రాష్ట్రాలను ఎడాపెడా చీల్చేద్దామన్న కోరిక చిదంబరంకు వ్యక్తిగతంగా ఎంత వున్నా పిఎం, సిఎంలను సంప్రదించకుండా అంతటి ప్రాధాన్యత కలిగిన ప్రకటన ఆయన చేయలేరు. ఆయన యీ మధ్య రాహుల్‌ని పొడిగిన విధానం చూస్తే (కళ్లు మూసుకుని వుంటే రాజీవ్‌ గాంధీ వినిపిస్తాట్ట, అందువలన మనం ఎల్లప్పుడూ కళ్లు మూసుకునే వుంటే మేలా?) రాహుల్‌ కోటరీలో చేరడానికి ఆయన పడుతున్న ఉబలాటం తెలుస్తుంది. తమిళనాడులో రాబోయే ఎలక్షన్లలో ఆయన తన కొడుకు కార్తీక్‌ని కాబోయే సిఎంగా ప్రొజక్టు చేయాలంటే రాహుల్‌ సై అనాలి.

సోనియా ప్రణబ్‌ను సలహాదారుగా పెట్టుకున్నారు. ఏ కమిటీ వేసినా ప్రణబ్‌ ప్రణబ్‌ అంటుందావిడ. ఆవిడ దగ్గర సలహాదారు పోస్టు వేకెన్సీ లేదు కాబట్టి రాహుల్‌కి చేరువైతే - ఎవరు చూడవచ్చారు - ఇవాళ సోనియా మన్‌మోహన్‌ను పిఎం గద్దీపై కూర్చోబెట్టినట్టు రేపు రాహుల్‌ 'చిదంబరంగారూ నేను పార్టీ వ్యవహారాలు చూసుకుంటాను, మీరు పిఎంగా వుండి ఆ తలకాయనొప్పులేవో పడండి' అంటారేమో! ఇవన్నీ యిలాగే జరగకపోయినా మన్‌మోహన్‌కి మాటమాత్రమైనా చెప్పకుండా రోశయ్యగారికి ఒకటి చూపించి మరో రకమైన ప్రకటన చేయడానికి చిదంబరంగారు సాహసించారంటే దానికి కారణం రాహుల్‌ గాంధీయే అని నిస్సందేహంగా చెప్పవచ్చు.

జయపాల్‌ రెడ్డి గారు తయారుచేశారంటున్న ఆ ప్రకటన చిదంబరం చేత చదివించిన రాహుల్‌ దానికి ఆంధ్రప్రాంతంలో యీ స్థాయిలో వ్యతిరేకత వస్తుందని వూహించి వుండరనేది కరక్టు. 2009 డిసెంబరులో రాష్ట్ర అసెంబ్లీలో అన్ని పార్టీలు కలిసి తెలంగాణా వాళ్లను ఏమార్చడానికి చేసిన ఉత్తుత్తి ప్రకటనను చూపించి తెలంగాణా కాంగ్రెస్‌ నాయకులను రాహుల్‌ను మిస్‌లీడ్‌ చేశారు. కానీ ప్రకటన వెలువడగానే టిడిపి, పీఆర్పీ తమ వేషాలు విప్పేశాయి. సమైక్యమే అనేశాయి. ఆంధ్రప్రాంతపు కాంగ్రెస్‌ నాయకులు ముందే తిరుగుబాటు చేశారు. విపులమైన చర్చా, పాడూ లేకుండా తెలంగాణా యిలా కట్టబెట్టేస్తే హై కమాండ్‌ మాట దేవుడెరుగు, స్థానిక ప్రజలు బతకనిచ్చేట్టు లేరనుకుని తిరగబడ్డారు.

కొడుకు చేసిన పొరపాటును సరిదిద్దడానికి సోనియా వెంటనే రంగంలోకి దిగారు. ఆమె వెనక్కాలే మోస్ట్‌ ట్రస్టెడ్‌ ప్రణబ్‌! దాని ఫలితమే డిసెంబరు 23 ప్రకటన. ఆ తర్వాత కమిటీ నియామకం. ఏడాది విరామం యిచ్చి నువ్వు యిప్పుడు ప్రయోగాలు ఏమైనా చేయాలంటే చేసుకో అన్నారు రాహుల్‌ని. తన అనుయాయులైన తెలంగాణా కాంగ్రెస్‌ నాయకులు ఈ ఏడాదిలో కెసియార్‌ను పడగొట్టేసి తెలంగాణాను తమ నాయకత్వం కింద తీసుకుని వచ్చేస్తారని నమ్మారు పాపం రాహుల్‌. వాళ్ల కిచ్చిన ఫ్రీ హ్యేండ్‌ వలన కెసియార్‌ బలహీనపడలేదు సరికదా, ఆంధ్రప్రాంతంలో కాంగ్రెస్‌ బలహీనపడింది. కెసియార్‌ తమను, తమ పార్టీని తిడుతున్నా ఏమీ అనుకోని, బహిరంగంగా ఖండించలేని వీళ్లు తెల్లారిలేస్తే జగన్‌ మీద విరుచుకుపడి అతను పారిపోయే పరిస్థితి తెచ్చిపెట్టారు.

4

కమిటీ నివేదిక వచ్చేముందు రోజు ఢిల్లీ నాయకులు వీళ్లకు చేసిన కౌన్సిలింగ్‌లో అదే చెప్పారట - 'జగన్‌ను రెచ్చగొట్టి పార్టీ పెట్టించారు. ఇప్పుడు అతను ఆంధ్రలో దుకాణం తెరిచిపెట్టుకుని కూర్చున్నాడు. మేం మీ మాట విని తెలంగాణా యిస్తే ఆంధ్రప్రాంతపు నాయకులు పార్టీ వదిలేసి అతని పంచన చేరడానికి క్యూ కడతారు. అందరూ కలిసి మా కొంప ముంచుతారు. ఆంధ్ర ఎంపీలందరూ చేతులు కలిపితే మా ప్రభుత్వం రాష్ట్రంలోనూ, కేంద్రంలోనూ రెండు చోట్లా కూలిపోతుంది. మేమే వుండనప్పుడు మీకేం చేయగలం? మీ సమస్య మాకు తెలుసు కానీ కాస్త ఓర్చుకోండి. అసలు పార్టీయే అడుగంటిపోయేట్టుంది. అదే లేకపోతే మీరున్నా, మేమున్నా వేస్టు. కొన్నాళ్లు ఓపికపడితే జగన్‌ నీరసిస్తాడు. అప్పుడేదైనా సాహసమైన నిర్ణయం తీసుకుని మిమ్మల్ని ఒడ్డున్న పడేస్తాం. అప్పటిదాకా మీకు కళ్లుండి కనబడనట్టు, చెవులుండి వినబడనట్టు యాక్షన్‌ చేసి, తలకాయ వంచుకుని పొండి' అని. అంటే వీళ్ల జగన్‌ వ్యతిరేకత వీళ్లనే దెబ్బ తీసిందన్నమాట!

ఏడాది క్రితం యీ పరిణామం హై కమాండ్‌ వూహించలేదు. ఏదో ఒకచోటనైనా అధికారంలోకి వస్తామనుకున్నారు. కానీ జగన్‌ ఫ్యాక్టర్‌ అన్నిటికంటె ప్రాముఖ్యత సంతరించుకోవడంతో మన రాష్ట్ర వ్యవహారాలు మళ్లీ సోనియా తన చేతిలో తీసుకున్నారనుకోవాలి. ఈ ఏడాదిలో జరిగినదేమిటంటే - వి హనుమంతరావు, కాకా, కేకే, పాల్వాయి యిత్యాదులు నాయకులుగా ఎంత పనికివస్తారో చూడమని సోనియా ఓ మాజీ ఐపియస్‌ ఆఫీసరు చేత సర్వే చేయించారట. వీళ్లందరికీ ఎన్నికలలో నిలబడితే తలా ఐదువేలు ఓట్లు రావడం తప్ప పార్టీని గెలిపించగల దమ్ము లేనివారని, కెసియార్‌ ముందు వీళ్లు సూర్యుడి ముందు దివిటీలే అనీ ఆయన చెప్పారట.

ఇక మొన్న విద్యార్థులపై కేసులు ఎత్తేసే విషయం కేకేకు అప్పగించి చూస్తే ఎంత చక్కగా నిర్వహించారో కళ్లారా చూశాం. ప్లాను వేసినది వీళ్లు! క్రెడిట్‌ కొట్టేసింది కెసియార్‌! కెసియార్‌ ఎత్తులకు పై యెత్తులు వేసే సత్తా కేకేలో లేదని తేలింది. పైగా ఆదివారం రవీంద్రభారతిలో కాంగ్రెస్‌కు రిజైన్‌ చేసి విసిరికొడతానని ఆయన చేసిన ఆవేశపూరితమైన ప్రసంగం చూశాక ఆయన మానసిక సంతులనంపై కూడా అనుమానం వచ్చివుంటుంది. పిలిచి చివాట్లు పెట్టారేమో, మర్నాటి కల్లా రాజీనామా అనేది సాంకేతికపదం అని వాదిస్తూ, చచ్చేదాకా కాంగ్రెస్‌లోనే వుంటారన్నారు.

జయపాల్‌ రెడ్డి విషయానికి వస్తే ఆయన మేధావి, నిజాయితీపరుడు అనే పేరుంది. కానీ మొన్న సోనియా స్వయంగా కోరినా రాష్ట్ర ముఖ్యమంత్రి పదవి వద్దని నిరాకరించి ఆయన గౌరవం పోగొట్టుకున్నారు. 'వెనకనుండి సమస్యను సృష్టించగలను కానీ, ముందు నిలిచి దాన్ని పరిష్కరించలేను. నాకు చేతకాదు' అంటే ఎవరైనా మన్నిస్తారా? ఆయనకూ యిమేజి పోయింది. మరి మధు యాష్కీ ఎందుకు చల్లబడ్డారో తెలియదు. హఠాత్తుగా ఆయనకు చదువుకో బుద్ధేసింది. రెండు నెలలు రాజకీయాలను పక్కన పడేసి విదేశాలు వెళ్లిపోయారు. సీజన్‌డ్‌ పొలిటీషియన్‌ ముందే కాదు, ఇప్పుడు సీజనల్‌ పొలిటీషియన్‌ అయ్యారు కూడా. ఆయనకు నాయకత్వం అప్పగించడానికి హై కమాండ్‌ సుముఖంగా లేదేమో!

ఇక చిదంబరం గారి సంగతి. సాధారణంగా సమానపదవుల్లో వున్నవారికి ఒకరిపై మరొకరికి అసూయ వుంటుంది. తెలివిగా, మరీ చాడీలు చెప్పినట్టుగా కాకుండా పోటీదారుణ్ని అండర్‌మైన్‌ చేస్తారు. ప్రణబ్‌ తన ఆంతరంగికుడితో మాట్లాడిన మాట అంటూ ఈ మధ్య ఓ వార్త అన్ని పేపర్లలోనూ వచ్చింది - 'మేం ఆంధ్ర విషయంలో రెండు పొరబాట్లు చేశాం. డిసెంబరు 9 ప్రకటన ఒకటి, జగన్‌ని దూరం చేసుకోవడం మరొకటి' అని అన్నారట. అంటే అని వుండవచ్చు, అది పేపర్లలో వచ్చేట్టు చూసీ వుండవచ్చు. ఈ రెండు విషయాలలోనూ ప్రణబ్‌ హస్తం లేదు కాబట్టి ఆయన ఎన్ని కన్ఫెషన్లయినా చేయవచ్చు. 'మేము' అని అంటున్నా 'నేను కాను సుమా..అవతలివాడు..' అన్న ధ్వని కూడా వుంటుంది వీటిల్లో.

వీళ్లందరికీ మూలవిరాట్టయిన రాహుల్‌ గాంధీ పరిస్థితి కూడా ఏమీ బాగాలేదు - బిహార్‌ ఎలక్షన్ల తర్వాత. ప్రయోగాలు చేయమని ఆయనకు ఫ్రీ హ్యేండ్‌ యిస్తే వున్న సీట్లలో సగం కంటె తక్కువ సీట్లు వచ్చేట్లా చేశాడు. విజేత కుండే గౌరవం పరాజితుడికి వుండదు. చేసిన నిర్వాకం చాల్లే, నీ వలన నాకు అప్రతిష్ట వస్తోంది అని తల్లి మొట్టికాయ వేసి, పరిస్థితిని తన చేతిలోకి తీసుకుని తన సలహాదారులద్వారా చక్కదిద్దబోతుంది.

ఇందిరా గాంధీకీ తప్పలేదు యీ అవస్థ. రాజీవ్‌ గాంధీ రాజకీయాల్లోకి వచ్చినపుడు అరుణ్‌ నెహ్రూ, అరుణ్‌ సింగ్‌లను వెంటపెట్టుకుని దిగాడు. దేశంలో కాంగ్రెసేతర ప్రభుత్వాలను కుట్రలు పన్ని ఎలా కూలగొడతానో చూడు అంటూ కశ్మీర్‌లో ఓ ప్రయోగం చేశాడు. ముఖ్యమంత్రి ఫరూక్‌ అబ్దుల్లా బావమరిదిని పట్టుకుని అతనికి మద్దతు యిచ్చి కుట్ర చేయించి ఫరూక్‌ను రాజ్యభ్రష్టుణ్ని చేశాడు.

ఆ విజయోత్సాహంతో ఆంధ్రలో మరో ప్రయోగం చేశాడు. కో పైలట్‌ నాదెండ్లను పట్టుకుని టిడిపిలో చీలిక తెచ్చి ఎన్టీయార్‌ను పదవీభ్రష్టుణ్ని చేశాడు. ఇక్కడ మాత్రం ప్రయత్నం చీదేసింది. ఎన్టీయార్‌ తిరగబడ్డారు, ప్రజలు ఆయన వెంట నడిచారు. రాష్ట్రమంతా నెల్లాళ్లపాటు అల్లకల్లోలమై పోయింది. నాదెండ్లకు మెజారిటీ లేకపోయినా కాంగ్రెస్‌ నియమించిన గవర్నర్‌ రామ్‌లాల్‌ మోసం చేశాడని ఊరూవాడా మారుమ్రోగిపోయింది.

అప్పుడు ఇందిరా గాంధీ రంగంలోకి దిగింది. 'నువ్వు కాస్త ఆగు తండ్రీ, తప్పు దిద్దుకోనీ' అని రాజీవ్‌కి చెప్పి రామ్‌లాల్‌ను వెనక్కి రప్పించి శంకర్‌ దయాళ్‌ శర్మను గవర్నరుగా పంపింది. ఆయన ఎన్టీయార్‌తో సఖ్యత నెరపాడు. నాదెండ్లకు మెజారిటీ లేదని అసెంబ్లీలో నిరూపితమయ్యాక, అతన్ని తీసేసి ఎన్టీయార్‌ను మళ్లీ ప్రతిష్ఠాపించాడు.

ఈ విధంగా కొడుకులు చేసిన దుందుడుకు పనులను సరిదిద్దవలసిన భారం తలిదండ్రులపై పడుతూ వుంటుంది. ప్రస్తుతానికి రాహుల్‌ తెలంగాణా ప్రయోగం సోనియా ఆమోదం పొందలేదు. అందుకే ఆవిడ స్టేటస్‌కో వైపే మొగ్గు చూపుతోంది. మాట తప్పిందన్న అపప్రథ కాంగ్రెస్‌కు రాకుండా యిప్పుడు ఫోకస్‌ ప్రభుత్వంవైపుకి తిప్పుతోంది. యుపిఏ ప్రభుత్వం ఔనంటే కాంగ్రెస్‌కు అభ్యంతరం లేదని కాంగ్రెస్‌ ప్రతినిథి షకీల్‌ అహ్మద్‌ అంటున్నారు. యుపిఏ ప్రభుత్వం అనగానే డిఎంకె, ఎన్సీపీ, తృణమూల్‌ అందరూ వస్తారు. విభజన కుదరదంటారు. కాంగ్రెస్‌ రెడీయే, కానీ యుపిఏ కాదు అని తేలుస్తారు. (నిజానికి బిజెపి యివాళ ఎన్ని కబుర్లు చెప్పినా రేపు పవర్లోకి వచ్చాక వాళ్లూ యిదే అంటారు - బిజెపికి ఓకేయే, కానీ ఎన్‌డిఏకు కాదు అని.)

ఏడాదిలో యిదీ మార్పు. వచ్చే ఏడాదికి యింకేమవుతుందో తెలియదు. (సమాప్తం) - ఎమ్బీయస్‌ ప్రసాద్‌ (జనవరి 2011)

జనవరి 12 ఎమ్బీయస్‌ : మీడియా చేత, మీడియా కోసం నడిచే ఉద్యమం -1

అబ్రహాం లింకన్‌ ప్రజాస్వామ్యం గురించి చెప్పిన నిర్వచనం తెలంగాణా ఉద్యమానికి వర్తింపజేస్తే, దీన్ని 'మీడియా చేత, మీడియా కొరకు నడిపే మీడియా ఉద్యమం' అంటాను నేను. మొట్టమొదటినుండి సమస్యను భూతద్దంలో చూపి, నిజానిజాలను పట్టించుకోకుండా అతిశయోక్తులు రంగరించి రాష్ట్రాన్ని అల్లకల్లోలం చేస్తున్నది మీడియా మాత్రమే!

ఈ రోజు ఉస్మానియా యూనివర్శిటీ ప్రాంగణంలోకి మీడియాను అనుమతించటం లేదట, దానివలన ప్రజాస్వామ్యానికి విఘాతం కలిగిందట. ఎలక్ట్రానిక్‌ మీడియాలో పెద్దలంతా అర్జంటుగా ఓ సంఘం పెట్టేసుకుని నిరసన తెలిపేస్తున్నారు. ఇన్నాళ్లదాకా అనుమతిస్తే వీళ్లు చేసినదేమిటి? ప్రభుత్వం నుండి, సమాజం నుండి ఎన్నో బెనిఫిట్స్‌ పొందిన వీరు బాధ్యతగా ప్రవర్తించారా? గట్టిగా నిలదీసి అడిగితే 'మేం బాగానే వున్నామండీ, ఫలానా టీవీ వాళ్లే లేనిపోని అబద్ధాలు చెప్పి, ప్రజలను రెచ్చగొట్టి...' అంటూ చెప్పుకొస్తారు. ఈ ఆరోపణలన్నీ క్రోడీకరిస్తే చాలు, ఎవరూ బాధ్యతాయుతంగా ప్రవర్తించలేదని తేలుతుంది.

ఇప్పటికిప్పుడు అర్జంటుగా ఉస్మానియాకి వెళ్లి వీళ్లు చేసేదేమిటండీ? ఎవడో ఓ పోలీసు ఓ కుర్రాణ్ని చావగొడుతుంటే ఫోటోలు తీసి 15 సెకండ్ల ఫుటేజిని రోజంతా మళ్లీ చూపి, చూపి, ''దీనిపై స్పందించండి'' అంటూ మన అభిప్రాయాల కోరతారు. మనకు పూర్వాపరాలు చెప్పరు. ఆ పోలీసుపై ఆ కుర్రాడు అంతకుముందు ఎన్ని కంకర్రాళ్లు విసిరాడో చూపరు. ఎన్ని ప్రభుత్వ, ప్రయివేటు ఆస్తులు ధ్వంసం చేశాడో చూపరు. తనను తాను పెట్రోలు పోసి కాల్చుకుంటున్నాడేమో చూపరు. వాడికి మావోయిస్టు నేపథ్యం వుందో, తీవ్రవాద నేపథ్యం వుందో, అసలు విద్యార్థి అవునో కాదో చెప్పరు. ఈ తునుక చూపించి ''ఏమంటావ్‌?'' అని అడుగుతారు. ఇక మనం ఎగబడిపోతాం. ''అమాయ విద్యార్థులపై పోలీసు జులుం నశించాలి. ఈ రాష్ట్రప్రభుత్వాన్ని కేంద్రం బర్తరఫ్‌ చేయాలి'' అంటూ రెచ్చిపోతాం.

అమాయక విద్యార్థి, తల్లీతండ్రీ చెప్పే మాట వినే విద్యార్థి అయితే యింట్లోనే వుంటాడు. రోడ్డు మీదకు రానే రాడు. పోలీసుని రెచ్చగొట్టనే గొట్టడు. నేను నమ్మిన సిద్ధాంతం కోసం నా ప్రాణాలనైనా అర్పిస్తా అంటూ ప్రతిజ్ఞ చేసి వీధిన పడినవాడికి ఆ మాత్రం దేహశుద్ధి జరగడం సహజం. కానీ ఆ మాట మనకు తోచనివ్వదు, ఈ మీడియా. మనను ఆవేశపూరితుల్ని చేయడమే వాళ్ల ముఖ్యోద్దేశం. అందుకే పూర్తి వివరాలు అందించకుండానే 'ఇది న్యాయమా? అన్యాయమా?' అంటూ ఒక ఒపీనియన్‌ పోల్‌ పెడతారు.

(ఈ ఒపీనియన్‌ పోల్స్‌ ఎంత ఫన్నీగా అయిపోయాయంటే - ఓ ఛానెల్‌లో ఓ ప్రముఖుడితో ఇంటర్వ్యూ పెడతారు. ఆయనను రప్పించి ఆయన విశ్వసనీయతపై టెస్ట్‌ పెడతారు. ఆయన నేను '1930లో పుట్టాను, 1950లో పెళ్లాడాను. 1953లో పిల్లల్ని కన్నాను...' అని చెప్తూ వుంటే 'ఈయన చెప్పేది నిజమా? అబద్ధమా?' అని మనల్ని ఎస్సెమ్మెస్‌ పంపమంటారు. అవి నిజాలో కావో మనకేం తెలుస్తుంది చెప్పండి.

1930లో పుట్టానంటే పుట్టాడనే అనుకుంటాం. పుట్టకుండా యాక్షన్‌ చేశాడని అనుకుంటామా? ఆయన బర్త్‌ సర్టిఫికెట్‌ చూసే సందర్భం మనకెలా వస్తుంది? పెళ్లి చేసుకున్నాడో లేదో మనం బాజాభజంత్రీల వాళ్లతో కన్‌ఫమ్‌ చేసుకుంటామా? పిల్లల్ని కన్నాడో లేదో ఆయనకీ, గట్టిగా మాట్లాడితే ఆయన భార్యకీ తెలియాలి. ఈయన భార్య పక్కింటివాడి వలన కన్నది, యీయన అబద్ధం చెపుతున్నాడు అని మనకెలా తెలుస్తుంది? అయినా ఒకవేళ ఆ విషయంలో ఆయన అబద్ధం చెప్పినా మనకేమిటి నష్టం? మన యింట్లోంచి డబ్బేమీ కొట్టేయడం లేదు కదా!)

ఇంతోటి కథనానికి కాప్షన్‌ ఒకటి - భగ్గుమన్న విద్యార్థిలోకం, రగులుతున్న తెలంగాణా.. యిలా పెట్టి 'పోలీసు జులుం..కరకు ఖాకీ.. అమాయకత్వంపై విరిగిన లాఠీ.. క్రౌర్యం, దౌష్ట్యం.. మన్నూ, మశానం...

ఉస్మానియాలో కొందరు విద్యార్థులు గోలచేస్తే అది విద్యార్థిలోకం అయిపోతుందా? ఊళ్లోనే వున్న సెంట్రల్‌ వర్శిటీ, జెఎన్‌టియు, బోల్డు ప్రయివేటు విద్యాసంస్థలు.., తెలంగాణాలో యితర గ్రామాల్లో, పట్టణాల్లో ఒకటో క్లాసు నుండి పిజీ వరకు చదివే వేలాది పాఠశాలలు... వీటిల్లో చదివే లక్షలాదిమంది విద్యార్థులు కారా? ఉస్మానియాలో చెట్లమాటున మాటేసి రాళ్లు విసిరేవారే విద్యను అర్థించే సరస్వతీ ఆరాధకులా?

అలాగే రగులుతున్న తెలంగాణా అంటారు. తెలంగాణా మొత్తం వైశాల్యంలో ఉస్మానియా యూనివర్శిటీ వైశాల్యం తీసుకుంటే 0.001% వుంటుందా? అక్కడ పోలీసులు, విద్యార్థులు తలపడితే యావత్తు తెలంగాణా దగ్ధమైనట్లా? అతిశయోక్తులకైనా అర్థం వుండాలి.

అసలు ఉస్మానియాలో రాళ్లు విసిరే విద్యార్థులను చూస్తే నాకు ఓ విధంగా జాలి వేస్తోంది. తెలంగాణా నాయకులందరూ కాళ్లు చాపేసి, భారం వాళ్లమీద పెట్టేశారు. ఏడాది ఎదురుచూసిన కమిటీ తన నివేదికలో సమైక్యాంధ్రకే తొలి ఓటు వేసింది. ఇది బయటకు రాగానే ఏం జరుగుతుందోనని హడిలి చచ్చాం. బడికి వెళ్లిన పిల్లవాడు యింటికి చేరతాడో లేదో భయం, ఇంట్లోంచి ఆఫీసుకెళ్లిన యింటాయన యిల్లు చేరడేమోనని భయం. రైలెక్కి ఊరు వెళ్లిన యిల్లాలు ఏ స్టేషన్‌లోనో ఆగిపోయి నీటికి కూడా లేక కటకటలాడుతుందేమోనని భయం.

కానీ అదేమీ ఏమీ జరగలేదు. జరిగేది జరగనీ అని ప్రజలు నిమ్మకు నీరెత్తినట్టు కూర్చున్నారు. వాళ్లు నిరుత్సాహం చూసి కాంగ్రెస్‌, టిడిపి, బిజెపి - ఎవరూ రాజీనామా మాట ఎత్తడం లేదు. రాజీనామా అంటే రెెడీ అంటూ ఉరకలేసే తెరాసతో సహా! ఫిబ్రవరి మధ్యదాకా వేచి చూస్తారట. అప్పటికి ప్రజలు రొటీన్‌లో పడిపోతే సరేసరి అని వాళ్ల ధైర్యం.

2

ఇటువంటి పరిస్థితిలో ఉద్యమాన్ని ప్రాణాలతో వుంచాలంటే విద్యార్థులు మాత్రమే దానికి సమర్థులు అని అనుకున్నారు వీళ్లు. వాళ్లు రాళ్లు వేస్తూ, లాఠీదెబ్బలు తింటూ వుంటే బయటనుండి సంఘీభావం, సంఘీభావం అంటూ కూర్చున్నారు. ఓ 300 మంది రాళ్లేస్తే తెలంగాణా వస్తుందా? దానికి రాజకీయపరమైన దృఢనిశ్చయం కావాలి. అది తీసుకోవలసినది కేంద్రప్రభుత్వం మాత్రమే! ఆ ప్రభుత్వంలో కాంౖగెస్‌ పార్టీ దానిలో ఓ భాగం మాత్రమే.

అనేక పార్టీలను ఒప్పించాలంటే కెసియార్‌ లాబీయింగ్‌ చేయాలి. తెలంగాణా డిమాండ్‌లో న్యాయం వుందని చెప్పాలి. అలా చెపుదామంటే కృష్ణ కమిటీ నివేదిక అడ్డు వస్తుంది. వెనుకబాటుతనం లేనప్పుడు యింకెందుకయ్యా గొడవ అని వాళ్లంటే..? ప్రజలు కోరుతున్నారని చెప్పాలి. నివేదిక వెలువడిన అనంతరం వున్న స్తబ్దత చూస్తే యావన్మంది తెలంగాణా ప్రజలు విడిపోవడంకోసం వెంపర్లాడుతున్నారంటే ఎవరూ నమ్మరు.

అందువలన యుపిఏ భాగస్వాములైన డిఎంకె, ఎన్‌సిపి, తృణమూల్‌ అలాటి వాళ్లను ఒప్పించడం చాలా కష్టం. వాళ్ల రాష్ట్రాల్లో కష్టాలు వాళ్లకున్నాయి. కెసియార్‌ చెప్పినదానికై సై అనడానికి వున్నది ఓ అజిత్‌ సింగ్‌, ఓ రాజా బుందేల్‌..మాత్రమే. వీళ్లు సరిపోరు. కెసియార్‌ ఇంకా కష్టపడాలి. లాబీయింగ్‌ చేయాలి. తెలంగాణా కాంగ్రెసు, టిడిపి నాయకులు కూడా కెసియార్‌తో గొంతు కలపాలి. అది వదిలేసి విద్యార్థులను రెచ్చగొడితే ఏం లాభం? వాళ్ల ప్రాణాలు తీయడం తప్ప!

ప్రాణాలు పోయాక దీనికి ప్రభుత్వం బాధ్యత వహించాలి, ఆంధ్రులు బాధ్యత వహించాలి అనడం ఏం న్యాయం? వాళ్లు యిస్తామని ఊరించారా? ఇవ్వం అని ఉసూరుమనిపించారా? ప్రాణాలు తీసుకోమని ప్రోత్సహించారా? ఈ విషయం విద్యార్థులు గుర్తించాలి. గుర్తించి రాజకీయ నాయకులమీదనే భారం వదిలేసి తమ ప్రాణాలు, తమ చదువులు కాపాడుకోవాలి. పరీక్షలకు సంసిద్ధమై చదువుకోవాలి. ఇతర రాష్ట్రాలవారితో పోటీపడి జాతీయస్థాయిలో గెలుపొంది తెలుగుపతాకాన్ని ఎగరవేయాలి.

ఈ మీడియావారు యిటువంటి నీతులు చెప్పరు. విద్యార్థులు నాలుగు రాళ్లేస్తే 'బద్దలయిన అగ్నిపర్వతం', 'పోటెత్తిన ఆక్రోశం' యిలాటి కాప్షన్స్‌ పెట్టి వాళ్లని మరింత ఉసిగొల్పుతారు. అసలీ కాప్షన్స్‌లో కవిత్వం వొలకబోయడానికి నేను బద్ధ విరోధిని. 'పన్‌' గురించి వీళ్లు ఎంత దూరమైనా వెళతారు. ఈ రోగం ప్రింట్‌ మీడియానుండి వచ్చింది. వార్తలు, వ్యాఖ్యలు కలగలపడం ఓ పెద్ద నేరం అయితే ప్రచారం కోసం, చూపు ఆకర్షించడంకోసం సంబంధం లేని హెడ్‌లైన్సు పెట్టడం మహానేరం.

అంతేకాదు వార్త మొదలుపెట్టినపుడు కూడా గాలి జనార్దనరెడ్డి గనుల లీజు రద్దు చేయమని ఫలానాకమిటీ సిఫార్సు చేశారు అన్న వాక్యంతో ప్రారంభం కాదు. 'పాపభాండం బద్దలైంది... కుంభకోణం మరో కోణాన్ని ఆవిష్కరించింది.. అవినీతి ఎప్పటికైనా వెలుగులోకి రాక తప్పదని ఎలుగెత్తి చాటింది... యిలాటి అరడజను వ్యర్థవ్యాక్యాలు చదవాల్సి వస్తుంది. ఆ కమిటీని ఎవరు నియమించారో, దాని విలువ ఏమిటో, ప్రయివేటుదో, ప్రభుత్వానిదో ఒక్కోప్పుడు క్లియర్‌గా వుండదు.

వచ్చిన బాధేమిటంటే యీ జర్నలిస్టులకు కవిత్వం మీద వున్న దృష్టి జ్ఞానసముపార్జనపై వుండదు. తాజా ఉదాహరణ కృష్ణ కమిటీ రిపోర్టు వచ్చినపుడు తెలుగు మీడియా వండి వార్చిన హాఫ్‌-బేక్‌డ్‌ న్యూస్‌! ఆ రోజు మధ్యాహ్నం టీవీలు, పత్రికల వెబ్‌సైట్లు.. అన్నీ ఒకటే గోల! ఏమీ తేల్చి చెప్పలేదు. ఆప్షన్లు యిచ్చి వూరుకున్నారు. (ఆయన 6 యిస్తే అయిదే అని చెప్పి పంచామృతం, పంచాక్షరి.. అంటూ కవిత్వం కూడా వొలకబోశారు) కొండను తవ్వి ఎలకను పట్టారు అని.. రాశారు.

మనవాళ్లకు ప్రతిదాన్నీ వెక్కిరించడం తప్ప మరేదీ రాదు. ఈ మధ్య గ్రాఫిక్స్‌ తోడయ్యాయి. అందునా జస్టిస్‌ శ్రీకృష్ణ పేరు కలిసివచ్చింది. (అదే ఏ జకరయ్యో అయితే ఏం చేసేవారో!) అంతే కృష్ణుడి గెటప్‌కు జస్టిస్‌గారి మొహం తగిలించేసి ఫోటోలు గుప్పించారు. భగవద్గీత చెప్పించేశారు. దీన్నిబట్టి నివేదికపై మనవాళ్ల సీరియస్‌నెస్‌ ఎంత వుందో తెలుస్తోంది. ప్రింట్‌ మీడియా సర్దుకుని 'లేదు ఆయన సమైక్యాంధ్రనే సూచించారు' అని చెప్పేసరికిి మర్నాడు పొద్దున్న అయింది.

దీని అర్థం ఏమిటి? ఒకటి - మనవాళ్లు నివేదిక చదవలేదు, రెండు - చదివినా అర్థం కాలేదు. దీన్ని బట్టి మన జర్నలిస్టుల స్టాండర్డ్‌ తెలిసిపోవడం లేదా?

వీళ్లలో చాలామందికి అవగాహన లేదు. దేని గురించీ పూర్వాపరాలు తెలియవు. తాము పుట్టకముందు జరిగిన విషయాల చరిత్ర తెలుసుకోవడం అనవసరం అనే వుద్దేశంలో వుంటారు. ఏం చెప్పినా 'నెట్‌లో, యూ ట్యూబ్‌లో ఫుటేజి దొరుకుతుందా?' అని అడుగుతారు. జర్నలిజం అనేది అప్పటికప్పుడు రాదు. చిన్నప్పటినుండీ పేపరు చదివే అలవాటుండి, విషయ సేకరణ హాబీగా వుంటే పట్టుబడుతుంది. వీళ్లలో చాలామందికి ఎమ్‌సెట్‌లో ర్యాంకు రాక ఇంజనీరింగ్‌ దొరక్క డిగ్రీ చేసి జర్నలిజంవైపు మరలినవారే. జర్నలిజం స్కూల్లో ఏడాదో, రెండేళ్లో చదివేసరికి తెలుసుకోవాల్సినదంతా తెలిసేసుకున్నాం అన్న ఫీలింగు వచ్చేస్తుంది.

ఉద్యోగం దొరికాక - చదవడం మానేస్తారు, ఇంకా తెలుసుకోవడం ఏమిటి, సిగ్గుచేటు అనుకుంటారు. వీళ్లు పనిచేసే ఛానెల్స్‌లో ఓ లైబ్రరీ వుండదు, దేనికీ ఫుటేజి వుండదు. (ఈటీవీకి మాత్రం మినహాయింపు) ఓ సినిమా బిట్‌ వుంటే చాలు స్టోరీ లాగించేయవచ్చు అని సీనియర్లు చెప్తారు. కాస్త ఇంగ్లీషు తప్ప మరే భాషా రాదు, ఎన్నో పదాలు తప్పుగా పలుకుతారు. ఉచ్చారణదోషాలు చెప్పనే అక్కరలేదు. ఈటీవీ 'ట్రైబ్యునల్‌' అని కరక్టుగా పలికినా ఈనాడు పేపరు మాత్రం ట్రిబ్యునల్‌ అని రాస్తుంది. (ఏదో ఒకటే కరక్టని తెలిసినప్పుడు సరిచేసుకోవచ్చుగా!) నేను రాసినది కనీసం 80% మందికి వర్తిస్తుంది. కానీ 100% మందికీ వున్న గొప్ప నమ్మకం - తాము సమాజాన్ని శాసించగలమని. ప్రజాభిప్రాయాన్ని మూసపోయగలమని!

3

నేను రాసినది అన్యాయంగా వుందని మీరు అనుకోవచ్చు. కానీ ఒకటి చెప్పండి - తెలంగాణ ఉద్యమం ప్రారంభమై పదేళ్లు అయింది కదా. కృష్ణ కమిటీ నివేదిక యిచ్చిన వివరాలు వీళ్లు ఎందుకు యివ్వలేకపోయారు? ఖైరతాబాదులో వున్న స్టాటిస్టిక్స్‌ ఆఫీసు జోలికి ఎందుకు పోలేదు? ఇవన్నీ ముందే బయటపడి వుంటే ప్రజాభిప్రాయం మరోలా వుండేదేమో! (ఇక్కడ ఉద్యమం బదులు రాయలసీమలో వుద్యమం వచ్చేదేమో) ఏది ఏమైనా వాస్తవాలు చెప్పవలసిన బాధ్యత వీరికి వుంది కదా. అది ఎందుకు నిర్వర్తించలేదు? చేతకాకనా? శ్రమపడడం యిష్టం లేకనా?

ఎడిటరుగారు తలచుకుంటే సమాచారం తీసుకోవడం అంత కష్టమా? ప్రతీ ఊళ్లో వాళ్లకి రిపోర్టర్లు వుంటారు. జిల్లా హెడ్‌క్వార్టర్సులో వున్న రిపోర్టరును స్కూళ్ల శాఖ వద్దకు వెళ్లి జిల్లాలో ఎన్ని ఎలిమెంటరీ స్కూళ్లు వున్నాయ్‌, ఎన్ని హైస్కూళ్లు వున్నాయో అడగమంటే తెలిసిపోతుంది. పరిశ్రమల శాఖ వద్దకు వెళ్లి ఎక్కడెక్కడ ఏయే పరిశ్రమలున్నాయో అడగమంటే చాలు. లీడ్‌ బ్యాంక్‌ వద్దకు వెళ్లి జిల్లాలో రుణాలు ఎంత మొత్తం ఎలా యిచ్చారో అడిగితే అర్థమైపోతుంది.

ఇలా ప్రాంతాల వారీగా చార్టు వేసి చూస్తే ఏ ప్రాంతం ఏ విషయంలో ముందుందో, ఏ విషయంలో వెనుకబడి వుందో అప్పటికప్పుడు తేలిపోతుంది. హైదరాబాదులో వున్న పరిశ్రమలు 90% ఆంధ్రప్రాంతీయులవి అంటారు కెసియార్‌ ఒకసారి. కాదు, ఇతరప్రాంతీయులవీ, తెలంగాణావారివి, ఆంధ్రావాళ్లు పెట్టుబడులే పెట్టలేదు అంటారు మరోసారి. ఓ రిపోర్టరును ఆర్వోసికి పంపిస్తే సగం సమాచారం అక్కడే తెలిసిపోతుంది. మిగతాది క్షేత్రస్థాయిలో తెలిసిపోతుంది. ఇలాటి కృషి చేసి వాస్తవాలు బయటపెట్టిన పేపరు లేదా టీవీ ఛానెల్‌ ఒక్కటంటే ఒక్కటైనా వుందా చెప్పండి!

కొన్ని పేపర్లు ఏం చేస్తాయంటే వాళ్లంతట వాళ్లు ఏమీ కామెంట్‌ చేయరు. వివరాలు సేకరించరు. కావాలంటే మీరే ఓ వ్యాసం రాసి యివ్వండి ఎడిట్‌ పేజీలో వేస్తాం అంటారు. ఎడిట్‌ పేజీలో వేసేదానికి ఓ విలువ వుంటుంది. చాలా బాధ్యతగా రాసినవే అక్కడ వేయాలి. కానీ మన తెలుగు పేపర్లలో అదేమీ అక్కరలేదు. తెలంగాణా మోసపోయింది అని యివాళ నేను వ్యాసం రాసినా వేస్తారు, లేదు ఆంధ్ర మోసపోయింది అని రేపు మీరు రాసినా అక్కడే వేస్తారు. ఎవరి గణాంకాలను పేపరు సమర్థించదు, వ్యతిరేకించదు. ఏది నిజమో తెలియక పాఠకుడు జుట్టు పీక్కుంటే అది వాడి ఖర్మం, విగ్గు పెట్టుకుని తిరగనీ అనుకుంటుంది పేపరు. అందరికీ అవకాశం యిచ్చాం, తక్కినవాళ్లు అదీ యివ్వటం లేదు అని జబ్బలు చరుచుకుంటుంది.

తెలంగాణ ఉద్యమం వచ్చినదగ్గర్నుంచి చూస్తే విభజనను సమర్థిస్తూ వచ్చిన వ్యాసాలు, కవితలు, పాటలే ఎక్కువ. టీవీ చర్చల్లో కూడా రాష్ట్రం విడగొట్టాలని ఘీంకరించేవారే ఎక్కువ. ఎందుకిలా?

నేను ఓ ప్రతిపాదన చేస్తాను. కాస్త ఆలోచించి చూడండి. తెలుగునాట జర్నలిస్టుల్లో, రచయితల్లో వామపక్షవాదులు ఎక్కువ. సామాజికస్పృహ వున్న రచనలే చేయాలి అంటూ కంకణం కట్టుకుని కథల్లో, నాటకాల్లో, వ్యాసాల్లో సమాజంలోని అసమానతల మీద రాసేవాళ్లకే పెద్దపీట. వారికే అవార్డులు. క్రమేపీ వారు పీఠాధిపతులై పోయి, ఎడిటర్లయి పోయి, అటువంటి వారినే ప్రోత్సహిస్తారు. కథా సంకలనాలు చూడండి, సాహిత్య వేదికలు చూడండి - అన్నీ కూడా పోరాటాన్నే, అశాంతినే, తిరుగుబాటునే ప్రోత్సహిస్తాయి. బిసిలంటారు, దళితులంటారు, ఫెమినిజం అంటారు, మావోయిజం అంటారు..ఏదో ఒకటి వ్యవస్థకు వ్యతిరేకంగా రాసేవాళ్లనే నెత్తి కెత్తుకుంటారు.

వీళ్లు పత్రికారంగాన్ని శాసించడంతో దీనికి భిన్నంగా వుండేవారిని దూరంగా పెట్టేస్తారు. ఆరెస్సెస్‌ భావాలున్న రచయిత అని ముద్ర పడిందనుకోండి, అంతే సంగతులు. అతడు అస్పృశ్యుడే. ఇది నేను ఆరెస్సెస్‌ భావజాలంపై ప్రేమతో రాయటం లేదు. ఆ భావజాలం నా ఒంటికీ పడదు. కానీ వామపక్షవాదులు వాళ్లతో వ్యవహరించే తీరుకు నేను వ్యతిరేకిని. ఆరెస్సెస్‌ కానీయండి, ముస్లిం ఛాందసత్వం కానీయండి - ఎవరికైనా సరే వారి వాదన వినిపించే హక్కు వారికి యివ్వాలి. వారి గొంతును అణిచివేయాలని చూడడం తప్పు.

కానీ వీళ్లు వాళ్లను హైలైట్‌ చేయరు. మన కళ్లకు గంతలు కట్టి అటువైపు చూడవద్దనంటారు. అంతేకాదు, మావోయిస్టులు సామాన్యులపై చేసే హింసను వీళ్లు కవర్‌ చేయరు. ప్రభుత్వం మావోయిస్టులను అణచడానికి చేసే చర్యలను మాత్రం ఖండిస్తారు. హింస ఎవరు చేసినా తప్పే కదా అని మనం అమాయకంగా అడిగితే కాదు రాజ్యం చేసే హింస ప్రమాదకరం అంటారు. వీళ్లంతా మానవహక్కుల కోసం పోరాడుతున్నామంటారు. మావోయిస్టుల చేత కాళ్లూ చేతులూ నరకబడినవారు వీళ్ల దృష్టిలో మానవులు కారు. ఎన్‌కౌంటర్‌ జరిగితే కాకుల్లా వాలిపోయి పోలీసులను పడదిట్టే వీరు, పోలీసులు విధినిర్వహణలో, అంటే మనలాటి సామాన్యులను కాపాడే డ్యూటీలో - మావోయిస్టులు పెట్టిన లాండ్‌మైన్స్‌లో చనిపోతే అటువైపు తొంగి చూడనుకూడా చూడరు. మావోయిస్టులు పోలీసు స్టేషన్‌పై దాడి చేసి చంపి ఆయుధాలు పట్టుకుపోతే వీళ్లకు వీరోచిత చర్య. పోలీసులు చీమలు, దోమల కంటె కనాకష్టం.

వీళ్లంతా మేధావులుగా చలామణీ అవుతారు. వీళ్లతో విభేదిస్తే మనం ఛాందసవాదులం, రియాక్షనరీలం, బూర్జువాలం, ప్రభుత్వానికి తొత్తులం. తమాషా ఏమిటంటే యీ జర్నలిస్టులు ప్రభుత్వం నుండి కావలసినవన్నీ నిక్షేపంలా పుచ్చుకుంటారు. జూబిలీ హిల్స్‌లో ఇళ్లస్థలాలంటారు, రుణాలంటారు, మరోటంటారు. కానీ ప్రభుత్వాన్ని తిడుతూ తమ వ్యాసాల్లో మావోయిస్టులను వెనకేసుకుని వస్తారు. మావోయిస్టులు తెలంగాణా విడిపోవాలని కోరుకున్నారు. 1996లోనే ఆ మేరకు (అప్పట్లో పీపుల్స్‌ వార్‌) తీర్మానం చేశారు. గద్దర్‌ భువనగిరిలో సభ చేసి ప్రత్యేక తెలంగాణాకై నినదించారు. తెలంగాణా ఏర్పడితే దాన్ని పూర్తిగా మావోయిస్టు రాజ్యంగా మలచవచ్చని భావించారు. చూస్తున్నాంగా ఛత్తీస్‌ గఢ్‌, జార్ఖండ్‌ ఎలా అయ్యాయో! తెలంగాణాను కూడా అలాగే చేద్దామనుకున్నారు.

4.

కెసియార్‌ 2001లో తెరపైకి వచ్చాక యీ మావోయిస్టు సానుభూతిపరులైన జర్నలిస్టులకు ఊపు వచ్చింది. వీళ్లంతా తెలంగాణా తెచ్చే బాధ్యత నెత్తిమీద వేసుకున్నారు. కెసియార్‌ అంతటివాడు, యింతటివాడు అని ఆకాశానికి ఎత్తేస్తూ ఆయనను పెద్దవాణ్ని చేశారు. నమ్మరా? మంద కృష్ణ మాదిగ ఆంధ్రజ్యోతి స్టాఫ్‌పై పెట్రోలు చల్లినపుడు వాళ్లు ఏం రాశారు? 'ఇతను చిన్న చిన్న మీటింగులు పెట్టి ఆ రిపోర్టులు తానే పట్టుకుని యిచ్చి న్యూస్‌ కవర్‌ చేయమని బతిమాలినపుడు అతని ఉద్యమంపై సానుభూతితో అవి పెద్ద మీటింగులుగా చూపిస్తూ యింతటివాణ్ని చేసినది మేము కాదా? అలాటిది మాపైననే యింత హేయమైన దాడి చేస్తాడా?' అని వాపోయారు. వాళ్లు తలచుకుంటే పదిమంది వచ్చినా దాన్ని ఉద్యమం అనగలరు. కెమెరా లెన్సు జూమ్‌ చేసి ఫోటో తీయగలరు.

మొన్న వరంగల్‌ తెరాస సభే తీసుకోండి. ఇంతమంది వచ్చారు, అంతమంది వచ్చారు అని రాసేస్తారు. ఎన్ని లక్షల మంది వచ్చారు అని సైంటిఫిక్‌గా లెక్క వేయలేరా? ఒక మనిషి నిలబడడానికి ఎంత చోటు పడుతుంది. ఒక ఎకరంలో ఎంతమంది నిలబడగలరు? సభాస్థలి యిన్ని ఎకరాలు వున్నపుడు ఎంతమంది పట్టి వుంటారు? ఇలా లెక్కవేస్తే సరిపోతుంది. కానీ ఆ పని చేయరు. 'నేల యీనింది, ఆకాశం వర్షించింది, జనసముద్రం పోటెత్తింది' యిలాటి విశేషణాలతో హోరెత్తిస్తారు.

నిన్న ఎవరో తెరాస నాయకుడు క్లెయిమ్‌ చేస్తున్నారు. హైదరాబాదులో సభ పెట్టి తెలంగాణా జనాభా అందరినీ, అంటే 4 కోట్లమందిని రప్పిస్తారట. నాలుగుకోట్ల మంది ఒకచోట గుమిగూడ గలరా? అని ఆయన ఆలోచించరు. మన పత్రికల వాళ్లూ ఆలోచించరు. అవును వచ్చేశారు అని రాసేస్తారు. తెరాస సభలు ఒక్కటే కాదు, జగన్‌కి వచ్చిన జనం ఎంతమంది, చంద్రబాబుకి వచ్చిన జనం ఎంతమంది అని యిలా కాస్త రీజనబుల్‌గా రాస్తే ఎవరికి ఎంత పాప్యులారిటీ వుందో, వారి పనులకు ఎంత ప్రజామోదం వుందో క్లియర్‌గా తెలుస్తుంది. మీడియాకు విశ్వసనీయత పెరుగుతుంది.

కానీ వీళ్లకు మహా నమ్మకం - ఏది మంచో ఏది చెడో మాకే తెలుసు, విపులంగా చెపితే ప్రజలు కన్‌ఫ్యూజ్‌ అవుతారు. అందుకని వాళ్లకేం కావాలో మేం చెప్పినది ప్రజలు గుడ్డిగా నమ్ముతారని. రాష్ట్రాన్ని విడగొట్టి మావోయిస్టులకు బలం పెంచితే ప్రజాశ్రేయస్సుకి దోహదపడినవాళ్లం అవుతాం అని. అందుకే రాష్ట్రవిభజనను సమర్థిస్తూ, విభజనవాదులను హైలైట్‌ చేస్తూ, వారి వాదనలను ఖండించకుండా, వారిలో వారికి భేదాలు వచ్చినపుడు సాధ్యమైనంత వరకు కప్పిపుచ్చుతూ, వాస్తవాలను మరుగుపరుస్తూ, పరిస్థితిని యింతవరకు తీసుకుని వచ్చారు.

ఓకే, జర్నలిస్టులకు మావోయిస్టు సింపతీస్‌ వున్నాయి కాబట్టి యిలా వ్యవహరిస్తున్నారనే అనుకుందాం. కానీ దీనికి ఆ యా పత్రికల ఓనర్లు ఎందుకు అనుమతిస్తున్నారు? వారిలో చాలామంది ఆంధ్రప్రాంతీయులు కదా, కాపిటలిస్టులు కదా అన్న అనుమానం రావచ్చు. కాపిటలిస్టు అన్నవాడు తన కాపిటల్‌ను కాపాడుకోవడానికి చూస్తాడు. పత్రికలు, టీవీ ఛానెళ్లు అన్నీ హైదరాబాదులోనే వున్నాయి. ప్రత్యేకవాదానికి వత్తాసు పలకకపోతే పెట్టుబడులకు మోసం అనే భయంతోనే వాళ్లు మాట్లాడకుండా వున్నారని నా అభిప్రాయం. ఇది కాక వేరే ఏదైనా కారణం వుంటే అదేదో వారే చెప్పాలి.

తెరాస వాదనలను సమర్థవంతంగా ఖండించగల సత్తా వున్నది పెద్ద లైబ్రరీ, నెట్‌వర్క్‌ వున్నది ఈనాడుకే! కానీ వారు తెరాస గురించి వార్తలు తప్ప వ్యాఖ్యలు వేయరు. దక్షిణ సుడాన్‌ ప్రజాస్వామ్యం కోరడంలో సహేతుకత గురించి చర్చిస్తూ, సలహా చెపుతూ ఎడిటోరియల్‌ రాయగలరు కానీ కెసియార్‌ వాదనలలో సమంజసత్వం వుందనో లేదనో ఒక్క ముక్క రాయరు. తెరాస నాయకులు ఎంత అవకతవకగా మాట్లాడినా, వారి తర్కంలో ఎంత అసంబద్ధత వున్నా ఒక్క కార్టూన్‌ కూడా వేయరు. ఒక్క వ్యంగ్యవ్యాసం వేయరు. ఎడిట్‌ పేజీలో తెలంగాణా సమస్య గురించి ఒక్క వ్యాసమైనా వుండదు. ఎందుకు? - ఆ పత్రికాధిపతులకు యిక్కడ ఆస్తులున్నాయి!

ఇక ఆంధ్రజ్యోతి. దాని పబ్లిషర్‌ మూలాలు ఆంధ్రప్రాంతంలో వుండవచ్చు కానీ ఎదిగినది యిక్కడే. పైగా దాని సంపాదకుడు మావోయిస్టు సానుభూతిపరుడు. తెలంగాణావాది. ఇతర వాదాల వ్యాసాలు కూడా వేసినా నాలుగింట మూడు వంతుల వ్యాసాలు బిసివాదానివి, ఫెమినిజానివి, ప్రత్యేకవాదానివి. ఎంతవరకు కరక్టో తెలియదు కానీ జ్యోతివారు తెలంగాణా, ఆంధ్ర ప్రాంతాల ఎడిషన్స్‌కు వేర్వేరు హెడ్‌లైన్సు యిస్తారని కూడా విన్నాను.

ఇక సాక్షి - 90% సమైక్యవాదాన్ని సమర్థిస్తుంది. కానీ దాన్ని ఒక రాజకీయనాయకుడి ప్రచారపత్రంగా చూస్తారు కాబట్టి పత్రికల కేటగిరీలో వేయడం కష్టం. అయినా రెచ్చగొట్టే సామర్థ్యంలో సాక్షి పత్రిక, టీవీ తీసిపోదు. వైయస్‌ మరణం గురించి నమ్మలేని ఓ అభూతకథనం టీవీలో వేసి రిలయన్సుపై దాడులకు కారణమైంది కదా. రిలయన్సువాడు బెదిరిపోయి రాష్ట్రంలో పెట్టుబడులు విత్‌డ్రా చేస్తే ఉద్యోగాలు పోతే వీళ్లు యిస్తారా? విజువల్‌ మీడియం అంటే ఎంత బాధ్యతగా వుండాలి!

ఆ మాటకొస్తే బాధ్యతగా నడిచే న్యూస్‌ ఛానెల్‌ ఎక్కడుంది చెప్పండి! ముఖ్యంగా చర్చావేదికల గురించి చెప్పుకుంటే - ఆకాశవాణి నిలయవిద్వాంసుల్లా తెలుగు న్యూస్‌ ఛానెల్స్‌లో చర్చల్లో పాల్గొనే జర్నలిస్టులు ఓ పదిమంది, రాజకీయనాయకులు ఓ పదిహేనుమంది వుంటారు వాటిల్లో. ఎన్ని ఛానెల్స్‌ తిప్పినా తిరగేసి, బోర్లేసి చూసినా వీళ్లే వుంటారు. వీళ్లు తప్ప రాష్ట్రం మొత్తంలో మేధావులు లేరని మనం అనుకోవాలి కాబోలు. పొద్దున్న ఏడు గంటల నుండి వీళ్లు చర్చలు మొదలుపెడతారు. ఎప్పుడు పేపరు చదువుతారో, దానిలోని అంతరార్థాన్ని గ్రహిస్తారో, ఇంకో పేపరుతో ఎలా తైపారు వేస్తారో తెలియదు. ఒక చోట చర్చ ముగుస్తూనే వేరే ఛానెల్‌కు పరిగెడతారు. ఒక్కవారం విడవకుండా టీవీచర్చలు చూస్తే చాలు, మొహం చూడగానే ఎవళ్లు ఏ సబ్జక్ట్‌పై ఏం మాట్లాడతారో సులభంగా తెలిసిపోతుంది. (సశేషం ) - ఎమ్బీయస్‌ ప్రసాద్‌.

5

టీవీ చర్చల్లో కనబడే రాజకీయ నాయకులను తీసుకుంటే - తెలంగాణా నాయకులదే సంఖ్యాపరంగా పై చేయి. ఆంధ్రప్రాంతం నుండి వచ్చి మాట్లాడే నాయకులు తక్కువ. అదైనా కాంగ్రెస్‌, టిడిపివారయితే యితమిత్థంగా ఏదీ మాట్లాడలేరు. వాళ్ల రాజకీయ పార్టీలే ఎటూ తేల్చలేదు కాబట్టి. తెలంగాణా నాయకులు ఏ పార్టీ వారైనా సరే గట్టిగా మాట్లాడతారు. అందరిదీ యించుమించు తెరాస భాషే. కాంగ్రెస్‌వారు టిడిపిని, టిడిపివారు కాంగ్రెస్‌వారిని నిందించడం ఎలాగూ తప్పదు. ఇక పిలిచే పార్టీలలో తెరాస వారు తప్పకుండా వుండి తీరతారు. వాళ్లకు శషభిషలు ఏమీ లేవు. ఆంధ్రప్రాంతంలో ఓట్లు రాలవన్న భయం లేదు. అందుకని ధాటీగా, తడబడకుండా మాట్లాడగలరు. తప్పో రైటో ఏదో ఒక సిద్ధాంతానికి కట్టుబడి మాట్లాడుతున్నారన్న గౌరవం కలుగుతుంది. అసలు వారికి అంత ప్రాతినిథ్యం ఏ ప్రాతిపదికన యిస్తున్నారో నాకు తెలియదు.

ఓ ఛానెల్‌వారు ఒక వారంలో 50 మంది రాజకీయ నాయకులను పిలుద్దామనుకున్నారనుకోండి. ఆ పార్టీకి అసెంబ్లీలో వున్న ప్రజాప్రతినిథుల నిష్పత్తిలో వారిని పిలవడం న్యాయం. అంటే సగం మంది కాంగ్రెస్‌వాళ్లను పిలవాలన్నమాట. (ఆ 25 మందిని ఒక్కో రోజు ఒక్కో జిల్లా వాళ్లని పిలిస్తే అక్కడా న్యాయం పాటించినట్టవుతుంది) ! ఓ 15 మందిని టిడిపివారిని.. యిలా లెక్కేసుకుంటూ పోతే లెజిస్లేటర్లలో 4% మాత్రమే వున్న తెరాస నుండి వారానికి యిద్దరు వస్తే సరిపోతుందన్నమాట. కానీ మనకు ప్రతిరోజూ ప్రతి ఛానెల్‌లో వాళ్లు కనబడుతూనే వుంటారు. పీఆర్పీ వారు అప్పుడప్పుడు కనబడతారు.మజ్లిస్‌, సిపిఐ, సిపిఎం, లోకసత్తావారు అస్సలు కనబడరు. ఏమిటీ వివక్షత? అవి పార్టీలు కావా? వాటికి అభిప్రాయాలు వుండవా? అవి ప్రజలకు తెలుసుకోనవసరం లేదా? చాలాసార్లు చూస్తాను. కాంగ్రెస్‌, టిడిపి, నేతలిద్దరూ తెలంగాణా వారే అయివుంటారు. ఒకే పాట పాడతారు.

రాజకీయనాయకులు కాకుండా ఆ ప్యానెల్‌లో మనకు కనబడేది విశ్లేషకులు, అనగా మీడియా వారు. వీళ్లలో 90% మంది ప్రత్యేక తెలంగాణాకు అనుకూలంగా మాట్లాడతారు. ఎవరో సి.నరసింహారావు, ప్రసాదరెడ్డి వంటివారు మినహాయింపు. మూలాలు ఆంధ్రప్రాంతంలో వున్న పొత్తూరి వారి దగ్గర్నుంచి అందరూ తెలంగాణా విడిపోవాలనే అంటారు. వీళ్లెవరూ స్టాటిస్టిక్స్‌ చెప్పరు. ''తెలంగాణకు అన్యాయం జరిగిందండి... తెలంగాణాలో విడిపోవాలనే సెంటిమెంటు బలంగా వుందండి..'' అంటూ సాగదీస్తారు. చూడబోతే వీళ్లలో చాలామంది మార్క్సిస్టు మేధావులు. కానీ వీళ్లు తమ వాదనకు ఊతంగా తీసుకునేది - సెంటిమెంటు. మరి వీళ్ల గతితార్కిక భౌతికవాదం ఎక్కడకు పోతుందో ఏమో!

గతచరిత్ర చెప్పి, గణాంకాలతో వివరించి, శాస్త్రీయ అవగాహనతో విషయాలు విశదంగా చెప్పి ప్రజల్లో అజ్ఞానాన్ని దూరం చేసి సైంటిఫిక్‌ టెంపర్‌మెంట్‌ పెంచి వారిని ప్రగతిపథంలో నడిపించాలి అని ఒక్కరు కూడా మాట్లాడరు. వీళ్లంతా హైదరాబాదులో తిష్టవేసుకుని వున్నవారే. ఆంధ్రప్రాంతంలో నడిచే పత్రికల సంపాదకులను ఒక్కరంటే ఒక్కరిని కూడా టీవీ ఛానెల్స్‌వారు పిలవగా చూడలేదు. హైదరాబాదులో స్థిరపడిన యీ సంపాదకులకు ఏ వెస్టెడ్‌ ఇంట్రస్టులున్నాయో, ఏ భయాలున్నాయో, ఏ మొహమాటాలున్నాయో తెలియదు.

వీళ్లలో ఎవరైనా కాస్త చెప్పబోయినా మోడరేటర్‌ మధ్యలో ఆపేస్తాడు. లైన్‌-యిన్‌ అంటూ వేరే ఊళ్లో వున్న నాయకుణ్ని పిలుస్తారు. ఆయనకు కాస్సేపు లైన్‌ కట్టవుతుంది, కాసిన్ని హలో హలోలు, నమస్కారాలు వుంటాయి. వీళ్లు చాలనట్టు ఎవడో నా బోటివాడు ఫోన్‌ చేసి ముందురోజు విషయంపై అభిప్రాయం చెప్పడం వుంటుంది. టీవీ సౌండ్‌ తగ్గించండి అని మోడరేటర్‌ అంటూ వుంటాడు. అవతలివాడు ఆవేశంగా వుంటాడు కాబట్టి చెప్పదలచుకున్నది గబగబా మంచి ఫ్లోలో చెప్పలేడు. వీటన్నిటి వలన టైము వేస్టవుతుంది.

నేషనల్‌ ఛానెల్‌లో ఎవరో ఒక విశ్లేషకుణ్ని సంగతులు తెలిసిన వ్యక్తి అరగంటసేపు ఇంటర్వ్యూ చేస్తారు. అది చూస్తే మనకు విషయం కొంతైనా అర్థమవుతుంది. ఇక్కడ గంట సేపు ప్రోగ్రాంలో దాదాపు 15 మంది మాట్లాడడంతో, మధ్యలో బ్రేక్‌లతో, ఎస్సెమ్మెస్‌ పోల్‌ వివరాలతో (అంత పొద్దున్నే సెల్‌ఫోన్‌ పెట్టుకుని టకటకా ఎస్సెమ్మెస్‌ యిచ్చేటంత దేశభక్తులెవరో నాకు తెలియదు)

విశ్లేషకుల్లో వృత్తిరీత్యా జర్నలిస్టులు కాకుండా కాలమిస్టులు, విమర్శకులు, మేధావులు యిత్యాది వర్గానికి వచ్చేవారిలో ప్రభుత్వోపాధ్యాయులు (ప్రొఫెసర్లు, రీడర్లుతో సహా) ఎక్కువ. వీళ్లలో నూటికి 90 మంది మావోయిస్టు సానుభూతిపరులు. వీళ్లు ప్రభుత్వం నుండి జీతం తీసుకుంటూనే ప్రభుత్వాన్ని పడతిడతారు. తమాషా ఏమిటంటే వీళ్లు ప్రభుత్వం నుండి అన్నివిధాలా రక్షణ పొందుతారు.

వీళ్లు ప్రవచించే, పలవరించే మావోయిస్టు రాజ్యం వచ్చిన తక్షణం వీళ్లకు ఆ రక్షణ మాయమౌతుంది. ఇంత స్వేచ్ఛగా వాళ్లు మాట్లాడనిస్తారా? తీసుకెళ్లి జైల్లో కూర్చోబెడతారు. తిండి దండగనుకుంటే దార్లోనే లేపేస్తారు. అది గ్రహిస్తారో లేదో కానీ వీళ్లు మాత్రం ప్రస్తుతం మావోయిస్టులకు వత్తాసు పలుకుతూ వాళ్లు ప్రభుత్వాధికారులను కిడ్నాప్‌ చేసినపుడు మధ్యవర్తులుగా తయారవుతారు.

మా బ్యాంకుఉద్యోగులు కథలూ కాకరకాయలూ, వ్యాసాలూ రాయాలంటే బాంకు అనుమతి తప్పనిసరి. బ్యాంకు విధానాలను వ్యతిరేకిస్తూ రాయమన్న హామీ తీసుకునే అనుమతి యిస్తారు. రాష్ట్రప్రభుత్వం అటువంటి రూలు పెట్టిందో లేదో, పెట్టినా అమలు చేయదేమో నాకు తెలియదు. చేతకాని ప్రభుత్వాన్ని అలుసుగా తీసుకుని వీళ్లు రెచ్చిపోతారు. వారిలో ప్రథమస్థానంలో నిలిచేది టీచర్లు. ఇటు కోదండరాం కానీ, అటు సమైక్యాంధ్ర జాక్‌ ప్రతినిథి శామ్యూల్‌ కానీ లెక్చరర్లే. వీళ్లే కాదు, ఉద్యమం అంటూ పత్రికల్లో వ్యాసాలు రాసి, టీవీల్లో చర్చలు చేసి, సభల్లో ఉపన్యాసాలు యిచ్చి మేధావులుగా ముద్ర వేయించుకున్న వాళ్లందరిదీ యిదే తంతు. వీళ్లు పాఠాలు చెప్పకుండా యిదేం పనో తెలియదు.

6

అంత రాజకీయ చైతన్యం తొణికిసలాడుతూ వుంటే ఉద్యోగానికి రాజీనామా చేసి ఉద్యమంలోకి దిగాలి. అబ్బే, దిగరు. ఇంకోళ్ల పిల్లల్ని దింపుతారు.పాఠాలు చెప్పి మన పిల్లల్ని, తమ్ముళ్లని బాగుపరుస్తారేమో అనుకుంటే వీళ్లు వాళ్లకి యిలాటివి చెప్పి త్యాగాలకు పురికొల్పుతారు. ఈ త్యాగాలు, బలిదానాలు అంత గొప్పవైతే వాళ్ల పిల్లలకు ఎందుకు చెప్పరో నాకు తెలియదు. ఈ మేధావుల పిల్లలలో ఎంతమంది ఉద్యమంలో పాల్గొని ఆత్మహత్యలు చేసుకున్నారో, చదువులు గుంటపెట్టి గంటవాయించారో, పరీక్షలు ఎగ్గొట్టి రోడ్ల వెంబడి జండాలు పట్టుకుని తిరిగారో లెక్కలు తీయమనండి. నా ఆక్రోశం అర్థమౌతుంది.

కృష్ణ కమిటీలో రాశారుట - ఉద్యమంలో ప్రాణాలు తీసుకున్నవాళ్లందరూ బిసి, దళిత పేద విద్యార్థులని. వాళ్ల తలిదండ్రులు తమ స్థోమతకు మించి కష్టార్జితం కూడబెట్టి కాలేజీలకు పంపితే వీళ్ల బోధనలు విని వాళ్లు పెడదారిన పట్టి ప్రాణాలు తీసుకుంటున్నారు. ఆ గర్భశోకం వీళ్లు తీర్చగలరా? తెలంగాణా వచ్చేస్తుంది వచ్చేస్తుంది ఇంక రెణ్నెళ్లే, మూణ్నెళ్లే అని వూరించడం దేనికి? రాలేదని ఉసూరుమనిపించడం దేనికి?

కెసియార్‌ చెప్పారు కాబట్టి డిసెంబరు 31 తర్వాత భూకంపం వస్తుంది, అంతర్యుద్ధం వస్తుంది, సునామీ వస్తుంది, నేపాళంబాంబు పడుతుంది అని ఆశపెట్టుకున్న యువతీయువకులు ఏమవుతారు? భూకంపం వస్తుందని చెప్పి భూగృహంలో దాగున్న కెసియార్‌కు వ్యూహమూ తెలుసు, వ్యూహాత్మక మౌనమూ తెలుసు. మళ్లీ ఎప్పుడు నోరు విప్పి ఎవర్ని ఎలా దబాయించాలో తెలుసు. ఎప్పుడు డబ్బు ఖర్చు పెట్టి విద్యార్థులకు ట్రైనింగ్‌ యివ్వాలో తెలుసు, ఎప్పుడు ఖర్చు పెట్టకుండా మాడ్చాలో తెలుసు. కానీ పాపం ఆ యువతకు యీ వ్యూహాలు, పద్మవ్యూహాలు తెలియవు కదా. అభిమన్యుళ్లా లోపలకి వెళ్లి యిరుక్కుపోయి చచ్చిపోతున్నారు.

తెలంగాణా అనేది రాజకీయక్రీడ. ఇది వస్తుందని నమ్మకండి అని ప్రాక్టికల్‌గా హితవు చెప్పవలసిన యీ మేధావులు ఏవేవో మాట్లాడి విద్యార్థులను, నిరుద్యోగులను, చిరుద్యోగులను రెచ్చగొడుతున్నారు. ఆంధ్ర పెట్టుబడిదారులు దోపిడీ చేస్తున్నారు. ఆంధ్ర యువత వీళ్ల అవకాశాలు దోచుకుంటున్నారు అని చెప్తారు. వీళ్లకు తెలియదా ఆంధ్ర పెట్టుబడిదారులు మంచి చేశారో? చెడు చేశారో? ఇంగ్లీషు వాళ్లలా వాళ్లు యిక్కడి లాభాలు తరలించుకుని పోయి వాళ్ల జిల్లాలలో పెట్టుబడులు పెట్టారా? లేదే!

ప్రభుత్వం సరే, రాష్ట్రమంతా ఎండగట్టి తెలంగాణాలోని హైదరాబాదు పరిసరాల్లోనే అన్నీ పెట్టింది - డిఫెన్సు లాబ్స్‌, ఇసిఐయల్‌, బిహెచ్‌యిఎల్‌.. చెప్పుకుంటూ పోతే యింకో పేజీ పడుతుంది. కానీ యీ ప్రైవేటు వ్యక్తులు కూడా (వీరిలో ఆంధ్రప్రాంతంవారే కాదు, యితర ప్రాంతాల వారు, యితర రాష్ట్రాలవారూ కూడా వున్నారని గుర్తుంచుకోవాలి) తమ శక్తియుక్తులు, పెట్టుబడి అంతా యిక్కడే పెట్టారు. ఇక్కడే ఉద్యోగాలు కల్పించారు, హైదరాబాదుకి పేరు తెప్పించారు, ఇక్కడి క్వాలిటీ ఆఫ్‌ లైఫ్‌ పెంచారు, ఇక్కడి భూమి విలువ పెంచారు. ఇక్కడ సంపాదించిన ఆస్తి మళ్లీ యిక్కడే పెట్టారు.

ఏ నిర్వచనంతో వీళ్లని దోపిడీదారులంటారో నాకు అర్థం కాదు. ఈ మేధావులే చెప్పాలి. లేదా ఈ మేధావులను పెంచి పోషించి ప్రోత్సహించి వీళ్లే మా తెలుగుజాతి వెలుగులని ప్రొజెక్టు చేస్తున్న టీవీ ఛానెల్స్‌ వారే చెప్పాలి. కాకపోతే వాళ్లు నియమించిన మోడరేటర్స్‌ చెప్పాలి. వీళ్లు నలుగురిని పిలిచి రచ్చవేదిక.. సారీ చర్చావేదిక పెట్టారనుకోండి. వారిలో ఎవరైనా యిలాటి ప్రశ్నలు అడిగారనుకోండి, ఇద్దరు ముగ్గురు మీదపడి కరిచేసినంత పనిచేస్తారు. వాళ్లను మోడరేటర్స్‌ ఆపనైనా ఆపరు.

ఈ మేధావులను అడ్డుకునేవారు లేరు. తెలంగాణా ఉద్యమం మొదలైన దగ్గర్నుంచి చూస్తున్నాను - ఎవరైనా సమైక్యవాదం గురించి మీటింగు పెడతారేమోనని. ఎవ్వరూ పెట్టలేదు. భయం కావచ్చు. రచయిత నిరంకుశుడు, నిర్భయంగా వుండాలి అని ఉపదేశాలిచ్చేవారే భయపడితే ఎలా అంటే అది అంతే. కితం నెలలోనే కథ - 2009 సమావేశాల్లో చూశాం. సంకలనకర్తల తెలంగాణా కమిట్‌మెంట్‌ గురించి ప్రశ్నించారు తెలంగాణా రచయితల సంఘం వారు. మేం ప్రత్యేక తెలంగాణాకు ఫర్‌ అంటూ వాళ్లు సంజాయిషీ చెప్పుకున్నారు - కథలను సంకలనం చేయడానికీ దానికీ సంబంధం లేకపోయినా.... అయినా గొడవ జరిగింది. సంకలనంలో వేసిన కథకుల మూలాలు అన్వేషించారు. సాహిత్యారాధకులు వ్యవహరించే పద్ధతి యిదేనా?

ఫ్రీ లాన్సు జర్నలిస్టులే కాదు, పత్రికలో ఉద్యోగస్తులు కూడా ప్రత్యేక తెలంగాణా గురించి తమ వంతు పాత్ర తాము పోషిస్తూనే వుంటారు. ఈ ఉద్యమాన్ని అజిత్‌ సింగ్‌ విజయీభవ అన్నాడు. పోరాటస్ఫూర్తి చూసి రాజా బుందేల్‌ కుదేలయిపోయాడు, అబ్బో అని మూర్ఛపోయాడు అథవాలే . అగ్గిరాముడయ్యాడు అగ్నివేశ్‌ అని రాస్తారు. అసలు వాళ్లెవరో, వాళ్ల స్టాండింగ్‌ ఏమిటో, వాళ్ల వెనకాల బలం ఏమిటో, వాళ్లకు ఉప్పూపత్రీ వుందో లేదో, వాళ్లు గతంలో సాధించిన విజయాలేమిటో ఏమీ చెప్పరు. అమాయక యువత వీళ్ల రాతలు చదివి యావద్భారతదేశం మన ఉద్యమాన్ని సమర్థిస్తోంది. ఈ ఆంధ్రదోపిడీదార్లు తప్ప! అనుకుంటారు. అర్ధసత్యాలు అసత్యాల కంటె ప్రమాదకరమైనవంటారు యిలాటివాటిని చూసే!

ఇక్కడి పరిస్థితులు తెలియని ఎన్నారై నలమోతు చక్రవర్తి అని ఒకాయన పాపం తన పుస్తకావిష్కరణ పెట్టుకున్నారు. ఏమైందో, మీడియా ఆయనపై ఎలా దండెత్తిందో 'చక్రవర్తిపై దండయాత్ర' అనే వ్యాసంలో విపులంగా రాశాను. సమైక్యవాది అంటే చాలు మీడియావాళ్లు విరుచుకుపడిపోతారు. లగడపాటి వంటి జగమొండి ఆగగలగాలి తప్ప మామూలు మర్యాదస్తుడెవరూ వీటిని తట్టుకోలేరు. ఇదంతా మీడియా స్వేచ్ఛ కింద చెలామణీ చేసేస్తారు. కెసియార్‌ ప్రెస్‌మీట్‌లో వేరేలా వుంటుంది. తనకు యిబ్బందికరమైన ప్రశ్నలు వేస్తే - ఇది సమైక్యవాదుల కుట్ర, నేను ప్రెస్‌ కాన్ఫరెన్సు ఆపేస్తున్నాను అన్నా కిక్కురుమనరు.

దీన్ని బట్టి మీడియా అంతా కెసియార్‌ అంటే యిష్టపడుతోందని అనుకోకండి. వాళ్లకు అప్పుడప్పుడు కెసియార్‌పై కోపం వస్తుంది. ఓసారి ఆకాశానికి ఎత్తేస్తారు, మరోసారి పాతాళానికి కుదేస్తారు. మళ్లీ అతని చుట్టూనే తిరుగుతారు. ఉద్యమవైఫల్యాలను ఎండగట్టరు. దాని వాదనలో తప్పుల్ని చూపరు. వాళ్లకు కావలసినది ప్రత్యేక తెలంగాణా, దాని ద్వారా ఏర్పడుతుందని ఆశిస్తున్న మావోయిస్టు రాజ్యం. కెసియార్‌ వ్యవహారశైలి వలన ఉద్యమం వెనక్కి పోతోందని బాధపడినప్పుడు అతన్ని విమర్శిస్తారు. అతనంటూ ఒక వ్యక్తి లేకపోతే అసలు ఉద్యమమే వుండదని గ్రహించినపుడు మళ్లీ అంతటివాడు లేడంటారు. ఈ లవ్‌-హేట్‌ గేమంతా అతను తెలంగాణా తెచ్చిపెట్టేవరకే! ఆ తర్వాత అతన్ని 'దొర' అని ముౖదకొట్టి బద్నామ్‌ చేసి పక్కన పడేసి ఏ గద్దర్‌నో పట్టుకుని వేళ్లాడతారు.

7

వీళ్లు యిక్కడితో ఆగరు. నేషనల్‌ మీడియాకు కూడా తమ భావాల్ని మార్కెట్‌ చేస్తారు. జాతీయ మీడియా వారు ఇక్కడి సమాచారం కోసం సహజంగా హైదరాబాదులో వున్న మీడియాను సంప్రదిస్తారు. వీళ్లు తమ యిష్టాయిష్టాల్ని ప్రజాభీష్టంగా తర్జుమా చేసి చెప్పేస్తారు. వాళ్లు కథనాలు రాసేస్తారు. వైయస్‌ అవినీతి చూసి ప్రజలు అసహ్యించుకుంటున్నారు. ఎన్నికలలో అతని ఓటమి తథ్యం అని వీళ్లు చెప్తారు. వాళ్లు అదే అక్కడ రిపీట్‌ చేస్తారు. 'మహా కూటమికి మహా బలం. ఒకరితో ఒకరు పాలూ నీళ్లలా చక్కగా కలిసిపోయారు. వాళ్లు గెలిచి తీరతారు' అని ప్రింట్‌ మీడియాలో, వెబ్‌సైట్‌లలో దట్టించి వదిలారు. నేషనల్‌ మీడియాయే కాదు, మన ఎన్నారైలు నమ్మారు. నా బోటివాడు మహా కూటమికి అంత సీను లేదు, వైయస్‌ గెలవవచ్చు అని రాస్తే నన్ను ఓ వెర్రికుట్టె కింద చూశారు.

వీళ్ల వలన ఇన్‌ఫ్లుయెన్సు అయిన నేషనల్‌ మీడియా రాసే రాతలు చూసి మోసపోయి కాంగ్రెస్‌ హై కమాండ్‌ కూడా పొరబాట్లు చేస్తోంది. కావమ్మ మొగుడంటే కాబోసనుకున్నాను అనే సామెతలా నడుస్తోంది వ్యవహారం. జగన్‌ వేస్ట్‌ కాండిడేట్‌, అతని వెనుక ఎవరూ వెళ్లరు అని వీళ్లంటే బలేబలే అనుకుని పార్టీలోంచి తరిమేశారు.. అదే లెండి వెళ్లిపోయేట్లా చేశారు. ఈ రోజు లబోదిబో మంటున్నారు. ఎంతసేపూ జగన్‌ను గమనించడమే సరిపోతోంది పరిపాలన పట్టించుకోలేక పోతున్నాను అని కిరణ్‌ కుమారే వాపోయారు నిన్న. తప్పుదారి పట్టించినందుకు గాను వీరప్ప మొయిలీకి శిక్ష పడబోతోందట.

అలాగే తెలంగాణా గురించి ప్రజలందరూ తహతహ లాడిపోతున్నారు అని చెప్పేస్తే నమ్మేసి డిసెంబరు 9 ప్రకటన చేయించారు. ఆ తర్వాత నాలిక కరుచుకుని వెనుకడుగులు వేస్తున్నారు. తెలంగాణాపై తప్పుదారి పట్టించినందుకు చిదంబరంగారికి శిక్ష పడుతోందిట. హోం శాఖ నుండి తప్పిస్తున్నారట.

మన మీడియావారు నేషనల్‌ మీడియాను ఎలా మిస్‌లీడ్‌ చేస్తారో ఓ ఉదాహరణ చెప్తాను, కాస్త విపులంగానే. ఔట్‌లుక్‌ పత్రిక పెట్టి 15 యేళ్లు అయిన సందర్భంగా వివిధ నగరాల్లో వాళ్లు మీటింగులు పెట్టి చర్చలు పెట్టారు. హైదరాబాదులో పెట్టినపుడు 'ఫ్యూచర్‌ ఆఫ్‌ హైదరాబాద్‌' అనే శీర్షికతో ఓ ఫైవ్‌ స్టార్‌ హోటల్లో చర్చ పెట్టారు. ఆహ్వానితులు ఓ 150 మంది వున్నారంతే. ఔట్‌లుక్‌ పెట్టిన దగ్గర్నుంచి చందాదారుణ్ని కాబట్టి నన్ను కూడా ఆహ్వానించారు. వేదిక మీద వున్నవారందరూ ప్రత్యేక తెలంగాణా రావాలి, హైదరాబాదు దాని ప్రతిపత్తి నిలుపుకోవాలి అని మాట్లాడినవారే. మినహాయింపుగా ఒకాయన మాత్రం సమైక్యాంధ్ర గురించి కాస్త మాట్లాడారు.

లోకసత్తా జెపి కూడా మాట్లాడారు కానీ ఆయన ఉపన్యాసాలన్నీ మాలతీ చందూర్‌ జవాబుల్లా వుంటాయి. మనం ఒకటడిగితే ఆయన మరొకటి చెప్తారు. రాష్ట్రప్రజలు కలిసివుండాలా? విడిపోవాలా? అని అడిగితే 'అది పెద్ద యిస్యూ కాదు, అధికార వికేంద్రీకరణ వుండాలి, పరిపాలనలో పారదర్శకత వుండాలి, పాలకుల్లో జవాబుదారీతనం వుండాలి..' వంటి ఆదర్శాలు చెప్తారు. అవన్నీ వుండనీయమనండి ఎవరొద్దన్నారు? విడి రాష్ట్రాలైనా అవి కావాలి, కలిసివున్నా కావాలి. మేం అడిగేది - కలిసి వుంటే లాభమా? నష్టమా? అని. అది ఆయన చెప్పరు. అవేళ కూడా అలాగే ఏదేదో మాట్లాడారు. దానిలోనే సమైక్యవాసనలు ముక్కుకు తగిలాయి - మరో వక్త కెటి రామారావుగారికి. జెపిపై విరుచుకు పడ్డారు. కెటియార్‌ ఎలా మాట్లాడతారో వూహించగలరు కాబట్టి మళ్లీ చెప్పటం లేదు. మరో వక్త హరగోపాల్‌ గారి గురించి కాస్త చెపుతాను.

ఈ హరగోపాల్‌ ప్రొఫెసర్‌. మావోయిస్టు సానుభూతిపరులు. మీడియాలో తరచు రాస్తారు, టీవీల్లో కనబడి చర్చిస్తారు. ఇలాటివారు పెదవి విప్పితే విశ్వమానవ సౌభ్రాతృత్వం గురించి మాట్లాడతారు. భారతీయ దృక్కోణం గురించి మాట్లాడితే చివాట్లేస్తారు. రష్యాలో కళాసీ గురించి, చైనాలో గని కార్మికుణ్ని గురించి ఆలోచించి మాట్లాడు అంటారు. ఇంత విశాల దృక్పథమూ తెలంగాణా వద్దకు వచ్చేసరికి సంకుచితం అయిపోతుంది. ఉపప్రాంతీయవాదం వినిపిస్తుంది. ఇది నాకెప్పటికీ అర్థం కాదు.

పాతదనానికి ప్రతీకలుగా నిలిచినవాటిని ధ్వంసం చేయాలంటారు. పాతదాన్ని మెచ్చుకుంటే చికాకుపడతారు. ప్రగతి ప్రగతి అని పలవరిస్తారు. హైదరాబాదు దగ్గరకు వచ్చేసరికి 'హైదరాబాద్‌ తహజీబ్‌' అంతా ఆంధ్రావాళ్ల వలన నాశనం అయిపోయిందని తెగ కన్నీళ్లు కారుస్తారు. తహజీబ్‌ అంటే సభ్యత, సంస్కృతి. అవి వేరేవారి వలన ధ్వంసం ఎలా అవుతాయి? వాళ్లను ఆదాబ్‌లు చేసుకోవద్దన్నారా? ముషాయిరాలు పెట్టుకోవద్దన్నారా? షామే-ఎ-గజల్‌కి వెళ్లవద్దని ఆంక్షలు పెట్టారా?

వీళ్ల బాధ ఏమిటంటే గతంలో హైదరాబాదులో యివే వుండేవి. ఇప్పుడు తెలుగు సంస్కృతి కూడా పెరిగింది. పుస్తకావిష్కరణలు, కవిసమ్మేళనాలు, సంగీత విభావరులు జరుగుతున్నాయి. అవి కడుపుమంటగా వుంది వీళ్లకు. తెలుగు పాప్యులారిటీ పెరగడంతో యీ సాంస్కృతిక కార్యక్రమాల సంఖ్య పెరిగి ముషాయిరాలకు గతంలో వున్న ప్రాముఖ్యత తగ్గింది. అవి జరుపుకోవద్దని ఎవరూ చెప్పలేదు కదా. ఇక వీళ్లకు బాధేమిటి?

ఈ మావోయిస్టు తెలంగాణావాదులు యిరానీ హోటళ్లను కూడా ఆకాశానికి ఎత్తేయగా చూశాను. ఇంచుమించు తెల్లవారేదాకా కూడా వాటిని తెరిచి వుంచేవారు, యిప్పుడు అవన్నీ పోయాయి అని మహా దు:ఖపడిపోతారు. అక్కడ పనిచేసే బాలకార్మికుల దైన్యం వీరి కంట పడదు. వర్కర్ల చేత రాత్రీ పగలూ పనిచేయించే యజమాని దౌష్ట్యం కంటబడదు. అర్ధరాత్రి అక్కడ అసాంఘిక శక్తులు గుమిగూడే అవకాశం వుందని తోచదు. సింగిల్‌ టీ తాగినా గంటలతరబడి కూర్చోనిస్తాడు అది చాలు.

8

ఈ మధ్య ఓ పుస్తకావిష్కరణ లకడీకా పుల్‌ వద్దనున్న ఇరానీ హోటల్లో చేశారు. ఓ ఇరవై, పాతికమంది ఇరవై నిమిషాల్లో ఆవిష్కరణ, ప్రసంగాలు, చప్పట్లు, టీలు ముగించారు. అదో వెరైటీ అంటూ మంచి ప్రచారం యిచ్చారు. సరేలే అనుకున్నాం. గతవారం యింకోటీ యిలాగే జరిగింది. దానికి మరింత పబ్లిసిటీ. అశోక్‌ నగర్‌ సిటీ సెంట్రల్‌ లైబ్రరీలో సాహిత్యవాతావరణంలో, సాహితీప్రియుల మధ్య జరిగే ఆవిష్కరణల కంటె ఇలా పుస్తకం విలువ తెలియని ఇరానీ హోటల్‌ యజమాని చికాకుల మధ్య హడావుడిగా ఆవిష్కరించడం హైదరాబాదీ తహజీబ్‌ అని రేపు పొద్దున్న ప్రచారం అయితే మనం ఏమీ చేయలేం.

ఆఫీసు పని మానేసి గంటల తరబడి చాయ్‌ తాగుతూ కబుర్లు చెప్పడాలు, పాన్‌ తిని రోడ్డంతా ఉమ్మడాలు, అర్ధరాత్రి దాకా తిరిగి పొద్దోయేదాకా లేవడాలూ - ఇవి ఒకప్పుడు హైదరాబాదులో నడిచాయి. నిజమే. కానీ యీరోజు అలా కుదరదు. అందరూ అభివృద్ధిపథంలో పరుగులు పెడుతున్నారు. తెల్లవారుఝామున నాలుగు గంటలనుండి కోచింగ్‌్‌కి పరిగెట్టే పిల్లలు కనబడుతున్నారు. ఐటీ ఉద్యోగాలు వచ్చాక రాత్రీ, పగలూ తేడా లేకుండా ఆఫీసునుండి వచ్చేవాళ్లు, వెళ్లేవాళ్లు కనబడుతున్నారు. దుకాణాలు రాత్రి 10 గంటలదాకా తెరిచి వుంచున్నారు, కాలనీల్లో పొద్దున్న 7 గంటలకే తెరుస్తున్నారు. జీవనంలో వేగం పెరిగింది. ఆరాముగా కూర్చుని హస్కు కొడుతూ ఆస్తులు కరగదీసుకునేవారు తగ్గిపోయారు. చదువుకుందాం, పని చేద్దాం, పైకి ఎదుగుదాం అనుకునేవాళ్లే ఎటు చూసినా.

గతంలో ఎదుగుదల కొన్ని కులాలకు, కొన్ని వర్గాలకు మాత్రమే పరిమితం. టీవీలు, ఫ్రిజ్‌లు, మోటారు వాహనాలు కొంతమందే అనుభవించేవారు. ఈ రోజు కన్య్సూమరిజం పెరిగింది. డబ్బు సంపాదించే మార్గాలు పెరిగాయి. రుణసదుపాయాలు పెరిగాయి. డబ్బు ఖర్చుపెట్టే మార్గాలూ పెరిగాయి. ఒకడు ఖర్చు పెడితే అది మరొకడికి ఆదాయం. అందువలన ఎటు చూసినా డబ్బు కనబడుతోంది. ఊరు కూడా విస్తరించింది. కొత్త కాలనీలు వచ్చాయి. రెండున్నర గదుల కాపురం నుండి ఊరికి చివరైనా సరే యిల్లు కట్టుకునే స్థాయికి ఎదిగారు చాలామంది.

ఈ క్రమంలో కొందరు చెడిపోయి వుంటే చెడిపోయి వుండవచ్చు కానీ. ఒకప్పటి క్రింది మధ్యతరగతి యీనాడు మధ్యతరగతికి, ఒకప్పటి మధ్యతరగతి ఈనాడు ఎగువమధ్యతరగతికి ఎగబాకిందని ఒప్పుకుని తీరాలి. ఇది దేశంలో అనేక ప్రాంతాల్లో జరిగింది. దీన్ని సహజపరిణామంగా ఆమోదించి, దీనిలోని మంచిని హర్షించాలి. కానీ ఈ మేధావులు హైదరాబాదులో చోటు చేసుకున్న మార్పు ఆంధ్రప్రాంతీయుల వల్లనే జరిగిందని చెపుతూ దాన్ని తప్పుబడతారు. నిజానికి యీ మార్పు తమ కారణంగానే జరిగిందని అందరూ అంటే ఆంధ్రప్రాంతీయులు కాలర్‌ ఎగరేసుకోవాలి.

అవేళ ఆనాటి చర్చ తర్వాత కొందరు ప్రశ్నలు అడుగుతామంటూ మొదలెట్టి వాళ్ల వాళ్ల అభిప్రాయాలు చెప్పనారంభించారు. అదీ లెక్చర్లలా. మౌలికమైన ప్రశ్న ఎవరూ అడగలేదు. అదేమిటంటే - హైదరాబాదు భవిష్యత్తు గురించి మాట్లాడబోయే ముందు హైదరాబాదీని నిర్వచించాలి కదా. ఎవరు హైదరాబాదీ? కెసియార్‌ ఒకసారి యిక్కడ పుట్టినవారంతా అని నిర్వచించి కెటియార్‌తో సహా సహనాయకులందరి చేతా నిందింపబడ్డారు. ఎన్ని తరాలుగా వున్నా పూర్వీకులు ఎప్పుడైనా ఆంధ్రప్రాంతంనుండి వస్తే వాళ్లు హైదరాబాదులవ్వరని న్యాయావాదుల 42% ఆందోళనలో పెద్దలు తేల్చారు కదా.

హైదరాబాదుకి గతంలో తరలి వచ్చిన అరబ్బీలు, ఫారసీలు, ఇరానీయులు, కాయస్తులే కాదు, ఇప్పటికీ తరలివస్తున్న మార్వాడీలు, గుజరాతీలు, మరాఠీలు, కన్నడిగులు, తమిళులు.. అందరూ హైదరాబాదీలే, తెలంగాణావారే వీరి దృష్టిలో. కానీ సహోదరులైన ఆంధ్రప్రాంతపు తెలుగువారు మాత్రం ఎన్నటికీ తెలంగాణావారు కాలేరు. హైదరాబాదువాసులు కాలేరు. వారికి హైదరాబాదుకీ ఏ సంబంధమూ వుండరాదు. అదీ వీళ్ల తీర్పు.

ఏ రాజ్యాంగం కింద, ఏ చట్టం కింద యిలా మాట్లాడగలరో ఒక్క మేధావీ నోరు విప్పడు. ఇది న్యాయసమ్మతం కాదని ఖండించడు. నిలదీసి మాట్లాడితే 'ఈ ప్రభుత్వం గందరగోళం సృష్టించి అన్నదమ్ముల మధ్య కొట్లాటలు పెడుతోంది' అంటూ వాళ్లమీద తోసేస్తారు.తెలంగాణావాదులు చేసే అనేకానేక అవకతవక వాదనలను వీళ్లు ఏ రోజూ ఖండించరు, సవరించరు. ఉద్యమంలో అనేకం మాట్లాడతారు అంటూ సర్ది చెప్పడానికి చూస్తారు.

హరగోపాల్‌ ఆరోజు 'హైదరాబాదు తహజీబ్‌' ఆంధ్రప్రాంతీయుల కారణంగా నాశనమై పోయిందని బాధపడిపోవడమే కాదు, పాలమూరు కార్మికుల వలస గురించి కూడా వగచారు. కార్మికుల వలస యీనాటిదా? ఇది నిరంతరం సాగుతూనే వుంటుందని యీ పండితులకు తెలియదా? హైదరాబాదులో కనబడే ఒంగోలు బేలుదారీ పనివాడు, శ్రీకాకుళం వడ్రంగి, బేతంచర్ల రాళ్లపనివాడు, త్రిపురనుండి వచ్చిన సెక్యూరిటీవాడు వీళ్లకు కనబడరా? అక్కడ పరిస్థితులు బాగా వుంటే వాళ్లంతా యిక్కడకు ఎందుకు వస్తారు? వాళ్ల గురించి వీళ్లకు ఏ బాధా వుండదా?

పాలమూరువాళ్లు కానీ, కరీంనగర్‌ వాళ్లు కానీ హైదరాబాదు వీళ్లందరికీ వదిలేసి తాము బొంబాయి వెళ్లడం దేనికి? వేరేప్రాంతం వాళ్లు వచ్చి బతకగలుగుతున్నారు అంటే హైదరాబాదులో వేకెన్సీలు వున్నట్టేగా! ఆ వేకెన్సీలను తెలంగాణా జిల్లాల వారే భర్తీ చేయవచ్చుగా! బొంబాయి వెళ్లి మురికివాడల్లో, చాల్స్‌లో వుండడం దేనికి? ఈ సందేహం నన్ను ఎప్పుడూ పీడిస్తూ వుంటుంది. ఎవరైనా రీసెర్చి చేసి చెపితే బాగుండును. బిహారీవాళ్లలా, కేరళ వాళ్లలా మనవాళ్లు కూడా ఉన్నవూళ్లో పనిచేయకుండా, పరాయి వూర్లోనే చేస్తారా? ఏమో!

9

హరగోపాల్‌ ఆ రోజు మాట్లాడిన ఇంకో అంశం - ఆంధ్రప్రాంతంవాళ్లు తెలంగాణా యాసను వెక్కిరిస్తారట. ఈ మాట రాజకీయనాయకులు ఎప్పణ్నుంచో అంటూంటారు, కృష్ణ కమిటీకి కూడా రాసి యిచ్చారు. కానీ ఓ మేధావి నుండి యీ వాదన వినడం నాకు చాలా అశ్చర్యం కలిగింది. వెక్కిరించారా? ఎవరు వెక్కిరించారు? ఎవరైనా తెలంగాణావాళ్లకు తెలుగు రాదని రాశారా? పోనీ సభాముఖంగా చెప్పారా? తెలంగాణావాళ్లు రాశారు కాబట్టి పోతన భాగవతం చదవం, రామదాసు కీర్తనలు పాడం, దాశరథీ శతకం చదవం, కాళోజీ కవిత్వం పట్టించుకోం, దాశరథి రాసిన పాటలు వినం, సినారె చేసిన సాహిత్యసేవను గుర్తించం అన్నారా?

ఎవరండీ ఆ వెక్కిరించిన ఆ ఆంధ్రా పెద్దమనిషి? తీసుకురండి చూద్దాం ఆయన స్టాండింగ్‌ ఏమిటో, ఆయనకున్న ఫాలోయింగ్‌ ఏమిటో? ఆయన మాట మన్నించేవారెవరో? నాకు మెయిల్స్‌ రాసే కొంతమంది రాస్తారు. ఆంధ్రప్రాంతంవాళ్లకు అహంకారం ఎక్కువ. మమ్మల్ని గేలి చేశారు అని. ఎవరు బాబూ అని అడిగితే హాస్టల్లో మా రూమ్మేటు అంటారు. వాడు యావన్మంది ఆంధ్రప్రాంతీయులకు ప్రతినిథా? నేను యీ వాక్యాలు రాస్తున్నానంటే కళ్లజోడు పెట్టుకున్న ప్రతీ తెలుగువాడూ యిలాగే రాస్తాడని అనగలరా?

స్టూడెంట్లలో ఒకరినొకరు ఏదో ఒకదానికి వెక్కిరించుకుంటూనే వుంటారు. పొట్టి అనో, పొడుగనో, లావు అనో, సన్నం అనో, కళ్లజోడు వుందనో, బొత్తం వూడిందనో, ప్రాంతం అనో, కులం అనో, రంగు అనో - ఏదో ఒకదానికి వేళాకోళం చేసుకుంటూనే వుంటారు. విద్యార్థులందరూ తెలంగాణా వాళ్లే అయినా అక్కడ ఫలానా జిల్లా అనో, ఫలానా తాలూకా అనో ఏడిపించుకుంటారు.ఇవన్నీ కాస్సేపే. దీన్ని బట్టి వీళ్లంతా ఒకరితో ఒకరు కొట్టుకుని చచ్చిపోతున్నా రనుకోకూడదు. వీళ్లంతా కలిసి అమ్మాయిలకు లైనేస్తారు. సిగరెట్టు కాలుస్తారు. సినిమాల కెళతారు. జీవితాంతం స్నేహం మేన్‌టేన్‌ చేస్తారు.

అలాగే ఉద్యోగస్తుల్లో అసూయ కొద్దీ పక్కవాణ్ని రన్‌డౌన్‌ చేస్తారు. కులం, ప్రాంతం, సీనియారిటీ, గతంలో పని చేసిన చోటు.. ఏది దొరికినా చాలు వెక్కిరించి దిగలాగడానికి. దీని దారి దీనిదే. స్నేహం దారి స్నేహందే. ఇప్పుడు కోడిపందాలలో పాల్గొనడానికి తెలంగాణావారు గోదావరి జిల్లాలకు వెళ్లలేదూ! జూదానికి ప్రాంతీయత అడ్డుగోడలు కట్టగలదా? సినిమాల్లో తెలంగాణా యాసను ఎద్దేవా చేయడం గురించి గతంలో చాలా వ్యాసాలే రాశాను కాబట్టి మళ్లీ రాయడం లేదు. కథ జరిగేది అమలాపురం అయినా, ఆదిలాబాద్‌ అయినా, అనంతపురం అయినా హీరో శుద్ధవ్యావహారికమే మాట్లాడతాడు. సహాయపాత్రలే స్థానిక యాస మాట్లాడతాయి. సంస్కృత నాటకాల నుండి యిదే పద్ధతి. హాస్యం సృష్టించడానికి ఏదో ఒకయాస పెడతారు. ముస్లిం యాస అనో, నెల్లూరు యాస అనో, ఉత్తరాంధ్ర యాస అనో, తమిళ తెలుగు యాస అనో.. ఏదో ఒకటి. విలన్‌కు కూడా బొంబాయి యాస అనో, ఇంగ్లీషు యాస అనో... ఎవరూ దాన్ని సీరియస్‌గా తీసుకోరు. (ఇటీవల అదుర్స్‌లో బ్రాహ్మలపై హాస్యం పండించినట్టు కొన్ని సినిమాల్లో కులాలనే అపహాస్యం చేస్తారు.) నవ్వేసి వదిలేస్తారు తప్ప ఎవరూ పట్టించుకోరు.

అందుకే యీ సినిమాలన్నీ తెలంగాణా ప్రాంతంలోనూ ఆడాయి. కమెడియన్ల ద్వారా మనల్ని అపహాస్యం చేశారనుకుని వారు సినిమాలను బహిష్కరించలేదు. కాదని ఎవరినైనా వాదించమనండి చూస్తాను. ఈ కారణం పెట్టుకుని పెట్టుకుని రాష్ట్రాన్ని విభజించమని ఎవరూ కోరరు. హిందీ సినిమాల్లో బొంబాయి పోలీసు కానిస్టేబుల్‌కు మరాఠీ యాస పెడతారు కదా, అయినా అలాటి హిందీ సినిమాలను బహిష్కరించమని శివసేన మహా తలతిక్క ఆర్గనైజేషన్‌ కూడా అడగలేదు. వాటిని విమర్శించలేదు. సినిమాల్లో తెలంగాణా యాస గురించి యాగీ చేసే ఈ మార్క్సిస్టు మేధావులు బాల థాకరే కంటె కనాకష్టమైనవారు.

పాఠ్యపుస్తకాల్లో తెలంగాణా యాస పెట్టటం లేదని కృష్ణ కమిటీకి వీరు రాసివ్వడం, వారు ప్రస్తావించడం జరిగింది. ప్రతి రాష్ట్రంలోనూ ఏదో ఒక శుద్ధవ్యావహారిక భాష వుంటుంది. దాన్నే పాఠ్యపుస్తకాల్లో వాడతారు. తమిళనాడులో, కర్నాటకలో, హిందీ రాష్ట్రాలలో చూడమనండి. రెండు మూడు రకాల వెర్షన్లు వుంటాయా? ఇక్కడ తెలంగాణాకు వేరే పుస్తకాలు వేయాలా? వాటిలో మాత్రం ఏ జిల్లాది వేయాలట? నేనుభీ వచ్చిన, నేనుభీ వచ్చిన అని మాట్లాడేవారున్నారు. ఈరోజుల్లో అనే బదులు హిందీ ఆజ్‌కల్‌ను అలాగే తర్జుమా చేసి ఇయ్యాలరేపు అనే ప్రాంతాలూ వున్నాయి. అవన్నీ పాఠ్యపుస్తకాలకు అలాగే ఎక్కించాలా?

ఇవన్నీ హరగోపాల్‌ వంటి మేధావులకు తెలియవా? అయినా ఆయన యిలాగే వాదించారు వేదికనుండి. ఔట్‌లుక్‌ ఎడిటరు వినోద్‌ మెహతా ఏమైనా ఖండిస్తారేమోనని చూశాను. నిజానికి ఆయనంటే నాకు చాలా గౌరవం. డెబోనెర్‌ ఎడిటరుగా వున్న రోజుల నుండి ఫాలో అవుతున్నాను. సండే అబ్జర్వర్‌కు పనిచేసి ఆయన కొంతకాలం విదేశాలకు వెళ్లిపోయారు. మళ్లీ తిరిగి వచ్చి ఔట్‌లుక్‌ ప్రారంభించారు. దేని గురించైనా స్పష్టమైన అవగాహన వున్న వ్యక్తి. నిజానికి ఆ రోజు మీటింగుకి వినోద్‌ మెహతా కోసమే వెళ్లాను. మేల్కొటేగారిచేత పరిచయం చేయించుకుని షేక్‌హ్యాండ్‌ యిచ్చి ఆనందించేశాను. అలాటి వినోద్‌ మెహతా హైదరాబాదు యిస్యూపై ఏమైనా వ్యాఖ్యానిస్తారేమోనని చూశాను. ఆయన ఏమీ మాట్లాడలేదు. చెప్పానుగా యిక్కడున్న మీడియావారు నేషనల్‌ మీడియ్లాను మిస్‌లీడ్‌ చేశారు. అందుకనే అందరూ ఒకలాటిి వాళ్లనే పిలిచి చర్చను నిరర్థకంగా చేశారు ఔట్‌లుక్‌ వారు.

కృష్ణ కమిటీ నివేదిక వచ్చిన తర్వాత వినోద్‌ మెహతా ఓ ఛానెల్‌ ఇంటర్వ్యూలో మాట్లాడుతూ నివేదిక చాలా బాగుందని, అనేక విషయాలు బహిర్గతమయ్యాయనీ అన్నారు. కమిటీ నివేదిక పుణ్యమాని ఆయనకూ, ఆయనున్న నేషనల్‌ మీడియాకు కళ్లు విచ్చుకుంటున్నాయిలా వుంది. తెలుగు మీడియా మేధావులు తమను తప్పుదారి పట్టిస్తున్నారని గ్రహిస్తారు క్రమేపీ. ప్రజల్లో తెలంగాణా వాంఛ బలంగా వుందని వీళ్లు తెగ ప్రచారం చేశారు. అంత బలంగా వుంటే జనవరి 6 తర్వాత విప్లవం, కెసియార్‌ అన్నట్టు భూకంపాలు గట్రా వచ్చి వుండాలి. ఉస్మానియా వర్శిటీలో కొందరు కుర్రవాళ్లు రాళ్లు విసురుతూ, దెబ్బలు తింటూ అవస్థలు పడుతున్నారు కానీ తెలంగాణాలో మిగిలిన ప్రజలందరూ మామూలుగానే జీవితం గడుపుతున్నారు. కోదండరాం గారు గత ఏడాది తెలంగాణా ముగ్గులన్నారు, ఈ ఏడాది తెలంగాణా పతంగులన్నారు. మామూలు పతంగులే ఎగురుతున్నాయి. సినిమాలు విడుదలవుతున్నాయి. పండుగలు జరుపుకుంటున్నారు. కాంగ్రెస్‌వారు రాజీనామా చేయడం వలన ఒరిగేదేమీ లేదంటున్నారు. టిడిపిలో బాబు నెదిరించి నాగం బయటకు నడవలేదు. కెసియార్‌మ మౌనాత్మక వ్యూహాలు పన్నుతూనే వున్నారు.

ఇవన్నీ చూస్తే జాతీయమీడియాకు అర్థమౌతుంది - ఈ ఉద్యమం అంతా తెలుగు మీడియా చేసిన హడావుడే అని. (సమాప్తం) - ఎమ్బీయస్‌ ప్రసాద్‌ (జనవరి 2011)

జనవరి 26 ఎమ్బీయస్‌ : ఉద్యమాల్లో డబ్బు పాత్ర -1

ఉద్యమాలు నడిపేవారికి ఓ రిస్కు ఎప్పుడూ వుంటుంది. ఉద్యమం కాస్త చల్లారినట్టు అనిపించగానే డబ్బు తీసుకుని ఆపేశారని అందరూ అనుకుంటారు.

నిజానికి యీ రిస్కు కార్మికనాయకులందరికీ వుంటుంది. జీతాలు తక్కువగా వున్నాయని ఫీలయ్యే కార్మికుల చేత సమ్మె కట్టిస్తారు. ఒక 5% పెంపు న్యాయసమ్మతం అనుకుని, 20% పెంచాలి అనే డిమాండుతో మొదలెడతారు, చావుకి పెడితే లంఖణానికి వస్తుంది అనే లెక్కతో! 20% యివ్వడం కనీసధర్మం, దానికోసం మనం రక్తాన్ని ధారపోస్తాం, ప్రాణాలకు తెగిస్తాం అని రెచ్చగొట్టే ఉపన్యాసాలు యిస్తారు. అవి విని కార్మికులు మరింత ఉత్సాహంగా పాల్గొంటారు. ప్రతీ సంస్థలోను 'హాక్స్‌ అండ్‌ డవ్స్‌' వుంటారు. అతివాదులైన గద్దలూ-మితవాదులైన కపోతాలూ అన్నమాట.

ఈ అతివాదులు నాయకులు చెప్పిన 20% వచ్చేస్తుందని ప్రగాఢంగా నమ్ముతారు. మన శ్రమదోపిడి జరుగుతోంది, స్వంత డబ్బు, పెట్టుబడి పెట్టిన మన యజమాని ఓ దోపిడీదారు. మనం ఎదిరించాలి. మన వాటా మనం గుంజుకోవాలి. ఇవ్వనంటే యిక్కణ్నుంచి తరిమేయాలి. అని వాదిస్తూ వుంటారు. సమ్మెకు ప్రేరేపించడానికి ఈ కార్మికనాయకుడు చెప్పిన కాకుల లెక్కలన్నీ వీళ్లు నిజమని నమ్మేసి పోరాటంలో ముందు వరసలో నిలబడతారు. ఉద్రిక్తవాతావరణం ఏర్పడి యజమాని చర్చలకు పిలవాలంటే ఇలాటి ఉద్రేకమే నాయకుడికి కావాలి. వీళ్లకు పెద్దపీట వేసి ముందు వరుసలో కూర్చోబెడతారు.

గతంలో సమ్మెలు చాలా చూసిన సీనియర్‌ కార్మికులలో కొంతమంది అనుకుంటారు- అడుగుతున్నాం కానీ అంతా రాదు, 20% అడిగితే మధ్యేమార్గంగా ఏ 10%యో యిచ్చి తునితగవు చేస్తారులే అనుకుని. వాళ్లు యీ అతివాదులకు నచ్చచెప్పబోతారు. మరీ అంత ఉధృతంగా వెళ్లకురా అని. 'మీరంతా ఎముకలు కుళ్లిన, వయసు మళ్లిన మితవాదులు' అని యీసడించి అతివాదులు నాయకుడు చెప్పినది తూచ తప్పకుండా చేసేస్తారు.

ఓ పది రోజుల సమ్మె తర్వాత మేనేజ్‌మెంట్‌ చర్చలకు పిలుస్తుంది. అప్పుడు నాయకుడు చర్చలకు ఎవర్ని తీసుకెళతాడో తెలుసా? ఈ అతివాదులను కాదు, మితవాదులనే! ఎందుకంటే 'ఆ అతివాదులు చర్చలకు వస్తే నేనూరుకోను. సమ్మె సమయంలో నన్ను చాలా తిట్టారు. అలాటివాడితో సమానస్థాయిలో మాట్లాడితే నాకు పరువు తక్కువ' అంటాడు యజమాని. (నిజానికి సమ్మె విరమించిన మూణ్నెళ్లకు ఈ అతివాదులను డిపార్టుమెంటు మార్చడమో, ప్రమోషన్‌ యివ్వకపోవడమో, ఏదో నేరం మోపి కంపెనీనుండి పంపివేయడమో జరుగుతుంది. అప్పుడు యూనియన్‌ దిక్కులు చూస్తూ కూచుంటుంది).

చర్చల్లో యూనియన్‌ లీడరు తన శాయశక్తులా వాదిస్తాడు. మితవాదులు కాస్త బతిమాలే ధోరణిలో మాట్లాడతారు. చివరకు జీతాల పెంపు ఏ 5%యో, 7%యో జరుగుతుంది. పదిరోజుల సమ్మెతో ప్రాణం కడగట్టిన కార్మికులు, జీతం పెంచకపోయినా ఫర్వాలేదు, ఫ్యాక్టరీ తెరిచి వున్న జీతాలు యిస్తే చాలు అన్న మూడ్‌లో వుంటారు. సమ్మె విరమిద్దాం అని నాయకుడు అనగానే మారు మాట్లాడకుండా పనిలోకి వస్తారు. అతివాదులు కొనసాగిద్దాం అంటున్నా మెజారిటీ సభ్యులు వద్దులే అంటారు.

సమ్మె విరమించి, లాకౌట్‌ ఎత్తేసి, ఫ్యాక్టరీ నడవ నారంభించిన నెల్లాళ్లకు కార్మికులకు మళ్లీ అసంతృప్తి రగులుతుంది. ఎందుకంటే పెంచిన జీతం అలాగే చేతికి వస్తుందేమో అనుకుంటారు మొదట్లో. (నాయకులు ఏదీ వివరంగా చెప్పరు) దానిలో పిఎఫ్‌ అనీ, సమ్మెకు జీతం కోత అనీ, వెల్‌ఫేర్‌ ఫండనీ, మరోటనీ కత్తిరించి యిచ్చేసరికి ఏ 2% పెంపు మాత్రమే కనబడుతుంది. ఇక దానితో వీళ్లు సమ్మె చేసి సాధించింది ఏముంది? అని అనుకుంటూ వుంటారు.

ఆ టైములో నాయకుడి వెంట నడిచి భంగపడిన అతివాదులు పుకార్లు ప్రారంభిస్తారు - యాజమాన్యం వద్ద డబ్బు తినేసి యీ లీడర్లు సమ్మె విరమించేశారు. సమ్మె ఇంకో నాలుగు రోజులు పొడిగించి వుంటే యాజమాన్యానికి కొన్ని కోట్లు నష్టం వచ్చేది అందుకని లీడర్లకు కాస్త డబ్బు పడేసి, మనల్ని వెర్రివెధవల్ని చేశారు అని అందరికి చెప్తారు. ఆశించి భంగపడిన కార్మికులందరూ దీనిలో నిజానిజాలు తెలుసుకునే ప్రయత్నం చేయకుండానే 'నిజం నిజం' అనేసుకుంటారు.

నిజానికి యీ లీడరు, యజమాని వద్ద డబ్బు తీసుకున్నాడో లేదో మనకు తెలియదు. డబ్బు తీసుకుంటే లైఫ్‌ స్టయిల్లో మార్పు కొట్టవచ్చినట్టు కనబడుతుంది కాబట్టి ధనరూపేణా కాకుండా ఎక్కడో దూరంగా, వేరే రాష్ట్రంలో ఏవో స్థలాలు, పొలాలు, వ్యాపారాల్లో వాటాలు - పిల్లల పేరో, బంధువుల పేరో తీసుకున్నాడో లేదో తెలియదు. లేదా ''దీవార్‌'' సినిమాలో చూపినట్టు బ్లాక్‌మెయిల్‌కు గురయ్యాడేమో తెలియదు. సమ్మె ముగిసిపోయిన తర్వాత మాత్రం వీళ్లు నిందపడక తప్పదు.

అలాటి పరిస్థితిలో సమ్మె ప్రారంభించడం దేనికి అంటే సమ్మెలు లేకపోతే యూనియన్‌ బతికుందో చచ్చిపోయిందో ఎవరికీ తెలియదు. లీడరు అనేవాడు ఎవడో ఎవరూ పట్టించుకోరు. సమ్మె ప్రారంభంలోనే యిలా 5% మాత్రమే మనకు పెరుగుతుంది అని వాస్తవాలు చెప్పవచ్చుగా అనకండి. 5% పెంపు గురించి ఎవడూ సమ్మె కట్టడు. వేస్టు అనుకుంటాడు. 20% అంటేనే ముందుకు వస్తారు. అందువలన లీడర్లు ఆకాశానికి నిచ్చెన వేసి వీళ్లందరినీ లాక్కుని వస్తాడు. నిచ్చెన ఎక్కినవాళ్లు ఆకాశం అందకపోయేసరికి లీడర్లను అమ్మనాబూతులు తిడతారు. అలా తిడతారుకదాని యూనియన్‌ పెట్టకుండా వుంటే వాడు లీడరే కాదు.

ఒక ఫ్యాక్టరీలో ఓ మూడువందల కార్మికులను నడిపించవలసిన నాయకుడికే యింత రిస్కు వున్నపుడు, కోట్ల ప్రజలను రెచ్చగొట్టి ప్రజాఉద్యమాలు నడిపే నాయకులకు ఎంత రిస్కు వుంటుంది చెప్పండి! (సశేషం)

- ఎమ్బీయస్‌ ప్రసాద్‌ (జనవరి 2011)

జనవరి 27 ఎమ్బీయస్‌ : ఉద్యమాల్లో డబ్బు పాత్ర -2

సామాన్యప్రజగా చూసినపుడు మనకు అర్థం కాని విషయాలు చాలా వుంటాయి. ఉద్యమం మంచి ఉధృతంగా వున్నపుడు మన నాయకుడు ఏదో అసందర్భపు స్టేటుమెంటు యిచ్చి, ఉద్యమాన్ని నీరుకారుస్తాడు. ఒక్కోపుడు పరుగులు పెట్టమంటాడు, మరోసారి ఆగమంటాడు. ఓ సారి శత్రువుని చడామడా తిట్టేస్తాడు, మరోసారి పొగిడేస్తాడు. అసలైన టైములో నోరు విప్పడు. పంటిపోటుతో బాధపడుతూ నోరు విప్పకపోతే స్వాములారు మౌనదీక్షలో వున్నారు అని ఆశ్రమంలో శిష్యులు చెప్పినట్టు 'ఇదంతా వ్యూహంలో ఓ భాగం' అని నాయకుడి అనుచరగణం మనకు నచ్చచెప్తారు.

కానీ మనం పుట్టుకతో సందేహవాదులం. అసలు మనను పుట్టించాడంటున్న దేవుడే వున్నాడా లేదా అని సందేహిస్తూ వుంటాం. అవతలివాడిలో మంచిని చూడడం అంటే సూర్యకిరణాలు కంట్లో గుచ్చుకున్నంత బాధపడతాం. అందుకే యీ నాయకుణ్ని ఆడిస్తున్నది డబ్బే అని ఎవరైనా చెపితే మనం తృప్తిపడతాం.

కెసియార్‌ విషయంలో చూడబోతే ఆయన ఉద్యమాన్ని అడ్డు పెట్టుకుని తెలంగాణా ఎన్నారైల నుండి భారీవిరాళాలు సేకరించారని, పోర్టులు, షిప్పులు సంపాదించారని పుకార్లు వున్నాయి. ఈయనను చల్లార్చడానికి వైయస్సార్‌ ప్రతీనెలా డబ్బు యిచ్చేవారని, రోశయ్య అలా యివ్వకపోవడంతోనే యీయన నిరాహారదీక్ష చేశారని కూడా పుకార్లు వున్నాయి. కమిటీ నివేదిక బయటకు వచ్చిన తర్వాత ఏదో అర్ధమనస్కంగా, తక్కువస్థాయిలో వుద్యమం నడపడానికిగాను 500 కోట్లు తీసుకున్నారని ఒకరంటే అబ్బే రోజుకి కోటి చొప్పున బేరం అంటున్నారు కొందరు.

విద్యార్థులు కెసియార్‌ కంటె చిత్తశుద్ధితో ఉద్యమాలు చేస్తున్నారని కొందరంటే అబ్బే వాళ్లేమైనా ఆకాశాన్నుండి ఊడిపడ్డారా? డబ్బులివ్వలేదా? ట్రైనింగ్‌ యివ్వలేదా? అంటూ కెసియార్‌ మండిపడ్డారు. దీనిని విద్యార్థులు ఖండించలేదు, జస్ట్‌ దిష్టిబొమ్మ తగలేసి వూరుకున్నారు. అందువలన గత ఏడాదితో పోలిస్తే యీ ఏడాది విద్యార్థులు చాలా నిరుత్సాహంగా ఆందోళన చేయడంతో దానికీ నిధులకూ ముడిపెట్టి కొంతమంది మాట్లాడుతున్నారు. కెసియార్‌ స్వంత నియోజకవర్గమైన మెహబూబ్‌నగర్‌లో ఏడాది క్రితంతో పోలిస్తే యిప్పుడు విద్యార్థుల అలజడి చాలా తక్కువగా కనబడుతోంది. 'కితం ఏడాది రోజుకి లక్ష చొప్పున పంపారు. ఈ ఏడాది పంపలేదు. అదీ కారణం' అని ఎవరో అంటున్నారు.

ఇలా ఉద్యమకారుల గురించి అనుకోవడం తప్పు, ఆధారాలు లేకుండా (ఆధారాలు మనకు ఎలా దొరుకుతాయి? ఇచ్చినవాడు కానీ, పుచ్చుకున్నవాడు కానీ వచ్చి మనకు చెప్తారా?) ఎవర్నీ నిందించకూడదు అని చెంపలేసుకుంటూనే వచ్చా. కానీ పివిఆర్‌కె ప్రసాద్‌గారి 'అసలేం జరిగిందంటే..' చదివాక వార్నీ, యిలా కూడా జరుగుతుందన్నమాట అనుకున్నాను. ఆ వివరాలు చెప్తాను కాస్త వినండి.

1972 అక్టోబరు చివర్లో 'జై ఆంధ్ర' ఉద్యమం విద్యార్థుల ఆందోళనతో ప్రారంభమై 1973 వచ్చేటప్పటికి పతాకస్థాయికి చేరుకుంది. విద్యార్థులు క్లాసులు బహిష్కరించారు. ఎన్‌జిఓలు నిరవధిక సమ్మె చేశారు. న్యాయవాదులు కోర్టులు బహిష్కరించారు. రైతుసంఘాల పేరుతో భూస్వాములు రాస్తారోకోలు చేశారు. రైల్వేస్టేషన్లమీదా, పోస్టాఫీసుల మీదా దాడులు చేస్తే ఇప్పుడు కేంద్రబలగాలు దింపినట్టు అప్పుడు మలబారు పోలీసులను దింపారు. వాహనాలు ఎక్కడివక్కడ ఆగిపోయాయి. పరిస్థితి ఎంత తీవ్రంగా వుంది అంటే శ్రీకాకుళానికి చెందిన మంత్రి మజ్జి తులసీదాసు హైదరాబాదునుండి వాళ్ల వూరు వెళ్లడానికి రైల్లో నాగపూర్‌, రాయపూర్‌ల మీదుగా వెళ్లవలసి వచ్చింది.

ప్రజలంతా రాజీనామాలు చేయమని ఆంధ్ర ప్రాంతపు కాంగ్రెస్‌ ఎమ్మేల్యేలపై ఒత్తిడి తెచ్చారు. వాళ్లు యిప్పటి తెలంగాణా ప్రజాప్రతినిధులలాగే దాగుడుమూతలు ఆడుతూ వుండేవారు. పివి గారి భూసంస్కరణలు నచ్చని భూస్వాములే యిదంతా చేయిస్తున్నారని ఎమ్మేల్యేలలో చాలామందికి తెలుసు. కానీ అది ప్రజలకు నచ్చచెప్పే తెగువ వాళ్లకు లేదు. ప్రజలు చెప్పినదానికి తందాన తాన అని రాజీనామా చేస్తామని ఒట్టేయడం, యివతలికి వచ్చి తూనాబొడ్డు అనుకోవడం. అయినా ఉద్యమంలో తామూ ఉన్నామని ప్రజలకు నమ్మబలకడం.

అప్పట్లో ఆంధ్రప్రాంతపు ప్రజలంతా విభజన కోరుతున్నారు. హైదరాబాదు కావాలని కోరలేదు. విడగొట్టేస్తే చాలు మా పాట్లు మేం పడతాం అన్నారు. కానీ అంతకుముందు మూడేళ్ల క్రితం భారీస్థాయిలో విభజనోద్యమం జరిగిన తెలంగాణాలో మాత్రం సమైక్యభావనలు వెల్లివిరుస్తున్నాయి. జై ఆంధ్ర ఉద్యమానికి తెలంగాణానుండి సమర్థన వుండేది కాదు. అందువలన అక్కడి విభజనవాదుల ఆందోళన భరించలేక పారిపోయి వచ్చిన నాయకులకు తెలంగాణా ఆశ్రయం యిచ్చేది. వీళ్లంతా హైదరాబాదులో బిచాణా వేసేవారు. తప్పనిసరై రెండు మూడు నెలలకోసారి ఆంధ్రప్రాంతానికి వచ్చినపుడు మాత్రం 'జై ఆంధ్ర' అనేసి హైదరాబాదు వచ్చేసేవారు. మంత్రివర్గమంతా యిదే తంతు.

అయితే కొందరు నాయకులు - మండలి వెంకట కృష్ణారావు, భాట్టం శ్రీరామమూర్తి, లుకలాపు లక్ష్మణదాసు, పరకాల శేషావతారం వంటివారు పివిగారికి పూర్తి సమర్థకులు. రాష్ట్రముఖ్యమంత్రిగానే కాక, విశ్వాసాల రీత్యా కూడా పివిగారు సమైక్యవాది. జై ఆంధ్ర విభజనవాదులందరూ వీళ్లంటే మండిపడేవారు. వీళ్లు ఎమ్మేల్యేలతో నిత్యం టచ్‌లో వుంటూ విభజనోద్యమానికి వ్యతిరేకంగా, సమైక్యవాదానికి అనుకూలంగా ప్రచారం చేస్తూ కొందరినైనా వాళ్లవైపు తిప్పుకుందామని చూస్తూ వుండేవారు.

'విభజనోద్యమం హేండిల్‌ చేయడం' అనే పని ఇప్పటి ముఖ్యమంత్రి కిరణ్‌కుమార్‌ గారికి హై కమాండ్‌ ఎలా అప్పగించిందో, అప్పట్లో ఇందిరా గాంధీగారు పివిగారికి యిలాటి పనే అప్పగించారు. ఆయన అనేక ఉపాయాలు ఉపయోగించి వుంటారు. వాటిలో ఒకటి పివిఆర్‌కె గారి పుస్తకం ద్వారా మనకు తెలిసింది.

ఉద్యమం తారస్థాయిలో వుండగా హై కమాండ్‌ పిలుపుపై పివిగారు ఢిల్లీ బయలుదేరారట. వెళ్తూ వెళ్తూ తన ఆంతరంగిక కార్యదర్శిగా పనిచేసే ఐయేయస్‌ ఆఫీసర్‌ పివిఆర్‌కె గారిని పిలిచి 'అందులోంచి మూడు తీసి మండలి కృష్ణారావుకివ్వు'' అనేసి, విమానం ఎక్కేశారు. ఆ 'అందులోంచి' ఏమిటంటే పివి ఎయిర్‌పోర్టుకి బయలుదేరుతూ ప్రసాద్‌కి ఓ పెద్ద ప్యాకెట్‌ యిచ్చారు. ''ఇది నీ దగ్గరే వుంచు. ఏం చేయాలో తరువాత చెబుతాను'' అంటూ.

అవి పుస్తకాలనుకున్న యీయన ఎయిర్‌పోర్టుకి వెళ్లే హడావుడిలో దాన్ని తన ఆఫీసు రూమ్‌లో టేబుల్‌మీద పెట్టేసి వచ్చారు. ఇప్పుడు అందులో మూడు అనగానే పుస్తకాలు కాదేమోననుకుంటూ ఎయిర్‌పోర్టునుండి ఆఫీసుకి వెళ్లి చూస్తే దానిలో కరెన్సీ కట్టలున్నాయి. ఆ రూముకి తాళం కూడా వేయలేదు. అదృష్టవశాత్తూ ఆ ప్యాకెట్‌ ఎవరూ ముట్టలేదు.

కరెన్సీ చూడగానే కాళ్లు వణికి, చెమటలు పట్టి, తలుపులు మూసేసి లెక్కపెట్టి చూశారు ప్రసాద్‌. పది లక్షలుంది. అప్పటిదాకా ఆయన కళ్లతో చూసిన పెద్ద మొత్తం 20 వేలు! ఆ పదిలక్షల విలువ 2009లో (శీర్షిక రాసేనాటికి) 5 కోట్ల రూ.లు వుంటుందని ప్రసాద్‌ గారే రాశారు. ఇంత డబ్బు యిలా యివ్వడం అదే ప్రథమం. పార్టీవాళ్లు అందరుండగా తనకే ఎందుకిచ్చారో ఈయనకు అర్థం కాలేదు. భయంభయంగానే ఆ కట్టల్ని ఆఫీసురూములోనే బీరువాలో పెట్టి తాళం వేస్తూంటే విద్యాశాఖమంత్రి మండలి వచ్చారు.

''ప్రసాద్‌ గారూ, ముఖ్యమంత్రిగారు నన్ను అర్జంటుగా బెజవాడ వెళ్లి సమైక్య ఆంధ్రప్రదేశ్‌కి అనుకూలంగా కొన్ని సభలు జరిగేలా చూడమని టెలిఫోన్‌ చేశారు. బెజవాడ వెళ్లేముందు మిమ్మల్ని కలుసుకోమన్నారు..'' అన్నారు.

ప్రసాద్‌గారు మారుమాట్లాడకుండా మూడు లక్షలు ఆయనకు యిచ్చి ఏడు లక్షలు లోపల పెట్టి తాళం వేశారు. అంత డబ్బు అక్కడ పెట్టి యింటి కెళ్లే ధైర్యం చేయలేక అక్కడే ఆ రూములోనే నిస్త్రాణగా సోఫాలో కూలబడ్డారు.

ఇంకో రెండు గంటలు పోయిన తర్వాత పివిగారు ఢిల్లీనుండి ఫోన్‌ చేశారు. '' ఆ మదన్‌మోహన్‌ వస్తాడు. ఆయనకి రెండివ్వు. పరకాల శేషావతారం వస్తాడు. ఒకటివ్వు. ఇంకో విద్యార్థి నాయకుడు (ప్రసాద్‌గారు పేరు మర్చిపోయారు) వస్తాడు ఒకటివ్వు. నేను మళ్లీ మాట్లాడతాను.'' అంటూ యీయన జవాబిచ్చేలోపుల ఆయన టక్కున ఫోన్‌ పెట్టేశారు.

మదన్‌ మోహన్‌ అంటే ప్రత్యేక తెలంగాణా వుద్యమ నాయకుడు. ఉద్యమం చల్లారాక పివిగారి మంత్రివర్గంలో చేరారు. పరకాల శేషావతారం పశ్చిమగోదావరి జిల్లా నాయకుడు, పరకాల ప్రభాకర్‌ తండ్రి. ఆంధ్రప్రాంతానికి చెందిన మండలికి, పరకాలకు యిచ్చేరంటే అర్థముంది. మరి మదన్‌మోహన్‌కి ఎందుకిచ్చారో! హైదరాబాదులో బస చేసిన ఆయనకు ఆప్తులైన ఆంధ్రప్రాంతపు ఎమ్మేల్యేలకు యివ్వడానికేమో! విద్యార్థి నాయకుడికి కూడా యిచ్చారట. అంటే విద్యార్థులు ఉద్యమాలు చేయడానికి, మానడానికి యింధనం నిధులు అన్నమాట!

ఇంతకీ యీ డబ్బు ఎక్కడిది, పివిగారు యిలాటి పనులు చేయడమేమిటి? అనుకుని ఆరాటపడేవారికోసం ఆ ఉదంతంలో చివరిభాగం కూడా చెప్పేస్తాను -

మర్నాడు పివిగారు రాగానే యీయన హడావుడిగా ఆయన వద్దకు వెళ్లి మిగిలిన మూడు లక్షలూ యిచ్చేసి ఓ నమస్కారం పెట్టి దయచేసి యిలాటి పనులు నాకు అప్పగించకండి అని ప్రార్థించారు.

పివిగారు నవ్వేసి చెప్పారు - ''నువ్విలా అంటావని నేను అనుకుంటూనే వున్నాను. ఈ పని తమకు అప్పగిస్తే బాగుండునని ఎంతోమంది మన ఆఫీసర్లు మా నాయకులు అనుకుంటారు (అంటే, యిలాటివి సర్వసాధారణం అన్నమాట). వాళ్లమీద అంతంత మాత్రం నమ్మకమే. అందుకే నీకిచ్చాను.ఇది నాకూ నచ్చే పని కాదు. ఇలాటి వాటికి చాలా దూరంగానే వున్నాను. కానీ యీ రోజుల్లో రాజకీయాల్లో యిది చేయకుండా జరగటం లేదు.

''ఎన్నికల్లో కూడా ఎవరిచేతో చేయించాను గానీ, నా అంతట నేను కలగజేసుకోలేదు. ముఖ్యమంత్రిగా తప్పేట్లు లేదు. అంతా హై కమాండ్‌ను సంప్రదించే చేయాలి. లెక్క సరిగ్గా లేకపోతే నేను తిన్నాననుకుంటారు. ఏమైనా నాకైతే తప్పేట్లు లేదు. నువ్వు కుర్రవాడివి. మంచి భవిష్యత్తు వున్న ఐయేయస్‌ అధికారివి. నిన్ను ఇంకెప్పుడూ యిబ్బంది పెట్టను లేవయ్యా..'' అన్నారు.

ఇది జరిగిన కొన్ని రోజుల్లోనే పివిగారు రాజీనామా చేయవలసి వచ్చింది!

ఇది ఒకానొక సంఘటన మాత్రమే. 1969లో, 1972లో ఇలాటివి ఎన్ని జరిగాయో, ఉద్యమాలను 'హేండిల్‌' చేయడంలో యిటువంటి మనుష్యులు ఎన్నెన్ని పాత్రలు ధరించారో మనకు తెలియదు. పైగా ఇదంతా 1973 మాట. గత 37 ఏళ్లలో నైతిక విలువలు అన్ని రంగాల్లో ఎంతలా పతనమయ్యాయో చూస్తున్నాం. పోనుపోను దిగజారుడే!

37 ఏళ్ల క్రితమే అలా వుంటే యిప్పుడు ఎలా వుంటుందో వూహించుకోవచ్చు. ఇప్పుడు ఉద్యమాలు గుప్పున ప్రజ్వరిల్లడానికి, చప్పున చల్లారిపోవడానికి డబ్బు పాత్ర ఎలా వుంది అన్నది కొంతైనా నిర్ధారణగా తెలుసుకోవాలంటే మరో 35 ఏళ్లు ఆగాలేమో! అదైనా పివిఆర్‌కె వంటివాళ్లు బయటపెడితే! అప్పటివరకూ మనం ఊహించుకోవలసినదే! ఆ ఊహ ఎవరి అవగాహన బట్టి, ఎవరి అభిమానదురభిమానాల బట్టి వారే వూహించుకుంటారు. నా ప్రమేయం లేదు. (సమాప్తం) - ఎమ్బీయస్‌ ప్రసాద్‌ (జనవరి 2011)

జనవరి 29 ఎమ్బీయస్‌ : రాజీలా? రాజీనామాలా?

తెలంగాణాలో జరిగే రచ్చబండల్లో 20% చోట్లలో రచ్చే తప్ప రచ్చబండ జరగటం లేదు. తెలంగాణాద్యోమకారులు ప్రజాప్రతినిథులు రాజీనామా చేయాలని పట్టుబడుతున్నారు. చేసేవాళ్లు యిప్పటిదాకా ఎవరూ కనపడటం లేదు. 'దూకుతా దూకుతా అన్న నా సవతే తప్ప దూకిన నా సవతి లేదు' అని సామెత. మొగుణ్ని బెదిరించడానికి గయ్యాళి భార్యలు వేసే ట్రిక్కు నూతిలో దూకుతానని బెదిరించడం. నిజంగా దూకేసిందనుకోండి, ఆ తర్వాత దూకడానికి మనిషే మిగలదు. అలాగే రాజీనామాల దేముంది? ప్రాణాలే యిస్తాం అంటూంటారు తెలంగాణాలో మసలే కాంగ్రెస్‌, టిడిపి ప్రజాప్రతినిథులు.

తెలంగాణాకు చెందిన కాంగ్రెస్‌ ఎమ్మెల్యేలు అంత పెద్దగా మాట్లాడరు కానీ ఎంపీలు మాత్రం తడవతడవకు సమావేశం పెట్టుకుని 'రాజీపడం, రాజీనామాలకు వెరవం' అంటూ చెపుతూ వచ్చారు. కృష్ణ కమిటీ నివేదిక చూసిన తర్వాత కెసియార్‌ రాజీనామాలు చేయండి అని లంకించుకున్నారు. మీరు చేస్తే తెలంగాణా గుద్దుకుంటూ వస్తుంది అని వూరిస్తున్నారు. ప్రజలద్వారా ఒత్తిడి తెప్పిస్తున్నారు. దాంతో వీళ్లు కొత్త పల్లవి అందుకున్నారు. 'మీకు తెలంగాణా కావాలా? మా రాజీనామాలు కావాలా? తెలంగాణా కావాలంటే మా రాజీనామాలు అడగకండి. మేం మా పార్టీలో ఫైట్‌ చేసి తెలంగాణా తేవాలంటే పార్టీలో, పార్లమెంటులో వుండి తీరాలి. అందుకని రాజీ లేదు. రాజీనామా లేదు.' అని. ప్రాస బాగానే వుంది కానీ యిన్నాళ్లూ రాజీనామా చేస్తామని చెప్పి యిప్పుడు యిలా ప్లేటు ఫిరాయిస్తున్నారేమిటి అని ప్రజలు విస్తుపోతున్నారు.

కాంగ్రెస్‌ పార్టీ తెలంగాణా నాయకులందరూ సమావేశం పెట్టుకుని చర్చించినపుడు రాజీనామాలు చేసి తీరాలని ఘీంకరిస్తున్నది ఏ పదవీ లేనివారే. అది గ్రహించిన ఎమ్మేల్యేలు, ఎంపీలు వాళ్లతో పేచీ పెట్టుకుంటున్నారు - 'నీకేం ఎన్నయినా చెప్తావ్‌ - ఎన్నికలలో ఓడిపోయావు కాబట్టి! మేం నెగ్గాం. ఇప్పుడు రాజీనామా చేస్తే పార్టీ వూరుకుంటుందా? మళ్లీ టిక్కెట్టు యిస్తుందా? ఇస్తే గెలుస్తామా?' అని చికాకు పడుతున్నారు.

వీళ్లిలా అనడం చేత తెలంగాణాద్రోహులవుతున్నారని విద్యార్థి నాయకులు, ప్రజాసేవ మాట ఎలా వున్నా, నామినేషన్‌తో బాటు రాజీనామా పత్రం కూడా సిద్ధం చేసి పెట్టుకునే తెరాసవారు ఆరోపిస్తున్నారు. వాళ్లమీద రాళ్లు, ఖర్చుకి వెరవకుండా ఖరీదైన కోడిగుడ్లు విసురుతున్నారు. చరిత్రహీనులై పోతారు అని కెసియార్‌ అని హెచ్చరిస్తున్నారు. ఆయన అలా అనడంతో నాకు చరిత్ర ఒకసారి పరామర్శించ బుద్ధేసింది.

2009 డిసెంబరు 9 తర్వాత ఆంధ్రప్రాంతంవారు, 23 తర్వాత తెలంగాణావారు చేసినవి ఉత్తుత్తివని తెలుసు కదా మనకి!1969 తెలంగాణా ఉద్యమంలో, 1972 ఆంధ్ర ఉద్యమంలో అప్పటి నాయకులు ఏ విధంగా వ్యవహరించారు? ఇలాటి ఉత్తుత్తి రాజీనామాలు చేశారా? నికార్సైనవి చేశారా? రానురాను నైతిక విలువలు దిగజారిపోతున్నాయని కాకా వెంకటస్వామి నుండి అందరూ బాధపడుతున్నారు కాబట్టి 40 ఏళ్ల క్రితం యింతకంటె యిచ్చిన మాట నిలబెట్టుకునే నాయకులుండేవారా? 1969లో తెలంగాణా ఎమ్మేల్యేల, 1972లో ఆంధ్రప్రాంతపు ఎమ్మేల్యేల ధోరణి తెలుసుకుంటే వెరసి ఆంధ్రప్రదేశ్‌ రాజకీయనాయకుల ఆ నాటి చిత్తశుద్ధి తెలిసిపోతుంది కదా అనుకున్నాను.

1969 జనవరిలో తెలంగాణా హక్కుల పరిరక్షణకై విద్యార్థులు ఉద్యమించడంతో ప్రత్యేక తెలంగాణా ఉద్యమానికి బీజం పడింది. అది ప్రారంభమవడానికి బ్రహ్మానందరెడ్డిగారే ఓ విధంగా కారకుడు. దాన్ని తన చేతిలో పెట్టుకుని తనకు యిష్టం వచ్చినట్టు నడుపుదామని అనుకున్నాడాయన. కానీ చూస్తూండగానే పరిస్థితి చేయిదాటి పోయింది. ఫిబ్రవరి నెల చివరకి వచ్చేసరికి స్టూడెంటు లీడరు మదన్‌మోహన్‌, యితరులు తెలంగాణా ప్రజాసమితిగా ఏర్పడి విద్యార్థులను బాగా రెచ్చగొట్టి రాష్ట్రం విభజించి తీరాలన్నారు. ఉద్యమకారులు ప్రజాప్రతినిథులు బయటకు వచ్చేందుకు వీలు లేకుండా చేశారు. ప్రత్యేక ఉద్యమానికి మద్దతు యివ్వకపోతే మిమ్మల్ని బయట తిరగనివ్వం అన్నారు. చాలాచోట్ల గొడవలు జరుగుతూ వచ్చాయి.

క్రమేపీ ఉద్యమం హింసాత్మకంగా మారింది కానీ సరైన లీడరు లేక అల్లాడుతోంది. అప్పట్లో చెన్నారెడ్డిగారు కేంద్రమంత్రిగా వుండేవారు. వందేమాతరం రామచంద్రరావు వేసిన కేసు పుణ్యమాని మే లో హఠాత్తుగా ఆయన పదవి వూడింది. అంతే, అప్పటిదాకా (ఇప్పటి జైపాల్‌ రెడ్డిలా) వెనుకనుండి ప్రత్యేకవాదులకు సలహాలు యిస్తున్న చెన్నారెడ్డి ప్రత్యక్షంగా తెలంగాణా ఉద్యమంలో దిగి తెలంగాణా ప్రజాసమితి చైర్మన్‌ అయ్యారు. ఇక అక్కణ్నుంచి ఉద్యమానికి నాయకత్వం చేకూరింది. మరింత హింస ప్రజ్వరిల్లింది. అటు తిరిగి, యిటు తిరిగి దీన్ని బ్రహ్మానందరెడ్డిని దింపేసే ప్రయత్నంగా మారింది. ఆయన ఎత్తులు ఆయన వేసుకున్నాడు. తెలంగాణాలోని 43 మంది కాంగ్రెస్‌ ఎమ్మెల్యేలు ఆయన పక్షాన నిలిచారు. 1969 అక్టోబరు నాటికి ప్రజాసమితి పూర్తిగా చప్పబడిపోయింది. ఎమ్మెల్యేలు కాని, ఎంపీలు కాని ఒక్కరంటే ఒక్కరు కూడా రిజైన్‌ చేయలేదు.

ఇక రెండో ఉద్యమం - బ్రహ్మానందరెడ్డిగారి వారసుడిగా ముఖ్యమంత్రి అయిన పివి నరసింహారావుగారు 1972 జులైలో పట్టణ భూ పరిమితి (అర్బన్‌ లాండ్‌ సీలింగ్‌) చట్టం తెచ్చారు. సెప్టెంబరులో భూ సంస్కరణల చట్టం తెచ్చారు. భూస్వాములంతా మండిపడ్డారు. అంతకుముందే ఆయన పంచాయితీ రాజ్‌, జిల్లా పరిషత్తులను రద్దు చేసి జిల్లా కాంగ్రెస్‌ నాయకులకు మంట తెప్పించి వున్నారు. భూములు పోయిన భూస్వాములు విద్యార్థుల చేత 1972 అక్టోబరులో ఉద్యమం మొదలు పెట్టించారు. ఉద్యమం వేడెక్కిన కొద్దీ విద్యార్థులు మంత్రుల చేత బలవంతంగా రాజీనామాలు చేయించారు. మంత్రిపదవులకు రాజీనామా చేశారే కానీ అసెంబ్లీకి కాదు. 1973 జనవరిలో పివి గారు రాజీనామా చేయడంతో భూస్వాముల కసి తీరింది. (పివిని గద్దె దింపడానికి చేసిన ప్రయత్నాలు ఆయన తెలంగాణావారని కాదు, భూసంస్కరణలు తెచ్చారని..) గవర్నరు పాలన వచ్చింది. మార్చి 1973 నాటికి ఉద్యమం బలహీనపడింది. కాంగ్రెస్‌వాళ్లు వేరే పార్టీ పెట్టి ప్రత్యేక రాష్ట్రం కోసం పోరాడతామని కబుర్లు చెప్పడమే తప్ప చేతల్లో చూపడం లేదని, తమను వెర్రివాళ్లను చేసి ఆడిస్తున్నారని గ్రహించిన ఎన్‌జిఓలు సమ్మె మానేశారు. ఇందిరా గాంధీ పదవులు చూపించి కాంగ్రెస్‌ నాయకులను చల్లార్చారు. వెంగళరావుగారి నేతృత్వంలో డిసెంబరు 1973లో ప్రభుత్వం ఏర్పడింది. ఈ జై ఆంధ్ర ఉద్యమనాయకులందరూ ఎంచక్కా మంత్రులయిపోయారు కూడా.

అందువలన రాజీనామా చేయడం అన్నది మన కాంగ్రెస్‌ వాళ్ల యింటా వంటా లేదు.

ఇప్పుడు చేస్తే 'గతవైభవం చెడగొట్టిన' చరిత్ర హీనులవుతారు. - ఎమ్బీయస్‌ ప్రసాద్‌

ఫిబ్రవరి 01 ఎమ్బీయస్‌ : తుమ్ములూ - 'చిరంజీవ'లూ -1

తుమ్మితే 'చిరంజీవ' అనుకోవడం మనకు పరిపాటి. అంటే తుమ్ముతూంటే ఏదో ముప్పు వుందనీ, ప్రాణాపాయం కలుగుతుందనీ నమ్మకం ఒకటి వుండి, పదికాలాలపాటు బతుకు నాయనా అనే అర్థంలో 'చిరంజీవ' అని ఆశీర్వదిస్తాం అన్నమాట. రాష్ట్రంలో కాంగ్రెస్‌ పార్టీ జలుబు చేసినా తుమ్మే పరిస్థితిలో లేదు. తుమ్మితే ముక్కు ఊడేలా వుంది. కిరణ్‌కుమార్‌ గారి ముక్కు కెసియారంత పెద్ద ముక్కు కాదు, కార్టూనిస్టులు వేసినంత సైజూ కాదు. అందువలన ఊడడానికి రెడీగానే వుంది. అందువల్లనే ఆయన 'చిరంజీవ' అనుకుందామనుకున్నారు.

అయితే ఆ ప్రయత్నానికే కాకా గండి కొడుతున్నారు. ఈనాడు ఇవాళ కార్టూన్‌ వేసింది - కిరణ్‌ చిరంజీవిని పెళ్లాడబోతున్నారు. సోనియా గాంధీ అక్షింతలు వేస్తూ వుంటే, కాకా తుమ్మి పెళ్లి చెడగొడుతున్నారు. అంటే తుమ్మితే చిరంజీవ కాదు, చిరంజీవ అనగానే తుమ్ము అన్నమాట! విఘ్నాలు తీర్చే వినాయకుడి పెళ్లికి వేయి విఘ్నాలంటారు. అలాగ తుమ్మితే తలుచుకోవాల్సిన చిరంజీవుడికి రాజకీయవివాహం వేళ యీ తుమ్ముల అపశకునాలేమిటి? కాకా తుమ్మడానికి కారణం తెలుసుకునేముందు చిరంజీవి పెళ్లిపీటలు ఎక్కడానికి కారణం ఏమిటో చూదాం.

ఎన్నికల ఫలితాలు వచ్చినదగ్గర్నుంచి చిరు కాంగ్రెసుకు మద్దతు యిస్తానంటూ తయారయ్యారని యిప్పుడు బహిరంగరహస్యం అయిపోయింది. 2004 నుండి 2009 వచ్చేసరికి వైయస్‌ మెజారిటీ బాగా తగ్గిపోయింది. పీఆర్పీని కలుపుకుంటే ధైర్యంగా వుండవచ్చని అనుకున్నారు వైయస్‌. సోనియా గాంధీకి చెప్పి సిద్ధాంతపరంగా సరేననిపించారు. బేరసారాలు కుదరక అది వెనకబడింది కానీ బయటకు పొక్కింది. దానితో ఇక చిరు-వాణిలో ప్రతిపక్షాల వాడి వినిపించడం మానేసింది. కాంగ్రెస్‌ను తిట్టినా ఏదో మల్లెచెండుతో బుగ్గను తాటినట్టు అనిపించేది. ఇదెక్కడి ప్రతిపక్షం అని చంద్రబాబు ఎద్దేవా చేస్తే 'మీలాగ అయినదానికి, కానిదానికి గోల చేయాలా? మాది నిర్మాణాత్మక ప్రతిపక్షం' అంటూ బుకాయిస్తూ వచ్చారు చిరంజీవి.

ఇన్నాళ్లకు జగన్‌ పుణ్యమాని బేరం కుదిరింది. జగన్‌ దీక్షకు పాతికమంది ఎమ్మేల్యేలు వెళ్లడంతో భయపడిన హై కమాండ్‌ కిరణ్‌ని అడిగింది - నీ పదవి ఎలా నిలబెట్టుకుంటావ్‌? అని. తినడానికి ఆధరువు లేకపోతే అటకమీద నుంచి ఊరగాయ జాడీ దించినట్టు కిరణ్‌గారు లూప్‌లైన్‌లో పడేసి వుంచిన చిరుని లాక్కుని వచ్చి యిదిగో మా ఆపద్బాంధవుడు అన్నారు. సరే ఆయన అడిగినదానికి ఒప్పుకునైనా ఏదో ఒకటి చేయండి అంది హై కమాండ్‌.

మంత్రిపదవుల మాట ఎలా వున్నా కాస్త మా మాట దక్కించండి అన్నారు చిరు. హైదరాబాదు మునిసిపల్‌ ఎన్నికల దగ్గర్నుంచి ప్రజలు చూస్తున్నారు - మద్దతు యిస్తా మద్దతు యిస్తా అంటూ చిరు ఎగబడడం, కాంగ్రెస్‌వారు ఉలక్కుండా పలక్కుండా చూస్తూ కూచోడం. ఈయన అభాసుపాలు కావడం! ఉన్న వాల్యూ పోగొట్టుకోవడం! ఎందుకిలా జరుగుతోంది? ఎందుకంటే స్థానిక నాయకులు చిరంజీవికి చెప్తున్నారు - మీరు అలా పబ్లిక్‌గా స్టేటుమెంటు యిస్తే సోనియా గాంధీ గారికి నమ్మకం కుదురుతుంది. మిమ్మల్ని ఆహ్వానిస్తారు అని. లేకపోతే వాళ్లూ వీళ్లూ చెప్పినది నమ్మి మిమ్మల్ని దూరంగా పెట్టేస్తారు అని బెదిరిస్తారు. ఈయన స్టేటుమెంటు యివ్వడం వరకు యిస్తారు. తర్వాత పని మాత్రం జరగదు.

ఎందుకంటే కాంగ్రెస్‌లో బోల్డు లుకలుకలు. ఈయన వస్తే తమ ప్రయోజనాలకు అడ్డు తగులుతుందనుకునేవారు యీయనకు అడ్డు తగులుతారు. సోనియా ఏ నిర్ణయం తీసుకోకుండా తాత్సారం చేస్తారు. ఆమె వైపు నుండి తీసుకోవలసిన చర్యలు తీసుకోకపోవడంతో చిరుది వన్‌ సైడ్‌ లవ్‌ అని అందరూ అనుకుంటారు. మధ్యవర్తులే కాదు, సోనియా కూడా చిరంజీవిని ఢిల్లీకి పిలిచి స్వయంగా మాట్లాడారు. జగన్‌ను వెయిట్‌ చేయబెట్టి చిరంజీవికే అపాయింట్‌మెంట్‌ యిచ్చి ప్రామిస్‌లు చేశారు. తర్వాత చిరంజీవి తన వంతు బాధ్యత నెరవేర్చినా ఆమె మాత్రం తను చెప్పినది ఆచరించేది కాదు.

ఇప్పటిదాకా కాంగ్రెస్‌ వలన చిరుకి ఒనగూడింది ఏదీ లేదు, కాంగ్రెస్‌ తోక పార్టీగా ముద్రపడి పరువు పోయింది తప్ప! అందువలన కిరణ్‌గారు మళ్లీ సబ్జక్ట్‌ ఎత్తినపుడు చిరు స్పష్టంగా చెప్పి వుంటారు. మీ తరఫునుండి బహిరంగంగా ఏదైనా పెద్ద స్టెప్‌ తీసుకుంటే తప్ప నేను మీ జోలికి రాను అని. అందువలననే ఆంటోని గారు స్వయంగా ప్రత్యేక విమానంలో వచ్చి చిరంజీవిని కలిశారు. బడాయి కాకపోతే యింతోటి దానికి ప్రత్యేక విమానం ఎందుకు? ఇప్పటికిప్పుడు కొంపలేమైనా మునుగుతున్నాయా? ప్రభుత్వాన్ని కూల్చడానికి రాజీనామాల పర్వం ఏమైనా సాగుతోందా? ఆంటోనిగారు ఢిల్లీనుండి మామూలు విమానంలో వస్తే నష్టం ఏమైనా వుందా?

దీని ఖర్చు పార్టీదే లెండి అన్నాడాయన విలేకరులతో! పార్టీదైనా, ప్రభుత్వానిదైనా అల్టిమేట్‌గా కట్టేది మేమే కదా స్వామీ! మీ ప్యాంటు జేబులోంచి ఏమైనా తీసిస్తారా? ప్యాంటే వేసుకోరు మీరు, యిక జేబెక్కడిది? ప్రభుత్వ ఖర్చయితే రైట్‌ రాయల్‌గా, రాచమార్గంలో రాబడతారు. పార్టీ ఖర్చయితే రాజా మార్గంలో - అంటే స్పెక్ట్రమ్‌ ముడుపుల రూపంలో - రాబడతారు. ఆంటోని వంటి సింపుల్‌ మనిషి కూడా ప్రత్యేక విమానం ఎక్కినదెందుకంటే 'కాంగ్రెస్‌ చిరంజీవికి ఎంత ప్రాముఖ్యత యిస్తోందో చూడండొహోయ్‌' అని లోకానికి చాటడానికి!

దీనివలన మీరూ నేనూ సంతోషించకపోవచ్చు - యీ అదనపు ఖర్చు చందాల రూపంలో పన్నులరూపంలో లేదా మన పళ్లు రాలగొట్టి పుచ్చుకుంటారు కాబట్టి. కానీ చిరంజీవిగారికి జీవతృప్తి జరిగింది. మెగా స్టార్‌కి మెగా ఆఫర్‌ అనే హెడ్‌లైన్సు చదువుకుని చిరునవ్వు నవ్వుకుని వుంటారు చిరు. ఆపద్బాంధవా ఆదుకో అనే కాప్షన్స్‌, నేనున్నాననీ, నీకేం కాదనీ.. పాట బాక్‌గ్రౌండ్‌తో టీవీలు బ్రేకింగ్‌ న్యూస్‌లు యివ్వడాలూ - యివన్నీ ముసిముసి నవ్వులతో వాచ్‌ చేసి అమ్మయ్య, మన పరువు నిలబడింది, యిప్పుడు పొత్తు కుదుర్చుకున్నా లేక ఏకంగా విలీనం అయిపోయినా తప్పుపట్టేవారుండరు. సమానులతో వియ్యం అనుకుంటారు అని చిరంజీవి సంతోషించి వుంటారు. ఇక్కడ మనకో డౌటు వస్తుంది. చిరంజీవిని కలుపుకోవడం కాంగ్రెస్‌కు అవసరం. కానీ కాంగ్రెస్‌తో కలవడం చిరుకి అవసరం కాదే! మరి ఎందుకు కలుస్తున్నట్టు?

2

మన బరువు భూమిమీద ఎంత వుందో చంద్రమండలంపై కూడా అంత వుంటుందనుకోవడం పొరబాటు. అక్కడ ఆకర్షణ భూమి ఆకర్షణ శక్తిలో ఆరవ వంతు మాత్రమే. ఇక్కడ మనం 60 కిలోల బరువుంటే అక్కడ 10 కిలోలే వుంటాం. చిరంజీవిగారికి యీ శాస్త్రీయ అంశం ఎవరూ చెప్పలేదులా వుంది. సినిమారంగంలో మెగా స్టార్‌గా ప్రేక్షకులను ఆకర్షించారు కాబట్టి రాజకీయరంగంలోనూ అంతే ఆకర్షణతో ఓటర్లను గుంజుకుంటామనుకున్నారు. కింగ్‌ అవుతామనుకుని వచ్చారు. పోనుపోను అక్కడి పప్పులు యిక్కడ వుడకడం కష్టం అని అర్థమైంది. అధమపక్షం కింగ్‌మేకర్‌ అవుతాం అనుకున్నారు.

రిజల్ట్‌స్‌ వచ్చేసరికి కింగూ లేదు, కింగు మేకరూ లేదు. స్పాయిల్‌ స్పోర్ట్‌ అయ్యారు. అంటే తన సంతోషం మాట ఎలాగున్నా ఎదుటివాళ్ల సంతోషాన్ని చెడగొట్టే బాపతన్నమాట! ఈ చిరంజీవి వచ్చి మా ఛాన్సులు చెడగొట్టేడని చంద్రబాబు ఘొల్లుమంటే, యీయన వల్లే మా మెజారిటీ తగ్గిపోయిందని వైయస్‌ భోరుమన్నారు. ఈయన తన్నుకుపోయిన 16% ఓట్ల్లు అసలు మావే. ఈయన లేకపోతే మాకే వచ్చేవి అని ఎవళ్లకి వాళ్లే చెప్పేసుకున్నారు. వచ్చేసారికేనా ఈయన పార్టీ, లోకసత్తా పార్టీ లేకుండా చేయాలని చంద్రబాబు మహా తాపత్రయపడుతున్నారు. ఆయన తపస్సు ఫలించి ఈ పార్టీ మటుమాయం కాబోతోంది. దానికి గాను క్రెడిట్‌ ఏదైనా వుంటే అది బాబుగారి ఎక్కవుంటులో పడదు. క్రెడిటో, డెబిటో చిరుగారి ఎక్కవుంటులోనే పడాలి.

చిరుకి వచ్చిన యిబ్బంది ఏమిటంటే ఆయనను ఎన్టీయార్‌తో పోల్చారు - మీడియావారు, ఆయన అనుయాయులు. ఎన్టీయార్‌ పార్టీ పెట్టి తొమ్మిది నెలల్లో అధికారంలో రాంగా లేనిది యీయన రాలేడా? అన్నారు వారు. అది చిరు నమ్మేశారు. సిఎం కావడం ఖాయం అనుకున్నారు. చివరకు వచ్చేసరికి కథ తారుమారైంది. ఐస్‌ఫ్రూట్‌ తినబోయిన పిల్లవాడు సడన్‌గా ఐస్‌ కరిగిపోయి పుల్ల మాత్రÄమే మిగిలితే ఎలా మొహం పెడతాడో అలా పెట్టారు చిరంజీవి, ఎన్నికల ఫలితాలు వినగానే. అలా ఎందుకు జరిగిందో గతవ్యాసాల్లోనే రాశాను కాబట్టి మళ్లీ ఏకరువు పెట్టను. కానీ ఫలితాలతో చిరంజీవి నిస్పృహ చెందారని చెప్పుకోవడం అసందర్భం కాదు. ఈ 18 ఎమ్మెల్యేలతో ఏం చేసుకోవాలో ఆయనకు తెలియలేదు. ఇద్దరో ముగ్గురో గెలిస్తే పార్టీ మూసేసేను యింటి కెళ్లిపోండి అని చెప్పేసేవారేమో! ఏభయ్యో, అరవయ్యో వస్తే ప్రభుత్వంలో పాలు పంచుకునేవారేమో! ఎటూ కాకుండా యీ పార్టీ గోచీకి పెద్ద, అంగవస్త్రానికి చిన్న అయినట్టు తయారైంది.

ఆ టైములో వైయస్‌ ఆఫర్‌ వచ్చింది. ఈ పీఆర్పీని అలాగే వదిలేస్తే వెళ్లి చంద్రబాబుతో చేతులు కలిపేస్తే కొంప మునుగుతుందనిపించింది వైయస్‌కు. బూస్టులా కాకపోయినా బూస్టర్‌ డోస్‌లా దీన్ని వాడుకుంటే కాస్త కుషన్‌ వుంటుంది కదా అనుకున్నారు. ఎన్నికల ప్రక్రియ ప్రారంభమైనపుడు సాగరలంఘనానికి సమాయత్తమవుతున్న ఆంజనేయుడి సైజులో కనబడిన చిరంజీవి టిక్కెట్ల పంపిణీ పూర్తయేసరికి సింహిక నోట్లో దూరి బయటకు వచ్చేసిన సూక్ష్మదేహుడైన ఆంజనేయుడి సైజుకి తరిగిపోయారు. అది చూసిన వైయస్‌ ఎన్నికల ఫలితాలకు ముందే సోనియా గాంధీకి యీ కాండిడేట్‌ మనకు పనికి రావచ్చని హింట్‌ యిచ్చివున్నారని ఉండవల్లి బయటపెట్టిన లేఖ బట్టి తెలుస్తుంది.

తర్వాత ఏమైందో ఏమో కానీ కాంగ్రెస్‌, పీఆర్పీల మధ్య మనువు కుదరలేదు. తన వెంట వున్న ఎమ్మేల్యేలను ఓ అయ్య చేతిలో పెట్టి తను విశ్రాంతి తీసుకుందామని చిరు ఎంత ప్రయత్నించినా వరుడు కుదరలేదు. పెళ్లి కాని పిల్ల కన్నతండ్రిలా చిరు ఢిల్లీ చుట్టూ కాళ్లరిగేలా తిరిగారు. మాకు కన్యాశుల్కం అక్కరలేదు, మేం మద్దతు యిస్తాం, ఊరికే తీసుకోండి అని ఆఫర్లు యిచ్చారు. కాంగ్రెస్‌వారికి నోరూరినా నిబ్బరించుకున్నారు. ఓలి తక్కువని గుడ్డిదాన్ని పెళ్లాడితే కుండలు పగలకొట్టిందని సామెత. వీళ్లు వచ్చి మంత్రి పదవులు పట్టుకుపోతే కాంగ్రెస్‌లో అంతర్గత కలహాలు వచ్చేసి కొంప కొల్లేరవుతుందని భయపడ్డారు. చిరంజీవికి మారుమార్గం లేకపోయింది. ఈ బ్యాచ్‌ను వెంటేసుకుని రోజులు నెట్టుకుంటూ వచ్చారు.

నిజానికి చిరంజీవి వీళ్లందరినీ వదిలేసి ఆయన దారి ఆయన చూసుకోవచ్చు. సినిమాలలో ఆయన కింగ్‌. ఆయన వారసులు ఆయనకు పెట్టని కోటగా వున్నారు. డబ్బంటారా, యిప్పటికే బోల్డు వుంది. ఎలక్షన్‌ టైములో ఊరూరా తిరిగి శ్రమ పడినదానికి పరిహారంగా కొంత సమకూరింది. టిక్కెట్లు అమ్మి వేలకోట్లు గడించారంటే నేను నమ్మను. మహా అయితే కోస్తా జిల్లాలలో టిక్కెట్టు కోసం సీటుకి కోటో, రెండు కోట్లో యిచ్చి వుండవచ్చు. ఎలక్షన్‌ ఖర్చు భరించి వుండవచ్చు. ఏది ఏమైనా రాజకీయాల్లోకి వచ్చి చిరంజీవి డబ్బు పోగొట్టుకోలేదు. అంతవరకు ష్యూర్‌. ఆ మాటకొస్తే పోగొట్టుకోవలసిన అవసరమూ లేదు. ఆయన ఫేసే పెట్టుబడి. మంచివాడు, ఎవరికీ హాని తలపెట్టడు అన్న యిమేజి పెద్ద ఎసెట్‌. గతచరిత్ర లేకపోవడం చాలా చాలా పెద్ద మూలధనం.

ఏమున్నా ఏం లాభం? ఎన్నికలలో గెలవలేకపోయారు. అటు కాంగ్రెస్సూ దగ్గరకి రానీయలేదు. దాంతో తప్పనిసరి తద్దినంలా రాజకీయాలు నడపాల్సి వచ్చింది. సినిమా ఫంక్షన్‌లో ఉత్సాహంగా వెలిగిపోయే చిరంజీవి రాజకీయ సభలలో, ముఖ్యంగా తన పార్టీ మీటింగులలో నిరాసక్తంగా కూర్చుని వుంటారు.

అసలు రాజకీయాల్లో చిరంజీవిని చూస్తే నాకు ఎగ్జిబిషన్‌లో తప్పిపోయిన కుర్రాడు గుర్తుకు వస్తాడు. బయటకు వెళ్లే దారి వెతుక్కుంటూ కాస్సేపు ఓ దారిలో వెళ్లి, మధ్యలోనే మనసు మార్చుకుని మరో దారి పట్టి, అక్కడా ఆశ చచ్చి మళ్లీ వెనక్కి వచ్చి మొదటిదారిలో యింకొన్ని అడుగులు వేసి, కాళ్లు పీకి కాస్సేపు పక్కనే ఆగి తక్కినవాళ్లు ఏం చేస్తున్నారో చూసి.. యిలాగే వుంది చిరు పరిస్థితి. కాస్సేపు అప్పోజిషన్‌తో.., కాస్సేపు పాలకపక్షంతో.., మరి కాస్సేపు పోలవరం ప్రాజెక్టు, ఇంకాస్సేపు అధికధరలు... ఏదో ఒక యాక్టివిటీ వుంటుంది. కానీ ఫోకస్‌డ్‌గా వుండదు. కాస్సేపు పోయాక తనకే విసుగు వచ్చేస్తుంది, ఎందుకు దిగాంరా బాబూ అని.

ఏదో యిక్కడ పొడిచేద్దామని వచ్చాం, పొడి చేయించుకునేందుకు ఎవరూ దొరకలేదు. మన పాటికి మన రంగానికి తిరిగి వెళ్లిపోదాం, మా ఎమ్మేల్యేలు ఏమైతే నాకేం అనుకోలేదు చిరంజీవి. తనను నమ్ముకుని యితర పార్టీలను వదులుకుని, డబ్బులు ఖర్చుపెట్టి వచ్చినవారిని నట్టేట ముంచి వెళ్లకూడదని ఆయన పట్టుదల. తను సిఎం అయితే వాళ్లకు పదవులో, పైసలో ఏవో దక్కేవి కదా పాపం. అవి యిప్పించలేకపోయానన్న బాధ ఆయనది. అన్నం పెట్టకపోయినా అన్నం పెట్టే యిల్లు చూపించినా పుణ్యమే నన్నారు పెద్దలు. అన్నం పెట్టగలిగేది పాలకపక్షమే. అందుకని కాంగ్రెస్‌కు వాళ్లను అప్పగించేస్తే హమ్మయ్య అనుకోవచ్చు ఆయన. తన రైలింజన్ను నమ్ముకుని వెనకాల బోగీల్లా వచ్చిన ఎమ్మెల్యేలను 'నేను కాదు ఇంజన్‌, యికనుంచి అదిగో హస్తం మార్కు యింజనే మీ యింజను' అని వాళ్లకు తగిలించేసి వెళ్లిపోదామనుకున్నారు. నా మాట ఎలా వున్నా మా వాళ్లకు మాత్రం కాస్త పదవులు చూడండి అన్నారు కాంగ్రెస్‌తో.

ఆంధ్రజ్యోతి ప్రకారం పీఆర్పీకి కాబినెట్‌ బెర్తులు యిప్పుడే దొరికినా చిరంజీవికి మాత్రం లేటవుతుందట. 2012 రాజ్యసభ ఎన్నికలలో గెలిచి వెళితే కేంద్రంలో పదవి యిస్తారట. దానికి కూడా సిద్ధపడ్డారు చిరు. ఏదో నమ్ముకున్నవాళ్లను అన్యాయం చేయకూడదనే మంచి మనసు ఆయనది.

3

ఇవాళ పీఆర్పీ మీటింగు జరిగింది. మీరేమంటే అదే అన్నారు చిరు సహచరులు. 90 శాతం మంది విలీనం అంటున్నారని వార్తలు వచ్చాయి. వాళ్లకు తెలుసు - పొత్తు అంటూ మడి గట్టుకుంటే దాన్ని మైలపరచేవరకూ కాంగ్రెస్‌ వూరుకోదని, ఎలాగోలా విలీనం చేసేసుకుంటుందని. తెరాస గతి చూశాం కదా, పొత్తు అంటూ దగ్గరకి చేరారు 2004లో. అంతే వైయస్‌ దాన్ని సగం చేసి వదిలిపెట్టారు. చిరు గతి కూడా అంతే అవుతుంది. విలీనం అంటే స్థానిక కాంగ్రెస్‌ నాయకులు గొల్లుమంటారు. తమకు దక్కవలసిన మంత్రిపదవులు వీళ్లు కొత్తగా వచ్చి ఎగరేసుకుని పోతున్నారని. అందువలన ఢిల్లీలో సోనియాతో మాట్లాడినప్పుడు చిరు కాస్త బెట్టు చేసి పొత్తు కొన్నాళ్లు నడిపి చూసి తర్వాత విలీనం అనో, మరోటో అంటారు.

ప్రస్తుతానికి పొత్తన్నా, విలీనం అన్నా పెద్ద ఫరక్‌ పడదు. ఇవాళ కాకపోతే రేపు, రేపు కాకపోతే ఎల్లుండి విలీనం తప్పదు. ఎందుకంటే పొత్తు అంటే చాలా లౌక్యం తెలియాలి. కేంద్రంలో డిఎంకె చూడండి, కాంగ్రెస్‌ను ఎలా ఆడిస్తోందో. కాంగ్రెస్‌కున్న సీట్లలో డిఎంకెకు ఓ ఫ్రాక్షన్‌ కూడా లేవు. అయినా తోక కుక్కను ఆడించినట్టు, ఆడించి పారేస్తోంది. దాంతో యుపిఏ కుయ్‌ కయ్‌ మనకుండా రాజాను యిన్నాళ్లూ భరించింది. ఎట్టకేలకు అరెస్టు చేసింది. ఇప్పుడు కేసు కూడా ఏదో చిన్న సెక్షన్‌పై పెట్టి త్వరలోనే బయటపడేయడానికి చూస్తారు. చూస్తూ వుండండి. అవీ పొత్తు రాజకీయాలంటే!

కరుణానిధికి వున్న తెలివితేటల్లో పదోవంతైనా చిరంజీవికి వున్నాయా? అబ్బే! ఆయనంతా సాదాసీదాగా పోయే రకం.ఆ విషయం ఆయనకీ బాగా తెలుసు. అందుకనే కాంగ్రెస్‌ నీడన చేరి విశ్రాంతి తీసుకుందా మనుకుంటున్నారు. ఇప్పటిదాకా మీడియా వాళ్లు వచ్చి ఆ సమస్యపై మీ అభిప్రాయం ఏమిటి, దీనిపై మీ స్పందన ఏమిటి? అని అడిగితే చచ్చినట్టు అవేమిటో తెలుసుకోవలసి వచ్చేది. ఇప్పుడా సమస్యే లేదు. కాంగ్రెస్‌లో వున్న శతకోటి నాయకుల్లో ఆయన ఒకడు. కేంద్రంలో మంత్రి పోస్టు కూడా ఏదో కాస్త లైటుదే తీసుకుంటారేమో! ఏ యూత్‌ ఎఫయిర్సో, సినిమాకు సంబంధించినదో - వుంటాయి కదా! బొంబాయి వెళితే హిందీ సినిమావాళ్లు తప్పకుండా సన్మానం చేసి నెత్తిన పెట్టుకుంటారు. హ్యేపీ.

దీనితో చిరంజీవికి బాగానే వుండవచ్చు కానీ నా బోటివారికి చాలా ఆశాభంగం కలుగుతుంది. నేను గత వ్యాసాల్లోనే రాశాను. చిరంజీవి పార్టీ పెట్టగానే ఓటేద్దామనుకుని అనుకున్నవాళ్లలో నేనొకణ్ని. కాంగ్రెస్‌ అంటే రోత. టిడిపిపై భ్రమలు తొలగాయి. లోకసత్తా నాన్‌-ఎంటిటీ. అలాటి పరిస్థితిలో చిరు వచ్చారు. ఎన్టీయార్‌ తొలినాళ్లలో మేధావులు ఆయన చుట్టూ చేరినట్టు యీయన చుట్టూ కూడా చదువుకున్నవారు దన్నుగా నిలబడ్డారు. నాగబాబు అనేక సదస్సులు నిర్వహించి భూమిక తయారుచేశారు. చిరుకి ఫ్యాక్షనిస్టు చరిత్ర లేదు, అవినీతి మచ్చ లేదు. ఎవరికీ ఉపకారం చేసి వుండకపోవచ్చేమో కానీ అపకారం అయితే ఖచ్చితంగా చేయలేదు. ఒక్కొక్కటీ నేర్చుకుంటానంటున్నారు. ఇంకేం కావాలి!

కానీ పోను పోను టిక్కెట్ల పంపిణీకి వచ్చేసరికి యివన్నీ కబుర్లే అని తెలిసింది. రాత్రికి రాత్రి సీట్లు మార్చేశారు. అదేమిటంటే సర్వేలు చేయించాం అంటారు. సర్వే ఫలితాలు అంత త్వరగా వస్తాయా? అంత అధ్వాన్నంగా కాంపెయిన్‌ నడిపినా ప్రజలు ఓట్లేశారు. ఎన్నికలలో 16% ఓట్లు రావడం మాటలు కాదు. కాపులే వేశారనడం తప్పు. అది మీడియా కొట్టిన ముద్ర. కాపులు కూడా వేశారనడం రైటు. కులం అనేది వన్‌ ఆఫ్‌ ది ఫ్యాక్టర్స్‌ అవుతుంది తప్ప ఓన్లీ ఫ్యాక్టర్‌ కానేరదు. ఎన్నికలలో చాలా పొరబాట్లు జరిగాయని చిరుయే ఒప్పుకున్నారు.

సరే, వాట్‌ నెక్స్‌ట్‌? ముఖ్యమంత్రి చేసి ఎన్నికలలో ఓడిపోయాక ఎన్టీయార్‌ ఏం చేశారు? రంగం విడిచి పారిపోయారా? అనుచరులను చెన్నారెడ్డికి అప్పగించేశారా? రాజకీయాల్లో వచ్చేవరకూ చిరంజీవి ఒక విజేత. ఎంతో మంది యువతీయువకులకు ఒక ఐడాల్‌. కష్టపడితే ఏ సిఫార్సులూ లేకుండా శిఖరాగ్రం చేరవచ్చని ఆచరించి చూపిన మహా యోధ. ఆయన పైకి రావడానికి అప్పుడేమైనా మీడియా సహాయపడిందా? లేదే! కులంబలం, ప్రాంతీయబలం, ఆర్థిక పరిపుష్టి ఏదీ లేకపోయినా చిరంజీవి సినిమారంగంలో ఉన్నత స్థాయి నందుకున్నారు. కారణం - పట్టుదల, మీడియా కాదు.

కానీ రాజకీయాల్లోకి ఫెయిలయాక ఆయన అభిమానులు 'మీడియా సపోర్టు బొత్తిగా లేదు. అందుకే ఓడిపోయారు' అని తెగ వాపోయారు. మీడియా సపోర్టు ఉంటుందని ఊహించుకుని చిరు వచ్చి వుంటే అంతకంటె మూర్ఖత్వం లేదు. ఏం అంత డబ్బు వుందికదా, ఓట్లకోసం కాకపోయినా తమ భావాలు వ్యాప్తి చేయడానికైనా ఓ పత్రిక, ఓ టీవీ ఛానెల్‌ పెట్టుకోలేకపోయారా! ఎన్నికల తర్వాతైనా తెలివి తెచ్చుకుని పెట్టవచ్చుగా! కెసియార్‌ ఛానెల్‌ పెట్టుకోలేదా? పత్రిక పెట్టుకోబోవడం లేదా? కెసియార్‌ కున్న చిత్తశుద్ధి, పట్టుదల కూడా లేదన్నమాట యీయనకు.

ఈయన రాజకీయరంగంలోంచి దాదాపు రిటైరవుతున్నట్టే. ఆయన బొమ్మ పెట్టుకుని గెలిచినవారు కూడా రేపట్నుంచి సోనియా భజన చేస్తూ వుంటారు. ఈయనా అదే చేయాలనుకోండి. అలా జరగకూడదని నేను ప్రగాఢంగా వాంఛిస్తున్నాను. అదే జరిగితే బాధపడతాను, ఒక విజేత కథ యిటువంటి మలుపు తీసుకున్నందుకు. సినిమారంగపు చిరంజీవిది స్మరణీయ గాథ. రాజకీయచిరంజీవి కథ విస్మరణీయం. అక్కడ ఆయన ఒక మేరు శిఖరం. ఇక్కడ ఆయన ఆటల్లో అరటిపండు, సందట్లో సడేమియా. సోనియా ఎపాయింట్‌మెంట్లు చిరుకు యిప్పుడు దొరుకుతున్నట్టు రేపు ఆ పార్టీలో చేరాక దొరుకుతాయా? 'ఆప్‌ కతార్‌ మే హై' అని రికార్డెడ్‌ మెసేజ్‌ వస్తుంది. ప్రతీదానికీ ఢిల్లీ వైపు చూపులు సారించవలసినదే! రాహుల్‌ గాంధీ వస్తే పరుగులు పెడుతూ వెళ్లాల్సిందే, యువనేత, దేశానికి దీపం అంటూ మెచ్చుకోవలసినదే. తనను ఉద్దేశించి 2009లో అందరూ ఏ విశేషణాలు వాడారో చిరు గుర్తు పెట్టుకుంటే చాలు, అవే రాహుల్‌ గాంధీగారి గురించి చెప్పేయచ్చు.

4

వైయస్‌ ఇందిరా, రాజీవ్‌ అంటూ ప్రతీదానికీ అవే పేర్లు పెట్టి చంపుకుతిన్నారు. ఆయన కొడుక్కి ఏం పుట్టిందో బయటకు వచ్చి ఆ నస వదిలి పెట్టాడు. ఇప్పుడు చిరంజీవి తయారయ్యారు. రేపు కేంద్రమంత్రి అయ్యాక, ఆ మంత్రిత్వశాఖ ఆంధ్రలో ప్రారంభించే ప్రతి ప్రాజెక్టుకి ఇందిరా, రాజీవ్‌ల పేరు పెట్టి తరిస్తారు. అవసరమా? ఏ కేకేయో, ఏ మధు యాష్కీయో యిలాటి పనికి పాల్పడితే సరేలే అనుకుంటాం. ఒంటి చేత్తో 18 ఎసెంబ్లీ సీట్లు సంపాదించి, కాంగ్రెస్‌కు, టిడిపికి దడ పుట్టించిన వ్యక్తికి, ఒక్క కనుసైగతో లక్షలాది మంది చేత గాలన్లకొద్దీ రక్తదానం చేయించగల శక్తిమంతుడికి యిది అవసరమా?

వైయస్‌ బతికివుండగా ఆయన కరిష్మాకు ఎదురీదడం కష్టం అనుకోవచ్చు. కానీ వైయస్‌ పోయాక ఖాళీ వచ్చింది. ప్రజలు ఒక నాయకుడిగురించి చూశారు. ఇటు చూస్తే బాబు - తొమ్మిదేళ్ల పాలనలో పాలన కంటె ప్రచారం ఎక్కువ, కాంగ్రెస్‌ కంటె ఏ రకంగానూ భిన్నం కాదు, సమైక్యవాదంతో సహా ఎన్టీయార్‌ విధానాలన్నిటికీ తిలోదకాలిచ్చి టిడిపి అభిమానులను దూరం చేసుకున్నారు అనిపించుకున్న బాబు. మరొకవైపు చూస్తే జగన్‌ - ఒక ఫ్యాక్షనిస్టు మనుమడు. పదవిలోకి వచ్చేవరకూ హుందాతనం తెలియని నిత్యఅసమ్మతి నాయకుడైన వైయస్‌ కొడుకు. స్వంత కష్టంతో కాక, తండ్రి పరపతితో కోట్లు కూడబెట్టిన కోటీశ్వరుడు, తండ్రి చితి ఆరకుండానే ఆయన పదవికై ఆరాటపడిన అత్యాశాపరుడు.

ఇక పదవిలో వున్నది - రోశయ్య. ఎందుకొచ్చిన తద్దినంరా బాబూ అంటూ గద్దె మీద కూర్చున్న నిరుత్సాహి. మేం నిన్ను సిఎంగా గుర్తించనే గుర్తించం అంటూ తిరుగుబాటు చేసిన సగం మంది కాబినెట్‌ సభ్యులను అదలించని కాంగ్రెస్‌ హై కమాండ్‌. పరిపాలన యావత్తు స్తంభించింది. దిక్కుతోచని పరిస్థితిలో ప్రజలున్నారు. నిజానికి చిరు బలం పుంజుకునే స్వర్ణావకాశం ఒళ్లో వచ్చిపడింది. ప్రజలలో తిరుగుతూ, నిధులతో పని లేదు, రండి, శ్రమదానం చేసి జలయజ్ఞం పూర్తి చేద్దాం అని పిలుపు నిచ్చి, నడుం బిగించి వుంటే ఆయన వెంట లక్షలాదిమంది నడిచేవారు. ఈ జగన్‌, కిరణ్‌ ఎవరూ కానవచ్చేవారు కారు.

ఈ రోజు జగన్‌ ఒక ఫోర్సుగా ఎదుగుతున్నాడంటే కారణం ఏమిటి? రాజకీయరంగంలో నాయకులు లేకపోవడం వలన ఏర్పడిన శూన్యం! తమ గురించి ఎవరూ పట్టించుకోవడం లేదని ప్రజలు నిస్పృహ చెందే సమయంలో మిమ్మల్ని పలకరించడానికి నేను ఉన్నాను అంటూ జగన్‌ రావడం చేతనే అతన్ని వాళ్లు ఆదరిస్తున్నారు. ఓట్లు వేస్తారా లేదా అని అడక్కండి. అది తర్వాతి విషయం. ఏ సినిమాగ్లామరూ లేకపోయినా, వాక్పటిమ లేకపోయినా చూడడానికి జనం వస్తున్నారు కదా. అన్ని ప్రాంతాల్లోనూ, అన్ని కులాలవారూ వస్తున్నారు కదా! వైయస్‌ కూడా పాదయాత్ర ద్వారానే ప్రజలకు చేరువయ్యారు. అప్పటిదాకా వున్న ఇమేజిని మార్చుకోగలిగారు. చిరంజీవి యిలాటి పనులు చేసి వుంటే వీళ్లందరి కంటె ఎక్కువగా లాభం చేకూరేది.

ఎందుకంటే ఆయనకు మంచి యిమేజే తప్ప సంజాయిషీలు చెప్పుకోవలసిన గతచరిత్ర లేదు. పొదుపరి (గిట్టనివాళ్లు పిసినారి అంటారు) స్వంత వూరికి కూడా ఏమీ చేయలేదు అనే ఆరోపణ ఒక్కటే వుంది. ఆ మాటకొస్తే ఎవరుమాత్రం స్వంతవూరికి దానాలు, ధర్మాలు చేసేస్తున్నారు? భారీ అవినీతినే సహిస్తున్న ప్రజలు దానధర్మాలు చేయలేదని చిరుపై కోప్పడతారని నేననుకోను. నీ జేబులోంచి యివ్వకపోతే పోయావు కానీ మా జేబులోంచి తీసుకోకపోతే ధర్మాత్ముడివే అనుకునే స్థితిలో వున్నార. ఇంత అడ్వాంటేజి వున్నా చిరంజీవి ఏమీ చేయలేదు.

సమైక్యవాదమే మా పాలసీ అని ప్రకటించి చిత్తశుద్ధి గల నాయకుడు అనిపించుకున్నారు. బాగుంది. తర్వాత దాని గురించి ఏం చేశారు? తెలంగాణాలో తిరుగుచూదాం అని విభజనవాదులు బెదిరిస్తే ఆ సవాల్‌ స్వీకరించి ధైర్యంగా తిరిగి వుంటే ఎంత బాగుండేది? సమైక్యవాదం ప్రబలంగా వున్న హైదరాబాదులోనో, ఖమ్మంలోనో తిరగాల్సింది. నిజానికి వాళ్లు చిరంజీవిని అంటగలిగేవారా? వేలాదిమంది అభిమానులు తమ ప్రాణాలకు తెగించి చిరును కాపాడేవారు కారా?

చిరులో కొట్టవచ్చినట్టు కనపడేది స్లగ్గిష్‌నెస్‌. ఏదో బారు బద్దలు కొట్టేస్తారనుకుని ఆయన చుట్టూ చేరిన విద్యావంతులందరూ ఆయనను విడిచి వెళ్లిపోయారు. తక్కిన పార్టీలనుండి వచ్చిన నాయకులందరూ వాళ్ల వాళ్ల గూళ్లకు చేరుకున్నారు. నాగబాబు సదస్సుల తరహా చూసి యీయన నూతన తరహా రాజకీయప్రక్రియకు శ్రీకారం చుడతారని ఆశించినవారందరూ తీవ్రంగా ఆశాభంగం చెందారు. మామూలు పార్టీల్లాగానే అధికధరలకు వ్యతిరేకంగా ఓ ధర్నా, పోలవరం ప్రాజెక్టుకోసం ఓ పాదయాత్ర...యిలాగే పొద్దు పుచ్చుతున్నారు.

జగన్‌కు ప్రజాదరణ వుంటుందని సోనియా ఎన్నడూ అనుకోలేదు. వైయస్‌పై ప్రజలకు గాఢమైన ప్రేమ వుందనీ అనుకోలేదు. క్రమేపీ తెలిసి వచ్చాక కాంగ్రెస్‌కు ఓ మేస్కట్‌ కావాలనిపించినప్పుడు చిరుమీద కన్ను పడింది. దక్షిణ భారతానికి అంతటికీ కాంగ్రెస్‌కు బ్రాండ్‌ అంబాసిడర్‌ అవుతారట! ఒక రాష్ట్రమే తిరగలేని ఆయనకు నాలుగు రాష్ట్రాలు అప్పగిస్తున్నారు. ఆంటోని గారు వచ్చినపుడు 'మలయాళీవాళ్లలో కూడా మీకు ఫాలోయింగ్‌ వుంది' అన్నారని చెప్పడంలో యింత కుట్ర వుందా? కేరళలో రాబోయే ఎలక్షన్లలో చిరంజీవిగారు కాలికి బలపం కట్టుకుని అక్కడ తిరగాలన్నమాట!

అక్కడ ఏదోలా తిరిగేసినా ఆంధ్రలో బాధ్యత మరీ పెద్దది - జగన్‌ను కౌంటర్‌ చేయడం అనే బృహత్తరకార్యాన్ని చిరు నెత్తిన పెడుతున్నారిప్పుడు.

5

నన్నడిగితే చిరంజీవికి యిది తలకు మించిన భారం. జగన్‌దేముంది? ఆయన వ్యాపారాలు, వ్యవహారాలు మానేసి రోడ్లట్టుకుని తిరుగుతున్నాడు. ఏదో ఒక ధర్నా అంటాడు. ఇప్పుడు తాజా సమస్య ఫీజుల రీఎంబర్స్‌మెంట్‌, వచ్చేవారం ట్రైవ్యాలీ యూనివర్శిటీ విద్యార్థుల గురించి కూడా ఓ నిరాహారదీక్ష చేసేయవచ్చు. ఉత్సాహం వుండాలే గానీ సమస్యల కేం కొదవ? ప్రతీ దీక్షకు ఎంతమంది ఎమ్మెల్యేలు వచ్చారు, ఎంతమంది తొంగి చూశారు, ఎంతమంది చాటుగా ముసుగేసుకుని వచ్చి కలిశారు.. అని కథనాలు వెలువడతాయి. అవి జగన్‌కు మరింత ఉత్సాహాన్నిస్తాయి.

తన వ్యాపారసామ్రాజ్యాన్ని ఉద్యోగస్తుల చేతిలో పెట్టేసి జగన్‌ స్వయంగా యింత శారీరకశ్రమకు లోనవుతూ తిరగడానికి కారణం - అతనిలో వున్న పదవీకాంక్ష ఒక్కటే కాదు. నా ఉద్దేశంలో అతనిలో ఓ కసి వుంది. వైయస్‌ హెలికాప్టరు దుర్మరణం వెనుక రిలయన్సు కుట్ర వుందని ఆయన మనసా, వాచా నమ్ముతున్నారనే నా అనుమానం. ఆ రిలయన్సుపై చర్య తీసుకోనందుకు సోనియాపై మంట కూడా వున్నట్టుంది. ఆ కసే అతన్ని నడిపిస్తోంది.

చిరంజీవి విషయంలో అటువంటి ప్రతీకార వాంఛ ఏమీ లేదు. జగన్‌ విషయంలోలా వాళ్ల నాన్నను ఎవరూ తిట్టడం లేదు. ఇంతింత ఆస్తులు ఎలా వచ్చాయని పేజీల కొద్దీ కథనాలు రావడం లేదు. తరతరాలుగా కసి పెంచుకున్న ప్రత్యర్థి కుటుంబాలు లేవు. జగన్‌ కున్నంత పదవీలాలసా లేదు. 'మా నాన్న సిఎం కాబట్టి నన్నూ సిఎం చేసి తీరాల్సిందే' అనే మంకుపట్టూ లేదు. ఇవతల చూస్తే చంద్రబాబుగారికి మళ్లీ అధికారంలోకి వచ్చి తీరాలనే పట్టుదల వుంది. తొమ్మిదేళ్లపాటు సర్వంసహా అధికారంతో ఏలారు కదా పాపం! వైయస్‌ బతికివుండగా ఓడించలేకపోయాను, కనీసం వాళ్ల కొడుకునైనా ఓడించాలి, కాంగ్రెస్‌ పార్టీని మట్టి కరిపించాలి అనే కసి వుంది.

చిరు విషయంలో ఆయనకు అధికారంలో వుండే మజానూ తెలియదు, అది పోగొట్టుకుంటే వుండే బాధా తెలియదు, మళ్లీ సాధించాలనే కోరికా తెలియదు. వేయేల.. చిరంజీవి శ్రమించడానికి ఏ డ్రైవింగ్‌ ఫోర్సూ లేదు. ఈయన ఏం చేయబోతారో సోనియమ్మకే తెలియాలి. ఏది ఏమైనా చిరంజీవిని కలుపుకుంటే కాపు ఓట్లన్నీ కాంగ్రెస్‌కు వచ్చేస్తాయనుకోవడం చిరుని, కాపుల్నీ కూడా అవమానించినట్టే. చిరంజీవి ఏదో మార్పు తెస్తాడనే ఓట్లు వేశారు తప్ప కాపు కదా అని వేయలేదు. అలాగే చిరు స్వయంప్రకాశం పోగొట్టుకున్నారు, యికపై సోనియా చెప్పినట్టు అడవలసిన ఆటబొమ్మ అని గుర్తించాక గతంలో వేసిన కాపులు కూడా చిరుకి వేయకపోవచ్చు.

ఇక జగన్‌, చిరుల మధ్య ఎంచుకోవలసి వస్తే ప్రజలు ఎవర్ని ఎంచుకుంటారు అనేది ఓ పెద్ద ప్రశ్న. నా మట్టుకు నాకు అనిపించేది - ప్రజలు పోరాడేవాడిని ఆరాధించినట్టు రాజీపడేవాణ్ని ఆదరించరు! చెన్నారెడ్డిని చూశా, ఎన్టీయార్‌ను చూశా, ఎమ్జీయార్‌ను చూశా.. మనం ఏదో లెక్కలు వేసుకుని యిన్ని సీట్ల కంటె ఎక్కువ రావు అనుకుంటాం. అంతకు రెట్టింపు వస్తాయి. ప్రజలు యీ తిరుగుబాటు దార్లకే బ్రహ్మరథం పడతారు. ఢిల్లీమీద తిరగబడే వరకూ జగన్‌ పాప్యులారిటీ కడప వరకే! ఆ తర్వాత యాక్సెప్టబిలిటీ పెరుగుతోంది. ఫైటింగు స్పిరిట్‌ లేక చిరు నీడపట్టున ఉద్యోగం చూసుకున్నారు అనే మాట ప్రజలు నమ్మితే యింతే సంగతులు!

అయినా అప్పోజిషన్‌లో నాలుగు రోజులుంటే ఏం పోతుంది చిరుకి? డిఎంకె వాళ్లు ఓ సారి అధికారం పోగొట్టుకున్నాక ఎంజీఆర్‌ పోయిన తర్వాతనే తిరిగి అధికారంలోకి వచ్చారు. ఈ లోపున పార్టీ మూసేయలేదు. గుడిసెలున్న చోట సగం గుడిసెల్లో డిఎంకె పతాకం రెపరెపలాడేది. అనారోగ్యంతో ఎమ్జీయార్‌ పోయారు. డిఎంకె పవర్‌లోకి వచ్చేసింది.

ఇందిరా గాంధీ కాంగ్రెస్‌ను చీల్చినపుడు పాత కాంగ్రెస్‌ నాయకులు, అంటే పెద్ద పెద్ద పదవులు చేసిన మొరార్జీ దేశాయ్‌, సంజీవరెడ్డి యిలాటి వాళ్లందరూ మూలపడ్డారు. అయితేనేం? ఎమర్జన్సీ వచ్చి ఇందిరా అప్రతిష్టపాలైంది. వీళ్లందరూ తమ పార్టీని తక్కిన పార్టీలతో కలిపి జనతాపార్టీగా ఏర్పరచుకున్నారు. మొరార్జీ ప్రధానమంత్రి అయ్యారు, సంజీవరెడ్డి దేశాధ్యక్షుడు అయ్యారు.

ఇలా ఎన్నయినా ఉదాహరణలు చెప్పవచ్చు. పాలిటిక్స్‌లో కావలసినది టెనాసిటీ. ఏం తమిళనాడులో విజయకాంత్‌ ఇన్నేళ్లగా పార్టీ పెట్టుకుని నడపటం లేదా? పార్టీ పెట్టిన ఏడాదిలోనే అయితే ముఖ్యమంత్రిని అవుతాను, లేకపోతే పాలకపక్షంలో 'గుంపులో గోవిందా' నవుతాను అని అనుకోలేదుగా! కర్ణాటకలో బిజెపి అధికారంలో వస్తుంది పదేళ్ల క్రితం ఎవరైనా వూహించారా? లేదే! అయినా అది సంభవం అయిందా లేదా? కర్ణాటక దాకా ఎందుకు భారతదేశం మొత్తంలో బిజెపికి రెండంటే రెండే సీట్లు వచ్చిన రోజులున్నాయి. వచ్చేసారికి అవే వందరెట్లు పెరిగాయి.

పీఆర్పీని కబళిద్దామని టిడిపి చూస్తోంది, నిజమే, మరి టిడిపిని కబళిద్దామని తెరాస చూస్తోంది కదా! అందుకని టిడిపి వెళ్లి తెరాసలో కలిసిపోవాలా..? లేక దానికి వ్యతిరేకంగా నిలబడిన కాంగ్రెస్‌లోనో, లేక జగన్‌లోనో కలిసిపోవాలా? యుద్ధరంగం విడిచి పారిపోతానన్న అర్జునుణ్ని నీ కర్తవ్యం నువ్వు ఏ మాత్రం లోటు లేకుండా చేయి, ఫలితం నాకొదిలేయ్‌ అని చెప్పాడు కృష్ణుడు. ఈనాటి ప్రజాస్వామ్యంలో ప్రజలు చెప్పేదీ అదే - 'స్టే పుట్‌'. నిలదొక్కుకుని అలాగే వుండు. ఎప్పటికో అప్పటికి ఛాన్సు వస్తుంది. అని.

6

చిరంజీవి అర్జంటుగా పార్టీని కాంగ్రెస్‌ గంగలోకి కలిపేసి చెయ్యాల్సిన పనులేమున్నాయిట? వెళ్లి సినిమాలు వేసుకోవాలా? ఏం వేస్తారు? ఎన్ని వేస్తారు? ఎలాటివి వేస్తారు? 'నేను తలచుకుంటే సింహాసనాలు కదులుతాయి. రండి, నా వెంట రండి, అధికారం మనదే' వంటి డైలాగులు తెరమీద చెపితే నవ్వు వస్తుంది. అవన్నీ రాజకీయాల్లోకి రాకముందు పేలే డైలాగులు. పార్టీ పెట్టి మంగళం పాడేసి, ఢిల్లీ దర్బారులో ఉద్యోగి అయిన తర్వాత అవి తుస్సుమంటాయి.

ఇక ఏ రకమైన వేషాలు వేయాలి? అమితాబ్‌ నాకు ఆదర్శం అని చాలా సార్లు అన్నారు కాబట్టి, నటనపై దృష్టి పెట్టి మాస్‌ హీరో పాత్రలు పక్కన పడేసి విభిన్న తరహా పాత్రలు వేయాలి. అంటే గుడ్డాళ్ల చేత బ్యాంకు దోపిడీ చేయించిన సినిమా, మెంటల్లీ రిటార్డెడ్‌ పిల్లాడిగా వేసిన సినిమా, అండర్‌వరల్డ్‌ డాన్‌గా వేసే సినిమాలు.. యిలాటివి తెలుగులో రీమేక్‌ చేసి వాటిలో వేయవచ్చు. అప్పుడు ఆయనలో కళాకారుడైనా తృప్తి పడతాడు.

బహుశా చిరంజీవి మెదడులో యివే ఆలోచనలు వుండి వుంటాయి. అందుకే ఆయన సపరివారసమేతంగా కాంగ్రెస్‌లో కలిసిపోతున్నారు. మరి దీనికి కాకా వెంటస్వామి వంటివారు అడ్డు కొట్టడం దేనికి? కాంగ్రెస్‌ బలోపేతం అవుతున్నందుకు సంతోషించాలి తప్ప అనుకోవచ్చు.

'తండ్రికి పెళ్లయినందుకు సంతోషపడడం కాదు, సవత్తల్లి వస్తోందని ఏడవరా' అని ఓ పెద్దావిడ ఓ పిల్లాడికి హితవు చెప్పిందట. కాకా కూడా తెలంగాణావాదులకు అదే చెప్తున్నారు. ఇవాళ పీఆర్పీని, రేపు మజ్లిస్‌ను కలుపుకుని రాష్ట్రంలో కాంగ్రెస్‌ సుస్థిరపడుతుంది అని సంతోషిస్తే ఎలా? సుస్థిరపడితే తెలంగాణా మరింత వెనక్కి వెళుతుంది కదా అని ఆయన బాధ.

చూడబోతే కేంద్రం తెలంగాణా యిచ్చే లక్షణాలు అసలే ఏమీ కనబడటం లేదు. కమిటీవారి ఆరో రికమెండేషన్‌కే చిలవలు, పలువలు కూర్చి ప్రస్తుతానికి బండి లాగిద్దాం అని చూస్తున్నారని తెహల్కా దగ్గర్నుంచి రాస్తోంది. తెలంగాణా కాంగ్రెస్‌ నాయకులందరికీ వీర లెవెల్లో కౌన్సిలింగ్‌ చేసి నోరు మూసి కూర్చోబెట్టారు. పార్లమెంట్‌ బజెట్‌ సెషన్స్‌ అయ్యేవరకూ, తెలంగాణ బిల్లు యివాళ పెడతార, రేపు పెడతార అంటూ వూరిస్తూ కూర్చోబెడతారు. వీళ్లు బయటకు రాలేరు. లోపల వుండి సోనియాను ఎదిరించలేరు.

తెలంగాణాలో ఉద్యమనాయకత్వాన్ని కెసియార్‌ నుండి గుంజుకుంటే తప్ప తెలంగాణాకు, వీళ్లకూ మోక్షం లేదు. అది అంత సాధ్యం కాదు. కెసియార్‌ కాంగ్రెస్‌లోకి వచ్చేస్తే వీళ్ల కష్టాలన్నీ తీరిపోతాయి. కానీ అది జరిగేట్టు లేదు. కెసియార్‌ చిరు అంత అమాయకుడు కాదు. లక్ష హిరణ్యాక్ష వరాలు కోరతారు. అందువలన కెసియార్‌ను అడ్డుకోగల నాయకుడు తెలంగాణా కాంగ్రెస్‌లో పుట్టుకు రావాలి. ఆ అవతారం సంభవించే సూచనలు ఏమీ కనబడటం లేదు.

పోనీ ఆంధ్రలో జగన్‌కు చెక్‌ పెట్టడానికి చిరును కలుపుకున్నట్టు తెలంగాణలో కెసియార్‌కు చెక్‌ పెట్టడానికి వేరే ఎవర్నయినా కలుపుకుంటారా అంటే నాకైతే ఎవరూ కనబడటం లేదు. అలాటివాళ్లు దొరికేవరకు కాంగ్రెస్‌ తెలంగాణాపై నిర్ణయం తాత్సారం చేస్తుంది. ఇటువంటి పరిస్థితుల్లో సమైక్యవాదమే మా వాదం అని చెప్పుకున్న పీఆర్పీని, మజ్లిస్‌ను అక్కున చేర్చుకొనడం ద్వారా కాంగ్రెస్‌ విభజనకు తన విముఖతను చాటి చెప్తోంది అని తెలంగాణావాదులు అనుకోవడంలో తప్పేముంది?

అయితే ఆ మాట గట్టిగా అనే దమ్ము ఎవరికీ లేకపోయింది. కాకా వెంకటస్వామిని ఎగేశారు. ఆయన ముందుకు వచ్చాడు, పోయేదేమీ లేదు కాబట్టి. ఆయనకు యిక వచ్చే పదవులు లేవు. రాహుల్‌ గాంధీ యువతకు పెద్దపీట అంటున్నాడు, కాంగ్రెస్‌ వర్కింగ్‌ కమిటీలో కాకాకు పీట కాదు కదా చింకిచాప కూడా వేసేలా కనబడటం లేదు. అందుకని రిస్కు తీసుకుని కాకాసురుడిలా కావుకావు మన్నారు. పార్టీలోంచి తీసేస్తే తెలంగాణాకై త్యాగం చేసిన వ్యక్తిగా చరిత్ర కెక్కేద్దామనుకున్నారు.

దానివలన తన కొడుకులకు ముప్పు రాకుండా తను వాళ్ల మాట వినటం లేదన్నట్టు అందరి ముందా ప్రదర్శించారు. కొడుకు వారించబోవడం, యీయన పొమ్మనడం అంతా పేపర్లలో వచ్చేసింది. ఇటువంటి నాటకం దేవెగౌడ, కుమారస్వామి ఎప్పుడో ఆడి చూపించారు. కొడుకులే కాదు, తెలంగాణావాదులందరూ కాకాను బహిరంగంగా విమర్శించారు.

అక్కడితో ఓ ఘట్టం పూర్తయింది. తెలంగాణావాదాన్ని తేలికగా తీసుకోవద్దని హై కమాండ్‌ను హెచ్చరించడం జరిగింది. కాకా పెట్టబోయే తెలంగాణా కాంగ్రెస్‌లో చాలామంది చేరేట్లా వున్నారని హై కమాండ్‌ని ఊదరగొట్టడానికి, బెదరగొట్టడానికి ఢిల్లీలో జయపాల్‌, మధు యాష్కీ, కేకే ప్రభృతులు ఎలాగూ వున్నారు. హై కమాండ్‌ బెదిరితే మాత్రం చిరుకి మూడిందే. ఇస్తానన్న ఆఫర్‌ను డైల్యూట్‌ చేసేయవచ్చు. ఆ నిష్టూరం ఏదో యిప్పుడే జరిగితే మంచిది, తర్వాత జరిగితే చిరంజీవి బయటకు కూడా రాలేక, వచ్చినా ప్రజలకు ఏం చెప్పుకోవాలో తెలియక ఉక్కిరిబిక్కిరి అవుతారు. అయినా యిదేమీ జరగదని నా గట్టి నమ్మకం.

తెలంగాణావాదులంతా భయపడుతున్నది చిరంజీవి సమైక్యవాదం గురించి కదా! కాంగ్రెస్‌లో చేరాక కూడా చిరంజీవి సమైక్యవాదం అంటారని ఎందుకనుకోవాలి? సామాజిక తెలంగాణా నినాదాన్ని అటకెక్కించిన చిరుకి సమైక్యవాదం ఓ లెక్కా? అటక మీద దాని పక్కనే దీన్నీ పడేస్తారు. 'ఎట్టి పరిస్థితుల్లోనూ సమైక్యవాదం' అన్నదాన్ని డైల్యూట్‌ చేసి 'కృష్ణ కమిటీ ఏదంటే అదే' అన్నారు కదా. ఇప్పుడు మరింత డైల్యూట్‌ చేసి 'కేంద్రప్రభుత్వం ఏం నిర్ణయిస్తే మాదీ అదే బాట' అంటారు.

కేంద్రం అంటే యుపిఏలోని భాగస్వామ్య పక్షాలన్నీ అన్నమాట. ఈ స్టేటుమెంటు వినగానే ఎక్కడో విన్నట్టు అనిపిస్తోందా? ఎస్‌, ఎస్‌ కాంగ్రెస్‌ స్టేటుమెంటే యిది! ఏ గూటి చిలక ఆ పలుకే పలకాలి. అయినా చిరు కాంగ్రెస్‌లో చేరకుండా పొత్తు మాత్రమే అంటే యీ స్టేటుమెంటు యివ్వాలి కానీ విలీనం అయిపోయాక స్టేటుమెంటు యిచ్చే పనే లేదు. అవన్నీ అభిషేక్‌ సింఘ్వీ చూసుకుంటారు. ఈయన ఢిల్లీ డైరక్షన్‌కు అభినయం పడితే చాలు.

ఎటొచ్చీ ఢిల్లీ డైరక్షన్‌ ఎలా అఘోరిస్తుందో అది మాత్రం తెలియటం లేదు. ఆంధ్రా విషయంలో మాత్రం యిప్పటిదాకా అధ్వాన్నంగా వుంది. అయినా చిరు స్టామినాతో ఆంధ్రాలో సినిమా ఆడించగలరేమో, జగన్ని ఓ ఆట ఆడించగలరేమో చూదాం. (సమాప్తం) - ఎమ్బీయస్‌ ప్రసాద్‌ (ఫిబ్రవరి 2011)

ఫిబ్రవరి 07 ఎమ్బీయస్‌ : జోకా? ఈవెంటా? - 1

ఆంధ్రప్రాంతంలో జగన్‌ పని పట్టేయడం జరిగిపోయింది కాబట్టి, తెలంగాణలో తెరాస పని పట్టేయడానికి హై కమాండ్‌ సిద్ధపడుతోంది. పీఆర్పీ కలిసిపోయినట్టే తెరాస కూడా కలిసిపోతుందని కేకే ఆశాభావం వ్యక్తం చేశారు. అలా చెప్పడం 'జోక్‌ ఆఫ్‌ ది ఇయర్‌' అన్నారు కెసియార్‌. అలా జరుగుతుందని, అప్పుడు దాన్ని 'ఈవెంట్‌ ఆఫ్‌ ది ఇయర్‌'గా భావిస్తానని కేకే వ్యాఖ్యానించారు. అంటే తెరాస కాంగ్రెస్‌లో విలీనం అయితే అది ఈవెంట్‌. జరక్కపోతే కేకే మార్కు జోక్‌! ఇంతకీ మనం ఏ చూడబోతాం? జోకా? ఈవెంటా?

చిరు కాంగ్రెస్‌లో చేరడం ఆంధ్రలోని కాంగ్రెస్‌ నాయకులకు రుచిస్తున్నట్లు తోచదు. ముఖ్యంగా మంత్రిపదవులు ఆశించేవారికీ, కాపు నాయకులకూ! ఈయన చేరడం వ్యక్తిగతంగా తనకు నష్టమైనా పార్టీకోసం ఆహ్వానిస్తానని బొత్స అన్నట్టు వార్తలు వచ్చాయి. ఎన్నికల వేళ చిరు పట్టుకుని వచ్చే ఓట్లు కలిసివచ్చి 2014లో మళ్లీ ఎన్నికవడం మాట ఎలాగున్నా యిప్పుడు ఆయన అనుయాయులు మంత్రిపదవులు, కార్పోరేషన్‌ చైర్మన్‌ పదవులు తన్నుకుపోతే తమకు మిగిలేదేమిటని అనేకమంది బాధ. ఇప్పటికే కాబినెట్‌లో రెడ్లు ఎక్కువై పోయారని, రాయలసీమవారు ఎక్కువై పోయారని ఫిర్యాదు చేసేవారు యికపై చిరుకి అవసరానికి మించి యిచ్చారన్న సణుగుడు కూడా మొదలెడతారు.

వచ్చే ఎన్నికలలో కాంగ్రెస్‌ తరఫున సిఎం కాండిడేట్‌గా చిరును నిలబెడతారని అప్పుడే అంటున్నారు. అలా జరుగుతుందన్న ప్రచారం పెరిగిన కొద్దీ చిరు చుట్టూ కాంగ్రెస్‌ ఆశావహులు చేరడం జరగవచ్చు. అదే జరిగితే కిరణ్‌గారికి ఒళ్లు మండిపోతుంది. కోరి సవతిని తెచ్చుకున్నట్టవుతుంది. దక్షిణాది రాష్ట్రాలలో తెలుగు ప్రజలున్న చోటల్లా చిరును తిప్పి ఓట్లు సంపాదిద్దామని కాంగ్రెస్‌ అనుకుంటోందని మొయలీ సూచించారు. గతంలో శివాజీ గణేషన్‌ను యిలాగే తిప్పేవారు. తిప్పి తిప్పి ఓ శుభముహూర్తాన కుప్పలో పడేశారు. ఆయనకు ఒళ్లుమండి వేరే పార్టీ పెట్టుకున్నాడు. ఎంత తిప్పినా చిరుగారు మాత్రం ఆ సాహసం చేయరు. ఎందుకంటే స్వంతపార్టీ ముచ్చట ఆయన చూసేశారు.

చిరంజీవిని కర్నాటక, కేరళ, తమిళనాడు, ఒడిశా, మహారాష్ట్ర - యిలా అన్ని రాష్ట్రాల్లోనూ తిప్పుకోండి తప్ప ఆంధ్రాకు తీసుకురానక్కరలేదు అంటారు కిరణ్‌. సిఎం మీటింగుల కంటె చిరు మీటింగులకే జనం ఎక్కువ వస్తారు సహజంగా. ఆ పోలిక కాస్త యిబ్బందికరంగానే వుంటుంది. ఇద్దరూ ఒకే వేదికపై వున్నపుడు స్పీచుల్లో తేడా కొట్టవచ్చినట్టు కనబడుతుంది. చిరు గొప్ప వక్త కాకపోయినా డైలాగులు బట్టీ పట్టి అప్పజెప్పే అలవాటు వుంది. పైగా కాస్త నవ్వుమొహం కూడా.

కిరణ్‌గారు తెలుగులోనే నట్లు కొడతారు. వేదికమీదనే అధికారులను సందేహాలు అడిగి తీర్చుకుంటారు. మొహం కాస్త చిటపటలాడుతూ వుంటుంది. అందువలన యీయన మాట్లాడడం మొదలెట్టగానే జనాలు 'చిరు కావాలి, చిరు కావాలి' అని నినాదాలు యిచ్చారనుకోండి. కిరణ్‌గారు భగ్గు భగ్గు మంటారు. ఎసెంబ్లీలో స్పీకరుగా పనిచేసిన అలÄవాటు కొద్దీ ''కుచ్చోండిి, ప్లీజ్‌ సిట్‌ డౌన్‌, ప్లీజ్‌ కోపరేట్‌'' అంటారు. ఆ పైన కసి కొద్దీ చిరును ఇంటర్నేషనల్‌ కాన్ఫరెన్సులకు తీసుకుని పోయి 'ఇద్దరం ఇంగ్లీషులోనూ మాట్లాడదాం' అని ప్రతిపాదిస్తారు.

చిరు కాంగ్రెస్‌లోకి రాగానే దానిలోని కాపు నాయకులంతా ఆయన వెంట నడిచి ఆయనకు ఓ గ్రూపు ఏర్పడిపోతుందని అనుకోవలసిన పని లేదు. అన్ని కులాలలో లాగానే కాపుల్లో కూడా ఉపకులాలు కూడా వుంటాయి కదా. చిరుగారి ఉపకులం ఏదో ప్రస్తావించి ఫలానా కాబట్టి ఆయన వాళ్లవాళ్లకే చేసుకుంటున్నాడు, తక్కినవారిని పట్టించుకోవడం లేదు వంటి వ్యాఖ్యలు వస్తాయి. పీఆర్పీలో వుండగా రాలేదు కదా అనకండి. కాంగ్రెస్‌ కల్చరే అంత.

ఇక్కడున్నంత స్వేచ్ఛ ఆదిమమానవుడు కూడా అనుభవించి వుండడు. ద్వీపం మొత్తం మీద తను ఒక్కడే వున్న రాబిన్‌సన్‌ క్రూసో కూడా అనుభవించి వుండడు. అనుమానమా? కాకా వెంకటస్వామి కేసు చూడండి. పార్టీ అధినేతను అన్ని తిట్టినా యిప్పటిదాకా ఈగ వాలలేదంటే ఏం చెప్పాలి? అందువలన చిరును కులం పేరు పెట్టి, ప్రాంతం పేరు పెట్టి ఎవరైనా ఏమైనా తిట్టవచ్చు. ఈయన పడవలసినదే.

అఫ్‌కోర్స్‌, ఈయనా ఇంకోళ్లని అలా తిట్టవచ్చనుకోండి. ఏం ఫర్వాలేదు. కాంగ్రెస్‌ సంస్కృతి కాస్త కాస్త వంటబడుతున్నకొద్దీ యీయనకూ తెలిసివస్తాయి - ఎవళ్లని ఎలా తిట్టాలని. ఇప్పటిదాకా ఆయనకు రాజకీయాలు ఏం తెలుసని? ఏదో యిప్పటిదాకా సామాజికన్యాయం, అంబేడ్కర్‌, ఫూలే, మదర్‌ థెరెసా - యిలా ఓ నాలుగు పేర్లు ముక్కున పట్టుకుని లాగించుకుని వచ్చేశారు. ఇకపై తిట్లు, శాపనార్థాలు, ఆరోపణలూ - అన్నీ నేర్చుకోవాలి.

నేర్పుతారు లెండి. కాంగ్రెస్‌ తీర్థంలోనే యివన్నీ కలిసే వుంటాయి. ఢిల్లీలో మొన్న పట్టించిన తీర్థానికే చిరంజీవి గారికి 2004కి, 2009 కి మధ్య అవినీతి అంతా అంజనం వేసినట్టు కళ్లకు కనబడిపోయింది. దానికి మూలకారకుడు కూడా కనబడిపోయాడు. ఇప్పుడు మహిషాసురమర్దని లెవెల్లో అవినీతిని దునుమాడుతున్న సోనియామాత అప్పట్లో గుళ్లో అంకాళమ్మలా గుడ్లప్పగించి ఎందుకు చూస్తూ వుండిపోయిందో, కత్తి ఎందుకు ఝళిపించలేదో మాత్రం కనబడలేదు. అప్పటికి అంజనం అయిపోయింది. కానీ అప్పటికే జ్ఞానోదయం అయిపోయింది చిరుకి.

2

ఈ విధంగా జ్ఞానోదయం కలిగించాక విశ్వరూపం వేళ క్రేన్‌ షాట్లో లో-యాంగిల్‌లో కనబడే అర్జునుడి కేసి చూసిన కృష్ణుడిలా సోనియమ్మ చిరునవ్వు నవ్వుతూ చిరుని చూసి అడిగారు - ''అవినీతి విశ్వరూపం కనబడుతోందా?'' అని.

''కనబడుతోంది. భూతభవిష్యత్‌వర్తమానాలలో భూతం మాత్రం, అదీ మరీ భూతం - అంటే చెన్నారెడ్డి టైము అదీ కాదు - జస్ట్‌ ఆరేేళ్ల క్రితంది మాత్రం కనబడుతోంది. ఏడాది క్రితం రోశయ్యగారి పీరియడ్‌ నుంచి కనబడటం లేదు.''

''నెవర్‌ మైండ్‌. కనబడినదే చాలు. ఆ మాత్రానికే నీకు కళ్లు తిరుగుతాయి. దేశం మొత్తంలో జరిగిన అవినీతి, కేంద్రంలో జరిగే స్పెక్ట్రమ్‌ కుంభకోణాలూ అవీ తెలుసుకున్నావంటే మూర్ఛపోతావ్‌... ఇంతకీ నీకు వచ్చిన విద్యలేమిటి?''

''నాకు గంజీ తెలుసు, బెంజీ తెలుసు. అంటే గంజి తాగడం, బెంజి తోలడం.. ఐ మీన్‌ తోలించడం.. వచ్చు.''

''..ఇంకా?''

''..ఇంకా అంటే గంజీ, బెంజీతో బాటు గుంజడం కూడా వచ్చు''

''ఏం గుంజుతావ్‌?''

''కాంగ్రెస్‌వాళ్ల పంచెలు...అఫ్‌కోర్సు, యిప్పుడు అలాటివేం చేయననుకోండి.''

''నాన్సెన్స్‌! వచ్చిన విద్య మర్చిపోకూడదు. జాగ్రత్తగా గుర్తు చేసుకో. పంచె కట్టుకునే మీ రాష్ట్ర కాంగ్రెస్‌ నాయకుడు ఎవరు?''

''.....రోశయ్యగారు కూడా కట్టినా పంచెకట్టు అనగానే వైయస్సే గుర్తుకు వస్తారండి. కిరణ్‌ అస్సలు పంచె కట్టరండి..''

''..గుడ్‌, ఇంకేం మరి! వెళ్లి వైయస్‌ పంచె గుంజు.''

అంతే! చిరు వైయస్‌ పంచె గుంజడం మొదలెట్టారు. కాంగ్రెస్‌వాళ్లలో ఆయన ఒక్కడే అవినీతిమూర్తి కనబడుతున్నా డాయనకు. అది ఎక్కడికి దారి తీస్తుందోనని ఆంధ్రప్రాంతపు కాంగ్రెస్‌ నాయకులకు బెదురు. ఇప్పటికే శంకర్రావు, వి హనుమంతరావు, డి ఎల్‌ రవీంద్రారెడ్డి వైయస్‌ను తిట్టి తిట్టి ప్రజల్లో జగన్‌ పట్ల సానుభూతి పెంచుతున్నారు.

గతంలో ఎమర్జన్సీ అత్యాచారాలు చేసి 1977 ఎలక్షన్‌లో ఇందిరా గాంధీ ఓడిపోయింది. జనతా పార్టీ ప్రభుత్వంలోకి వచ్చి ఆమెపై షా కమీషన్‌ వేసి అవన్నీ బయటపెట్టారు. అంతవరకూ బాగానే వుంది కానీ ఆమెపై అనవసరంగా కేసులు అవీ పెట్టి ప్రజల్లో సింపతీ పెంచకు అని హితవు చెప్పారు ప్రధానిగా వున్న మొరార్జీ దేశాయ్‌. ఉపప్రధానిగా, హోం మంత్రిగా వున్న చరణ్‌ సింగ్‌ ఒప్పుకోలేదు. ఎంత చెడ్డా నీలో కాంగ్రెస్‌ రక్తం ప్రవహిస్తోంది కాబట్టి యిలా చెప్తున్నావు అంటూ ఇందిరా గాంధీని అరెస్టు చేసి జైలుకి పంపించబోయాడు.

అది బెడిసి కొట్టింది. అనేకమందిని నిర్దయగా జైలుకి పంపిన ఇందిరా గాంధీ తనవద్దకు వచ్చేసరికి పెద్ద డ్రామా ఆడి నానా రభసా చేసింది. 1978 ఆంధ్ర, కర్నాటక ఎసెంబ్లీ ఎన్నికలలో ప్రచారానికి వచ్చి పాల్గొన్న ప్రతీ సభలోనూ 'మీ అందరికీ మేలు చేశాననే జైల్లో పెట్టారు' అంటూ ఉత్తుత్తి కన్నీళ్లు కార్చింది. మీలాటి, నాలాటి చదువుకున్నవాళ్లం ఇందిరా గాంధీ వేషాలు చూసి అసహ్యించుకున్నాం. మామూలు ప్రజలు మాత్రం జాలిపడ్డారు. ఓట్లు కురిపించారు. రెండు చోట్లా కాంగ్రెస్‌ ప్రభుత్వాలు ఏర్పడ్డాయి.

రెండేళ్లు తిరక్కుండా యావద్భారతం అదే పని చేసింది. 1980 ఎన్నికల నాటికి ఇందిరా గాంధీ మళ్లీ గద్దె కెక్కింది. తన అత్యాచారాల గురించి పరిశోధించి తయారు చేసిన షా కమిషన్‌ రిపోర్టును మాయం చేసింది. అప్పణ్నుంచి ఆవిడదే పాలన, ఆ తర్వాత ఆవిడ కొడుకుది. కొంత గ్యాప్‌ తర్వాత ఆవిడ కోడలుది.

ఈ కథంతా తెలిసిన ఆంధ్ర కాంగ్రెస్‌ నాయకులకు కాస్త గుబులుగా వుంది. వైయస్‌ గురించి తిట్టి తిట్టి ప్రజల్లో అతని యిమేజిని మరింత పెంచుతారేమోనని. పులివెందులలో వివేకానంద రెడ్డికి కూడా యిబ్బందిగానే వుందట. మొన్న పరిటాల రవి హత్యకేసులో వైయస్‌ హస్తం వుందని డియల్‌ రవీంద్రారెడ్డి ఆరోపించారు కదా! 'అసెంబ్లీలో నీ మీద ఆరోపణలు వస్తే మీ అన్న వివేకానందుడు వంటి వాడివంటూ నిన్ను వెనకేసుకుని వచ్చాడే, మరి యిప్పుడు డియల్‌ ఇంతింత మాటలంటూ వుంటే నువ్వు అన్నపట్ల చూపే అభిమానం యిదేనా?' అని బంధువర్గం వివేకానందను అడుగుతున్నారట.

ఇటువంటి ఫ్యాక్టర్ల కారణంగా ఖర్మకాలి వివేకానంద ఓడిపోతే చిరు కొంప మునుగుతుంది. ఉపయెన్నికలలలో జగన్‌ను, విజయలక్ష్మిని ఓడిస్తేనే చిరుకి కాంగ్రెస్‌లో మనుగడ! అక్కడున్న కాపులు, బిసిలు చిరు మొహం చూసి కాంగ్రెస్‌కు ఓటేసేస్తారని అంచనా వేసి చిరును అర్జంటుగా దింపుతున్నారు. ఆయన వైయస్‌ గురించి యిలాటి స్టేటుమెంట్లు యిచ్చి రేపు కడప జిల్లాలో ఏం ఓట్లు సంపాదించి పెట్టగలడో నాకైతే అర్థం కావటం లేదు.

రాష్ట్రమంతా దోచి కడపకు పెడుతున్నాడని వైయస్‌ను అందరూ తప్పుపట్టారు, కానీ కడపవాళ్లు తప్పుపట్టరు కదా. ఇన్నాళ్లూ మాకు ఎవరూ చేయలేదు, ఇన్నాళ్లకు వైయస్‌ చేస్తే ఏడ్చిపోతారేం? అనుకున్నారు. తమకు అంత చేసిన వైయస్‌ను తిట్టడంతోనే తన కాంగ్రెస్‌ ప్రస్థానం మొదలు పెట్టిన చిరును వాళ్లు ఆదరిస్తారా?

చిరు సరిగ్గా వ్యవహరించకపోవడం చేత ఉపయెన్నికలలో కాంగ్రెస్‌ ఓడిపోతే, చిరు పేరుకే తప్ప చేతల్లో ఆపద్బాంధవుడు కాడని తేలిపోతే, కాంగ్రెస్‌ నుండి జగన్‌కు వలసలు ప్రారంభమవుతాయి. అప్పుడు ఆంధ్రప్రాంతపు కాంగ్రెస్‌ నాయకులకు చిక్కులు ఎక్కువవుతాయి. ఈ కారణాల వలన వారిలో చిరు రాక పట్ల పెద్ద వుత్సాహం లేదు. అయితే తెలంగాణా కాంగ్రెస్‌ నాయకుల పరిస్థితి వేరు. వాళ్ల బాధలు వేరు. అక్కడ జగన్‌ ఓ ఫ్యాక్టర్‌ కాదు.

3

తెలంగాణా కాంగ్రెస్‌ నాయకులలో కెసియార్‌ రాక పట్ల ఎంతో ఉత్సాహం వుంది. వాళ్లకు కెసియారూ కావాలి, కాంగ్రెస్సూ కావాలి. రెండూ వుంటే వాళ్ల పదవులూ పదిలం. తెలంగాణా వచ్చాక ఎన్నికలలో విజయమూ తథ్యం.

ఎందుకంటే తెలంగాణాలో కెసియార్‌కున్న ఇమేజ్‌ వేరెవ్వరికీ లేదు. కాంగ్రెస్‌కు అర్థబలం, అంగబలం ఎలాగూ వుంది. ఇద్దరూ కలిస్తే టిడిపిని తుక్కుగా కొట్టేయచ్చు. ఇదీ వాళ్ల కాలిక్యులేషన్‌. ఒకసారి కాంగ్రెస్‌లోకి వచ్చి తెలంగాణా కాంగ్రెస్‌ పార్టీ అధ్యక్షుడు అయ్యాక కెసియార్‌ టిక్కెట్ల పంపిణీ సమయంలో వీళ్లకు టిక్కెట్లు యివ్వకపోవచ్చు. తన కూతురికి, అల్లుడికి, మరిదికి, తోడల్లుడికి, వేలువిడిచిన మేనమామకు, నిధులిచ్చిన ఎన్నారైలకు.. ఎవరికైనా యివ్వవచ్చు. అదేమిటని అడిగితే కనబడకుండా పోవచ్చు.

అదంతా తర్వాత మాట. ప్రస్తుతానికైతే కెసియార్‌ కండువా కప్పుకుంటే తెలంగాణాలో ఝామ్మని తిరగవచ్చు. రాజీనామాల మాట రాదు. ఎవరూ అడగరు. ఈ కోరికను సర్వే సత్యనారాయణ, కేకే బహిరంగంగా చెప్పవచ్చు. తక్కినవాళ్లు చెప్పకపోవచ్చు. కానీ ఈ ఉభయతారక మంత్రానికి పడిపోని తెలంగాణా కాంగ్రెస్‌వాది లేరు. అయితే యిక్కడ చిక్కు ఏమిటంటే విలీనానికి కెసియారే విముఖంగా వున్నారు. ఆయనే చెప్పినట్టు ఆయన ఎప్పుడో అన్నమాటలను యిప్పుడు వాడుకుంటే ఎలా?

'మాకు తెలంగాణా యివ్వండి చాలు, మాకేం రాజ్యం అక్కరలేదు, ఇక్కడా, అక్కడా మీరే ఏలుకోండి. ఇప్పటికే అధికారంలో వున్నారు కదా, రాష్ట్రం చీలినా మీ మంత్రులు మీకే వున్నారు. వారిలో ఒకరు తెలంగాణా ముఖ్యమంత్రి అవుతారు. ఇప్పటి ఆంధ్రప్రదేశ్‌ ముఖ్యమంత్రి ఆంధ్రకు ముఖ్యమంత్రి అవుతారు. మీకు తేడా ఏమీ పడదు.' అని ఆయన అన్నారు. ఎప్పుడు? వైయస్‌ బతికున్నపుడు! తన చేతిలో ఓ ఇరవై సీట్ల లోపు వున్నపుడు!

ఆ మాటలు యిప్పుడు ప్రస్తావనకు తేవడం తప్పు అంటారు కెసియార్‌. ఉండవల్లి నడిగితే తప్పు లేదంటారు. ఎందుకంటే విలీనం గురించి వైయస్‌ 2004లో రాసినది యిప్పటికీ అన్వయించా లంటారాయన. కాలంతో పాటు పరిస్థితులు, పరిస్థితులతో పాటు మనుష్యులు, వారి నిర్ణయాలు మారతాయని ఆయనకు తెలియదా? 2011లో చిరంజీవి దేశంలో ఎక్కడా లేనంత అవినీతి రాష్ట్రంలో వైయస్‌ కాలంలోనే జరిగిందని అంటే ఉండవల్లి కిమ్మనలేదు కదా. అదే వైయస్‌ బతికి వుండగా, ఏ 2009లోనో అని వుంటే ఉండవల్లి ఎన్ని వెటకారాలు కురిపించేవారు? ఎన్ని వాగ్బాణాలు సంధించేవారు? అంతెందుకు యిప్పటిదాకా కెవిపి కాంగ్రెస్‌లోనే వున్నారు కాబట్టి ఆయనపై ఎవరైనా ఏమైనా అంటే ఉండవల్లి ఫీలవుతున్నారు. రేపు పొద్దున్న ఆయన కాంగ్రెస్‌కు దూరమయితే...? ఉండవల్లి మరోలా మాట్లాడరూ?

ఉండవల్లికి యీ లేఖాస్త్రం ఎందుకు బయటకు తీశారంటే - చీటికీ మాటికీ వైయస్‌ పేరుతో జగన్‌ వర్గం హోరెత్తించేస్తున్నారు కాబట్టి! అసలు వాళ్లు 'వైయస్‌' అనడం మానేశారు. 'మహానేత' 'మహానేత' అని ఒకటే పలవరింత. వైయస్‌ ఏం చేసినా వాళ్లకు గొప్పే. ఒకానొక కాలంలో వైయస్‌, ప్రధానమంత్రి సమక్షంలో ముఖ్యమంత్రి చేత చెప్పులు వేయించారు. ప్రజలంతా వైయస్‌ బాటలోనే నడిచి ఆ పనీ చేయాలంటారో ఏమో ఖర్మ! ఇందాకా చెప్పినట్టు దేనికైనా కాలం, స్థలం, పరిస్థితి గమనంలోకి తీసుకోవాలి. జగన్‌ వర్గమైనా సరే, ఉండవల్లి అయినా సరే. అలా లెక్కలోకి తీసుకున్న కెసియార్‌ను అభినందించాలి.

ఇప్పుడు ఆయనకు కాంగ్రెస్‌తో పనేముంది? తెలంగాణాలో ఆయనే కింగ్‌. ఇతర పార్టీలనుండి నాయకులు, కార్యకర్తలు ఆయన పార్టీలోకి వలస వస్తున్నారు. తెలంగాణా అంటూ యిస్తే తర్వాత్తర్వాత మాట ఎలాగున్నా మొదటిసారి మాత్రం తెరాసకు మెజారిటీ సీట్లు రావడం ఖాయం. ఎందుకంటే తెలంగాణా రావడం కెసియార్‌ వలననే అని అందరికీ తెలుసు. కాంగ్రెస్‌, టిడిపి అయితే దాన్ని ఎప్పుడో అటకెక్కించేవారు. ఈ గుడ్‌విల్‌ మొదటిసారి ఎన్నికయేవరకూ పనికి వస్తుంది.

అది తెలిసిన కెసియార్‌ మాట మార్చారు. 'తెలంగాణా తేవడమే కాదు, పునర్నిర్మాణం కూడా చేయవలసిన బాధ్యత మాపై వుంది' అని కొత్తపాట ఎత్తుకున్నారు. ఈ రాగం విని కేకే, సర్వే కంగు తిన్నారు. 'ఇదేదో కొత్త ముచ్చట. మేం తెలంగాణా తెచ్చి మీ చేతిలో పెట్టి నిన్ను హీరోని చేసి మేం జీరోలం కావాలా? అని మండిపడ్డారు' సర్వే.

ఇదే మాట సోనియా కూడా అడుగుతూ వచ్చారు క్యాఫ్ట్‌వాళ్లను. వాళ్లు కెసియార్‌ మనతో చేరతారు అంటూ నమ్మబలుకుతూ వచ్చారు. కానీ ఇప్పుడు కెసియార్‌ ప్లేటు ఫిరాయిస్తున్నారు. ఎంతకాలం యీయన బెట్టుగా వుంటారు? కెసియార్‌ చేరను అంటే కాంగ్రెస్‌ తెలంగాణా యివ్వదేమో? అన్న సందేహం తెరాసలో తక్కిన నాయకులకు వస్తే..? తెరాస యిదివరకటి తెరాస కాదు. కెసియార్‌ ఫ్యామిలీ ప్రాపర్టీ మాత్రమే కాదు. దానిలోకి కాంగ్రెస్‌నుండి, టిడిపి నుండి అనేకమంది నాయకులు వచ్చి చేరుతున్నారు. ఒక్కోరిది ఒక్కో నేపథ్యం. వాళ్లందరూ కెసియార్‌పై ఒత్తిడి తేవచ్చు. ఆ ఒత్తిడికి కెసియార్‌ ఎంతకాలం నిలబడుతారో చూడాలి.

అది కెసియార్‌ సమస్య అనుకోండి. కానీ తెలంగాణా యివ్వకుండా కాంగ్రెస్‌ ఎంతకాలం నిబ్బరంగా వుండగలదు? ఏదో ఒకటి చేయాలి కదా! ఏం చేస్తారు? కాంగ్రెస్‌ ఎదుట వున్న సమస్య ఏమిటంటే తెలంగాణా యిస్తే తెలంగాణాలో కెసియార్‌, ఆంధ్రలో జగన్‌ అధికారం పట్టుకుపోతారు. తనకు దక్కేది ఏదీ లేదు. ఈ ఇదంతా తెలుగువాళ్లకు మద్రాసుతో వున్న ఎటాచ్‌మెంట్‌ గురించి చెపుతున్నాను. అప్పట్లో ఆంధ్రకాంగ్రెస్‌ నాయకులలో అతి ముఖ్యుడైన ప్రకాశం గారికి మద్రాసు కార్యక్షేత్రం. అది వదులుకోవడం ఆయనకు సుతరామూ యిష్టం లేదు. ఆయన చాలా గొప్పవాడు కానీ పట్టూ విడుపూ లేనివాడు. కేంద్రనాయకులను సైతం లక్ష్యపెట్టేవాడు కాడు. ఈయన ఆత్మగౌరవం, అతిశయం చూసి వాళ్లకు ఒళ్లు మండేది. వాళ్లు ఈయన ప్రత్యర్థి రాజాజీనే నమ్మేవారు. ఆయన మాటే ఢిల్లీలో చెల్లుబడి అయ్యేది. ప్రకాశం గారు మద్రాసుగురించి మరీ పట్టుబట్టకుండా వుంటే ఆంధ్రరాష్ట్రం ఎప్పుడో ఏర్పడేది. అప్పటికే నైజాం రాష్ట్రంలో పోలీసుచర్య జరగడం, తెలుగువాళ్లందరూ హైదరాబాదు రాజధానిగా ఏకమవ్వాలని కోరుతూ తెలంగాణా ప్రాంతపు కాంగ్రెస్‌ నాయకులు తీర్మానాలు చేయడం జరిగింది. హైదరాబాదు వంటి రాజధాని అందుబాటులోకి వస్తూండగా మద్రాసు గురించి మరీ పట్టుబట్టడం ప్రకాశంగారి పొరబాటని యిప్పుడు (విత్‌ ద బెనిఫిట్‌ ఆఫ్‌ హైండ్‌సైట్‌) అనిపిస్తుంది.

5

కానీ ఆ రోజు అది ఎమోషనల్‌ యిస్యూ. మద్రాసు మనదే అన్న నినాదంతో అందరూ రెచ్చిపోయేవారు. ప్రకాశంగారు మద్రాసు తెలుగువారిదని నిరూపిస్తూ ఠావుల కొద్దీ ఉత్తరం రాశారు. అది ఆ మధ్య గ్రేట్‌ ఆంధ్రాలో వచ్చింది కూడా. ఏం రాస్తే మాత్రం ఏం లాభం? అది అరణ్యరోదనే అయింది. అవతల తమిళ ప్రాంతంలో కూడా మరో యింత నగరం లేదు కదా. వాళ్లు మాత్రం ఎందుకు వదులుకుంటారు?

మధ్యలో మద్రాసు మాజీ ముఖ్యమంత్రి పానగల్‌ రాజా గారు ఓ ప్రతిపాదన చేశారు - మద్రాసుని కూవమ్‌ నది సరిహద్దుగా సగంలోకి చీల్చి పై భాగం ఆంధ్ర రాష్ట్రానికి యివ్వాలని. అలా అయితే హార్బర్‌ అదీ కూడా ఆంధ్రకే వచ్చేసేది. ఈ ప్రతిపాదనను తమిళులు మొగ్గలోనే తుంచేశారు. తమిళప్రాంతంలో వుండే అతివాదులు మద్రాసే కాదు, గట్టిగా మాట్లాడితే తిరుపతి కూడా మాదే అన్నారు.

తెలుగు కాంగ్రెస్‌ నాయకుల్లో మద్రాసు వదులుకుంటే పోలేదా, మన రాష్ట్రం మనకు వచ్చేస్తుంది కదా అన్న ఆలోచన గట్టిగా వచ్చింది కానీ ప్రకాశం గారు ససేమిరా కుదరదన్నారు. ఆంధ్ర నాయకుల మధ్య యీ వైరుధ్యాన్ని రాజాజీ ఎన్‌క్యాష్‌ చేసుకున్నారు. మద్రాసూ లేదు, గిద్రాసూ లేదు అసలు విభజనే జరగకుండా చూడసాగారు. తెలుగువాళ్లు మొండిగా వున్నారన్న భావం కేంద్ర నాయకులకు కలిగి, అసలుకే ఎసరు వచ్చింది. రాష్ట్రవిభజనకు అంగీకరించడం వెనక్కి వెళ్లింది.

నిజానికి భారత రాజ్యాంగం మొదటి ముసాయిదాలో తక్కిన రాష్ట్రాలతో బాటు ఆంధ్రరాష్ట్రం పేరు రాశారు. కానీ 1948 ఫిబ్రవరిలో ప్రచురించిన రెండవ ముసాయిదాలో ఆ పేరు వదిలేశారు. ఎందుకంటే కొత్తరాష్ట్రం ఏర్పడడానికి కొన్ని చర్యలు జరగాలి కాబట్టి ఆలస్యం అవుతుంది అని చెప్పారు. జవహర్‌-వల్లభాయ్‌-పట్టాభి కమిటీ ఆంధ్రరాష్ట్రం యివ్వవచ్చని సిఫార్సు చేసింది కానీ మద్రాసును ఎవరికి యివ్వాలన్నది చెప్పలేకపోయింది. సరిహద్దు కమిషన్‌కు వదిలిపెట్టాలంది.

అప్పుడు మద్రాసు రాష్ట్రం పార్టిషన్‌ కమిటీ అని వేశారు. దానిలో ప్రకాశం గారు తప్ప తక్కిన ఆంధ్ర సభ్యులిద్దరూ తమిళసభ్యులు చెప్పిన సూచనలన్నిటికీ అంగీకారం ప్రకటించారు. అందులో ముఖ్యమైనది - మద్రాసు మీద ఆంధ్రులు హక్కులు వదులుకోవాలి అన్నది. ప్రకాశంగారు, సాధారణ ప్రజలు అందరూ 'మద్రాసు మనదే' అన్న నినాదంతో వున్నారు కానీ ఆంధ్ర కాంగ్రెస్‌ నాయకులు మద్రాసు వదులుకుని వచ్చేసి హాయిగా వేరే రాష్ట్రం పెట్టుకోవచ్చు కదా అన్న అభిప్రాయంతో వున్నారు. వాళ్లకు ప్రకాశంగారు కొరకరాని కొయ్యగా తయారయ్యారు. వాళ్లకు నాయకుడు పట్టాభి సీతారామయ్యగారు.

948లో జాతీయ నాయకులతోను, తమిళ నాయకులతోను సత్సంబంధాలున్న పట్టాభిగారు అఖిల భారత కాంగ్రెస్‌ అధ్యక్ష పదవికి పోటీ చేసినపుడు ఆయన తన రాజకీయ ప్రత్యర్థి ఐనా, సాటి తెలుగువాడు కదాని ప్రకాశంగారు తన అనుయాయులతో సహా ఆయనకు ఓట్లేసి గెలిపించారు. పట్టాభిగారు అధ్యక్షులయ్యాక మద్రాసు వచ్చినపుడు ఆయనను అభినందించడానికి తెన్నేటి విశ్వనాథంగారు వెళ్లారు. ఆయన కాస్సేపు మాట్లాడాక లోపల్నుంచి ఓ అరఠావు సైజు కాగితం తీసి బయటపెట్టారు.

'చెన్నపట్నం మీద ఆంధ్రులు హక్కులు వదులుకోగలందుకును, తిరుపతిపై తమిళులు హక్కులు వదులకోగలందుకును ఇందుమూలముగా అంగీకరించడమైనది' అని వుంది దానిలో. కింద పట్టాభిగారి సంతకం, తమిళ కాంగ్రెస్‌ నాయకుల తరఫున కామరాజ్‌ నాడార్‌ గారి సంతకం వున్నాయి. ''నువ్వూ సంతకం పెట్టు'' అన్నారు పట్టాభిగారు విశ్వనాథం గారితో.

''ప్రకాశం గారితో చర్చించగూడదా?'' అన్నారు విశ్వనాథం.

''ఆయనతో ఎవరికి కుదురుతుంది?'' అని పట్టాభి అన్నా ''ఆయనను మీరోసారి కలిస్తే ఓ దారి ఏర్పడుతుందేమో'' అన్నారీయన.

''ఈ సాయంత్రం కాంగ్రెస్‌ శాసనసభ్యుల సమావేశంలో యీ కాగితం మీద రాసినదాన్ని ఆమోదించడానికి ఎజెండాలో కలపబడుతుంది. ఓ అరగంట ముందు వచ్చి ప్రకాశం గారిని కలుస్తానులే'' అని అన్నారు.

అన్నట్టుగా ఆయన ప్రకాశం గార్ని కలవడానికి వెళ్లారు కానీ ఐదు నిమిషాల్లోనే బయటకు వచ్చి పడ్డారు. ''ఆ ముసలి మూర్ఖునితో ఎవరు వేగగలరు? విశ్వనాథం.. నువ్వు సంతకం పెట్టనన్నావ్‌. మీ పార్టీ మీటింగుకి నేను రానూ అక్కరలేదు. ఈ ఒడంబడిక కాగితం మీరు అంగీకరించనూ అక్కరలేదు. పొండి, మీకు చేతనైనది ఏదో చేసుకోండి'' అంటూ కారులో తన యింటికి వెళ్లిపోయారు.

ఈ మధ్య కొందరు చెప్పుకుంటున్నారు. ఆ రోజుల్లో తమిళులు 'మద్రాసు కావాలా? తిరుపతి కావాలా?' అని అడిగితే ఆంధ్రులు తిరుపతి కావాలని చెప్పి మద్రాసు వదులుకున్నారని. అప్పట్లో తిరుపతికి పెద్ద ఆదాయం లేదు. బాగా వెనుకబడిన ప్రాంతం. మద్రాసులా హార్బర్‌, భవంతులు, రోడ్లు వున్నది కాదు. తిరుపతిలో తమిళుల సంఖ్య గణనీయంగా వున్నమాట వాస్తవమే కానీ ఆ విధంగా చూస్తే చెంగల్పట్టు, ఆర్కాటు జిల్లాలలో తెలుగువారి సంఖ్యా తక్కువ కాదు. ఇటువంటి ప్రతిపాదనను ఆంధ్ర కాంగ్రెస్‌ నాయకుల సమావేశంలో చర్చించి ఆమోదించడం కానీ తిరస్కరించడం కానీ జరగలేదు.

మద్రాసు ఎలాగైనా దక్కించుకోవాలనే ఆకాంక్షతో తమిళ కాంగ్రెస్‌ నాయకులు చాలా అతితెలివిగా తిరుపతికి, మద్రాసుకి లింకు పెట్టి తిరుపతి త్యాగం చేసినట్టు పోజు పెట్టి, దానికి ప్రతిగా తెలుగువాళ్లు మద్రాసు వదులుకోవాలనే ఆలోచన ప్రవేశపెట్టారు. దాన్ని పట్టాభి వంటి నాయకులు యిదిగో యిలా చలామణీలో పెట్టబోయారు కానీ ఆ పప్పులేమీ ఉడకలేదని ఈ ఉదంతం ద్వారా తెలిసింది కదా.

ఆ ఐడియానే అరువు తెచ్చుకుని యిప్పుడు కెసియార్‌ ఆంధ్రప్రాంతీయులకు ఆఫర్‌ యిస్తున్నారు - ''హైదరాబాదు మీద ఆశ వదులుకోండి. మీకు భద్రాచలం యిస్తాం'' అని. భద్రాచలం, హైదరాబాదుకి ప్రత్యామ్నాయం అని అంటే ఎంత హాస్యాస్పదంగా వుంటుందో, ఆ రోజుల్లో తిరుపతి మద్రాసు ఒకే త్రాసులో తూగుతాయంటే అంత హాస్యాస్పదంగా వుంటుంది.

6

ఈ మద్రాసు గొడవ తేలకనే ఆంధ్రరాష్ట్రం ఏర్పాటు ఆలస్యమైంది.

కాంగ్రెస్‌ రాజకీయాలు భరించలేక 1952లో ప్రకాశంగారు విడిగా వెళ్లి ప్రజాపార్టీ పెట్టుకున్నారు. ఇక ఆంధ్ర కాంగ్రెస్‌ నాయకులకు ఆయన బెడద వదిలింది. మద్రాసు వదులుకుని ఆంధ్రరాష్ట్రం తెచ్చుకుందామనుకున్నారు. కానీ రాజాజీ కారణంగా అది కూడా వెనక్కు వెళ్లసాగింది.

ప్రజల నాడి తెలిసిన ప్రకాశంగారు అప్పుడు అంటే 1952 అక్టోబరులో పొట్టి శ్రీరాములు గారిని నిరాహారదీక్షకు కూర్చోబెట్టారు. 'మద్రాసుతో కూడిన ఆంధ్రరాష్ట్రం కావాలి' అనే ఆయన డిమాండ్‌. డిసెంబరులో శ్రీరాములుగారి ప్రాణత్యాగంతో కేంద్రం దిగివచ్చి, రాజాజీ సలహా పక్కనబెట్టి 'సరేలే ఆంధ్రరాష్ట్రం యిస్తాం' అంది. కానీ మద్రాసు అడగవద్దంది.

ప్రకాశం గారి అమ్ములపొదిలో బాణాలన్నీ అయిపోయాయి. మద్రాసు పోతే పోయింది అని రాజధాని లేని ఆంధ్రరాష్ట్రానికి ఆంధ్ర కాంగ్రెస్‌ నాయకులు ఒడంబడ్డారు. పది నెలల తర్వాత 1953 అక్టోబరులో ఆంధ్రరాష్ట్రం ఏర్పడింది. రాజధాని కర్నూలులో గుడారాల్లో ఏర్పడింది. ఎలాగూ హైదరాబాదుకి షిఫ్ట్‌ అయిపోతాం కదా అనుకుని ఒకరినొకరు ఓదార్చుకున్నారు.

రాష్ట్రవిభజన కోరేవారందరూ గుర్తు పెట్టుకోవాల్సిన అంశం యిది. ఎవరు విభజన కోరితే వాళ్లు రాజధాని పోగొట్టుకుంటున్నారు. ఆంధ్రులు మద్రాసు పోగొట్టుకున్నారు. గుజరాతీలు బొంబాయి పోగొట్టుకున్నారు. హర్యాణావాళ్లు పంజాబ్‌నుండి విడిపోతామంటే అయితే విడిగా రాజధాని కట్టుకోండి, అందాకా చండీగఢ్‌లో రాజధాని నడుపుకోండి అన్నారు. నలభై ఏళ్లు దాటినా వాళ్లింకా రాజధాని కట్టుకోలేకపోవడంతో చండీగఢ్‌లోనే పంజాబ్‌తో ఉమ్మడి కాపురం చేస్తున్నారు. ఎంతైనా అది అద్దె యిల్లే! కొత్త రాష్ట్రాలు కోరినవాళ్లందరూ రాజధానులు వేరే కట్టుకున్నారు.

ఈ విషయాన్ని తెలంగాణ ఉద్యమంలోని కార్యకర్తలకు ఏ తెలంగాణా నాయకుడు నచ్చచెప్పగలుగుతాడు?

శివాజీ సేనాని అయిన తానాజీ తన నాయకుడి కోరిక మేరకు సింహగఢ్‌ కోటపై దాడి చేశాడు. విజయం సాధించాడు కానీ యుద్ధంలో మరణించాడు. అతని మరణానికి బాధపడుతూ శివాజీ అన్నాడట - 'గఢ్‌ ఆలా, పణ్‌ సింహ్‌ గేలా' అని! సింహగఢ్‌ కోట చేతికి వచ్చింది కానీ సింహం లాటి తన సేనాని వెళ్లిపోయాడని అర్థం.

అలాగ రేపు 'తెలంగాణా వచ్చింది కానీ హైదరాబాదు చేజారింది' అని తెలంగాణా నాయకులు తమ ప్రజలకు చెప్పగలరా? ఓ పక్క హైదరాబాదు లేని తెలంగాణా శుద్ధ వేస్టు అని యిన్నాళ్లూ ఊదరగొట్టి, ఇప్పుడు 'అవతలివాళ్లు ఒప్పుకోలేదు కాబట్టి రాజీ మార్గంగా ఒప్పుకోవలసి వచ్చింది' అని అనగలరా? అనడానికి ఎన్ని గుండెలుండాలి? మద్రాసు విషయంలో యింతకంటె ఎక్కువ ఊదరగొట్టినా ఫైనల్‌గా ప్రకాశంగారు మద్రాసు పోగొట్టుకున్నారు. అయినా ప్రజలు సహించారు. సహిస్తారన్న నమ్మకం ఆయనకు వుంది. ఎందుకంటే ప్రజల్ని నడిపించగలనన్న నమ్మకం వున్న నాయకుడాయన.

ఇప్పటి నాయకులెవరైనా 'నేను ముందుండి నడిస్తే నా వెంట ప్రజలు నడుస్తారు' అని చెపుతున్నారా? అబ్బే, 'ప్రజలు అలా కోరుతున్నారు. వాళ్ల మాట వినాలి కదా. వాళ్లను అనుసరించి పోవాలి కదా. అందుకే తలకాయ వూపా' అంటున్నారు. నిర్వచనం ప్రకారం వీళ్లు ప్రజానాయకులు కాదు, ప్రజా-అనుచరులు. ప్రజలను అనుసరించి చరించేవాళ్లు. ప్రజలు గొఱ్ఱెలైతే వీళ్లు గొఱ్ఱెల వెంట నడిచే గొఱ్ఱెపిల్లలు.

అందువలన రాష్ట్రవిభజన సమస్య పరిష్కరించడానికి కాంగ్రెస్‌ హై కమాండ్‌ ఆంధ్ర, తెలంగాణ నాయకులను ఒక్కచోట కూర్చోబెట్టి మాట్లాడబోతే హైదరాబాదు దగ్గర చర్చ ఆగిపోతుంది. అందుకే కెసియార్‌ 'హైదరాబాదు దగ్గరే కిరికిరి' అన్నారు. బహు లెస్సగా పలికారు. మరి దానికి ఆయన వద్ద పరిష్కారం వుందా? హైదరాబాదు పోతే పోనీ, సెంటర్‌ నుంచి ఫండ్స్‌ తెచ్చుకుని వేరే రాజధాని అందంగా కట్టుకుందాం అని ఆయన అంటారా? ఆయన అనేంతవరకూ అలా వూహించడానికే తెలంగాణా కాంగ్రెస్‌ నాయకులకు భయం వేస్తుంది.

అలా అనడానికి మానడానికి కెసియార్‌ ఒక్కడికే శక్తి వుంది. ఆయన మాటే ప్రత్యేకవాదులు నమ్ముతారు. అందువలన కెసియార్‌ను కాంగ్రెస్‌లోకి తీసుకుని వచ్చి, చర్చల్లో పాల్గొనేట్లు చేసి, ఆ మాటకు ఒప్పిస్తే తప్ప పరిష్కారం కాదు. దానికిగాను కెసియార్‌ చాలా మూల్యమే చెల్లించమంటారు. తెలంగాణాకు ముఖ్యమంత్రిని చేయడం ఒక్కటే చాలకపోవచ్చు. ఆయన కోర్కెలకు హై కమాండ్‌ తలవొగ్గుతుందా?

అసలు కెసియార్‌ కాంగ్రెస్‌లో చేరతారా? అది చిరుకి కాంగ్రెస్‌లో జరిగే సత్కారంపై ఆధారపడి వుంటుంది. చిరు విషయంలో ఆంధ్రప్రాంతంలో కాంగ్రెస్‌కు బలమైన ప్రత్యర్థి వున్నాడు జగన్‌ రూపంలో. అందుకే చిరుకి ఎక్కువ ప్రాముఖ్యత యిస్తున్నారు. తెలంగాణాలో జగన్‌ వంటి వాడు లేడు. ప్రత్యర్థి అయిన టిడిపి చాలా వీక్‌గా వుంది. అందువలన కాంగ్రెస్‌ కెసియార్‌కు ఒక హద్దుకు మించి యివ్వడానికి యిష్టపడకపోవచ్చు.

మరి అలాటప్పుడు సమస్య ఎలా తేలుతుంది? ఆంధ్ర, తెలంగాణా కాంగ్రెస్‌ నాయకులు హైదరాబాదు గురించి చర్చించుకుంటూ ఎన్నేళ్లు గడపగలరు? నాకూ తెలియదు. కాంగ్రెస్‌వాళ్లు దేనికైనా సమర్థులు. 'నందో రాజా భవిష్యతి' అనే సామెతపై వాళ్లకు మా చెడ్డ గురి.

పార్లమెంటు సెషన్‌లోపునే తెలంగాణాపై అఖిలపక్ష భేటీ పెడతారని, ఆ లోపునే కాంగ్రెస్‌ పార్టీలో యిరుప్రాంతాల వారినీ ఒకచోట కూర్చోబెట్టి ఓ పరిష్కారం సాధించడానికి ప్రయత్నిస్తుందని అంటూ వచ్చారు. తీరా చూస్తే చిదంబరం అఖిలపక్షం మాటే మర్చిపోయారు. ఇక 5 రోజుల్లో పార్లమెంటు సమావేశాలు. జెపిసి గొడవల్లోనే అందరూ పడి వున్నారు. అందువలన సెషన్‌ అయ్యాక మేలో పెట్టవచ్చని అంటున్నారిప్పుడు. ఇవాళ మన్‌మోహన్‌ కూడా ఏడేళ్లగా వేస్తూ వచ్చి అరగకొట్టేసిన రికార్డు మళ్లీ వేశారు - ఏకాభిప్రాయం అంటూ! అది రాకపోతే అని అడిగితే కోప్పడ్డారు. అదే ఏ ప్రణబో అయితే 'మళ్లీ మళ్లీ ప్రయత్నిస్తాం' అని చెప్పి వుండేవారు. చెప్పానుగా యిదీ వాళ్ల తంతు !

ఈ పరిస్థితుల్లో తెరాస కాంగ్రెస్‌లో కలవడం జోక్‌గా మారుతుందో, ఈవెంట్‌గా మారుతుందో మీరే చెప్పాలి. యువర్‌ గెస్‌ ఈజ్‌ ఏజ్‌ గుడ్‌ ఏజ్‌ మైన్‌. (సమాప్తం) - ఎమ్బీయస్‌ ప్రసాద్‌ (ఫిబ్రవరి 2011)

ఫిబ్రవరి 13 ఎమ్బీయస్‌ : జెపి పై దాడి - 1

సమస్యను కాంగ్రెస్‌ సగం పరిష్కరించాననుకుంటోంది. ఆంధ్రలో చిరును పార్టీలోకి తీసుకుని వచ్చి జగన్‌ను నిర్వీర్యం చేశానని అనుకుంటోంది. అది నిజమో, కాదో భవిష్యత్తే చెపుతుంది. ప్రస్తుతానికి మాత్రం వాళ్లు సంతృప్తి పడ్డారు.

ఇక తెలంగాణా సమస్య ఒక్కటే మిగిలింది. దానిపై ఏదైనా తేల్చాలంటే అఖిలపక్షంను పిలవాలి. పిలిస్తే వాళ్లు మొదట మీ అభిప్రాయం చెప్పండి అంటారు. అందువలన పార్టీలో యిరుప్రాంతాల వారినీ కూర్చోబెట్టి సయోధ్య చేయాలి. ఇదీ కాంగ్రెస్‌ ముందున్న తక్షణ కర్తవ్యం.

4

ఇరుప్రాంతాల కాంగ్రెస్‌వారిని సమావేశానికి పిలిచి మాట్లాడారనుకోండి. ఏం మాట్లాడతారు? తెలంగాణావారు ప్రత్యేకరాష్ట్రం హైదరాబాదుతో సహా యివ్వకపోతే మేం వీధుల్లో తిరిగే ముచ్చట లేదంటారు. అలా యిచ్చేస్తే మేం మా వీధుల్లో తిరిగే ముచ్చట లేదంటారు ఆంధ్రప్రాంతం వాళ్లు. మధ్యేమార్గంగా ఏదో ఒక ఫార్ములా వర్కవుట్‌ చేయాలి. అది ఏమిటయి వుండవచ్చు? సమైక్యవాదం అనే ఎమోషనల్‌ యిస్యూని పక్కన పెట్టి మాట్లాడదామని కేంద్రం అంటే - రాష్ట్రం విడిపోయి వాళ్ల ప్రాంతాలు కూడా బాగుపడితే ఆంధ్రప్రాంతీయులకు కూడా సంతోషంగానే వుండవచ్చు. 'రాష్ట్రం విడగొట్టక తప్పని పక్షంలో హైదరాబాదును మాత్రం పరిరక్షించండి. దాన్ని వేరే రాష్ట్రంగానో, యుటీగానో చేయండి' అని వాళ్లు రాజీ ప్రతిపాదన పెట్టవచ్చు.

అదిగో మళ్లీ హైదరాబాదు అంటున్నారు, అది మా తలకాయ, గుండెకాయ... అది వదులుకునే సమస్యే లేదు అంటారు తెలంగాణా నాయకులు. 'ఎందుకొచ్చిన హైదరాబాదు? అది ఎలాగూ డెవలప్‌ అయిపోయింది. కొత్త రాజధానులు కట్టుకుంటే మీకూ, ఆంధ్రప్రాంతం వాళ్లకూ లాభం. తక్కినవూళ్లు కూడా బాగుపడతాయి' అని ఢిల్లీ నాయకులు చెప్పి చెప్పి మెత్తబరచినా వాళ్లకు కెసియార్‌ అంటే భయం వుంటుంది. 'ఈ తెలంగాణా కాంగ్రెస్‌ నాయకులు ఆంధ్రవారికి అమ్ముడుపోయారు.' అని కెసియార్‌ యాగీ చేసి, మాకు పరువు దక్కకుండా చేస్తాడు. ప్రజలంతా అతని మాటే నమ్ముతారు. ఈ ఒప్పందంలో కెసియార్‌ను కూడా భాగస్వామి అయితే తప్ప దీన్ని ఒప్పుకోలేము.' అని వాపోతారు.

ఇటువంటి ప్రమాదం ఊహించే హై కమాండ్‌ కెసియార్‌ను కాంగ్రెస్‌లోకి లాక్కువద్దామని చూస్తోంది. ఒకసారి పార్టీలోకి వచ్చాక అతను సోనియా చెప్పిన మాటే వినాలి. ఇప్పుడు చిరు 2 జి స్పెక్ట్రమ్‌ గురించి జెపిసి వేయాలి అని స్టేటుమెంటు యిచ్చారు. రేపు కాంగ్రెస్‌లో అఫీషియల్‌గా విలీనం అయ్యాక యిటువంటి మాటలు మాట్లాడగలరా? మాట్లాడినా విలువ వుంటుందా? అది ఆయన వ్యక్తిగత అభిప్రాయం అని కొట్టి పారేస్తారు అభిషేక్‌ సింఘ్వీ. వ్యక్తిగతంగా నేను సమైక్యవాదిని, అయినను.. సోనియా మాటే శిరోధార్యం అంటున్నారుగా చిరు. రేపు కెసియార్‌ కూడా అలాగే అనాలి. వ్యక్తిగతంగా వేర్పాటువాదిని అయినా సోనియా ఏమంటే అదే అని. అలా అన్నప్పుడే తెలంగాణాపై కథ ముందుకు నడుస్తుంది.

గతంలో యిలాటి చిక్కు సమస్యే వచ్చింది. ఉమ్మడి మద్రాసు రాష్ట్రం నుండి ఆంధ్రప్రాంతం విడిపడినప్పుడు.

ఉమ్మడి మద్రాసు రాష్ట్రం నుండి ఆంధ్రప్రాంతం ఎలా విడిపోయిందో ఎప్పుడైనా విపులంగా రాస్తాను కానీ ప్రస్తుతానికి కొద్దిగా చెప్పి వూరుకుంటాను. స్వాతంత్య్రపోరాట సమయంలో కాంగ్రెస్‌ ప్రాంతాల వారీ కాంగ్రెస్‌ కమిటీలను ఏర్పరచింది. భాషాప్రయుక్త రాష్ట్రాలుగా వుంటే ప్రజల మధ్య కమ్యూనికేషన్‌ బాగా వుంటుందన్న ఆలోచన అప్పటిది. అందుకే ఉమ్మడి మద్రాసు రాష్ట్రంలో ఆంధ్ర కాంగ్రెస్‌ అని విడిగా యూనిట్‌ను 1917లో ఏర్పాటు చేశారు. అయితే దేశవిభజన తర్వాత జరిగిన మతకల్లోలాలు చూసి దేశనాయకులు జడిసిపోయారు. మతం పేర పీకలు ఉత్తరించుకున్న జనం భాష పేర కూడా ఒకరినొకరు చంపుకుంటారని, యితర భాషల వారిని తమ ప్రాంతాల నుండి తరిమేస్తారని అనుకున్నారు. (తర్వాత భాష పేర రాష్ట్రాలు ఏర్పడినపుడు అలా ఏమీ జరగలేదు). అందువలన స్వాతంత్య్రానంతరం భాషా ఆధారంగా రాష్ట్రాలు ఏర్పడాలన్న ఆలోచనను అడ్డుకున్నారు.

కానీ ఆంధ్రప్రాంతం ఒత్తిడికి లొంగి చివరకు 1948 ప్రాంతంలో ఉమ్మడి మద్రాసు రాష్ట్రవిభజనకు ఒప్పుకున్నారు. అయితే మద్రాసు నగరం ఎవరికి చెందాలి అన్నదానిపై ముడిపడి పోయింది. అప్పటికి మద్రాసులో తెలుగు, తమిళ ప్రజల జనాభా యించుమించు సమానంగా వుంది. గట్టిగా మాట్లాడితే తెలుగువాళ్లదే ఒక వాసి ఎక్కువుంది. కానీ అధికారం తమిళుల చేతిలో వుంది. ముఖ్యమంత్రిగా వున్న రాజాజీ తమిళుడు. గాంధీగారికి వియ్యంకుడు. లౌక్యుడు. కేంద్రప్రభుత్వంలో మంచి పలుకుబడి వున్నవాడు. ఆయనకు తెలుగుప్రాంతాలు పోగొట్టుకోవడం యిష్టం లేదు. విభజనను అడ్డుకోవడానికే చూశారు. ఆంధ్ర కాంగ్రెస్‌ నాయకులను విభజించి పాలించారు.

'ఆంధ్ర కుక్కల్లారా, పొండి' అంటూ రాజాజీ ఆంధ్రావాళ్లను తరిమేశాడని విభజనవాదులు యీ మధ్య ఓ వార్తను ప్రచారంలో పెట్టారు. 'మేం కూడా ఇప్పుడు ఆంధ్రావాళ్లకు అదే చెప్తున్నాం. మీ బతుకే అంత. అందరిచేతా ఛీ కొట్టించుకోవడమే' అని చేరుస్తున్నారు. చాలామంది నాకు మెయిల్స్‌ రాశారు నిజమా అంటూ. రాజాజీ అలా అన్న దాఖలాలు నాకైతే తెలియవు. ఎవరైనా ఆధారాలు చూపిస్తే నా అభిప్రాయం సవరించుకుంటాను. రాజాజీ తెలుగువాళ్లను పొమ్మనకపోగా రాష్ట్రవిభజనను శతథా అడ్డుకున్నారు. ఇక తప్పనిసరి పరిస్థితుల్లో ఆంధ్రులు మద్రాసు దక్కించుకోకుండా అడ్డుపడ్డారు. ఆయన స్థితిలో ఎవరున్నా అదే చేస్తారనుకోండి.

1953 నాటి రాష్ట్రవిభజన సందర్భంగా తెలుగు-తమిళుల మధ్య కొట్లాటలు కాదు కదా, దుర్భాషలు కూడా జరగలేదు. విమర్శలున్నాయి కానీ 'దొంగలు, సిగ్గుమాలినవాళ్లు, రక్తతర్పణాలు, భాగోలు' యిటువంటి పదజాలాలు లేవు. ఆంధ్రప్రాంతం విడిపోయిన తర్వాత కూడా ఉన్న తెలుగువారు మద్రాసు విడిచి వెళ్లలేదు. ప్రభుత్వోద్యోగులను కర్నూలు బదిలీ చేశారు కాబట్టి వాళ్లు వెళ్లారు. ఉన్నవాళ్లు వుండగా కొత్తవాళ్లు కూడా వచ్చారు. విభజన తర్వాత కనీసం 15 ఏళ్ల వరకు వెళుతూనే వున్నారు. తెలుగు పత్రికలు, పుస్తకాలు, సినిమాలు అన్నీ అక్కణ్నుంచే వచ్చేవి. ఇప్పటికీ ఎన్నో వ్యాపారాలు తెలుగువాళ్ల చేతిలో వున్నాయి. కొన్ని రంగాలలో వాళ్లదే డామినేషన్‌ కూడా.

సాధారణంగా అసెంబ్లీలో ఏదైనా గలాటా జరిగినపుడు 'ప్రజాస్వామ్య చరిత్రలోనే దుర్దినం' వంటి హెడింగ్‌లతో వార్తలు వస్తూ వుంటాయి. అవన్నీ చూసి చూసి విని విని స్పందించడం మానేసిన వారు కూడా గురువారం సంఘటనలతో నివ్వెరపోయారు. నా మట్టుకు నాకు గవర్నరుగారి సంఘటనతో విచలితుణ్ని కాలేదు. గవర్నరు ఉద్యోగమే అలాటిది. చాలా ఏళ్లగా గవర్నరు ప్రసంగాన్ని అడ్డుకోవడం వంటి చేష్టలు మన శాసనసభ్యులు చేస్తున్నారు. ఎటొచ్చీ యిలాటిది ఆంధ్ర శాసనసభలో జరగడం మాత్రం విషాదకరం.

అవేళ కొంతమంది ముఖాలు వికృతంగా బయటపడ్డాయి. టిడిపి రేవంతరెడ్డిపై నాకు కాస్త గౌరవం వుంది - మనిషి ఎటువంటి వాడో తెలియదు కానీ, వాదనలు బాగా చేస్తాడని ! ఆయన అభిప్రాయాలతో మనం ఏకీభవించకపోవచ్చు, కానీ తన వాదనను ప్రతిభావంతంగా వినిపిస్తున్నాడు కదా అందుకు ముచ్చట వేస్తుంది. కానీ ఆ రోజు ఆయన విన్యాసాలు చూసి తీరాలి. గవర్నరుపైకి దూసుకుని వెళ్లిపోయి, ఆయన కుర్చీ పడేసి.. మార్షల్స్‌ని తోసేసి.. అలాటి పెనుగులాట చేయవలసిన అవసరం వుందా?

అలా ఎందుకు చేశావని చంద్రబాబు అడిగార(ట!). అడిగితే మార్షల్స్‌ తమను కొట్టారు కాబట్టి అలా చేశానన్నారట. మార్షల్స్‌ కొట్టారా? నా కంటికి అలా కనబడలేదే! వీళ్లు గవర్నరుపై దాడి చేస్తుంటే వాళ్లు అడ్డుపడ్డారు. వెనక్కి తోశారు. వాళ్ల ఉద్యోగ ధర్మమే అది. అప్పటికప్పుడు ఆవేశంలో అలా దూసుకువెళ్లానని రేవంత్‌ చెప్పారని మీడియా కథనం. బాబుకి ఏం చెప్పారో తెలియదు కానీ రెండు రోజులు గడిచేసరికి ఆయన హీరోనై పోయాయని అనుకున్నారు. గవర్నరుదే కాదు, సిఎం కుర్చీ కూడా తోసేస్తా అని ప్రకటించారు. అంటే ఆనాటి ఆÄవేశం తెచ్చి పెట్టుకున్నదేగా!

అయినా తత్కాల ఆవేశం దేనికి? గవర్నరుగారు ఆ విధంగా కాక వేరే విధంగా ప్రసంగిస్తానని చెప్పి హఠాత్తుగా మాట మార్చారా? ఆయన ప్రసంగం అడ్డుకుంటామని తెరాస ముందురోజునుండీ చెపుతూనే వుంది. ఆ క్షణాన ఆయన మాట మార్చిందేమీ లేదు. అయినా ఆయన ఏం మాట్లాడాడో విన్నదెవరు? ఆయన ప్రసంగం ఆరంభించిన ఉత్తరక్షణమే తెరాసవాళ్లు మీద పడిపోయారు, రేవంత్‌ రెడ్డి అండ్‌ కో తో సహా.

తన అత్యధిక మెజారిటీతో రికార్డు సృష్టించిన హరీశ్‌రావు ప్రవర్తన చూడండి ఎంత అసహ్యంగా వుందో. వెనకబెంచి కెళ్లి అక్కణ్నుంచి కాగితాలు చింపి పోసి, ఆ తర్వాత అక్కణ్నుంచి అనుచరుల తలల మీదుగా గవర్నరుపై లంఘించారు. ఇలాటి చేష్టల వలన తెలంగాణా వచ్చేట్టయితే యీ కుప్పిగంతులు యీయన యిక్కడ వేసే బదులు వాళ్ల మామ పార్లమెంటులో వేయాల్సింది. తెలంగాణా బిల్లు పార్లమెంటులో పెట్టడమే అవసరమని అందరికీ తెలుసు. తెరాస వారికీ తెలుసు. అందుకే పార్లమెంటులో బిల్లు ప్రవేశ పెట్టేవరకూ.. అని దీక్షలు గట్రా చేస్తున్నారు. మధ్యలో అసెంబ్లీ ఎందుకు గుర్తుకు వచ్చింది? పోనీ తెలంగాణా బిల్లు గురించి అసెంబ్లీలో చర్చ జరుగుతుంటే ఆవేశకావేషాలకు లోనయి అలా చేశారంటే కాబోలనుకుంటాం. అవేళ రెచ్చగొట్టే సంఘటన ఏదీ జరగలేదు.

పాపర గవర్నరుగారు ఏం చేశారు అవేళ? ఏం చేయగలరు? తెలంగాణా యివ్వడం మంచిది కాదని రిపోర్టు ఢిల్లీకి పంపించి వుంటారని వీళ్ల అనుమానం. ఢిల్లీ అధినాయకత్వం తెలంగాణ యివ్వాలనుకుంటే యీయన ఏం రిపోర్టు యిచ్చినా యిచ్చి తీరుతుంది. ఇవ్వాలనుకోకపోతే యీయన ఎంత స్ట్రాంగ్‌గా రికమెండ్‌ చేసినా యివ్వదు. అది అందరికీ తెలుసు. అయినా గవర్నరుపై అలా లంఘించడం ఏమిటి? ఇదంతా ముందే అనుకుని వచ్చినదే అని పూర్తిగా తెలిసిపోతోంది. అప్పటికప్పుడు అనాలోచితంగా చేసినది కాదు. తెరాస వారు, తెలంగాణా టిడిపిలో కొందరు నాయకులు కలిసి సృష్టించిన అలజడి యిది. అందుకే వాళ్లను సస్పెండ్‌ చేశారు. తెరాస వాళ్లకు ప్రజలకు సంజాయిషీ చెప్పుకోనవసరం లేదు. తాము హీరోలమై పోయామని వాళ్లు అనుకుంటున్నారు.

ఇక టిడిపి వారు... వాళ్లు ఎటూ క్షమాపణ చెప్పరు. వాళ్ల తరఫున చంద్రబాబూ చెప్పరు. స్పీకరు గారు అన్యాయంగా, వీళ్లను అడక్కుండా సస్పెండ్‌ చేశారట. అది తప్పని బాబు సన్నాయి నొక్కులు నొక్కుతున్నారు. టిడిపి అధికారంలో వుండి వుంటే ప్రతిపక్షాలు యిలా ప్రవర్తించి వుంటే ఆయన ఏమనివుండేవారో మనం సులభంగా వూహించవచ్చు. 'నేను అంతర్జాతీయ స్థాయిలో ఆలోచించి ప్రపంచ బ్యాంకుని మెప్పిద్దామని చూస్తూ వుంటే వీళ్లు గల్లీ స్థాయి గట్టర్‌ నుంచి బయటపడటం లేదు, ఇదంతా నా కర్మ' అనేవారు. ఇప్పుడు గవర్నరుపై దాడిని నేను సమర్థించడం లేదు అని వూరుకుంటున్నారు. సమర్థించకపోవడం వేరు, అలాటి అనుచరులు వున్నందుకు లెంపలు వేసుకోవడం వేరు.

గవర్నరు పై దాడి కంటె హీనాతిహీనమైనది జెపిపై దాడి. గవర్నరు కయితే అది ఆక్యుపేషనల్‌ హజార్డ్‌. ఆయనకు రాజభవన్‌లో రాజభోగాలు అనుభవించడంతో బాటు కొన్ని కొన్ని విధులు వుంటాయి. అతిథులు యిష్టం వున్నా లేకపోయినా 'ఎట్‌ హోమ్‌' అంటూ రాజభవన్‌లో విందులు యివ్వవలసి వస్తుంది. ముఖ్యమంత్రి మొహం నచ్చలేదు, యివ్వను అంటే కుదరదు. ఎంత ఆరెస్సెస్‌ నేపథ్యంతో వచ్చినా ఇఫ్తార్‌ విందులు యివ్వవలసి వుంటుంది. ఇవన్నీ ఉద్యోగంలో వుండే ప్రమాదాలు. వాటిలో ఒకటి - యిలాటి దాడిని ఎదుర్కోవడం.

కానీ జెపి వంటి ఎమ్మేల్యేకు యిలాటి బాదరబందీ లేదు. ఆయన కోరి కయ్యం తెచ్చుకునే మనిషి కాదు. ఆయనను కొట్టడానికి తెరాస సహేతుకమైన వాదన వినిపించలేకపోయింది. జెపి తెలంగాణా ఏర్పాటును అడ్డుకోలేదు. అవేళ అసెంబ్లీ సమావేశంలో కూడా వెళ్లి తెరాసవారికి అడ్డుపడి గవర్నరును కాపాడలేదు. నాగం అండుకో ని యీడ్చి పారేయలేదు. ఇదేమి కర్మంరా నాయనా యిలాటి సభలో వుండవలసి వచ్చింది అని కళ్లనీళ్లు పెట్టుకుని కూచుండిపోయారు.

2

మరి ఆయన్ని కొట్టవలసిన అవసరం ఏమొచ్చింది? అప్పుడు ఆయన అన్నదేమిటి? 'రాష్ట్రపతిపాలన విధించేందుకు అనువైన వాతావరణం ఏర్పడుతోంది'' అన్నారు. ఆ మాటలో తప్పేముంది? మీరూ నేనూ అదే అనుకున్నాం ఆ అసెంబ్లీ రణరంగంగా మారడం చూసి. కిరణ్‌ రేప్పొద్దున సహాయనిరాకరణ చేస్తున్నవారిని, బంద్‌లను చేస్తున్న తెరాస కార్యకర్తలనందరిని అరెస్టు చేసి జైల్లో పెడితే తెరాసవారే అంటారు - ఆయన ప్రభుత్వాన్ని బర్తరఫ్‌ చేసి రాష్ట్రపతి పాలన పెట్టాలని.

అసెంబ్లీలో యిటువంటి పరిస్థితి తెరాస వారి వలన వచ్చింది అని అంటే వారికి రోషమో, ఉక్రోషమో వస్తే అర్థం చేసుకోవచ్చు. ఈయన అదీ అనలేదు. ఆయన ఎప్పటిధోరణిలోనే ఏవో పెద్ద పెద్ద విషయాలు, చర్చిల్‌ అంటూ పాతవిషయాలు మాట్లాడారు. అంతమాత్రానికి కొట్టేస్తారా? రెచ్చగొట్టే మాట ఏదీ అనలేదు. మరి తెరాస వారికి కోపం ఎందుకు వచ్చిందట? అది క్షణికావేశం కాదు. కావాలని అర్జంటుగా కోపం తెచ్చేసుకుని చేసిన దౌర్జన్యం అని తెలుస్తోంది. అందరికంటె అతి సులభంగా వాళ్లకు దొరికిన టార్గెట్‌ జెపి.

ఆ సందర్భంలో ఎన్ని వికృతముఖాలు బయటపడ్డాయో చూడండి. కె టి రామారావు మంచి తెలుగు, మంచి ఇంగ్లీషు మాట్లాడతారు. చక్కటి కమ్యూనికేషన్‌ పవర్‌ వుంది. ఆ మధ్య కెసియార్‌ పారిశ్రామికవేత్తల సమావేశానికి వెంట వుండి తీసుకెళ్లి 'ఇదిగో మీకు కాబోయే ముఖ్యమంత్రి' అని చెప్పారన్నా ఆశ్చర్యపడనక్కరలేదు. వాళ్లకీ ఆయన నచ్చి వుంటాడు. అలా అనుకున్నవాళ్లు జెపిని కొట్టమంటూ అరిచిన ఆయన మొహాన్ని ఫోటో కట్టించి ఆఫీసులో పెట్టుకోవాలి - ఇదీ యువరాజు అసలు రూపు అని. 'కొట్టండ్రా వాణ్ని' అంటూ రాయలేని బూతులతో తిట్టి తన అనుచరుల్ని ఉసిగొల్పి ఓ థరో జెంటిల్మన్‌ని కొట్టించాడు.

గతంలో తమిళనాడు అసెంబ్లీలో జయలలితను యిలాగే పరాభవించాడు కరుణానిధి. తన అనుచరులను పురికొల్పి ఆమె చీర లాగించాడు. తర్వాత వచ్చిన ఎన్నికల్లో దుర్యోధనుడికి పట్టిన గతే పట్టింది కరుణానిధికి. దుర్యోధనుడికి జైల్లో చిప్పకూడు తినవలసిన అవసరం పడలేదు. కానీ కరుణానిధి ఆ గతీ పట్టించింది జయలలిత. ఆమె ఓ రాజకీయ నాయకురాలు. రుణానిధికి తులతూగే రౌడీ.

కానీ పాపం జెపి అలాగ కాదే! ఆయన యీనాటి రాజకీయాల్లోకి రాదగ్గ వ్యక్తి కాదు. ఓ మేధావి. ఏ పార్టీవారైనా సరే మన్నించదగిన పెద్దమనిషి. సమర్థుడైన, నిజాయితీపరుడైన అధికారిగా ఎంతో పేరు తెచ్చుకున్నవారు. ఏ విషయాన్నయినా కూలంకషంగా మథించి సాధికారంగా ప్రసంగించగల అతి కొద్దిమంది నాయకుల్లో ఒకరు. ఆయన్ను పోయి కొట్టడమేమిటి దరిద్రం!

జెపిగారి పార్టీకి నేను ఓటు వేయలేదు. వచ్చే ఎన్నికలలో కూడా వేయను. ఆయన ఆలోచనలు వినడానికి బాగుంటాయి కానీ ఆచరణాత్మకం కాదని సందేహించే నా బోటి థామస్‌లను కన్విన్స్‌ చేయడానికి ఆయన గ్రామస్థాయిలో కాని, మునిసిపాలిటీ స్థాయిలో గాని అధికారం చేపట్టి తన సిద్ధాంతాలు రుజువు చేయాలి తప్ప రాష్ట్రస్థాయికి ఒకేసారి వచ్చేయకూడదని నా నిశ్చితాభిప్రాయం. ఆయనకు అంగబలం లేదు.

అది ఈ సంఘటనతో మరింత ప్రస్ఫుటంగా తెలిసి వచ్చింది. లోకసత్తా అధ్యక్షుడికి కాకుండా తెరాస అధ్యక్షుడికి యిదే సత్కారం జరిగివుంటే రాష్ట్రం యింకా యిలా వుండేదా? అగ్నిగుండంగా మారేది కాదూ? పరిటాల రవి వంటి ఫ్యాక్షనిస్టు తను చేసిన దుష్కృత్యాలకు తనే బలైతే రాష్ట్రమంతా దహనకాండ జరిపించింది కదా టిడిపి ! అతను టిడిపి పార్టీకి సంబంధించిన ఎమ్మెల్యే మాత్రమే!

జెపి కూడా ఎమ్మేల్యేనే కదా! పైగా ఓ పార్టీ అధ్యక్షుడు కదా. ఈ రాజకీయనాయకులు చేసే తప్పొప్పులను ఎత్తి చూపి విమర్శించగల ఆంబుడ్స్‌మన్‌ వంటి వ్యక్తి కదా! అటువంటి మహానుభావుడికి పరాభవం జరిగితే రాష్ట్రంలో ఏం జరుగుతోంది? చెప్పుకోదగినది ఏదీ జరగలేదు. పైగా ఓ తెరాస ఎమ్మేల్యే టివిల కెక్కి తెలంగాణా ప్రజలంతా దీనికి హర్షిస్తున్నారని చెప్పారు. అది ముమ్మాటికి నిజం కాదు. కాకూడదు.

తెరాస కనుక మంచీ, మర్యాదా వున్న పార్టీ అయితే జరిగినదానికి క్షమాపణ చెప్పి వుండాల్సింది. చెప్పలేదు. పైగా హరీష్‌రావు దాడి జరగలేదని బుకాయించారు కాస్సేపు. జెపి ఒక్కడికోసమే అసెంబ్లీ కాదని కేకే ఉవాచ. పెద్ద డిస్కవరర్‌ దిగి వచ్చాడు! జెపి ఒక వ్యక్తి కాదు, మంచీ మర్యాదకు ఓ ప్రతీక. ఆయనపై దాడి జరిపినవాళ్లను అలాగే వదిలేయాలా? దాడిని ఖండిస్తున్నాం అనడంతో సరిపోదు. దాడి చేసిన వాళ్లు క్షమాపణ చెప్పాలన్న డిమాండ్‌ చేయాలి. మళ్లీ దానికి దమ్ము లేదు.

ఈటెల రాజేందర్‌ చాలా సిన్సియర్‌ నాయకుడిలా కనబడతారు. అవేళ ఆయన వికృతరూపమూ కనబడింది. జెపిని కొట్టడానికి చెయ్యెత్తారు. ఎంతైనా ఒకప్పటి మావోయిస్టు కదా! హింసాప్రవృత్తి ఎక్కడికి పోతుంది? ఆయనే కాదు, ఆయన డ్రైవరూ అలాటివాడే! ఏరికోరి మావోయిస్టు రోజుల్లోని తన పాత సహచరుణ్ని పెట్టుకున్నారేమో! అతను చేసిన ఘనకార్యానికి గాను తెరాస వచ్చే ఎన్నికలలో టిక్కెట్టు యిస్తుంది చూడండి.

తెరాసలో మాజీ మావోయిస్టు సాంబశివుడు కూడా పాలిట్‌బ్యూరో సభ్యుడు అయ్యారు కదా! రేపు ఆయనా ఎమ్మెల్యే అయి వచ్చి యిలాటి దాడులు చేయవచ్చు. ఆయనే అక్కరలేదు, ఆయన డ్రైవరూ, చప్రాసీ ఎవడైనా సరే - లక్షలాది మంది ఎన్నుకున్న ప్రజాప్రతినిథిపై పడి కొట్టవచ్చు. అసలు అలాటివాడిపై చెయ్యెత్తడానికి, చెయ్యి చేసుకోవడానికి వాడెంత? వాడి తాహతెంత? అని ఆలోచించకుండా దాన్ని కోట్లాది ప్రజలు హర్షించారని, పండగ జరుపుకున్నారనీ చెప్పే ప్రబుద్ధులు వున్నంతకాలం యిలాటివాటికి లోటుండదు.

3

అసలు కొట్టడానికి ఎవడిచ్చాడండి అధికారం? తనతో విభేదించిన ప్రతివాణ్నీ కొట్టేస్తారా? తెలంగాణా యివ్వవద్దని జెపి యిప్పటిదాకా స్పష్టంగా చెప్పలేదు. సమైక్యాంధ్ర వుండి తీరాలనీ చెప్పలేదు. ఆయనేదో అయోమయంగా మాట్లాడతారు. ఇది ఒక పెద్ద యిస్యూ కాదని, సుపరిపాలనే ముఖ్యమనీ.. ఏమిటో! సరేనండీ, సుపరిపాలన ఎలాగూ కావాలి, రాష్ట్రం విడిపోయినా కావాలి, కలిసివున్నా కావాలి. అది కాదు కదా సంగతి!

రాష్ట్రంలో యిప్పుడున్న పరిస్థితిలో, సమస్త దరిద్రాలకూ కారణం వీరే అంటూ ఒక ప్రాంతీయులను అమ్మా, ఆలీ బూతులు తిడుతున్న యీ తరుణంలో అన్నదమ్ముల వలె విడిపోగలరా? అన్న సమస్యను యీయన ఎడ్రెస్‌ చేయాలి కదా! ఆయన చేయరు. నా ఉద్దేశంలో యిప్పటికైనా చేయాలి. ఆయనంతటి స్టేచర్‌ వున్నవాణ్నే కొట్టినపుడు యిక సామాన్యుడి గతేమిటి? రేపు ఎన్నికల్లో విభజనవాదులకు ఓటేయనివారినీ యిలాగే దండిస్తారా?

అవేళ హరీశ్‌రావు నియోజకవర్గంలో నిరసన తెలుపుకుంటున్న లోకసత్తా నాయకుల్ని కొట్టారు. చాలా రోజులుగా తెరాస నాయకులు - ఉద్యమకారుల పేరుతో టిడిపివాళ్లపై, కాంగ్రెస్‌వాళ్లపై దాడి చేస్తూ వస్తున్నారు. వాళ్ల చుట్టూ అనుచరగణం వుంటున్నారు కాబట్టి దెబ్బలు తగలటం లేదు. జెపి లాగ రేపు మీడియా పాయింటు వద్ద మాట్లాడుతూండగా వీళ్లు వచ్చి ఎటాక్‌ చేస్తే..? తాము తప్ప వేరెవరూ తెలంగాణాలో వుండకూడదా? ఇది ఫాసిజం కాదా? తాము హింసిస్తున్నది సాటి తెలంగాణావాళ్లనే అన్న స్పృహ లేదా? జెపి గారు సైతం డి-ఫ్యాక్టో, డి-జ్యూర్‌ తెలంగాణా వారే-ఆయన హైదరాబాదీ కాబట్టి, హైదరాబాదు తెలంగాణాలో భాగమే కాబట్టి!

ఇటువంటి ఆలోచనలు సాధారణ తెలంగాణా పౌరుడి మెదడులో కదలవా? అలాటి పరిస్థితుల్లో అతడు ఎందుకు హర్షిస్తాడు? ఎందుకు సమర్థిస్తాడు? రాజకీయ నాయకులంత దుర్మార్గులు కారు సామాన్య ప్రజలు. అందుకే వారు ఒకరిపై ఒకరు దాడి చేసుకోవడం లేదు. నీ నీళ్లు ఎత్తుకుపోయారు, నీ ఉద్యోగాలు ఎత్తుకుపోయారు, వాళ్లు దొంగలు, నిన్ను దోచుకుంటున్నారు అంటూ వీళ్లు ఎంత రెచ్చగొట్టినా వాళ్లు పక్కింటి ఆంధ్రప్రాంతీయులపై దండెత్తడం లేదు. 1969లో యిటువంటివి జరిగాయి. కానీ యిప్పుడు అలాటివి జరగలేదు. ఎందుకంటే వాళ్లూ లోకాన్ని చూస్తున్నారు. ఎవరు ఎటువంటివాళ్లో గమనిస్తున్నారు. అందుకే తెలంగాణా ప్రాంతంలో పదిశాతం సీట్లిచ్చి తెరాస వారిని అక్కడే ఆగమన్నారు.

తెరాస వారు ఉన్నట్టుండి యింత యిదిగా విరుచుకుపడడం ఎందుకు? ఎందుకంటే కృష్ణ కమిటీ నివేదిక సమైక్యానికే మద్దతిచ్చాక తెలంగాణా ప్రజల్లో అలజడి పుట్టేసి విప్లవం వచ్చేస్తుందనుకున్నారు. కానీ అలా ఏమీ జరగలేదు. కెసియార్‌ కూడా కిమ్మనకుండా కూర్చున్నారు. దాంతో తెరాసవారికి మద్దతుగా నిలిచేవారు నిరుత్సాహ పడ్డారు. ప్రజలలో కదలిక లేనప్పుడు మనం యిన్నాళ్లనుండీ చేస్తున్న సహాయం వృథా అయిందా అన్న పునరాలోచనలో పడి వుంటారు. అబ్బే, ప్రజల్లో వేడి లేకపోవడమేం? ఉంది అని చూపించవలసిన బాధ్యత తెరాసపై వుంది.

దానికి అవకాశం కలిగించింది రచ్చబండ కార్యక్రమం. అది జరగకపోయి వుంటే విభజనవాదులకు తమ బలం చూపించే వేదికే లేకుండా పోయేది. వాళ్లు బలం చూపించి ఆపగలిగారు. ఎన్ని చోట్ల? తెలంగాణా మొత్తంలో 20% చోట్ల. దాన్ని బట్టి వారి బలం కొన్ని ప్రాంతాలకే, కొన్ని వర్గాలకే పరిమితం అన్న సంకేతం వెళ్లింది. ఇక యిలాక్కాదని ఉద్యోగివర్గాలను గిల్లారు. ఏదైనా సమ్మె చేయమంటే ఎవరెడీగా వుండేది ఉద్యోగి వర్గాలే!

వాళ్లకు ఏం చేసినా, ఎంత చేసినా ఏదో ఒక అసంతృప్తి వుంటూనే వుంటుంది. అందుకని సహాయనిరాకరణ అంటూ మొదలెట్టారు. కెసియార్‌ నీళ్లూ, కరంటూ ఆపేసే రోజు వస్తుందని బెదిరించారు కానీ అది యింకా రాలేదు కాబట్టి దాని ప్రభావమూ తెలియటం లేదు. ప్రభుత్వాఫీసులతో పనిబడిన వాళ్లకు తప్ప తక్కినవారికి దాని ప్రభావం తెలియదు. ఆ ఆఫీసుల్లో పని ఓ పట్టాన తెమలదు కాబట్టి - కోయీ ఫరక్‌ నహీ అల్‌బత్తా - అన్నట్టుగా వుంది.

తెరాస వారి మిత్రులైన తెలంగాణా కాంగ్రెస్‌ నాయకులు ఢిల్లీకి వెళ్లి చక్కర్లు కొడుతున్నారు. అక్కడ అహ్మద్‌ పటేల్‌ వాళ్లనీ కలిసేసరికి ''అబ్బాయ్‌, మే నెలలో ఎసెంబ్లీలకు ఎన్నికలయ్యేదాకా మాట్లాడకండి.'' అని చెప్పేశారు. అప్పటిదాకా మీరెంత గొంతు చించుకున్నా మేం వినం అన్నారు. మే వరకూ అంటే జూన్‌ దాటి పోతుంది. ఎందుకంటే ఎన్నికల తర్వాత ప్రభుత్వాల కూర్పు అదీ హడావుడి వుంటుంది కదా. జూన్‌ అంటే ఇంకో నాలుగు నెలలు. ఈలోపున ఉద్యమం పడకేస్తే అప్పటికి లేవడం కష్టం. కూర్చున్నవాడు లేవడం యీజీయే కానీ పడుక్కున్నవాడు లేవడానికి టైము పడుతుంది.

అందుకని ఈ లోపున ఏదో కాస్త అలజడి చేస్తూ వుండాలి. జాతీయస్థాయిలో దీన్ని గురించి మర్చిపోకుండా వుండాలి. రాష్ట్రంలో అంతా ప్రశాంతంగా వుంది. తెలంగాణా అర్జంటుగా రావాలని ప్రజలు అలమటించటం లేదని అందరికీ తెలిస్తే ప్రమాదం అనుకున్నారు. జాతీయస్థాయిలో హైలైట్‌ కావాలంటే అసెంబ్లీయే రంగస్థలం అనుకున్నారు. బద్‌నామ్‌ భీ తో నామ్‌ హై అన్నట్టు అల్లరి చేసైనా వార్తల కెక్కుదామని ప్రయత్నించారు. ఇక్కడేదో తెలంగాణా కోసం ఉపద్రవం జరిగిపోతోందన్న బిల్డప్‌ యివ్వడానికి చూశారు.

అందుకే గవర్నరుపై దాడి చేశారు. అది మామూలుగా అనేక ఎసెంబ్లీలలో జరిగే సమాచారమే. దాన్ని పెద్దగా పట్టించుకోరు. అందుకని సాటి లెజిస్లేటర్‌పై దాడి చేశారు. ఎవరాని చూస్తే సాఫ్ట్‌ టార్గెట్‌ జెపియే దొరికారు. ఆయన్ను కొడితే పబ్లిసిటీ వస్తుంది తప్ప రిపర్కషన్స్‌, ఓట్ల దృష్ట్యా దుష్పరిణామాలు రావనుకున్నారు.

4

జెపియే ఎందుకు? ఆయనమీద కోపం దేనికట? ఆయన విద్యార్థులమీద కేసులు ఎత్తివేసే విషయంలో కాస్త తెలివిగా మాట్లాడారు కాబట్టట. విద్యార్థుల మీద చిన్న కేసులు ఎత్తేయండి, పెద్ద పెద్ద హింసాత్మక కేసులు ఎత్తివేస్తే రేపు మరో కార్నర్‌ నుంచి యిటువంటి డిమాండ్లు వస్తాయి అన్నారు. వచ్చాయి కూడా - మతకల్లోలాలలో అరెస్టయినవారిని కూడా వదిలేయమని!

ఇంకోటి ఏమిట్రా అంటే బలవంతపు వసూళ్లు జరుగుతున్నాయని అన్నారు. ఎవరో పేరు చెప్పలేదు కదా! చెప్పకపోయినా మేమే అనుకుంటే అది మీ ఖర్మ! అయినా అందరికీ తెలుసు - రోజుకూలీగా పదేసి లక్షలు సంపాదించారంటే వూరికే వచ్చిందా? ఫ్యాక్టరీ యజమానులు ఉత్తిపుణ్యానికి రోజు కూలీ కింద లక్షలకు లక్షలు యిచ్చేస్తారా? ఉద్యోగస్తులకు బోనస్సులివ్వరు, ప్రతీనెలా ఏడో తారీకులోపున జీతాలు యివ్వాలని చట్టం వున్నా సాధ్యమైనంత డేకించి డేకించి ఎప్పుడో యిస్తారు. అలాటిది యీయన వెళ్లి స్క్రూ డ్రైవర్‌ పట్టుకోగానే ఇదిగోండి మీ కూలీ అని రెండేసి, మూడేసి లక్షలు యిస్తారా?

ఫ్యాక్టరీ యజమాని ఉద్యమ సానుభూతిపరుడైతే తన స్వంత డబ్బులోంచి కోట్ల రూపాయలు యిచ్చుకోవచ్చు. కానీ ఫ్యాక్టరీ డబ్బంటే ... అది సిఇఓ నుండి అట్టడుగు కూలీ దాకా చెమటోడ్చి సంపాదించిన డబ్బు. అది తమ ఫ్యాక్టరీ వృద్ధికి వినియోగపడాలి, లేదా కార్మిక సంక్షేమానికి ఉపయోగపడాలి. అలాటి డబ్బు వీళ్ల చేతిలో పెట్టారంటే అది వూరికే, ప్రేమతో పెట్టాలనుకోవాలా? ఇవ్వకపోతే ఏమైనా చేస్తారేమో అన్న భయంతోనే యిచ్చారని ఖచ్చితంగా చెప్పవచ్చు.

జెపి యింత స్పష్టంగా చెప్పలేదు. బలవంతపు వసూళ్లు జరుగుతున్నాయి. పారశ్రామిక వర్గాలకు ప్రభుత్వం రక్షణ కల్పించాలి అన్నారు. రాయలసీమలో యిదివరకు యీ భయాలు వుండడం చేతనే పారిశ్రామికంగా ఆ ప్రాంతం ఎదగలేదు. ఫ్యాక్టరీలు పెట్టినవాళ్లు కూడా మూసుకుని పోయారు. ఆ గతి తెలంగాణాకు పట్టకూడదని జెపి ఆకాంక్ష.

ఆ ముక్క చెపుతూంటే మీడియా వారు కొంతమంది 'మీరు ఎవరి గురించి అంటున్నారు? మీ దగ్గర ఆధారాలున్నాయా?' అంటూ తెగ విసిగించి ఆయన చేత పేరు చెప్పిద్దామని చూశారు. పేరు చెప్తే ఆ పార్టీ వాళ్లు అవేళే ఆయన ఆఫీసుపై దాడి చేసేవారు. గతంలో రాసానుగా - హైదరాబాదులో మీడియా తీరు. వాళ్లు విభజనవాదులకే మద్దతు యిస్తారు తప్ప సమైక్యవాదులను పీక్కుని తింటారు. జెపి ఏ మాత్రం సంయమనం కోల్పోకుండా 'నేను చెప్పేచోట వివరాలు చెప్తాను. మీకు యింతకు మించి అడిగి లాభం లేదు' అన్నారు.

మొన్న జెపిని అటూ యిటూ తోసేసిన వారిలో మీడియావారు కూడా వున్నారని పేపర్లో వచ్చింది. ఆశ్చర్యం లేదు. వాళ్లు ఎంతకైనా ఘనులే. ఆంధ్రభూమి ఆదివారం ఎడిట్‌ పేజీలో రెండు ఐటమ్స్‌ వచ్చాయి. ఒకదాని పేరు 'అనుకొన్నదొకటి.. అయిందొకటి' అసెంబ్లీలో జరిగిన సంఘటనల వీడియో అధికారికంగానే విడుదల అయ్యాయని, వీటిని చూసి టిడిపి, తెరాస ఎమ్మెల్యేల వ్యవహారం ఎలా వుందన్నది ప్రజలు తెలుసుకుని గర్హిస్తారని రిలీజ్‌ చేసినవారు ఆశించారని, తీరా చూస్తే తెలంగాణా ప్రజలు తమ ఎమ్మెల్యేలు వీరోచిత పోరాటం చేస్తున్నారని తెగ మెచ్చుకుంటున్నారని రాశారు.

ప్రజల మాట ఎలా వున్నా యీ రిపోర్టరు మాత్రం మెచ్చుకున్నాడు. అందుకే యిలాటి స్టోరీ రాశాడు. తెలంగాణా ప్రజలంతా మెచ్చుకుంటున్నారని రాయడమేమిటి? నాన్సెన్స్‌! ఓ వర్గం అని క్వాలిఫై చేస్తే సరేలే అనుకోవచ్చు. దీనికి ఓ బొమ్మ జోడించారు. సిఎంకు ఫోన్‌ వస్తుంది. 'ఇలాటి ప్రసారాలు చేసి తెలంగాణ ఉద్యమానికి తోడ్పడండి' అంటూ!

అదే కాలమ్‌లో జెపి మాటలను వెక్కిరిస్తూ తగిన శాస్తి అయిందని ఆనందిస్తూ రాసిన యింకో ఐటమ్‌ 'విచిత్ర స్ఫూర్తి' అని. 'జెపి మాటలను తెరాస నాయకులు మాత్రం క్షణాల్లో ఆచరించి చూపుతున్నారు. జెపి ఆనాటి తన ప్రసంగంలో 'అన్యాయాన్ని చూస్తూ నోరు మెదపకపోవడం నేరం. మంచివాళ్లు వాటిని ఖండించకుండా మౌనంగా వుండటం అంతకంటె మహాద్రోహం' అన్నారు. తెలంగాణకు యింతటి అన్యాయం జరిగినప్పటికి జెపి స్పందించకపోయినా తాము మౌనంగా వుండటం ద్రోహమే అవుతుందని ఆయన చెప్పిన మాటలనే స్ఫూర్తిగా తీసుకుని దాడి చేశామని మీడియా సమావేశంలో తెరాస నేతలు సమర్థించుకున్నారు.'' అని రాశారు.

తెరాస నాయకులు జెపిని తిట్టడమే తప్ప ఆయన మాటలు తమకు స్ఫూర్తినిచ్చాయని చెప్పినట్టు ఎక్కడా రిపోర్టు కాలేదు. అసలు జెపికి అంత క్రెడిట్‌ యివ్వాలన్న ఆలోచనే వాళ్లకు రాదు. ఇది యీ రిపోర్టరు ఆడుతున్న వెకసెక్కమే తప్ప మరోటి కాదని నా అనుమానం. అంతేకాదు యీ ఐటమ్‌కి ఓ కారికేచర్‌ కూడా జోడించారు. జెపి మెడను ఓ పిడికిలి గుద్దబోతూ వుంటుంది 'జయ్‌ జెపి' అని నినదిస్తూ. ఎంత ఘోరం! ఒక పెద్దమనిషిమీద జరిగిన దాడిని చూసే కోణం యిదా! ఇదీ యిక్కడున్న మీడియా! వీళ్లకు తెలియటం లేదు. ఇటువంటి ఫాసిజం ధోరణులను, ఫాసిస్టు శక్తులను ప్రోత్సహిస్తే రేపు వాళ్లకీ యిదే గతి పడుతుందని. ఇవాళ జెపి అయ్యారు, రేపు అన్యాయాలు రిపోర్టు చేసే పాత్రికేయుడు అవుతాడు.

సమాజంలో జరిగే అన్యాయాలను సరైన సమయంలో ఎదురించకపోతే మనకే ముప్పని హెచ్చరిస్తూ జర్మన్‌ కవి మార్టిన్‌ నిమోలర్‌ రాసిన 'ఎ ప్లీ ఫర్‌ యాక్షన్‌' ఈ సందర్భంలో గుర్తుకు వస్తుంది.

'నాజీ సైనికులు వచ్చి కమ్యూనిస్టుల నెత్తుకెళ్లారు

..నేను కమ్యూనిస్టు కాదు కాబట్టి పట్టించుకోలేదు

నాజీ సైనికులు వచ్చి యూదుల నెత్తుకెళ్లారు

..నేను యూదుణ్ని కాదు కాబట్టి ఊరుకున్నాను

నాజీ సైనికులు వచ్చి కార్మి నాయకుల నెత్తుకెళ్లారు

...నేను కార్మికుణ్ని కాదు కాబట్టి కిమ్మనలేదు

నాజీ సైనికులు వచ్చి కాథలిక్స్‌ నెత్తుకెళ్లారు

..నేను కాథలిక్‌ను కాదు కాబట్టి మిన్నకున్నాను

నాజీ సైనికులు వచ్చి నన్నే ఎత్తుకెళ్లారు

..ఎదురాడేందుకైనా ఎవరూ మిగలలేదు

కాబట్టి...

అంతా మౌనం... స్మశాన నిశ్శబ్దం (సమాప్తం) - ఎమ్బీయస్‌ ప్రసాద్‌ (ఫిబ్రవరి 2011)

ఫిబ్రవరి 19 ఎమ్బీయస్‌ : ఎన్‌ టివి సర్వే

ఎన్‌ టివి వారు చేసిన సర్వేలో జగన్‌, తెరాసల హవా నడుస్తోందని రావడంపై చర్చ జరుగుతోందిప్పుడు. తెలంగాణలో తెరాసకు 70 నుంచి 74 సీట్లు వస్తాయనడం ఎవరికీ ఆశ్చర్యం కలిగించలేదు కానీ, జగన్‌కు ఏకంగా 140 నుండి 154 సీట్లదాకా వస్తాయనడంతో అందరికీ దిమ్మ తిరిగిపోయింది. జగన్‌ వీరాభిమానులు కూడా నమ్మలేని ఫలితం యిది. దాంతో యిది దొంగ సర్వే అనీ, ఎన్‌టివిలో జగన్‌కు వాటా వుంది కాబట్టి యిలా మానిప్యులేట్‌ చేయించారని అనేశారు. చంద్రబాబుగారు కాస్త ముందు కెళ్లి ఎన్నికలు లేకపోయినా యిప్పుడెందుకు చేయించారని అడిగారు.

ఎన్నికలు లేకపోయినా ఇండియా టుడే వంటి పత్రిక అప్పుడప్పుడు చేయిస్తూ వుండడం, ఇండియాస్‌ బెస్ట్‌ ఎడ్మినిస్టర్‌డ్‌ స్టేట్‌ అంటూ, మోస్ట్‌ పాప్యులర్‌ సిఎం అంటూ ర్యాంకింగ్‌లు యివ్వడం చాలా సార్లు జరిగాయి. బాబుగారు కూడా చాలా సార్లు ఎన్నికయ్యారు. అప్పుడు ఆయన సర్వేల ప్రయోజనం ఏమిటి? అసలెందుకు కండక్ట్‌ చేశారని అడగలేదు. ఇవాళ ఈ సర్వేలో వాళ్లకు 10% సీట్లు మాత్రమే దక్కుతాయనే సరికి ఆయనకు కోపం వచ్చేసింది.

నీల్సన్‌ ఓఆర్‌జి మార్గ్‌ వాళ్లతో పెట్టుకున్న ఐదేళ్ల ఒప్పందం ప్రకారం ఎన్‌ టివి చేయించిన 7 వ సర్వే యిది. ఇంతకుముందు జరిపిన 6 సర్వేలలో 97% ఏక్యురసీ వుందని చెప్పుకున్నారు. వాటిల్లో ఒక సర్వే 2009 ఎన్నికల సమయంలో చేయించినది. అప్పుడు మాత్రం వీళ్లు యించుమించు కరక్టుగానే చెప్పినట్టు గుర్తు. ఈ సారి రెండు దఫాలుగా సర్వే చేయించారు. మొదటిది జనవరి 6 నుండి 26 వరకు 75 అసెంబ్లీ నియోజకవర్గాలలో చేయించారు. తెలంగాణాలో 33, కోస్తాలో 30, సీమలో 12. వీటిల్లో నియోజకవర్గానికి 16 పోలింగు బూతులు, బూతుకి 10 మంది ఓటర్లు చొప్పున అంటే మొత్తం 12 వేల మందిని ఇంటర్వ్యూ చేశారట.

దీని తర్వాత పీఆర్పీ విలీనం అయింది. దాంతో పీఆర్పీ ఓట్లు ఎవరికి ఎలా వెళ్లాయో తెలుసుకుందామని పీఆర్పీ నెగ్గిన, గట్టిగా పోటీ యిచ్చిన 30 నియోజకవర్గాలలో మాత్రం 1800 మందిని అడిగి ఫలితాలు కాస్త సవరించారు. ఫైనల్‌గా చూస్తే జగన్‌ పార్టీకి 140 నుండి 154 వస్తాయని అన్నారు. సరాసరి 147 అనుకుందాం. వీటిలో సరాసరిన కోస్తాలో 91, సీమలో 43, తెలంగాణాలో 13 వస్తాయట. ఇది కళ్లు తిరిగే ఫలితం. 2009లో కాంగ్రెస్‌కు కోస్తాలో 74 వస్తే ఇప్పుడు యితనికి 91 వస్తాయా? సీమలో వైయస్‌ 32 తెచ్చుకుంటే యిప్పుడు జగన్‌ 43 తెచ్చుకుంటాడా? తెలంగాణాలో మాత్రం తగ్గింది కానీ 13 అంటే తక్కువేమీ కాదు. ఇప్పుడు తెరాసకున్న సీట్ల కంటె ఎక్కువే!

ఈ సర్వే ప్రకారం కాంగ్రెస్‌కు, టిడిపికి కూడా 30 నుండి 35 మధ్య వస్తాయట. పార్టీ నిర్మాణవ్యవస్థ యింత బలంగా వున్న పార్టీలకు యింత తక్కువ వస్తాయా? నమ్మశక్యంగా వుందా? అబ్బే! కాంగ్రెస్‌ అధ్వాన్న స్థితిలో వుంది కానీ మరీ యింత అధ్వాన్నమా? ఇంతమంది లీడర్లుండి ఆ మాత్రం కొమ్ము కాయలేరూ? టిడిపి మాత్రం !? కార్యకర్తల్లో, నిధుల్లో, ౖస్టాటజీలో కాంగ్రెస్‌కు తీసిపోదు. అందుచేత యిదీ నమ్మశక్యంగా లేదు.

తెరాసకు 70 నుంచి 74 వస్తాయన్నారు. అంటే తెలంగాణాలో వున్న సీట్లలో 60% అన్నమాట. అది కొంచెం నమ్మబుద్ధిగానే వుంది. ఇప్పుడున్న 10% కంటె తప్పకుండా వాళ్ల పరిస్థితి మెరుగుపడింది. అలా అని 80, 90% అంటే మాత్రం అనుమానించాలి. 60% అంటే రీజనబుల్లే.

జగన్‌ విషయం గట్టిగా ఆలోచించేందుకు ముందు పీఆర్పీ గురించి కాస్త చూద్దాం. పీఆర్పీకి 2009లో 17% ఓట్లు వస్తే విలీనానికి ముందున్న సర్వేలో 5% వస్తాయని తేలింది. చిరంజీవి ఎంత నీరసంగా పార్టీ నడిపినా, కోస్తా ఓటర్లలో 11% మంది ఇంకా ఆయన్ని అంటిపెట్టుకుని వున్నారట. సీమలో 3% మంది. ఇక సమైక్యవాది అని బాహాటంగా ప్రకటించుకున్నా తెలంగాణా ప్రాంతంలో 1% ఓట్లు యింకా మిగిలివున్నాయి. అది కూడా తక్కువేమీ కాదు. మాటిమాటికి ఏదో ఒక ఆందోళన చేపట్టే లెఫ్ట్‌ పార్టీలు రెండింటికి కలిపి అన్నే ఓట్లు వున్నాయి. చిరంజీవి గట్టిగా నిలబడి వుంటే యివి ఇంప్రూవ్‌ అయ్యేవన్నమాట. కానీ ఆయన తొందరపడి కాంగ్రెస్‌లో కలిసిపోయినట్టున్నారు.

సరే కలిసిపోయాక ఏమైంది? గతంలో ఆయనకు వేసిన వాళ్లు యీ సారి ఎవరికి వేస్తున్నారని సర్వేలో ప్రత్యేకంగా అడిగారు. సీమలో చిరు ఓటర్లలో సగం మంది జగన్‌వైపు వెళ్లారు. మూడోవంతు మంది కాంగ్రెస్‌కు వెళ్లారు. ఐదో వంతు మంది టిడిపికి వెళ్లారు. కోస్తాలో అయితే ఆయన ఓటర్లలో 60% మంది కాంగ్రెస్‌కు వెళ్లారు. జగన్‌కు 23%, టిడిపికి 14% మంది వెళ్లారు. తెలంగాణా విషయానికి వస్తే సగం మంది తెరాసకు మళ్లారు. తక్కిన 50% మంది కాంగ్రెస్‌కు 21%, జగన్‌కు 9%, టిడిపికి 15% మంది వెళ్లారు.

దీనివలన ఒక విషయం స్పష్టంగా తేల్తోంది. చిరంజీవి వచ్చి మా పార్టీ ఓట్లు పట్టుకుపోయారని టిడిపివాళ్లు చేసిన హంగామా అంతా ఒట్టిదేనన్నమాట. కోస్తాలో, తెలంగాణాలో చిరుకి ఓటేసిన టిడిపివాళ్లు 15% మందే. సీమలో అయితే 20% మంది!

ఈ సర్వే చేసినప్పటి మూడ్‌ ఎన్నికల దాకా వుంటుందని అనుకోవడానికి లేదు. ఎన్నికల సమయానికి ఎన్నో అంశాలు ముందుకు వస్తాయి. ఈ లోపున జరిగే విషయాలు, ఎన్నికల సమయానికి వచ్చి పడే ఎమోషన్స్‌, స్థానిక అభ్యర్థి, పార్టీ యంత్రాంగం, ధనబలం, పార్టీల పొత్తులు, హామీలు.. ఎన్నో విషయాలు లెక్కలోకి తీసుకోవాలి. దీన్ని చూసి జగనే కాబోయే ముఖ్యమంత్రి అనుకోవడం తప్పు. అయితే ఒక్కమాట మాత్రం ఖచ్చితంగా మనం గుర్తించాలి. ఇది ప్రస్తుతం ప్రజల మూడ్‌.

ఈ మూడ్‌ కూడా ఆశ్చర్యకరమే - ఎందుకంటే యిప్పటిదాకా జగన్‌ పొడిచేసిందేమీ లేదు. చేసిన సత్కార్యం, ఘనకార్యం ఏమీ లేదు. సర్వేలో చెప్పిన 150 సీట్లలో సగం సీట్లు అంటే 75 వచ్చినా ఎందుకు వచ్చాయని అడగవలసినదే!

ఎందుకు వచ్చాయో తెలుసా? ఎందుకంటే కాంగ్రెస్‌, టిడిపిలు అతని ముందు వెలతెలా పోతున్నాయి కాబట్టి. తెలంగాణా అంశం అన్న ఒక్కదానిపై ఖచ్చితంగా ఏ విషయమూ చెప్పక నాన్చి నాన్చి యీ రెండు పార్టీలు తాము చివికిపోయాయి. ప్రజల విశ్వాసం పోగొట్టుకున్నాయి. ఈనాడు రాష్ట్రం యింత అధ్వాన్నంగా వుందంటే దానికి కారణం యీ పార్టీల రెండు కళ్ల, రెండు నాల్కల ధోరణి. పైకి ఒకటి చెప్తారు. లోపల ఇంకోటి చేస్తారు. ఈ పరిస్థితుల్లో జగన్‌ ఒక్కడే నేను సమైక్యవాదిని అని క్లియర్‌గా చెప్పుకున్నాడు. పార్లమెంటులో ప్లకార్డు పట్టుకున్నాడు. అఫ్‌కోర్సు, అది కాంగ్రెస్‌లో వుండగా, వాళ్లను యిబ్బంది పెట్టడానికి అయివుండవచ్చు. ఇప్పుడు పార్టీ పెట్టాక తెలంగాణాపై తన విధానం యింకా చెప్పలేదు.

నేను ఎన్నోసార్లు చెప్పాను - ప్రజలు చిత్రమైనవాళ్లు. చాలా రీజనబుల్‌గా, తర్కబద్ధంగా, ఆచితూచి మాట్లాడే నాయకుల కంటె వారు మొండిఘటాలనే ప్రేమిస్తారని. రైట్లీ ఆర్‌ రాంగ్లీ ధైర్యంతో, పట్టుదలతో ఫైట్‌ చేసేవారినే వాళ్లు ఆదరిస్తారు. ఇందిరా గాంధీ, ఎన్టీయార్‌, చెన్నారెడ్డి, వైయస్సార్‌.. వీళ్లంతా ఉదాహరణలే. జగన్‌ ఆ కోవలోకి వెళుతున్నాడని మనం గుర్తించాలి. రాష్ట్ర నాయకుల్లో అతనొక్కడే మొనగాడిగా, జగమొండిగా కనబడుతున్నాడు. మధ్యతరగతి మేధావులు యీ పరిశీలనను మెచ్చకపోవచ్చు. అవినీతిపరుడు, ఫ్యాక్షనిస్టు వారసుడు జగన్‌కి ప్రజలు పట్టం కట్టేట్టయితే మనం రాష్ట్రం విడిచి వెళ్లిపోవాలంతే అని అనుకోవచ్చు.

కానీ వాళ్లు గుర్తించవలసినది - యీ విషయంలో నిందించవలసినది ప్రజలను కాదు, జగన్‌ వంటి వాణ్ని హీరో చేసిన ఘనత వహించిన కాంగ్రెస్‌ని, టిడిపిని! వాళ్లని ధైర్యం తెచ్చుకోమనండి! ఏదో ఒక స్టాండ్‌ తీసుకోమనండి! - ఎమ్బీయస్‌ ప్రసాద్‌ (ఫిబ్రవరి 2011)

పీఆర్పీ విషయానికి వస్తే - పోటీ చేసినది 288. గెలిచినవి 18. రెండోస్థానంలో 32, మూడోస్థానంలో 222. 7గురు నాలుగోస్థానం, 9 మంది ఐదవ స్థానం. పార్టీ ఆవిర్భావానికి ముందు వున్న వారధి, స్పార్క్‌ల హడావుడి తర్వాత కానరాలేదు. చాలామంది నాయకులకు చిరంజీవి దర్శనమే దక్కేది కాదు. సీనియర్‌ నాయకుల్ని నిర్లక్ష్యం చేశారు. సరైన రీతిలో వినియోగించుకోలేదు. ఇతర పార్టీలనుండి సీనియర్లను చేర్చుకుంటే వారితో పాటు ద్వితీయ, తృతీయశ్రేణి నాయకులు క్యూ కడతారని అనుకున్నారు కానీ వారెవరూ రాలేదు. ఆఫీస్‌ బేరర్స్‌కు బాధ్యతలు అప్పగించలేదు. రెండేసి జిల్లాలకు ఇన్‌చార్జ్‌లుగా మిత్రా, ప్రభాకర్‌లను నియమించినా వీరి ప్రమేయం లేకుండానే ఆ జిల్లాల కార్యకలాపాలు, అభ్యర్థుల ఎంపిక జరిగిపోయాయి.

రోడ్‌షోలకు విరగబడిన జనం ఓట్లేయలేదు. చిరంజీవి పర్యటనలు చేయడమే తప్ప ప్రజల్లోకి వెళ్లలేదు. రోడ్‌షోలపై హైకోర్టు నిషేధం విధించగా హాయిగా 4 వారాల పాటు ఆఫీసులోనే కూచున్నారు. ఎన్నికల ప్రకటన విడుదలవడానికి కొద్ది సమయం ముందు మాత్రమే కొన్ని జిల్లాలకు మొదటిసారి వెళ్లారంటే అర్థం చేసుకోవచ్చు - చొరవ ఏ మాత్రం వుందో! అర్థ, అంగ బలాల్లేక కొందరు పోటీ నుంచి దాదాపు వైదొలగగా, మరికొందరు ప్రత్యర్థులకు అమ్ముడుపోయారట. చిరంజీవి తిరుపతిలో 10 వేల మెజారిటీతో నెగ్గి, పాలకొల్లులో 5 వేల తేడాతో ఓడిపోయాడు. అరవింద్‌ మాత్రమే కాదు లోక్‌సభ ఎన్నికల్లో పార్టీ సీనియర్లందరూ - డాక్టర్‌ వినయ్‌, సి రామచంద్రయ్య, తోట చంద్రశేఖర్‌, దేవేందర్‌ గౌడ్‌, భూమా నాగిరెడ్డి, అందరూ మూడోస్థానంలో వున్నారు. తమ్మినేని సీతారాం, కోటగిరి, పోసాని, వంగవీటి రాధా, కత్తి పద్మారావు ఓడిపోయారు. వైజాగ్‌, కాకినాడ, అమలాపురంలో మాత్రం ద్వితీయస్థానం. అసెంబ్లీలో 18 గెల్చింది. (వాటిలో 5 చోట్ల వెయ్యి ఓట్ల తేడాతో గెలిచింది.) వాళ్ల పార్టీతో చేతులు కలిపిన మనపార్టీ అధ్యక్షుడు జ్ఞానేశ్వర్‌ లోకసభ, అసెంబ్లీ రెండూ ఓడిపోయారు. దేవేందర్‌ గౌడ్‌ అసెంబ్లీ, పార్లమెంటు రెండిట్లో ఓడిపోయారు. పీఆర్పీకి సిటీలో 12% ఓట్లు వచ్చాయి (సశేషం)

ప్రాంతాల వారీగా

తెలంగాణాలో - 119 స్థానాల్లో కాంగ్రెస్‌కు 50, టిడిపి 39 (59లో పోటీ చేసి 65% నెగ్గింది), తెరాస 10 (22%), సిపిఐ 4, సిపిఎం 1.

రాయలసీమలో (52) - కాంగ్రెస్‌ 32 (61%), టిడిపి 17 (32%), అనంతపురం, కడప టిడిపిని బాగా దెబ్బ తీశాయి.

కోస్తాంధ్రలో (89) - కాంగ్రెస్‌ 51 టిడిపి 29 పీఆర్పీ 9 (32%) కృష్ణా, గుంటూరు, ప్రకాశం, నెల్లూరు జిల్లాల్లో పార్టీలో అంతర్గత కుమ్ములాటలు

ఉత్తర కోస్తా (34)లో - కాంగ్రెస్‌ 23 టిడిపి 7 పీఆర్పీ 4

కాంగ్రెస్‌ - ఓడిన మంత్రుల్లో వినోద్‌ (-10 వేలు), షబ్బీర్‌ అలీ (-47వేలు) జీవన్‌ రెడ్డి (-29), చిన్నారెడ్డి (-20వేలు) రెడ్యా నాయక్‌ (-5 వేలు) సంభాని (-15 వేలు) వనమా (-2 వేలు) బుద్ధప్రసాద్‌

టిడిపి - 1999లో టిడిపి నెగ్గినపుడు కాంగ్రెస్‌కు 91 సీట్లు వచ్చినట్టే యిప్పుడు టిడిపి వారికి వచ్చాయి.

ఓటింగు శాతం - 1978లో ముక్కోణపు పోటీలో 39.2% ఓట్లతో 175 సీట్లు గెలుచుకుంది కాంగ్రెస్‌. 28.9%తో జనతా 60, 17%తో రెడ్డి కాంగ్రెస్‌ 30 సీట్లు తెచ్చుకుంది.

2004లో కాంగ్రెస్‌ కోస్తాలో 48.1% సీమలో 42.8%, తెలంగాణాలో తెరాసతో పొత్తు పెట్టుకుని 24.6% తెచ్చుకుంది. మొత్తం మీద చూస్తే 38.5%. టిడిపికి వచ్చినవి 37.5%. తెరాసకు 6.7% కానీ కాంగ్రెస్‌కు వచ్చినవి 185, టిడిపికి 46., తెరాసకు 26

2009లో కాంగ్రెస్‌కు 36.5% (సీట్లు 157), టిడిపికి 28.0% (91), తెరాస 4.0% (సీట్లు - 10), సిపిఎం 1.4% (1), సిపిఐ 1.1% (4), పీఆర్పీ 16.1%(18) బిజెపి 3.0% (2), లోక్‌సత్తా 1.8% (1). లోక్‌సభ ఎన్నికల్లో కాంగ్రెస్‌కు 39% వస్తే మహాకూటమికి34% (టిడిపి 25%, తెరాస 6%, సిపిఐ 1.6%, సిపిఎం 1.3%) పీఆర్పీ 15.8%, లోకసత్తాకు 1.3% వచ్చాయి. అంటే కాంగ్రెస్‌కు పార్లమెంటులో 3.9% ఎక్కువగా వచ్చాయన్నమాట.

వెయ్యికోట్ల వరకు బెట్టింగులు జరిగాయట. ఉభయగోదావరి జిల్లాలలోనే 400 కోట్ల వరకూ అయ్యాయట.

20 మంది వేయిలోపు ఆధిక్యంతో గెలిచారు.

ఇక కొన్ని రాష్ట్రాల సంగతి చూద్దాం - ఆంధ్రప్రదేశ్‌ - పార్లమెంట్‌లో కాంగ్రెస్‌కు 2.6% ఓట్లు తగ్గాయి కానీ 4 సీట్లు అదనంగా వచ్చాయి. అసెంబ్లీ ఎన్నికల్లో - కాంగ్రెస్‌కు 2% ఓట్లు తగ్గాయి కానీ 28 సీట్లు పోయాయి. టిడిపికి 9% ఓట్లు తగ్గినా 44 సీట్లు అదనంగా గెలుచుకుంది - తెరాస, లెఫ్ట్‌లతో మహాకూటమి ఏర్పరచిన కారణంగా! కాంగ్రెస్‌ సమర్థకులలో 80% మంది యుపిఏ సామర్థ్యంపై సంతృప్తిపడ్డారు. 82% మంది రాష్ట్రప్రభుత్వంపై సంతృప్తి చెందారు. లోకసత్తా, పీఆర్పీలు ప్రభుత్వవ్యతిరేక ఓట్లు చీల్చడం కారణంగా మహాకూటమి దెబ్బతింది. 2004లో టిడిపికి ఓట్లేసినవారిలో 16% మంది ఈసారి పీఆర్పీకి వేశారు. గతంలో తెరాసకు ఓట్లేసినవారిలో 18% మంది, లెఫ్ట్‌కు వేసినవారిలో 28% మంది ఈ సారి కాంగ్రెస్‌కు వేశారు.

కులాలవారీగా చూస్తే పీఆర్పీని కాపులు, టిడిపిని కమ్మలు ఆదరించారు. బిసీలు టిడిపివైపు కాస్త మొగ్గు చూపారు. కాంగ్రెస్‌కు దళితులు (అందునా మాలలు ఎక్కువ), 50% మంది ముస్లిములు ఓట్లేశారు. కాంగ్రెస్‌కు ఓట్లేసినవారు - మగవాళ్లలో 45% ఆడవాళ్లలో 41%! ఆర్థికపరంగా చూస్తే అతిపేదల్లో 46%, బీదల్లో 43%, దిగువ మధ్యతరగతిలో 44%, మధ్యతరగతిలో 42%, ఎగువతరగతిలో 43%! కులాలపరంగా చూస్తే అగ్రవర్ణాలలో (బ్రాహ్మణ, క్షత్రియ, వైశ్య కాబోలు) 38%, రెడ్లలో 66%, కమ్మల్లో 21%, కాపుల్లో 31%, యాదవుల్లో 35%, గౌడల్లో 36%, ఇతర బిసిల్లో 38%, మాలల్లో 51%, మాదిగల్లో 48%, గిరిజనుల్లో 54% ముస్లిముల్లో 51%!

టిడిపి సారథ్యంలోని మహాకూటమికి ఓట్లేసినవారు - మగవాళ్లలో 33% ఆడవాళ్లలో 37%! ఆర్థికపరంగా చూస్తే అతిపేదల్లో 41%, బీదల్లో 40%, దిగువ మధ్యతరగతిలో 38%, మధ్యతరగతిలో 33%, ఎగువతరగతిలో 28%! కులాలపరంగా చూస్తే అగ్రవర్ణాలలో 34%, రెడ్లలో 20%, కమ్మల్లో 64%, కాపుల్లో 16%, యాదవుల్లో 46%, గౌడల్లో 40%, ఇతర బిసిల్లో 38%, మాలల్లో 29%, మాదిగల్లో 46%, గిరిజనుల్లో 33% ముస్లిముల్లో 25%!

చిరంజీవి పీఆర్పీకి ఓట్లేసినవారు - మగవాళ్లలో 12% ఆడవాళ్లలో 14%! ఆర్థికపరంగా చూస్తే అతిపేదల్లో 9%, బీదల్లో 13%, దిగువ మధ్యతరగతిలో 12%, మధ్యతరగతిలో 14%, ఎగువతరగతిలో 11%! కులాలపరంగా చూస్తే అగ్రవర్ణాలలో 5%, రెడ్లలో 3%, కమ్మల్లో 7%, కాపుల్లో 53%, యాదవుల్లో 11%, గౌడల్లో 11%, ఇతర బిసిల్లో 16%, మాలల్లో 14%, మాదిగల్లో 5%, గిరిజనుల్లో 7% ముస్లిముల్లో 7%!

నా కాలమ్‌ స్వరూప స్వభావాలు

ఇక్కడ ఎందుకు రాస్తారు? పోరంబోకు సైట్‌? అలా అయితే మీరు మాత్రం ఎందుకు వచ్చారు స్వామీ? మా బడి, విద్యార్థి, బ్లిట్జ్‌, డెబోనెయర్‌, చమత్కారపద్యాలు, హిడింబి, చదువుకున్నవారు ఎంతోమంది. సహనాభవతు.

ఒకాయన అసలు స్విస్‌ బాంకుల్లో నల్లధనం ఎందుకు దాస్తారో తెలుసా? ఫెరా, ఫెమా, వివిధ దేశాల్లో టాక్సేషన్‌ గురించి తెలుసుకుని రాయండి అంటూ చాలా ఆవేశపడ్డారు. ఇలా రాస్తే ప్రతీదాని గురించి ఒక్కొక్క ఉద్గ్రంథం రాయవలసి వస్తుంది. ఇక్కడ ఓ విషయం స్పష్టం చేయదలచుకున్నాను. నాకు చాలా విషయాలపై ఆసక్తి వుంది. ప్రతీదాని గురించి కాస్తయినా తెలుసుకోవాలన్న ఉబలాటం. జీవితం గడవడానికి ఏదో ఒక వృత్తి చేసుకుంటాం. దానికే చాలా టైము పోతుంది. అయినా చుట్టూ జరుగుతున్నదేమిటో తెలుసుకోవాలని వుంటుంది. ఎవరైనా సబ్జక్ట్‌ తెలిసున్నవాడు మాట్లాడుతూంటే ఆయనతో వాదించనక్కరలేదు కానీ, ఆయన చెప్పినది అర్థం చేసుకునే స్థాయి వున్నా చాలనుకుంటాను.

బుద్ధుడి బోధనలు అన్న టాపిక్‌ వుందనుకోండి. దాని గురించి ఓ పదిపేజీల సమాచారం తెలిస్తే చాలు అనుకుంటాను. బుద్ధిజం గురించి కావాలంటే పది పుస్తకాలు చదవవచ్చు కానీ టైమేది? కమ్యూనిజం గురించి ఓ యిరవై పేజీల సమాచారం చాలు. దాస్‌ కాపిటల్‌ పది వాల్యూమ్‌లు చదివేద్దామన్నంత దురాశ లేదు. ఆఫ్రికా జాతీయోద్యమం ఓ అయిదు పేజీలు చాలు. మేడమ్‌ క్యూరీ జీవితం ఓ పది.. మార్లిన్‌ మన్రో ముప్ఫయి..జపాన్‌లో సమురైలు ఓ పది పేజీలు..బాంగ్‌కాక్‌లో వ్యభిచారులు ఏభై పేజీలు...సాత్రే గురించి రెండు వ్యాసాలు..రాజ్‌ కపూర్‌ సినిమాలు మూడు పుస్తకాలు.. ఇలా నా అభిరుచి పట్టి కేటాయిస్తూ పోతూంటా!

చిన్నపిల్లలు సినిమా చూస్తూన్నపుడు తెరమీదకు ఏదైనా పాత్ర రాగానే పక్కనున్న పెద్దవాళ్లను 'వీడు మంచివాడా? చెడ్డవాడా?' అని అడుగుతూ పోతారు చూడండి. అలాటిదే నా స్వభావమూను. ప్రకాశ్‌ కారత్‌ సిపిఎం సారథి అయ్యాడు అని తెలియగానే యితను ఎలాటివాడు, యిది మంచి పరిణామమా? కాదా? అని తెలుసుకోవడానికి పుస్తకాలు, పత్రికలు తిరగేస్తాను. అంతేగానీ యిప్పుడు నిలబెట్టి కేరళలోని ఎల్‌డిఎఫ్‌ ప్రభుత్వములో హోం మంత్రి ఎవరు చెప్పుము? అంటే చెప్పలేను. స్విస్‌బ్యాంక్‌లో నల్లడబ్బు గురించి యిన్నాళ్లూ పట్టించుకోము. కానీ అడ్వానీ దాన్ని 100 రోజుల్లో తెస్తాననడం, చంద్రబాబు అదంతా కాంగ్రెస్‌ నాయకులదని అంజనం వేసి కనుక్కోవడం, అది పెట్టి నగదు బదిలీ పథకాన్ని నడుపుతానని అనడం యివన్నీ చూసి దానిపై దృష్టి సారిస్తాను.

స్విజర్లండ్‌లో ఎన్ని బ్యాంకులు గలవు? ఏయే సంవత్సరములో వాటిని స్థాపించిరి? లాటివి నన్నడిగినా ప్రయోజనం లేదు. ఆయన లేవనెత్తిన ఫెరా, ఫెమా లాటివి నాకు తెలుసు - కాకతాళీయంగా నాకు బ్యాంక్‌ నేపథ్యం వుంది కాబట్టి. కానీ అవన్నీ నేను చెప్పడం మొదలెడితే నా పాఠకులు విసుగెత్తి పోతారన్న భయం నాది. నాలాటి పాఠకులకోసమే నడుపుతున్న శీర్షిక యిది. అన్నిటి గురించి కాస్త కాస్త.. చెపుదామనే కబుర్లు అని పేరు పెట్టాను. దీనిలో తారీకులు, గణాంకాల కంటె, స్పిరిట్‌ ఆఫ్‌ ది స్టేటుమెంట్‌కే ఎక్కువ ప్రాధాన్యం యిస్తాను.ఎమ్బీయస్‌ కబుర్లు 126/09

ఫిబ్రవరి 20 ఎమ్బీయస్‌ : జగనూ - తెలంగాణా - 1

ఇప్పుడు ప్రజలందర్నీ వేధిస్తున్న ప్రశ్న - జగన్‌కి, తెరాసకు ఏదైనా లింకు వుందా? అని. టిడిపి అనుకూల మీడియా వుందని ఎప్పణ్నుంచో చెపుతోంది. వరంగల్‌ సభకు జగన్‌ డబ్బు యిచ్చారని కూడా రాశారు - అక్కడకేదో తెరాస వారికి నిధుల కొరత వున్నట్టు! ఇప్పుడు జగన్‌ ఫీజుల దీక్షకు తెరాసవారు విద్యార్థులను పంపుతున్నారట. ఇలాటిది ఏదీ లేకపోతే జగన్‌ హైదరాబాదులో దీక్ష చేపడితే తెరాసవారు ఎందుకు అడ్డుకోలేదు? అనే ప్రశ్న టిడిపివారు వేస్తున్నారు. వాళ్లు అడగని ఇంకో ప్రశ్న ఏమిటంటే - తెరాసవారు జెపిపై దాడి చేసి కొడితే జగన్‌ ఎందుకు తెరాసవాళ్లను తప్పు పట్టలేదు? అని. ఈ ప్రశ్న టిడిపి వాళ్లు ఎందుకు అడగలేరంటే వాళ్లూ జెపి గురించి ఏమీ చేయలేదు.

టిడిపి వారు ఇంతకు ముందు వెలిబుచ్చిన సందేహం - తెరాసకు, కాంగ్రెస్‌కు లింకు వుందని. ఇద్దరూ కలిసి తమను తెలంగాణాలోంచి తుడిచి పెట్టేయడానికి ప్రయత్నిస్తున్నారని. కెసియార్‌ కాంగ్రెస్‌ తెలంగాణా యిచ్చేసిందని, అందువలన వాళ్లను అడ్డుకోవలసిన అవసరం లేదని స్టేటుమెంటు యివ్వడంతో యీ అనుమానం మరింత బలపడింది. సర్వే సత్యనారాయణ వంటి వారు యీ మాట పట్టుకుని కెసియార్‌ను కాంగ్రెస్‌లో కలిసిపో, కలిసిపో అనడం మొదలెట్టారు. దాంతో కెసియార్‌కు తిక్క రేగి 'నన్ను గట్టిగా అడిగిన దెవరు?' అంటూ విరుచుకుపడ్డారు. తెరాస కాంగ్రెస్‌కు బ్రాంచ్‌ ఆఫీసుగా పనిచేస్తోందని టిడిపి ఉద్దేశం.

ఇప్పుడు తాజాగా టిడిపికి వచ్చిన సందేహం జగన్‌ గురించి. టిడిపి సంశయాలు నిజమైతే తెరాస ఒక పక్క కాంగ్రెస్‌తోను, మరో పక్క జగన్‌తోను స్నేహం నెరపుతోందన్నమాట. శభాష్‌! గొప్ప విషయమే ఈ విద్య వచ్చినవాళ్లు జగన్‌వైపు దూకుతామంటూ విన్యాసాలు చేస్తున్న ఎమ్మెల్యేలకే వచ్చనుకున్నాం. ఇప్పుడు తెరాస కూడా ఆరితేరిందన్నమాట. తనతో పొత్తు పెట్టుకున్నవాళ్లను కెసియార్‌ ఎలా వేపుకుతింటారో 2009 ఎన్నికల్లో మహాకూటమి సభ్యులైన వారిని ఎవర్ని అడిగినా చెప్తారు. అయినా జగన్‌ దానికోసం ఉవ్విళ్లూరుతూంటే అతని సాహసానికి మెచ్చుకోవలసినదే!

హైదరాబాదులో జగన్‌ వచ్చి దీక్ష చేయడమేమిటి? దాన్ని తెరాసవాళ్లు జరగనివ్వడమేమిటి? అన్న వేదన టిడిపి వాళ్లని వేధిస్తోంది. తెరాస వాళ్లు స్పష్టంగా చెప్పారు - జగన్‌ వర్గంతో మా వాళ్లు ఎవరూ మాట్లాడలేదు. జగన్‌ పార్టీ పెట్టాక ప్రత్యేక తెలంగాణాకు జై అనకపోతే మేం తెలంగాణాలో తిరగనివ్వం ! అని. అయినా టిడిపివారికి నమ్మకం చిక్కటం లేదు. వాళ్ల అనుమానం ఏమిటంటే - ఇప్పటికిప్పుడు ఎలక్షన్లు వస్తే అటు జగన్‌కి, యిటు తెరాసకు లాభం కాబట్టి యిద్దరూ కూడబలుక్కుని ఎలాగైనా ప్రభుత్వాన్ని పడగొట్టాలని చూస్తున్నారని.

నిజానికి వాళ్లిద్దరూ ఎన్ని పగటికలలు కన్నా పడకొట్టకుండా కాయడానికి టిడిపి ఎలాగూ వుంది. అధికారపక్షం వీక్‌ అయినప్పుడు లాభపడవలసినది ప్రధాన ప్రతిపక్షమే. అయితే దాన్ని ఎన్‌క్యాష్‌ చేసుకునే స్థితిలో టిడిపి లేదు. అందుకే అది అవిశ్వాస తీర్మానం పెట్టదు. అంతమాత్రం చేత వాళ్లు కాంగ్రెస్‌తో కుమ్మక్కయ్యారని అనడం తప్పు. నువ్వు ఒకందుకు పోస్తే, నేను మరో అందుకు తాగాను అన్నట్టు కాంగ్రెస్‌ స్వార్థం, టిడిపి స్వార్థం దీనిలో మిళితమయ్యాయంతే. ఈ విషయం తెలిసే కెసియార్‌ అవిశ్వాసం పెడతా పెడతా అంటూ టిడిపిని కవ్వించి, ప్రస్తుత ప్రభుత్వం కొమ్ము కాసేది మీరే అని చాటి చెప్పారు.

అయినా జగన్‌ అర్జంటుగా మధ్యంతరం తెచ్చేస్తానంటే అతనివైపు వచ్చేవాళ్లు కూడా తగ్గిపోవచ్చు. కాంగ్రెస్‌లో వుంటూ 2014 దాకా సకలసౌఖ్యాలు అనుభవించి అప్పటి ట్రెండ్‌ బట్టి జగన్‌వైపు వచ్చేవాళ్లే ఎక్కువగా వుంటారు. ఇప్పటికిప్పుడు వచ్చేసి బావుకునేది ఏమీ లేదు, జగన్‌తో బాటు నిరాహారదీక్షలంటూ కడుపు మాడ్చుకోవడం తప్ప!

మధ్యంతరం వచ్చే అవకాశం లేదు కాబట్టి జగన్‌కు, తెరాసతో కలవవలసిన అవసరం లేదనే చెప్పాలి. పైగా జగన్‌ వంటి కరడుకట్టిన సమైక్యవాదితో చేతులు కలిపితే తెరాసకు నష్టం. తెరాసతో చేతులు కలిపితే జగన్‌కు నష్టం. ఇద్దరి యిమేజీ చెడిపోతుంది. అందువలన దూరంగానే వుండే అవకాశమే ఎక్కువ.

అయితే జగన్‌ సమైక్యవాది అవునా కాదా అన్నది కొద్దిరోజుల్లోనే తెలిసిపోతుంది. ఆయన పార్టీ పెట్టి తమ సిద్ధాంతాలు వెల్లడించినపుడు తెలంగాణాపై ఏదో ఒక స్టాండ్‌ తీసుకోవాలి. ప్రస్తుతానికి సమైక్యంపై గట్టిగా నిలబడిన గట్టి నాయకుడు జగన్‌ ఒక్కడే. చిరంజీవి గోడ దూకేశారు, సిపిఎం ప్రభావం అంతంత మాత్రమే. తెరాస వారు వరంగల్‌ జిల్లాకు రానీయకుండా దాడి చేసి ఆపేసినా జగన్‌ తన స్టాండ్‌ మార్చుకోలేదు. అందువలన కోస్తా, సీమల్లో అతనిపట్ల అభిమానం వుంది.

పైగా ప్రతీ చోటా వైయస్‌ నామజపం చేసే జగన్‌ తన తండ్రి సిద్ధాంతాలకు విరుద్ధంగా వెళ్లలేరు. హై కమాండ్‌ ఒత్తిడికి లోబడి వైయస్‌ కొన్నిసార్లు కొద్దిగా రాజీ పడి, ఏవైనా స్టేటుమెంట్లు యిచ్చినా ఆయన సమైక్యవాది అని అందరికీ తెలుసు. వైయస్‌ లెగసీ నుండి జగన్‌ పక్కకు జరిగితే ఎన్టీయార్‌ లెగసీ నుండి పక్కకు జరిగిన బాబు ఏం బావుకున్నారో అదే బావుకుంటారు. అందువలన తమ పార్టీ సిద్ధాంతం సమైక్యవాదమే అని జగన్‌ చెప్పక తప్పదు.

కానీ అలా చెప్తారా? అని అనుమానం. ఎందుకంటే వైయస్‌ పోయిన తర్వాత పరిస్థితి చాలా మారింది. డిసెంబరు 9 ప్రకటన తర్వాత తెలంగాణాలో చాలా మార్పు వచ్చింది. వైయస్‌ ఎప్పుడో ఏదో అన్నారని అదే పట్టుకుని కూచుంటే సాగుతుందా? మారుతున్న పరిస్థితుల బట్టి జగన్‌ కూడా తన విధానం మార్చుకోవాలి అని అతని తెలంగాణా అనుచరులు వాదిస్తారు. తండ్రి తరహాలోనే ''నేను ప్రత్యేక తెలంగాణాకు అడ్డూ కాదు, నిలువూ కాదు. ఢిల్లీ ఏం చెపితే అలాగే చేస్తా'' అని ప్రకటించాలని సలహా యిస్తారు. మరి జగన్‌ ఏం చేయాలి?

2

వైయస్‌కు తెలంగాణాలో కూడా అనుచరులున్నారు. వైయస్‌ పోయాక చాలామంది చెదిరిపోయినా యిప్పటికీ జగన్‌కి యింకా కొంతమంది మిగిలారు. ఎన్‌టివి సర్వే ప్రకారం చూస్తే అక్కడ జగన్‌కు 13% ఓట్లు, 13 సీట్లు వచ్చేట్లుంది. తెలంగాణాలో గట్టిగా తిరక్కుండానే యిదీ పరిస్థితి. తిరిగాక ఏమవుతుందో చూడాలి. అతని అనుచరుల్లో ముఖ్యులైన వారిలో తెలంగాణావాదులున్నారు. 'మా నాన్న జగన్‌ కాంగ్రెస్‌లో వున్నాడు కాబట్టి ఢిల్లీ ఏం చెపితే అదే అన్నాడు. నా విషయంలో నేనే పార్టీ అధ్యక్షుణ్ని కాబట్టి ఏ విషయం క్లియర్‌గా చెప్పాలి. నేను ప్రత్యేక తెలంగాణాకి అడ్డే..' అని జగన్‌ ఓపెన్‌గా చెప్తే అతని పక్షాన నిలిచిన కొండా సురేఖ వంటి వారికి వారి వారి నియోజకవర్గాల్లో యిబ్బంది. మరి ఆ పరిస్థితుల్లో జగన్‌ను వెంటనంటి వుంటారా?

నాకు ఆంధ్రప్రాంతమే ముఖ్యం అంటూ జగన్‌ వారందరినీ వారి మానాన వాళ్లను వదిలేసి ఏ తెరాసలోనో చేరమనాలా? చేరాక రేపు జగన్‌ తెలంగాణాలో పర్యటించబోతే తెరాసతో కలిసి వాళ్ళే జగన్‌ను ఎదుర్కుంటే ఎలా వుంటుందో చూడండి ! పోనీ తెలంగాణా పోతే పోయింది అనుకుని ఆంౖధప్రాంతానికే లీడరుగా వుండడానికి సమాధానపడిపోతే..? చూడబోతే కాంగ్రెస్‌ ఈ సమస్యను ఎన్నాళ్లు సాగదీస్తుందో తెలియదు. వచ్చే ఎన్నికల వరకు సాగదీస్తే అప్పుడు తన పార్టీ కూడా తెరాసలాటి ఉపప్రాంతీయ పార్టీగానే వుండడానికి జగన్‌ సిద్ధపడాలి. జగన్‌కు అది రుచిస్తుందా?

అందుచేత తెలంగాణా గురించి ఏదో ఒకటి చెప్పితీరాలి. కానీ ఏం చెప్పాలి?

కాంగ్రెస్‌, టిడిపిలు ప్రస్తుతం ఎదుర్కొంటున్న సమస్యే జగన్‌ కూడా ఎదుర్కోబోతున్నారు. కరవమంటే కప్పకు కోపం, విడవమంటే పాముకు కోపం అన్న తీరుగా వున్న రెండు ప్రాంతాల నాయకుల మధ్య సయోధ్య కుదిర్చి, అప్పుడు మా పార్టీ విధానం యిది అని ప్రకటించి, దానికి కట్టుబడి వుండాలి. కాంగ్రెస్‌, టిడిపి ఆ పని చేయలేక పోయాయి. ఇరు ప్రాంతాల వారినీ దువ్వుతూ చాలా తెలివిగా, లౌక్యంగా మేనేజ్‌ చేస్తున్నాం అనుకున్నాయి. ఈ వేషాలతో జనం విసిగిపోయారు. వారిపై గౌరవం పోగొట్టుకున్నారు. ఎన్‌ టివి సర్వే ప్రకారం ఇప్పటికిప్పుడు ఎన్నికలైతే యిద్దరికీ చెరో 33 వస్తాయంటే ఆశ్చర్యపడనక్కరలేదు. వాళ్లమీద అంత కోపంగా వుంది జనాలకు.

జగన్‌కు ఎక్కువ శాతం ఓట్లు ఎందుకు వచ్చాయంటే అతను ఏదైనా గట్టి స్టాండ్‌ తీసుకుంటాడని, దానికి కట్టుబడతాడని జనానికి వున్న అభిప్రాయం కాబట్టి. ఒకవేళ అతను కూడా నేను కాదు తేల్చేది, ఢిల్లీలోనే కదా, నేనెందుకు మాట్లాడాలి? అంటే అతని గతీ యింతే అవుతుంది. ఆ మాటకొస్తే ఫీజుల రీఎంబర్స్‌మెంటయినా, కృష్ణా జలాల విషయమైనా, రైతుల పరిహారమైనా యివ్వాల్సింది రాష్ట్రప్రభుత్వం. అదేదో వాళ్లే చూసుకుంటారు ప్రతిపక్షంలో వున్న నేనెందుకు చెప్పాలి? అని ఊరుకోవటం లేదు కదా. ప్రజానాయకుడివి అయ్యాక ప్రజలను ప్రభావితం చేసే ప్రతి విషయం మీద నీ మాట నెగ్గినా నెగ్గకపోయినా నీ అభిప్రాయం ఏదో అదైనా చెప్పాలి కదా, లేకపోతే నీదేం పొలిటికల్‌ పార్టీ ? నీ దగ్గరకు వచ్చే బదులు చిలకజోస్యం చెప్పించుకోవడం మేలు.

జగన్‌ వీళ్లకంటె తాను భిన్నం అని చూపించుకోవాలంటే నేటి బర్నింగ్‌ యిస్యూ అయిన తెలంగాణాపై ఒక నిర్ణయం తీసుకుని ప్రకటించాలి. చిరంజీవిలా 'దానిపై నిపుణుల సలహా తీసుకుని మా విధానం తర్వాత ప్రకటిస్తాం' అనకూడదు. ఆయన ప్రతీదాని గురించి అలా చెప్పి చెప్పి గ్లామర్‌ పోగొట్టుకున్నారు. జగన్‌ తెలంగాణాపై తేల్చి చెప్పాలని మనం గట్టిగా అంటే జగన్‌ వెనునున్న థింక్‌ ట్యాంక్‌ వాళ్లు ''గట్టున నిలబడి మీరేమైనా చెప్తారు. ఒకవేళ మీరే జగనైతే యీ క్లిష్ట పరిస్థితిలో రాజకీయంగా నష్టపోకుండా చూసుకుంటూ ఏం చేస్తారో చెప్పండి చూదాం.'' అని ఛాలెంజ్‌ చేయవచ్చు. ఒకవేళ వాళ్లు అలా అడిగితే నేనేం చెప్తానో తెలుసా?

'నేనే జగనైతే ఇరుప్రాంతాల అనుచరుల్నీ ఓ దగ్గర కూర్చోబెట్టి మీ యిద్దరికీ నచ్చినదీ, సాధ్యపడేదీ తేల్చండి అంటాను. సహజంగానే ఆంధ్రప్రాంతంవారు సమైక్యం అంటారు. తెలంగాణావారు ప్రత్యేకరాష్ట్రం అంటారు.

అప్పుడు ఆంధ్రప్రాంతం వారికేసి తిరిగి ''సమైక్యం సెంటిమెంటు బాగానే వుంది కానీ అదే కంటిన్యూ అయితే మీకేం లాభం? పెట్టుబడులు హైదరాబాదు వదిలి రావటం లేదు కదా! మీ ప్రాంతాలు బాగుపడాల్సిన అవసరం మీకు లేదా? రాష్ట్రం విడిపోతుందనుకుని మీ ప్రాంతాలకు విపరీతంగా డిమాండు వచ్చింది కదా, మాకూ పెట్టుబడులు వస్తాయని మీ వాళ్లలో ఆశలు చెలరేగాయి కదా. అవన్నీ మళ్లీ తగ్గుముఖం పడతాయి కదా. కాస్త ఆలోచించండి.'' అంటాను.

వాళ్లు ఆలోచిస్తూ వుండగా తెలంగాణా వారికి చెప్తాను - ''మీదీ అదే పరిస్థితి కదా! హైదరాబాదు రాజధానిగా వున్నంతకాలం మీ ప్రాంతాలూ బాగుపడవు కదా. హైదరాబాదు అంటే అన్ని ప్రాంతాల వారూ వచ్చివున్నారు. స్థానికులకే వుద్యోగాలు అంటే ఎప్పణ్నుంచో అక్కడ స్థిరపడిన అందరికీ అవకాశాలుంటాయి. అదే కొత్త రాజధాని కట్టుకుంటే ఆ పరిసర ప్రాంతాలూ బాగుపడతాయి. రాజధాని నిర్మించేటప్పుడు అనేక ఉద్యోగాలు కల్పించబడతాయి. అవన్నీ స్థానికులకే వచ్చేందుకు అవకాశాలుంటాయి.'' అని.

అప్పుడు వాళ్లు ''హైదరాబాదు మా గుండెకాయ అని చెపుతూ వచ్చాం. అది లేకుండా మేం ప్రత్యేకరాష్ట్రానికి ఒప్పుకుంటే మమ్మల్ని తెలంగాణాద్రోహులంటారు. ముఖ్యంగా కెసియార్‌ మా ప్రాణాలు తోడేస్తారు. జనమంతా ఆయన మాటే నమ్ముతారు. ఇప్పటిదాకా ఏమీ చేయకుండా కూర్చున్న తెలంగాణా కాంగ్రెస్‌, టిడిపి నాయకులు కూడా యీ డొక్కు సజెషన్‌ ఎప్పుడో వచ్చింది. దీనికి సై అంటే ఆంధ్రావాళ్లకు కావలసినది బంగారు పళ్లెరంలో అందించినట్టు అవుతుంది. ఉద్యమం చేసిన నష్టపోయినది మనమూ. లాభపడేది వాళ్లూనా. కుదరదు. మీరు వాళ్ల మూటలకు అమ్ముడుపోయారు. సిగ్గు వుంటే ఆంధ్రావాడైన జగన్‌ను వదిలి రండి. మాతో చేతులు కలపండి అంటూ పిలుపు నిస్తారు. మేం తలకాయ ఎక్కడ పెట్టుకోవాలి?'' అంటారు.

3

అప్పుడు నేను - అంటే జగన్‌ పాత్ర వేస్తున్న నేను యిలా చెప్తాను -

''అడిగినదంతా దక్కడం అనేది సృష్టిలో ఎక్కడా లేదు. ఒకటి పొందాలంటే మరొకటి పోగొట్టుకోవాలి. ప్రత్యేకరాష్ట్రం కావాలంటే హైదరాబాదు వదులుకోవాలి. గతంలో ఉమ్మడి మద్రాసు రాష్ట్రం నుండి విడిపోయి వచ్చినపుడు, విభజనకు అంగీకరించినా, యీ రాజధాని గొడవ మీదనే అయిదేళ్లు ఆలస్యమైంది. ఇంతా చేసి రాజధాని రానే లేదు. ప్రకాశం గారు చివరి దాకా పట్టువిడవలేదు. పట్టాభిగారూ వాళ్లు పోనీ వదిలేద్దాం అన్నారు. అంటే వాళ్లకు మద్రాసు వద్దా? కావాలి. కానీ దానికోసం కూర్చుంటే విభజన జరగదని గ్రహించారు. ప్రకాశం గారు ప్రాక్టికల్‌గా ఆలోచించలేదు. ఇప్పటిదాకా కెసియార్‌తో సహా తెలంగాణా వాదులెవరూ ప్రాక్టికల్‌గా ఆలోచించకనే రాష్ట్రం ఏర్పడలేదు. ఆ విషయం ప్రజలకు చెప్పాలి. వీళ్ల కంటె వాళ్లకు కామన్‌ సెన్స్‌ ఎక్కువుంది.''

దానికి వారు ''హైదరాబాదు లేని తెలంగాణా మనకు అక్కరలేదని చెప్పాం కదా. ఇప్పుడిలా అంటే పట్టుకుని కొట్టరా?'' అని అడుగుతారు.

''మీరు ప్రజలను ఎడ్యుకేట్‌ చేయండి. విడిపోదామని అడిగిన ఎవరికీ రాజధాని దక్కలేదు. ఆంధ్రులు మద్రాసును తమిళులకు వదిలేశారు. గుజరాతీలు బొంబాయిని మహారాష్ట్రులకు వదిలేశారు. ఎట్‌ లీస్ట్‌ తెలంగాణా విషయంలో మీరు హైదరాబాదును ఎవరికీ వదలనక్కరలేదు. అది విడిగా వుంటుంది. ఎవరైనా రావచ్చు, ఎవరైనా పోవచ్చు. ఆంధ్రుల కంటె మీకే ఎక్కువ యాక్సెస్‌ వుంటుంది, తెలంగాణాకు మధ్యలో వుంది కాబట్టి. ప్రజలకు చెప్పండి - ఉద్యమం నడిచేటప్పుడు ఎన్నో ప్రామిస్‌ చేస్తాం. కానీ నెగోషియేటింగ్‌ టేబుల్‌ వద్దకు వచ్చేసరికి కొంత యివ్వాలి, కొంత పోగొట్టుకోవాలి అని. ఈ ముక్క మీకు ధైర్యంగా చెప్పలేకనే కాంగ్రెస్‌, టిడిపిలు మీ జీవితాలను అధ్వాన్నం చేశాయి. తెరాస ఒంటరిగా ఏమీ చేయలేదని గుర్తించండి అని నచ్చచెప్పండి'' అంటాను.

అప్పుడు ఆంధ్రప్రాంతీయులు ''హైదరాబాదులో ఆంధ్ర పెట్టుబడిదారులే వుంటున్నారని విభజనవాదులంటున్నారు. అన్ని స్థాయిల్లో మా బంధుజనం వున్నారు. అన్ని జిల్లాల వారికీ, అన్ని రాష్ట్రాల వారికీ పెట్టుబడులున్నాయి. ఇటువంటి భయానకవాతావరణంలో వారందరినీ వారి కర్మానికి వదిలేయడానికి భయంగా వుంది. హైదరాబాదు విడిగా కాపాడితే కొంతవరకు మా ప్రాంతాల వారికి నచ్చచెప్పుకోవచ్చు. కానీ మా ప్రాంతం నుండి వెళ్లినవారు హైదరాబాదు ఒక్కటే కాదు, తెలంగాణా అంతా వ్యాపించి వున్నారు. రాష్ట్రం విడిపోతే వారి గతి ఏమిటి?'' అంటారు.

అప్పుడు నేను యిద్దర్నీ వుద్దేశించి ''సామరస్యంగా విడిపోతే ఎక్కడ ఏ ప్రాంతంలో వున్నా భయం లేదు. ఏకాభిప్రాయం, ఏకాభిప్రాయం అంటూ దేశమంతా తిరగనక్కరలేదు. ఎక్కడో అసాంలో వున్నవాడు మన గురించి తీర్పు చెప్పనక్కరలేదు. మనం సోదరులం. మనలో మనం ఒక ఒప్పందానికి వస్తే చాలు. దానిపై కేంద్రం ఆమోదముద్ర వేస్తుంది. అడ్వానీ గారు కూడా మొన్న తెరాసవారికి అదే చెప్పారు - ఆంధ్రప్రాంతీయులను కలుపుకుని పోవాలి. అప్పుడే రాష్ట్రం సాధ్యం అని. కృష్ణ కమిటీ కూడా అదే చెప్పింది. మనలో సఖ్యత వుంటే వీళ్లందరినీ పిలువవలసిన పనే లేదు. లేదు కాబట్ట్టే కథ యింతదూరం వచ్చింది. ఇప్పటికైనా దీన్ని ఓ ముగింపుకు తెద్దాం. హైదరాబాదు విడిగా ఒక రాష్ట్రం, ఆంధ్ర ఒక రాష్ట్రం, తెలంగాణా మరో రాష్ట్రం. అలా అయితే హైదరాబాదులో వున్న పారిశ్రామిక వర్గాలకు భయం వుండదు. వారు ఎక్కడికీ తరలి వెళ్లిపోరు. ఆంధ్ర, తెలంగాణా ఒకరితో మరొకరు పోటీ పడి ఎదగవచ్చు. ఈ ప్లాను చెపితే మనకు వాళ్ల సపోర్టు కూడా దక్కుతుంది. ఓకే నా?'' అని అడుగుతాను.

అప్పుడు ఆంధ్రప్రాంతం నాయకులు ''కెసియార్‌ తిట్లతో విసిగిపోయిన మా వాళ్లకు యిది ఓకేగానే అనిపిస్తుంది. కానీ వరద సాయమే అందివ్వని కేంద్రం రెండు రాజధానులు కట్టుకోవడానికి డబ్బు యిస్తుందా? మాకు నమ్మకం లేదు.'' అంటారు.

''ఉత్తుత్తి వాగ్దానాలతో, సరైన సమయంలో నిర్ణయం తీసుకోకుండా, మాట యిచ్చి వెనక్కి తీసుకుని రాష్ట్రాన్ని అల్లకల్లోలం చేసిన పాపానికి గాను కేంద్రంలోని కాంగ్రెస్‌ పరిహారం చెల్లించవలసినదే. ఇంతకీ మీరేమంటారు?'' అని నేను తెలంగాణా నాయకులను అడుగుతాను.

''ఈ ప్లాను ఆంధ్రవాళ్లకు ఓకే కావడంలో ఆశ్చర్యం లేదు. తెలంగాణాలో హైదరాబాదు నాయకులైన నాగేందర్‌, ముకేష్‌ లాటి వాళ్లకు, హైదరాబాదు చుట్టుపట్ల జిల్లాల వాళ్లకీ ఓకే అవుతుంది. వాళ్లు మనల్ని సపోర్టు చేయవచ్చు కానీ మా వరంగల్‌, కరీంనగర్‌ వాళ్లు ఒప్పుకోరు - హైదరాబాదు పోతుందంటే...'' అంటారు వాళ్లు.

''మొదట్లో అట్లానే అంటారు. రాజధాని వరంగల్‌, కరీంనగర్‌ల మధ్య వస్తుందంటే అక్కడి జనాలు, వ్యాపారస్తులు ఒప్పుకోరా?''

''ఏమో.. నెమ్మదిమీద ఒప్పుకోవచ్చేమో ! కానీ యీ ప్రతిపాదన మొదట చెప్పంగానే రాళ్లు, చెప్పుదెబ్బలు పడతాయి, ఆంధ్రోళ్లకు అమ్ముడుపోయావంటారు....''

''...ఇప్పుడు మాత్రం పరిస్థితి ఏమైనా బాగుందా?''

''కానీ మా పార్టీ పాలసీ యిది అని మీరు ధైర్యంగా చెప్పగలుగుతారా?'' అని అడుగుతారు.

ఇక్కడిదాకా నేను జగన్‌ పాత్ర అభినయించి చెప్పాను. జగన్‌ యిలా అనవచ్చు అని సూచిస్తూ చెప్పాను. ఇది నా - అంటే ఎమ్బీయస్‌ ప్రసాద్‌ - అభిప్రాయం కాదు. నా ఉద్దేశంలో నయితే రాష్ట్రం సమైక్యంగానే వుండాలి. చీల్చవలసి వస్తే ప్రాంతల వారీగా కాకుండా రాష్ట్రాన్ని అడ్డంగా అంటే ఉత్తర, దక్షిణ ఆంధ్రప్రదేశ్‌లు రెండింటికీ సమద్ర తీరం కలిసి వచ్చేట్టు చీల్చాలి. కానీ జగన్‌, ఎమ్బీయస్‌ ప్రసాద్‌ కాదు. అతను ఓ రాజకీయపార్టీ అధ్యక్షుడు. ఓట్ల గురించి, అనుచరగణం గురించి ఆలోచన చేయవలసినవాడు. అందువలన యిలాటి ఆలోచన చేయవచ్చు.

4

ఇక్కడిదాకా వచ్చి ఆగినదెందుకంటే - యికపై జగనే చెప్పాలి. ఇలాటి అన్‌పాప్యులర్‌ ఐడియాను ప్రకటించి తెలంగాణాలో యిమ్మీడియేట్‌గా వచ్చే ప్రతికూల పరిస్థితులను ఎదుర్కోగలరా లేరా అన్నది. భారత విభజన గురించి ప్రతిపాదన వచ్చినపుడు అలాటి ఐడియాను మెదడులోకి చొరబడనివ్వడమే దేశద్రోహం అని అందరూ కొట్టిపాడేశారు. కానీ ఆంబేడ్కర్‌ విభజనను సమర్థించారు. రాజాజీ అది తప్ప పరిష్కారం లేదన్నారు. అందరూ వాళ్లని తప్పుబట్టారు. కానీ వాళ్లు చెప్పినదే జరిగింది. కర్నూలును రాజధానిగా ప్రకటించినపుడు విజయవాడ వాళ్లకు కోపం వచ్చి ప్రకాశంగారి విగ్రహం పగలకొట్టేస్తామన్నారు. ఆయన జంకలేదు. మీ యిష్టం అన్నాడు. అందుకే ఆయన ప్రజానాయకుడిగా మిగిలిపోయాడు.

ఈనాడు అటువంటి లీడరెక్కడా కనబడటం లేదు. అప్రియÄమైన దానిని జనాలకు ఎక్కించగల నాయకుడు లేనంతకాలం మన బతుకులు యిలాగే ఏడుస్తాయి. జనాకర్షక పథకాలు ప్రవేశపెట్టడం, తర్వాత వాటిని నడపలేక చేతులెత్తేయడం. అయినా కొత్త కొత్త పథకాలు పెట్టడం.1995 నుండి చంద్రబాబు కొన్ని సాహసోపేతమైన నిర్ణయాలు తీసుకున్నారు. కిలో బియ్యం రెండు రూపాయలకు కాదు మూడున్నర అన్నారు. మద్యనిషేధం ఎత్తేశారు. లాంగ్‌ టర్మ్‌ ప్లాన్లు వేశాను. అందువలన మీరు కొద్దికాలం కష్టాలు ఓర్చుకోవాలి అంటే జనం అర్థం చేసుకున్నారు. అందుకే 1999లో ఆయన్ని మళ్లీ ఎన్నుకున్నారు. ఇక అప్పణ్నుంచి బాబు మారిపోయారు.

తనేం చేసినా జనం సహిస్తారనుకున్నారు. తన పథకాలు సరైన ఫలితాలు యివ్వటం లేదని పక్కవాళ్లు చెప్పినపుడు వినలేదు. వాళ్లని దబాయించేశారు. విద్యుత్‌ ధరలు విపరీతంగా పెరిగిపోయాయి. వ్యవసాయం మట్టిగొట్టుకుపోయింది. అయినా బాబులో చలనం రాలేదు. శాంతిభద్రతలు కరువై సాక్షాత్తూ ముఖ్యమంత్రి పైనే మావోయిస్టులు ఎటాక్‌ చేశారు. పరిస్థితి యిలా వుందని సిగ్గుపడకుండా దాన్ని సింపతీతో ఎన్‌క్యాష్‌ చేసుకోవాలని అప్పటికప్పుడు ఎన్నికలకు వెళ్లబోయారు బాబు. ఎన్నికల కమిషన్‌ ధర్మమాని అవి లేటయ్యాయి. పైగా వైయస్‌ పాదయాత్ర చేసి వెలుగొందుతున్నారు. బాబు తన విధానాలతో పాతమిత్రులను దూరం చేసుకున్నారు. వీటన్నిటివలనా బాబు దెబ్బ తిన్నారు. అదీ తక్కువ మార్జిన్‌తోనే !

అయితే బాబు దీన్ని వేరేలా అర్థం చేసుకున్నారు. తాను ఉచిత విద్యుత్‌ వంటి పాప్యులిస్టు పథకాలు ప్రకటించకపోవడం వలననే యిలా అయింది అనుకున్నారు. 2009 ఎన్నికలు వచ్చేసరికి తెగ హామీలు గుప్పించేశారు. వైయస్‌ పావలా వడ్డీ అంటే యీయన పదిపైసల వడ్డీ అన్నారు. సిటియస్‌ పథకం వంటి దివాళాకోరు పథకాన్ని కాన్వాస్‌ చేశారు. ఇప్పుడు కేంద్రంలో నిపుణులు కూడా అది మంచిదనవచ్చు. వాళ్లు 600 రూపాయలంటున్నారు. ఈయన 2 వేలన్నారు. 600 ఐనా కానీ నేను ఒప్పను. ఇతర దేశాల మాట వేరు. మనదేశంలో రిజర్వేషన్లు కానీ, పథకాలు కానీ మొదలుపెట్టడమే కానీ, ఆపడం అనేది వుండదు. కోటీశ్వరుడై వుండి సంఘంలో ఉన్నతస్థానంలో వున్న దళితుడి కుమారుడు కూడా రిజర్వేషన్‌ సౌకర్యాన్ని వదలుకోడు. ఇంతకీ చెప్పవచ్చేది చంద్రబాబు తత్త్వం మారిపోయింది. ఆయన ధైర్యంగా ఏ నిర్ణయమూ తీసుకోలేకపోతున్నారు. తెలంగాణా గురించి ఆయన చేసిన తాత్సారమే ఆయన యిమేజిని కోస్తాలో దెబ్బ తీసింది. పైన చెప్పిన డైలాగులతో హైదరాబాదు విషయంలో ఆయనే తన అనుచరులను కన్విన్స్‌ చేయవచ్చు. కానీ ఆయన చేస్తారా అన్నది డౌటు.

ఇక కాంగ్రెస్‌. హై కమాండ్‌ మన రాష్ట్రం గురించి పట్టించుకున్నపుడు కదా యిటువంటి ప్రక్రియ మొదలుపెట్టేది ! గతంలో నైతే వాళ్లకు వైయస్‌ వుండేవారు. ఏదైనా వస్తే భారం నాది అని ముందుకు వచ్చేవారు. ఇప్పుడాయన లేడు. కిరణ్‌ మొండిమనిషిలాగానే కనబడుతున్నారు. నివేదిక తర్వాత ఉస్మానియా వర్సిటీ విషయంలో, రచ్చబండ విషయంలో దృఢంగా నిలిచారు. ఇదే రోశయ్య అయివుంటే ఎప్పుడో జావకారిపోయే వారు. బాబు చేయలేని పని నేను చేస్తా అంటూ కిరణ్‌ ముందుకు రావచ్చు. అయితే ఆయన మాట కాంగ్రెస్‌లో ఎంతమంది వింటారన్నది ప్రశ్న. హై కమాండ్‌ కిరణ్‌ వెంట నిలిస్తే ఆయనకీ సమస్య పరిష్కరించే ఛాన్సుంది.

ఎవరో ఒక నాయకుడు యీ యినీషియేటివ్‌ తీసుకోకపోతే యీ సమస్య రావణకాష్టంలా నడుస్తూనే వుంటుంది. బంద్‌లు, రాస్తారోకోలు ఎన్నయినా జరగవచ్చు. నాయకులున్నంతకాలం వాటికి లోటు లేదు. కానీ వాటివలన రాష్ట్రం దెబ్బ తింటుంది. తెలంగాణా ప్రజలు ఎక్కువగా నష్టపోతారు. హైదరాబాదులో సోమవారం నుండి రెండు వ్యాపారసదస్సులు ప్రారంభమయ్యాయి. మంగళవారం నుండి బంద్‌. సదస్సుకు వచ్చిన వ్యాపారవేత్త యిక్కడ యూనిట్‌ పెడతాడా? ఉన్నది తరలించుకుపోతాడా? ఇక్కడి ఉద్యోగావకాశాలు దెబ్బ తింటాయి. ప్రగతి కుంటుపడుతుంది.

ఇరుప్రాంతాల నాయకుల మధ్య చర్చలంటూ మొదలెడితే మొదటి సిటింగ్‌లో విజయం పొందలేకపోవచ్చు. రెండు, మూడు నెలలకైనా కొంతలో కొంత విజయం సాధించవచ్చు. ఎక్కడో మధ్యదారిలో యిరుపక్షాలూ కలవవచ్చు. ఇప్పటికే కాంగ్రెస్‌ నాయకులలో యిలాటి చర్చలు ప్రారంభమయ్యాయని ఆంధ్రభూమి యివాళ రాసింది. అందువలన ఎంత త్వరగా వీలైతే అంత త్వరగా దృఢమైన నాయకుడు ఒకటి యిలాటి క్లిష్టయత్నం మొదలుపెట్టాలి.

జగన్‌లో అటువంటి నాయకత్వ లక్షణాలు వున్నాయా? ఇది కాకపోతే వేరే పరిష్కారమైనా ఆయన వద్ద వుందా? దాన్ని ధైర్యంగా ప్రకటించి ప్రజలను ఒప్పించగలరా? అలా చేయగలిగితేనే ఆయన నాయకుడవుతాడు. లేకపోతే కాంగ్రెస్‌లా, టిడిపిలా గోడమీద పిల్లిలా డాన్సు చేస్తూ, ఏ రోటి దగ్గర ఆ పాట పాడుతూ, తన అనుచరులనే కంట్రోలు చేయలేని అసమర్థ నాయకత్వం ప్రదర్శించి ప్రజల దృష్టిలో జారిపోతే, వచ్చే ఎన్‌టివి సర్వేలో జగన్‌ పార్టీకి కూడా ఏ ముప్ఫయ్యో సీట్లు వస్తాయి. ఇప్పటిదాకా జగన్‌ చేసిన దీక్షలూ, యిచ్చిన స్టేటుమెంట్లు ఎవరైనా చేయగలిగేవే. తెలంగాణాయే ఆయనలోని లీడర్‌షిప్‌ క్వాలిటీకి లిట్మస్‌ టెస్టు. దానిలో తళతళలాడతాడో, వెలవెలబోతాడో వేచి చూదాం. (సమాప్తం) - ఎమ్బీయస్‌ ప్రసాద్‌ (ఫిబ్రవరి 2011)

ఫిబ్రవరి 24 ఎమ్బీయస్‌ : కాషాయం రంగు గులాబీ

ఇవాళ పార్లమెంటులో కనబడిన దృశ్యం తెరాస భవిష్యత్తును కాస్త సూచిస్తోంది. సుష్మా స్వరాజ్‌ తెలంగాణా అంటుకు పోతోందని మహా ఆందోళన పడుతున్నారు. పక్కన కెసియార్‌, విజయశాంతి నిలబడ్డారు. అంతకుముందు రోజు కెసియార్‌ స్పీకర్‌తో ఏదో చెప్పబోయారు కానీ ఆవిడ వినిపించుకోలేదు. కెసియార్‌ ఎన్నడూ పార్లమెంటులో తెలంగాణా గురించి మాట్లాడకపోవడం చేత కాబోలు, యీయనకీ తెలంగాణాకీ సంబంధం ఏమిటా అనుకుని వుంటుందావిడ! ఇవాళ కూడా కెసియార్‌ పోడియంలోకి దూసుకుపోతానన్నారు కానీ మర్యాదగా నడిచే వెళ్లారు. హరీష్‌ రావు టైపులో సభ్యుల తలలమీద నుండి దూకలేదు. అయినా స్పీకరు చలించలేదు. అప్పుడు సుష్మాయే తెలంగాణా భారం నెత్తిన వేసుకుని కెసియార్‌కు, విజయశాంతికి 'గాడ్‌మదర్‌' పాత్ర ధరించి అద్భుతంగా పోషించేశారు. దీన్ని బట్టి కెసియార్‌ బిజెపితో పెట్టుకున్న బంధం బయటపడుతోంది.

కెసియార్‌ కాంగ్రెస్‌ను ఆరేళ్లగా నమ్ముకుని నమ్ముకుని దగా తిన్న మనిషి. కాంగ్రెస్‌ మంత్రిపదవులిచ్చింది కానీ ఆయన కోరినది యివ్వలేదు. పైగా ఆయన పార్టీని రెండుగా చీల్చింది. ఆయనకు ప్రాణం విసిగి 2009లో థర్డ్‌ ఫ్రంట్‌తో చేతులు కలిపారు. తెలంగాణా కాంగ్రెస్‌ నాయకులు (క్యాఫ్ట్‌) ఆయన్ని పట్టుకుని వేళ్లాడబోయారు కానీ వైయస్సార్‌ పడనీయలేదు. వైయస్‌ పోయాక మళ్లీ క్యాఫ్ట్‌ ఆశలు చివురించాయి. వాళ్లే కెసియార్‌ దీక్షను యింతదాన్ని అంత చేసి చూపించి ఆయన్ను హీరో చేసి డిసెంబరు 9 ప్రకటన తెప్పించారు. అప్పణ్నుంచే కెసియార్‌ దశ తిరిగింది. తెరాస తెలంగాణాకు చుక్కాని అయింది. కాంగ్రెస్‌, టిడిపిలలో కూడా తెలంగాణా నాయకులు తమ పార్టీ అధినేతలను ధిక్కరించి తెలంగాణా పాట పాడసాగారు. తెలంగాణాలో ఎన్నికలైతే తెరాసకే మెజారిటీ అని అందరూ నమ్మే స్థితి వచ్చింది. తెలంగాణాలో తక్కిన పార్టీ నాయకుల ఎజెండాను కూడా కెసియార్‌ శాసించసాగారు. ఇదంతా క్యాఫ్ట్‌ వారి పుణ్యమే!

అందుకు కృతజ్ఞతగా కెసియార్‌ కాంగ్రెస్‌లో చేరి తమ కష్టాలు కడతేరుస్తారని క్యాఫ్ట్‌వాళ్లు ఆశపెట్టుకున్నారు. అలా అయితే తాము వున్నచోటే వుండి, పదవి కాపాడుకుంటూ తమ భవిష్యత్తును కూడా యిన్సూర్‌ చేసుకోవచ్చనుకున్నారు. కేకే కెసియార్‌ చేత కాంగ్రెస్‌కు అనుకూలంగా ప్రకటన చేయించారు. సర్వే సత్యనారాయణ బహిరంగసభలో కెసియార్‌కు ఆహ్వానం పలికారు. ఈ మధ్య మరో సభలో కెసియార్‌ కాంగ్రెస్‌లో చేరకుంటే తెలంగాణా ఎలా వస్తుంది? అని విసుక్కున్నారు కూడా. తెలంగాణా యిచ్చి ఆయన్ని హీరోని చేసి మేం జీరోలమవ్వాలా? - అదీ మా చేతులమీదుగా! అని మండిపడ్డారు. వీళ్లు ఎంతమంది బతిమాలినా కెసియార్‌ అవుననలేదు. ఆయనకు తెలుసు - ఒకసారి కాంగ్రెస్‌లో చేరితే తాను సోనియా చెప్పినట్టే ఆడాల్సి వస్తుందని, ఆమె యిచ్చినపుడే తెలంగాణా పుచ్చుకోవలసి వస్తుందని. అందుకని తెరాస కాంగ్రెస్‌లో విలీనం కావడం 'జోక్‌' అని కొట్టి పారేశారు.

ఆయన అంచనా వేరు. 'యుపిఏ అవినీతిలో కూరుకుపోయి అప్రతిష్టపాలైంది. వచ్చే ఎన్నికలలో గెలవదు. అప్పుడు ఎన్‌డిఏయే వస్తుంది. ఎన్‌డిఏ తెలంగాణాకు అనుకూలంగా వుంది కాబట్టి వాళ్లను నమ్ముకుంటే మంచిది.' అని. తెరాసకు తెలంగాణాలో గుడ్‌విల్‌ వున్నా ఎన్నికలలో పోరాడాలంటే నిధులు దండిగా వుండాలి. బిజెపి దగ్గర నిధులున్నాయి. వారికి ఆంధ్రప్రదేశ్‌లో ఎంపీ సీట్లు ఏవీ లేవు. తెరాసతో పొత్తు పెట్టుకుంటే కొన్నయినా దక్కుతాయి. ఆ మేరకు యుపిఏకు తగ్గుతాయి. 'యుపిఏ అధికారంలోకి రావాలంటే ఆంధ్రప్రదేశ్‌, తమిళనాడుల్లో గెలవాలి. అక్కడే గండి కొడితే చాలు కదా' - అన్నది బిజెపి ఆలోచన.

తమిళనాడు - కేంద్రం మధ్య టూ యీస్టూ వన్‌ ఫార్ములా ఒకటుంది. తెరాస, బిజెపి అలాటి ఒప్పందం కుదిరి వుంటుంది. దాని ప్రకారం తెలంగాణా ప్రాంతంలో ఎంపీ సీట్లలో రెండు వంతులు బిజెపికి యిచ్చి, ఒక వంతు తెరాస తీసుకుంటుంది. అసెంబ్లీ ఎన్నికలలో బిజెపి ఒక వంతు తీసుకుని రెండు వంతులు తెరాసకు యిస్తుంది. ఆ ప్రకారం బిజెపి 12 ఎంపీ సీట్లకు, 40 అసెంబ్లీ సీట్లకు తెరాస మద్దతుతో పోటీ చేయగలుగుతుంది. వీటిలో సగం గెలవగలిగినా బిజెపికి ఘనవిజయం కిందే లెక్క. ఇప్పుడున్న రెండు అసెంబ్లీ సీట్ల కంటె యిది ఎన్నో రెట్లు మెరుగు. తెరాస పక్షాన్నుంచి చూస్తే వాళ్లకు తెలంగాణా వచ్చాక పార్లమెంటుతో పని లేదు. బిజెపి పాలించుకుంటే పాలించుకోనీ. అసెంబ్లీలో అధికారం వాళ్లదే అవుతుంది. కావాలంటే బిజెపిని చేర్చుకోవచ్చు.

ఈ ఫార్ములా వర్కవుట్‌ అయింది కాబట్టే బిజెపి తెరాసకు ఫ్రెండ్‌, ఫిలాసఫర్‌, గైడ్‌ పాత్ర వహిస్తోంది. గడ్కరీ తెలంగాణా గురించి అటూయిటూగా వున్నారని గతంలో వచ్చిన వార్తలను అబద్ధం చేస్తూ హైదరాబాదులో మీటింగు పెట్టి ఘంటాపథంగా చాటి చెప్పారు - మేం తెలంగాణా యిస్తాం అని. అంతేకాదు, జెపిపై దాడి గొడవపై అడ్వానీ పెద్దన్నయ్య తరహాలో తెరాస ఎమ్మెల్యేలను మందలించారు. ఆంధ్రప్రాంతీయులతో సఖ్యంగా వుండి రాష్ట్రం తెచ్చుకోవాలి కానీ యిలా పోట్లాటలు పెట్టుకుంటే ఎలా? అని. ఇవాళ పార్లమెంటులో సుష్మా పెద్దక్క పాత్ర పోషించారు. ఇక కెసియార్‌కు నిశ్చింతే. వచ్చే పార్లమెంటు ఎన్నికలలో బిజెపియే యిచ్చేస్తుందని. అందుకే తొందరపడకండి. రాత్రికి రాత్రే తెలంగాణా రాదు అని నచ్చచెపుతున్నారు.

ఈ పరిణామం వలన బిజెపి ఎంతో ఆనందిస్తోంది. ప్రకాష్‌ జవదేకర్‌ అప్పుడే క్యాఫ్ట్‌ వాళ్లను వెక్కిరించారు - సోనియా బొమ్మతో తెలంగాణా కావాలని ప్లకార్డు పట్టుకోవడం డ్రామా అని. కాంగ్రెస్‌వాళ్లు గ్రహించారు, కెసియార్‌ చేయి దాటిపోయారని. అసలు 2009 ఫలితాలు రాకుండానే కెసియార్‌ థర్డ్‌ ఫ్రంట్‌ వదిలేసి ఎన్‌డిఏ క్యాంప్‌కు వెళ్లిపోయారు. ఇప్పుడీ పరిణామం తర్వాత క్యాఫ్ట్‌వాళ్లు తమ హై కమాండ్‌ వద్ద పరువు పోగొట్టుకుని వుంటారు. ఇలాటి బిజెపి సమర్థకుడినా యిన్నాళ్లూ మీరు కాన్వాస్‌ చేస్తూ వున్నది? అని హై కమాండ్‌ క్లాసు పీకి వుంటుంది. వీరప్ప మొయిలీగారి యివాళ్టి క్లాసులో ప్లకార్డులు పట్టుకోవడంతో బాటు కెసియార్‌తో సఖ్యం గురించి కూడా వుండవచ్చు.

ఇది చూసి మహా బాధ పడిపోయినవారు మజ్లిస్‌వారు. తెలంగాణా వస్తే అత్యధికంగా లాభపడేది బిజెపి అని మొత్తుకుంటున్నారు వాళ్లు. నిజమే కదా, పైన రాసినట్టు బిజెపికి తెలంగాణా నుండి 6-8 ఎంపీ సీట్లు, 20-25 ఎమ్మెల్యే సీట్లు వస్తే ఎంతో బలపడినట్లే కదా! కాంగ్రెస్‌ హై కమాండ్‌ వారు కూడా ఘొల్లుమని వుంటారు. బిజెపి అడుగుతోంది కాబట్టి కసికొద్దీ తెలంగాణా యింకా ఆలస్యం చేద్దామని అనుకుని వుంటారు. ఇవాళ ఆంధ్రప్రాంతీయ కాంగ్రెస్‌ ఎంపీలు హైదరాబాదును యిస్యూ చేయడం కూడా వారు చెప్పడం బట్టే అయి వుంటుంది. నిర్ణయం ఆలస్యం చేయడానికి కాంగ్రెస్‌ హై కమాండ్‌ పన్నిన పన్నాగం అయి వుంటుంది.

మజ్లిస్‌ ఏమనుకున్నా, కాంగ్రెస్‌ ఏమనుకున్నా కెసియార్‌ చేసినది ఆయన పక్షాన్నుంచి రాజకీయంగా కరక్టు. యుపిఏ తప్పిదాల వలన ఎన్‌డిఏ అధికారంలోకి వస్తే ఆయన కోరిక నెరవేరవచ్చు. కానీ ఇక్కడో చిన్న రైడర్‌ వుంది. ఎన్‌డిఏలో ప్రస్తుతం వున్న పార్టీలు తెలంగాణాకు ఓకే అంటున్నాయి కానీ గద్దె నెక్కడానికి బిజెపికి మరిన్ని పార్టీల అవసరం పడుతుంది. అవి ఎడిఎంకె, తృణమూల్‌ వంటివి అయితే - అవి తెలంగాణాకు అడ్డుపడవచ్చు, తమ రాష్ట్రాలలో యిబ్బందులు వస్తాయని. అవన్నీ యిప్పుడు డిస్కస్‌ చేయదగ్గవి కావు. ఇప్పటివరకు కెసియార్‌ సరైన గూటికే చేరారు. - ఎమ్బీయస్‌ ప్రసాద్‌ (23 ఫిబ్రవరి 2011)

మార్చి 02 ఎమ్బీయస్‌ : రాత్రికి రాత్రి..

తెలంగాణా అంశం రాత్రికి రాత్రి తేలదని చిదంబరం గారు కనిపెట్టారు. వాటె డిస్కవరీ! ఈ తెలివి డిసెంబరు 9 న ఏమయిందో మరి! అప్పుడు మాత్రం రాత్రికి రాత్రి ఎనౌన్సు చేసేశారే! నిర్ణయం అంటూ తీసుకున్నాక అర్ధరాత్రి చెప్తేనేం, మిట్టమధ్యాహ్నం చెబితేనేం? అని కెసియార్‌గారు దబాయిస్తారు. నిజమే నిర్ణయం అంటూ తీసుకున్నాక... అన్నది కీ పాయింట్‌. అది ఎవరు తీసుకున్నారు? ఎవరిని సంప్రదించారు? 'డిసెంబరు 7 న అనేక పక్షాలు కలిసి చేసిన అసెంబ్లీ తీర్మానమే నిర్ణయమే కదా' అంటారు చిదంబరం అమాయకంగా.

తెలంగాణాకు సమ్మతించాం కానీ, దానిపై చర్చా పాడూ లేకుండా వూరికే యిచ్చేమని చెప్పామా? అని హుంకరిస్తారు చంద్రబాబు. మరి ఆ రిజర్వేషన్స్‌ తీర్మానానికి అంగీకరించినప్పుడే చెప్పాల్సింది, 'సబ్జక్ట్‌ టు..'అని, అదేమీ చెప్పకుండా దానిపై మౌనంగా వుంటే ఎలా? అంటూ వాపోతాడు నా బోటివాడు. వీళ్లు వాటిపై మౌనంగా వున్నారు కాబట్టి సమ్మతం అనుకున్నారు తమిళుడైన చిదంబరంగారు. మనం 'మౌనం అర్ధాంగీకారం' అంటాం, తమిళులు 'మౌనం సమ్మదం' అంటారు.

రాత్రి అంటే దాని పరిణామం ఎంత? చిదంబరం గారికి ఎప్పటికి తెల్లారుతుంది? అన్నది ప్రశ్న. వెనకటికి ఓ అల్లుడు మావగారింటికి వచ్చి ''ఓ రెండు రాత్రులుండి పోతాను మామా' అన్నాట్ట. రెండు రోజులే కదా అనుకున్నాట్ట మావగారు. వారం, పదిరోజులైనా అల్లుడు కదలకపోతే, వదలకపోతే అడిగేశాట్ట 'రెండు రాత్రులన్నావ్‌..' అని. ''అవును రెండు రాత్రులే, సంకురాత్రి, శివరాత్రి అన్నాట్ట అల్లుడు. సంక్రాంతి నుండి శివరాత్రి అంటే రెండు నెలలన్నమాట.

అలాగ మన చిదంబరం గారు అఖిలపక్ష సమావేశం ఫిబ్రవరి మొదటివారం అన్నారు. ఆయన కాలండర్‌లో ఫిబ్రవరి యింకా రాలేదు. ఈ లోగా ప్రణబ్‌గారు తెలంగాణా ఎంపీలను పిలిచి మే లో అసెంబ్లీ ఎన్నికలున్నాయి కదా అని గసిరారు. ఏదో ఇన్నాళ్లకు తెెలంగాణా గురించి పార్లమెంటులో గళం వినిపించారన్న జాలైనా లేకుండా కెసియార్‌కు కూడా ఖచ్చితంగా చెప్పారుట - మీరు పార్లమెంటులో ఎంత ఎంత గొంతు చించుకున్నా, ఆగం చేసినా లాభం లేదు, మే దాకా కనము, వినము, మూర్కొనము అని. ఎన్నికలంటే యివేమన్నా సింగిల్‌ పార్టీ ఎన్నికలా? తమిళనాడులో, బెంగాల్‌లో, కేరళలో అన్ని చోట్లా యితర పార్టీలతో పొత్తులే. ఎన్నికల తర్వాత ఆ పొత్తులు చిత్తవుతాయి. మంత్రిపదవుల గురించి పోట్లాడుకుంటారు, అలకలు, రాజీలు.. ఈ రామాయణం సాగుతుంది. ఏతావాతా మే దాకా ఆగితే తప్ప తెలంగాణా సంగతి తేల్చరట.

చిదంబరంగారే కాదు, ఆయన శాఖలో సహాయమంత్రి కూడా చెప్పారు - కొత్త రాష్ట్రం ఏర్పాటంటే ఆషామాషీ కాదు, తెలంగాణా అంశం చాలా సున్నితమైనది, అందరినీ సంప్రదించాలి అని. ఇవన్నీ యిప్పుడే తెలుస్తున్నాయా వీళ్లందరికీ? అని కాలర్‌ పట్టుకుని ఆడగాలనిపిస్తుంది. రాష్ట్ర ప్రజలను మానసికంగా సిద్ధపరచకుండా, ప్రధానమంత్రిని, ముఖ్యమంత్రిని ఖాతరు చేయకుండా డిసెంబరు 9 న అంత ఘాటైనా ప్రకటన చేసి, రాష్ట్రాన్ని అల్లకల్లోలం చేసేశారే! అప్పుడు తోచలేదా ఈ అంశాలన్నీ? ఆ రోజు నుండి రాష్ట్రంలో అశాంతి నెలకొంది. ప్రతీవాడూ ఉద్యమకారుడై పోయాడు. ఒకళ్లని మించి మరొకళ్లు ఆవేశపూరితమైన ప్రకటనలు చేస్తున్నారు. చదువులు నాశనమయ్యాయి. పరిశ్రమలు దెబ్బ తిన్నాయి. ఈ కాంగ్రెస్‌ అంతర్గత రాజకీయాలు కాదు కానీ, రాష్ట్రం దుంపనాశనం అయింది.

ఇంత చేసి యిప్పుడు నిర్ణయం కోసం ఆగాలి అంటున్నారు. ఎందుకంటే అసెంబ్లీ ఎన్నికలట. అది పార్టీలకు సంబంధించిన వ్యవహారం, ప్రభుత్వానికి సంబంధించిన వ్యవహారం కాదు. అక్కడి అసెంబ్లీ ఎన్నికలకు, యిక్కడి వ్యవహారాలకు లింకేమిటి? తెలంగాణా వ్యవహారంలో చేయవలసిన ప్రాసెస్‌ కొనసాగిస్తూ పోవచ్చు కదా. కృష్ణ కమిటీ వేశారు. నివేదిక వచ్చేసరికి ఏడాది పట్టింది. ఈ లోపున దాని గురించి ఆలోచించడం మానేయడం దేనికి? కమిటీ ఏమంటుంది? కలిసి వుండమంటుంది, లేదా విడిపోమంటుంది - అంతేగా, రెండు ఆప్షన్సేగా! మొదటిదైతే మనకు ప్రభుత్వపరంగా, పార్టీ పరంగా ఒనగూడే లాభాలేమిటి? రెండోదైతే - దాపురించే నష్టాలేమిటి? ఇలా లెక్కలు వేసుకుని, యిరుప్రాంతాల స్థానిక నాయకులతో చర్చించి ఓ నిర్ణయంతో రెడీగా వుండవచ్చుగా. ఇవేమీ చేయకుండా 2010 అంతా గడిపేశారు.

నివేదిక వచ్చింది. ఏం జరిగింది? నిర్ణయం యిప్పట్లో తీసుకోలేం అంటున్నారు. ఎప్పటికి తీసుకుంటారట? కెసియార్‌ కాంగ్రెస్‌లో చేరేవరకూ తీసుకోరా? అలా అయితే చేర్పించే ప్రయత్నాలు ఎప్పుడో చేయాల్సింది. ఇప్పుడు మొదలు పెడితే ఎలా? అయినా యిప్పుడు మొదలు పెట్టీ ప్రయోజనం లేదు. ఆయన బిజెపి పంచన చేరారు. కాంగ్రెస్‌ కంటె వాళ్లే నయం అని చాటి చెప్పారాయన. బిజెపివాళ్లు ఆయన్ను చంకనేసుకుని తిరుగుతున్నారు. వాళ్లతో అయితే ఆయనకు ఎన్నికల పొత్తులో పేచీలు రావు. తెలంగాణాలో వాళ్లకున్న బలం తక్కువ. కాంగ్రెస్‌తో అయితే ప్రతీ స్థానంలోనూ పంచాయితీయే. లీడర్లు ఎక్కువ. కెసియార్‌ బిజెపి చంక దిగి కాంగ్రెస్‌ పైట చాటుకి రావాలంటే ఆయన అడిగిన ప్రత్యేకరాష్ట్రం యిచ్చి తీరాలి. కాంగ్రెస్‌ యిస్తుందా?

మార్చి 6 టైమ్స్‌ ఆఫ్‌ ఇండియా చూస్తే అలా అనిపించటం లేదు. కేంద్ర ప్రభుత్వం కృష్ణ కమిటీ నివేదికలో ఆరవ సూచనకే మొగ్గుతోందని దానిలో రాశారు. టైమ్స్‌వాళ్లు తెలంగాణా అంశంలో యిప్పటిదాకా యిస్తున్న అభిజ్ఞవర్గాల కథనాలు ఫలిస్తూనే వచ్చాయి. వాళ్లకు కేంద్రంలో గట్టి సోర్సే వున్నట్టుంది. ఇంకో రాజధానికి అయ్యే ఖర్చు, తెలంగాణా యిస్తే తక్కినరాష్ట్రాలలో వచ్చే డిమాండ్లు లెక్కలోకి తీసుకుని కేంద్రం తెలంగాణా యివ్వకూడదని అనుకుంటోందని ఆ రిపోర్టు చెప్పింది. తెరాసను కట్టడి చేస్తే చాలు, తన పార్టీవాళ్లను కంట్రోలు చేయవచ్చని వాళ్ల ఊహట. తెలంగాణా ప్రాంతీయ కౌన్సిల్‌ పెట్టి నిధులు, పదవులు యిచ్చి అమలు చేయమంటారట.

ఇదే వాళ్ల వ్యూహమైతే మరి కెసియార్‌ ఎలా లొంగివస్తారు? చిదంబరంగారే చెప్పాలి. రాత్రికి రాత్రే చెప్పనక్కరలేదు. పగలు కూడా గడిచాకే చెప్పవచ్చు. - ఎమ్బీయస్‌ ప్రసాద్‌ (మార్చి 2011)

మార్చి 03 ఎమ్బీయస్‌ : అటు మార్చులు.. ఇటు చర్చలు

పొద్దుటినుండి మిలియన్‌ మార్చ్‌ న్యూసే! కుదించేశారు, జస్ట్‌ మూడు గంటలే, పైగా శాంతియుతంగా కూడా అని అంటూ వచ్చారు. తీరా చూస్తే రైళ్లు రద్దు, ట్రాఫిక్‌ మళ్లింపు, పోలీసుల మోహరింపు, మందుస్తు అరెస్టులు..ఏమిటిది? పోలీసులకు ఏమైనా యింటెలిజెన్సు సమాచారం చేరిందా? ఇది మామూలు రాజకీయ వ్యవహారమే అయితే యింత వుండేది కాదు. ఈ మార్చికి మద్దతు యిస్తున్నది మామూలు ప్రజాస్వామిక పార్టీలు కాదు, మావోయిస్టు సంఘాలు. గద్దరు, విమలక్క, ప్రజాసంఘాలు.. యిత్యాదులు. హింస అనేది వాళ్లకు కొత్త కాదు. అదను చూసి ఏ పోలీసులతోనో తలపడితే మొదటికి మోసం. అందుకునే కాబోలు యింత యుద్ధ సన్నాహం జరుగుతోంది.

రాజకీయాల పరంగా చూస్తే యిది ఒక ముఖ్యమైన మలుపు. డిసెంబరు 23 తర్వాత ఏర్పడిన తెలంగాణా జాక్‌ పై తన పట్టు ఎప్పుడూ సడలనివ్వని కెసియార్‌కు ఈ మార్చి జరగడం పెద్ద కుదుపు. ఇన్నాళ్లూ జాక్‌ కెసియార్‌ కనుసన్నల్లో నడిచింది. కెసియార్‌ తనకు కావలసినది కోదండరాం ద్వారా ఆదేశాలిప్పించారు. జనవరి 2010లో కృష్ణ కమిటీ విధివిధానాలు ప్రకటించగానే తన ఎమ్మెల్యేల రాజీనామాలు ప్రకటిస్తూ కెసియార్‌ - 'నేను కోదండరాంకు కూడా చెప్పకుండా రాజీనామాలు చేయిస్తున్నాను' అన్నారు. జాక్‌ ఆ పాటి ముందస్తు సమాచారానికి కూడా నోచుకోదన్నమాట. కెసియార్‌ వెంట కుక్కపిల్లలా తిరిగిన జాక్‌ యిప్పుడు ఒక్కసారి వెనక్కి తిరిగి 'భౌ' అంది. 'హిజ్‌ మాస్టర్స్‌ వాయిస్‌' విననంది.

జాక్‌ను అడగకుండానే, ఎవరినీ సంప్రదించకుండానే కెసియార్‌ మిలియన్‌ మార్చ్‌ ప్రకటించారు. వీళ్లంతా పొలోమని ఆయన్ని అనుసరించారు. ఎవరెక్కడ వంట చేయాలో, చేశాక వంటగిన్నెలు ఎక్కడ తోముకోవాలో (తోమడానికి, పులివిస్తరాకులు పడేయడానికి హుస్సేన్‌ సాగర్‌ నీళ్లు ప్రశస్తం అని ఎవరో చెప్పారు కాబోలు, టాంక్‌బండ్‌ పై ఆ ప్రోగ్రాం పెట్టారు) ఆ ఏరియాలో పౌరులు ఏమేం యిచ్చి ఎలా సహకరించాలో కూడా ప్లాను చేశారు. పోస్టర్ల దగ్గర్నుంచీ అన్నీ వేసేసిన తర్వాత కెసియార్‌ ఢిల్లీ నుండి కాన్సిల్‌ అన్నారు.

పార్లమెంటులో అంత గలభా చేసినా పనేమీ కాలేదు కాబట్టి కసితో యింకా ఘట్టిగా చేయండి అంటారేమో ననుకుంటే ఆయన వద్దు మానేయండనడం జాక్‌లో తక్కిన జనులకు అర్థం కాలేదు. 'ఉద్యోగుల సహాయనిరాకరణ విరమణ తర్వాత ఉద్యమం చల్లారిపోయిందని చంకలు గుద్దుకునేవారికి జవాబు చెప్పేందుకు యీ మార్చ్‌ ఉపయోగపడుతుంది, కాన్సిల్‌ చేయడానికి వీల్లేదు' అని తెలంగాణా జాక్‌కు దూరంగా వుంటూ వచ్చి యిప్పుడు చేరిన గద్దర్‌, విమలక్క ఎట్సెట్రా కోదండరాంను తినేశారు. ఇంకోపక్క కెసియార్‌ ఫోన్లో తినేశారు - ఇప్పుడు వద్దు, మేె దాకా దీనిపై కేంద్రం ఆలోచన లేనప్పుడు యిప్పుడీ మిలియన్‌ మార్చ్‌ ఎందుకు? దీనిపై ఖర్చు పెట్టే శక్తియుక్తులు దండగవుతాయి. కావాలంటే అప్పుడే చేద్దాం అని.

ఇలాటివి చేయక ఉద్యమం చల్లారిపోతే మళ్లీ రాజేయడం కష్టం అని ప్రజాసంఘాల ఆవేదన. కానీ కెసియార్‌ ససేమిరా అన్నారు. రోజంతా కుస్తీ పట్టాక చివర్లో రాజీకి వచ్చారు. మ్యాటనీషో లా మధ్యాహ్నం ఒంటిగంటనుండి జస్ట్‌ మూడు గంటలు మాత్రమే ర్యాలీ, ధర్నా అన్నారు. ఇదంతా విద్యార్థులకోసమే అన్నారు. ఏం విద్యార్థులో ఏమో! ఆలోచిస్తేనే బాధగా వుంటుంది. ట్రాఫిక్‌ మళ్లింపులు యింత విపరీతంగా చేశాక వాళ్లు యింటికి ఎప్పుడెళతారు? మర్నాటి పరీక్షకు ఎలా చదువుతారు? అసలు యివాళ పరీక్షాస్థలానికి వస్తామా లేదా అన్న టెన్షన్‌లో నిన్నరాత్రి సరిగ్గా చదివారో లేదో! ఆ మేరకు హైదరాబాదు విద్యార్థులు తక్కిన వూళ్లలో వున్న తమ కౌంటర్‌పౌర్ట్‌స్‌ కంటె వెనకబడ్డట్టే, నష్టపోయినట్లే!

కెసియార్‌ యింతలా మెట్టుదిగడం యింతకుముందు ఎన్నడూ జరగలేదు. కెసియార్‌ను దించడానికి మధ్యాహ్నం మాత్రమే అన్నారు కానీ పొద్దుటినుండీ ఆందోళన చేయడానికి సన్నాహాలు చేసుకున్నారు గద్దర్‌ అండ్‌ బ్యాచ్‌. విధిలేక సరేనన్న కెసియార్‌ ఈ మార్చ్‌లో ఉత్సాహంగా పాల్గొనమని తన కార్యకర్తలుకు పిలుపివ్వలేదు. కానీ బుధవారం రాత్రికి పొజిషన్‌ అర్థమైంది. జాక్‌నుండి వెళ్లగొట్టబడిన టిడిపి వాళ్ల దగ్గర్నుంచి మార్చికి ఉబలాటపడుతున్నపుడు తాము వెనకపడితే ఎలా అనుకుని 'సరే అయితే మీరూ దిగండి' అన్నారు తన క్యాడర్‌తో.

మార్చిపై కెసియార్‌ ఉదాసీనత దేనికి? మే వరకూ ఏమీ కాదని ఢిల్లీలో తెలియడం వలననా? మార్చి కాన్సిల్‌ చేస్తే ఉద్యమం చల్లారిపోయినట్టు అనుకుంటారన్న భయాలు కెసియార్‌కి లేవు. ఆయన ఎన్నోసార్లు ఉద్యమ ఉధృతిని తగ్గించారు. గ్రామాలు తిరుగుతానని, పల్లెల్లో నిద్రపోతానని యిలాటివి ఎనౌన్సు చేసి మళ్లీ పట్టించుకోలేదు. మళ్లీ తనకు వేడి పుట్టినపుడు నిద్ర లేచి మనకు వేడి పుట్టించారు. అందువలన మేలో ఉద్యమం రగిలించడం ఆయనకు అసాధ్యం కాదు.

ఇది ఒక కారణం అయితే గులాం నబీ ఆజాద్‌ తెరాస-కాంగ్రెస్‌ విలీనంపై కెసియార్‌తో చర్చలు మొదలుపెట్టారని యిప్పుడే వస్తున్న స్క్రోలింగ్స్‌ మరో కారణం కావచ్చు. 2004లో కాంగ్రెస్‌-తెరాస పొత్తు సంధానకర్త కాబట్టి ఆజాద్‌కు ఆ సత్తా వుందని, తెరాసవారు ఆయన మాట వింటారనే ఆయన్ను ఆంధ్రకు యిన్‌చార్జిగా వేశారని అంటున్నారు. కెసియార్‌ బిజెపివైపు వెళుతున్నారన్న భయంతో కాంగ్రెస్‌ విలీనంపై చర్చలు మొదలుపెట్టినా పెట్టవచ్చు. తెలంగాణా యిచ్చేమాటైతే గొంగళిపురుగునైనా ముద్దాడడానికి రెడీ అన్న కెసియార్‌ చర్చల్లో కూర్చోడానికి అభ్యంతరం పెట్టకపోవచ్చు. చర్చలకు సరైన నేపథ్యం సమకూర్చడానికి మిలియన్‌ మార్చి తేదీ మార్చుకోమని కాంగ్రెస్‌ అడిగి వుండవచ్చు. కెసియార్‌ తనవంతు ప్రయత్నం తను చేసి వుండవచ్చు.

చర్చలంటూ జరిగితే వాటి పర్యవసానం ఏమవుతుందో, ఆంధ్రప్రాంతంలో తమ ప్రయోజనాలు దెబ్బ తినకుండా కాంగ్రెస్‌ కెసియార్‌తో ఎలా నెగ్గుకువస్తుందో వేచి చూడాల్సిందే. తనపై తెలంగాణా ప్రజలుంచిన విశ్వాసాన్ని వమ్ము చేయకుండా కెసియార్‌ కాంగ్రెస్‌ను ఎలా ఆటలాడిస్తారో అదీ చూడాల్సిందే! - ఎమ్బీయస్‌ ప్రసాద్‌ (మార్చి 2011)

మార్చి 04 ఎమ్బీయస్‌ : నాగం పన్నాగం ...1

ఇప్పుడు నాగం ఒక హీరో అయిపోయారు. ఆయన ఏం చేయబోతున్నారో, ఎటు వెళ్లబోతున్నారో ఎవరికీ తెలియకుండా పోయింది. చంద్రబాబు నాకు తక్కిన అన్ని విషయాల్లోనూ నాయకుడే కానీ, తెలంగాణా విషయంలో మాత్రం నాకు నేనే అంటున్నారు. ఏమిటి ఆయన ధీమా? ఏం ప్రణాళికలు రచిస్తున్నారాయన?

సోమవారం నాడు ఆయన అసెంబ్లీలో తెలంగాణా గురించి చెలరేగిపోయారు. తెరాస, తెలంగాణా కాంగ్రెస్‌ వాళ్లు అసెంబ్లీలో అడావుడి చేసినంతకాలం ఏదో గుంపులో గోవిందాగా వున్నారు కానీ వాళ్లు తప్పుకుని తనకు ఎరీనా వదలగానే ఆనాడు 'ఒక్కడు చాలు' అన్న లెవెల్లో రంగస్థలాన్ని దున్నేశారు. తెలంగాణా నినాదాలివ్వడమే కాదు, ప్లకార్డులు పట్టుకోవడమే కాదు, తన సహచరులను 'అక్కడ బయట అంత అశాంతిగా వుంటే యిక్కడ శాంతంగా కూర్చోవడానికి సిగ్గు లేదా?' అని చెరిగేశారు.

తన పార్టీ అధ్యక్షుడు ఖిన్నుడై అటెటో శూన్యంలోకి చూస్తూ కూర్చుంటే 'ఎవడొస్తాడో చూస్తాగా పోటీ ఎవడొస్తాడో చూస్తాగా' అంటూ శివాలెత్తిపోయారు. ఒంటి చేత్తో సభను వాయిదా వేయించగలిగారు. దెబ్బకి నాగం తెలంగాణా ఉద్యమకారులకు హీరో అయిపోయారు. 'నాగం ఒక్కడు కాదు, అతని వెనుక నాలుగున్నర కోట్ల తెలంగాణావాసులున్నారు' అన్నారు కోదండరాం. (మొన్నటిదాకా నాలుగు కోట్లు, నాలుగు కోట్లు అనేవారు. సెన్సస్‌ మొదలెట్టిన దగ్గర్నుంచీ అరకోటి చేరుస్తున్నారు. పూర్తయేసరికి ఎక్కడికెళ్లి ఆగుతుందో తెలియదు) ఉస్మానియా విద్యార్థులు గతాన్ని మరచి నాగంను ఆకాశానికి ఎత్తారు. న్యాయవాదులు కూడా. టిడిపిని విడిచి తెరాసలో చేరిన పోచారం కూడా..!

వీళ్లంతా మెచ్చుకున్నారు సరే కానీ బాబుగారి మొహం ముడుచుకుని పోయింది. మా పార్టీ కాంగ్రెస్‌లా క్రమశిక్షణలేని పార్టీ కాదన్న గర్వం వుండేది ఆయనకు. ఆ గర్వము సర్వము ఖర్వమై పోయింది సోమవారం. అసెంబ్లీ బయట మీ మాట, లోపల నా మాట అని చిలక్కి చెప్పినట్టు చెప్పి తన ఎమ్మెల్యేలందరినీ (అనగా యిరుప్రాంతాల వారినీ) వెంటనిడుకుని 'రాజు వెడలె' స్టయిల్లో వచ్చిన కాస్సేపటికే నాగం ఏకపాత్రాభినయ ప్రదర్శన జరిగింది. నాగంకు ఇన్‌ అండ్‌ అవుట్‌ తేడా తెలియలేదనుకుందా మనుకుంటే కుదరదు. తెలంగాణా ఫోరం కుదరదు, టిడిపి తెలంగాణా ప్రదేశ్‌ కమిటీ ఏర్పరచాలి అని ఆయన బాబుతో వాదిస్తూ వస్తున్నారు. అది మాత్రము దక్క... అంటూ వచ్చారు బాబు. అయితే నీకు పరువు దక్కనీయ.. అని నాగం ప్రతిన పూనారు.

బాబుగారిని అసెంబ్లీలో ఆ దుస్థితిలో చూస్తే దుర్యోధనుణ్ని అదుపు చేయలేని ధృతరాష్ట్రుడు గుర్తుకు వచ్చాడు. పబ్లిగ్గా ఏమీ అనలేరు. అంటే తెలంగాణాద్రోహిగా ముద్రవేస్తారన్న భయం. ఏమీ చేయకుండా వూరుకుంటే యివాళ నాగం అయ్యారు, రేపు వానపాము కావచ్చు. నువ్వేం చేస్తావో చేస్కో, ఐ డోంట్‌ కేర్‌ అని తల ఎగరేయవచ్చు. అందుకే మోత్కుపల్లి చేత నాగంపై ధ్వజం ఎత్తించారు.

ఆయన నువ్వేం చేశావు? తొమ్మిదేళ్లు అధికారంలో వుండి బొర్ర పెంచావ్‌ అనేశారు. (ఈ మధ్య లేప్రోస్కోపీ చేయించుకుని తగ్గించుకున్నాక కూడా మాటలు పడాల్సి వస్తోంది. స్థూలకాయులమీద జోకులేయడం అందరికీ ఓ వీక్నెస్‌) సాయంత్రం నాగం వద్దకు దౌత్యబృందాన్ని పంపి బాబు రాజీ కుదుర్చుకున్నారు. 10 వరకు అసెంబ్లీకి నాగంతో సహా తెలంగాణా టిడిపి ఎమ్మెల్యేలు ఎవరూ రారని, 11 నుండి అందరూ వస్తారనీ..!

నాగం వద్దకు రాజీ ప్రతిపాదన వెళ్లాక మర్నాడు బాబు కాస్త బెట్టు విడిస్తే నాగం ఓ మెట్టు దిగారని పేపర్లు రాశాయి. నిజానికి బాబే ఎక్కువ దిగారు. సహాయనిరాకరణ చేస్తున్న ఉద్యోగులకు సంఘీభావంగా టిడిపి ఎమ్మెల్యేలు ఎసెంబ్లీ బహిష్కరించాం అన్నారు. తర్వాత ఉద్యోగులే ప్రభుత్వంతో రాజీపడి, కాసిన్ని డిమాండ్లు సాధించుకున్నాక నిరాకరణ విరమించుకున్నారు. ఇక వాళ్లకే లేని అభ్యంతరం టిడిపి వారి కెందుకు? పార్లమెంటులో తెలంగాణా బిల్లు ప్రవేశ పెట్టేవరకూ రాము అన్న మాట అర్థం లేనిది. పెట్టాల్సింది అక్కడ. ఇక్కడ ఎంతకాలం బడి ఎగ్గొట్టినా ఏం లాభం?

ఇదే చెప్పి వుంటారు మధ్యవర్తులు. అయితే మిలియన్‌ మార్చ్‌ అయ్యేవరకూ... అన్నారు నాగం. అసలు మిలియన్‌ మార్చి ఈ పార్టీ కార్యక్రమం కానే కాదు. తెలంగాణా జాక్‌ చేపట్టింది. టిడిపిని తెలంగాణా జాక్‌ నుండి ఎప్పుడో తరిమేశారు. ఇక వాళ్ల కార్యక్రమం కోసం వీళ్లెందుకు తలలు బద్దలు కొట్టుకోవడం?

అయినా మార్చి 10 న మిలియన్‌ మార్చ్‌ వుంటే ఆ రోజు మానేయండి. అప్పటిదాకా మానేయడం ఏమిటి? ఆ తేదీకి శాంక్టిటీ, పవిత్రత, ప్రత్యేకత ఏమైనా వుందా? ఆ తర్వాతనుండి తెలంగాణాలో కాని, రాష్ట్రంలో కానీ పెను మార్పు ఏమైనా రాబోతోందా? నాగం ఏదో ఒక పేచీ పెట్టుకుందామని చూస్తున్నారు. అది అక్కరకు వచ్చిందంతే. ఆ రోజున ఏవో కాల్పులూ, లాఠీచార్జి గట్రా జరగక మానవు. పోలీసు జులుంకి వ్యతిరేకంగా తెలంగాణా బంద్‌కు పిలుపు నివ్వక మానరు. అప్పుడు ఆ బంద్‌ కూడా అయిన తర్వాతనే వస్తానని నాగం మరో మెలిక పెట్టవచ్చు.

ఆయన చేస్తున్న మరో వితండవాదన - అసెంబ్లీలో ఆంధ్రప్రాంతపు టిడిపి ఎమ్మెల్యేలతో కలిసి కూర్చోకూడదట. కానీ పిఎసి (పబ్లిక్‌ ఎకౌంట్స్‌ కమిటీ) చైర్మన్‌గా మాత్రం కూచోవచ్చట. ఆ పదవి వదలరట. టిడిపి తెలంగాణా ఫోరం కన్వీనర్‌గా వుండరట.

బాబు నిస్సహాయ పరిస్థితిలో వున్నారు కాబట్టి ఈయన అన్న ప్రతిదానికీ తలూపారు కానీ మోత్కుపల్లికి, దయాకరరెడ్డికి ఆ ఖర్మ పట్టలేదు. నాగంపై ఓపెన్‌గా తిరుగుబాటు చేశారు. మమ్మల్ని విలన్‌లు చేసి ఆయన ఎదుగుదామని చూస్తున్నాడు. మేం దానికి ఎందుకు సహకరించాలి? అంటున్నారు.

2

ఇతర తెలంగాణా టిడిపి నాయకులందరికీ నాగంపై సందేహం. తనే లీడరుగా ఎదిగి, తనొక్కడే సిన్సియర్‌, తక్కినవాళ్లందరూ రాజీ పడుతున్నారు అని చూపించుకోవాలని ప్రయత్నిస్తున్నారని వాళ్లకు అనుమానం. తమ నియోజకవర్గాల్లో తెరాస యిప్పటికే వెంటాడుతోంది, నానా మాటలూ అంటోంది. రేపు నాగం కూడా అదే మాట అంటే..? జనాలు నమ్మి తీరతారు. పార్టీలోంచి బయటకు వెళ్లి నాగం 'నేనిలా అంటే రేవంత్‌ యిలా అన్నారు, దయాకర్‌ రెడ్డి యిలా అన్నారు..' అంటూ పురాణం విప్పితే చాలా యిబ్బందులు పడవలసి వస్తుంది. తెలంగాణా పోరాటయోధులుగా తెచ్చుకుంటున్న పేరు మాసిపోతుంది.

నాగం యిప్పటికే తన జిల్లాలో సాటి నాయకుల దిష్టిబొమ్మలు తగలెట్టించారట. ఆ కోపం దయాకరరెడ్డికి, మోత్కుపల్లికి వాళ్లందరికీ వుంది. దయాకరరెడ్డి ఏకంగా రాజీనామా చేసి స్పీకరుకి యిచ్చేశారు. తక్కినవాళ్లు వెనక్కి తీసుకుని వచ్చేశారనుకోండి. ఆయన భార్య సీత కూడా రాజీనామా చేస్తారని వార్తలు వస్తున్నాయి. అందరూ కలిసి నాగంను కన్వీనరు పోస్టునుండి దింపేసి, ఏ ఒక్కరికీ ప్రాముఖ్యత లేకుండా ఐదుగురితో ఓ కమిటీ వేయాలని ప్రతిపాదిస్తున్నారు.

ఈ పరిస్థితి అంతా బాబు నిస్సహాయంగా చూస్తున్నారు. రేపు 11 న అసెంబ్లీలో అడుగు పెట్టాక కూడా నాగం సభ జరగనిస్తారో లేక మిలియన్‌ మార్చ్‌ సందర్భంగా జరిగిన అత్యాచారాలపై చర్చ జరగాలంటూ స్పీకరుపైకి దూసుకుపోతారో తెలియదు. 'నా తెలంగాణా బిడ్డల కోసం బాబునే కాదు, దేవుణ్నయినా ధిక్కరిస్తాను' అని అసెంబ్లీ సాక్షిగా భీషణప్రతిజ్ఞ చేస్తారేమో కూడా!

నాగం ఇంత దూకుడుగా వెళ్లడం చూస్తే ఆయన ముందు మూడు ఆప్షన్స్‌ వున్నాయనిపిస్తుంది - ఒకటి విడిగా వెళ్లి పార్టీ పెట్టుకోవడం, రెండు తెరాసలో చేరడం, మూడు - వేరే ఏదైనా పార్టీతో చేతులు కలపడం. సాధ్యాసాధ్యాలు చూద్దాం.

అయితే అసలు నాగం పార్టీ వీడి వెళతారా? అన్నదే ప్రశ్న. అసలు ఎందుకు విడవాలి? విడవకపోతే ఆయనకే కష్టం. బాబుకి అనుమానం రానే కూడదు కానీ వస్తే ఓ పట్టాన విడిచిపోదు. నాగం స్వంతంగా వ్యవహరిస్తున్నారని ఆయనకు ఎప్పటినుండో గుఱ్ఱుగా వుంది. తెలంగాణా ఉద్యమం గట్టిగా లేకపోతే ఎప్పుడో పక్కకు నెట్టేసేవారు. ఇప్పుడేదైనా చేస్తే తెలంగాణాయోధుణ్ని అవమానించాడన్న అపఖ్యాతి మూటగట్టుకోవాలన్న భయమే ఆయన్ను ఆపింది. నాగంకు ప్రాధాన్యత యిస్తూనే ఆయన చుట్టూ యితరులను మోహరించి, పగ్గాలు వేసి వుంచారు బాబు. అది నాగంకు రుచించటం లేదు. తెలంగాణా ఏర్పడితే ఆంధ్రకు బాబు సిఎం కాండిడేట్‌ అయితే తెలంగాణాకు తనే కాండిడేట్‌ అని అనుకుంటున్నారాయన.

నిజానికి ఒకప్పుడు ఆయన స్థానం టిడిపిలో దేవేందర్‌ గౌడ్‌ తర్వాతే. దేవేందర్‌ వెళ్లిపోవడంతో నేనే తెలంగాణా కింగ్‌ అనుకున్నారు. ఆయన తిరిగిరావడంతో యీయన కష్టాలు ప్రారంభమయ్యాయి. దేవేందర్‌ గౌడ్‌కు జీవితం చాలానే నేర్పింది. స్వంత పార్టీ, చిరంజీవితో కాపురం.. అన్నీ రుచిచూసి ప్రాడిగల్‌ సన్‌లా బాబు ఒడికి మళ్లీ చేరారు. మందలోంచి దారి తప్పి తిరిగి వచ్చిన మేకను పశువుల కాపరి ఆపేక్షగా అక్కున చేర్చుకున్నట్టు, ఇలా యింట్లోంచి వెళ్లిపోయి తిరిగివచ్చిన పుత్రుడిపై తండ్రి మొదటినుండీ నమ్ముకుని యింట్లోనే వున్నవాడి కంటె ఎక్కువగా వాత్సల్యం కురిపిస్తాడు.

భగవంతుడూ యిదే బాపతని బైబిలూ చెప్తుంది, మన పురాణాలూ చెపుతాయి. నిత్యం గుడిలో పడి వున్నవాడి కంటె, జీవితమంతా వేశ్యావాటికలో గడిపి జీవితపు ఆఖరి క్షణాల్లో అమ్మవారి నగలు కొట్టేయడానికి గర్భగుళ్లో దీపం వెలిగించినవాడికి ఎక్కువ పుణ్యం దయచేయిస్తాడు దేవుడు.

అలాగే బాబు దేవేందర్‌ గౌడ్‌కు సముచిత స్థానం యిచ్చారు. ఆయన కూడా మితిమీరి పోకుండా, తనదంటూ స్వంత ఎజెండా లేకుండా, బాబు చెప్పినట్టే నడుచుకుంటూ శభాషనిపించుకుంటున్నారు. ఆయన్ను చూసి తక్కినవారు నేర్చుకోవచ్చు కదా అని బాబు అనుకుంటారు. దేవేందర్‌లా ఎక్సకర్షన్‌కి వెళ్లి వచ్చి వుంటే వాళ్లూ వినేవారు. కానీ యింకా వెళ్లలేదు కదా అందుకే ఉబలాట పడుతున్నారు. బయటవాళ్లున్నారు చూశారూ, మహా కిల్లాడీలు. చక్కగా కాపురం చేసుకునేదాన్ని 'నీ మొగుడి చాటున ఎంతకాలం వుంటావ్‌. నాతో రా, సినిమాతారని చేస్తా' అని లాక్కుపోతారు. వాడి మోజు తీరిపోగానే, ఈమె నగలు కరిగిపోగానే, కడుపుకాలి తార మాట ఎలాగున్నా పట్టపగలే చుక్కలు కనబడతాయి.

ప్రత్యేక తెలంగాణా కావాలని కలవరించే మేధావి వర్గాలు కొన్ని వున్నాయి. టీవీల్లో, సభల్లో కనబడి లెక్చర్లు దంచేబాపతు. వీళ్లు ఎన్నికల్లో నిలబడితే పది ఓట్లు రాలవు. ఆ విషయం వాళ్లకీ తెలుసు కాబట్టి వాళ్లు నిత్యం ఓ పాప్యులర్‌ లీడర్‌ కోసం అన్వేషిస్తూ వుంటారు. కెసియార్‌ రంగంపైకి రాగానే వాళ్లు ఆయన వెంట పడ్డారు. కొంతకాలం దోస్తీ నడిచాక వీళ్లు యిలా చేయి, అలా చేయి అని చెప్పసాగారు. మీదంతా థియరీ మాత్రమే అని కెసియార్‌ వినడం మానేశారు. వీళ్లు కెసియార్‌తో, ఆయన శైలితో విసిగిపోయారు. వాళ్ల కంటికి దేవేందర్‌ కెసియార్‌ కంటె సౌమ్యుడిగా కనబడ్డారు. పాప్యులారిటీలో కెసియార్‌కు నీవు తులతూగగలవు అని వూరించారు. దేవేందర్‌ అది నమ్మి పార్టీలోంచి బయటకు వచ్చారు.

బయటకు వచ్చాక చూస్తే ఏముంది? ఈ మేధావుల తెలివితేటలు ఓట్లు రాల్చవని తెలిసిపోయింది. వీళ్ల మాటలు విని కొంతకాలం అత్యంత రాడికల్‌గా, అతివీర భయంకర తెలంగాణావాదిగా దేవేందర్‌ నటించారు. కానీ ఆ పాత్ర ఆయనకు నప్పదని అందరికీ తెలిసిపోయింది. మేధావులు మళ్లీ కెసియార్‌ పంచన చేరారు. ఈయన చిరంజీవి పంచన..! ఎన్నికల ఫలితాలు వచ్చాక ఆపరేషన్‌ స్వగృహలో దేవేందర్‌ టిడిపి కొంప చేరి హమ్మయ్య అనుకున్నారు. ఈ ప్రయోగాలన్నిటిలో ఆయన వెంట తిరిగినది ఒకే ఒక్క ఎమ్మేల్యే - పెద్దిరెడ్డి. టిడిపిలో వుండగా దేవేందర్‌ చుట్టూ పరివేష్టించిన వాళ్లలో వేరెవ్వరూ ఆయనతో జీవితాన్ని ముడివేసుకోలేదు.

3

ఇదంతా చూసినా నాగం పాఠాలు నేర్చుకోకపోవచ్చు. నా సంగతి వేరు అనుకోవచ్చు. వేరేమో కూడా, మనకు తెలియదు. టిడిపి తెలంగాణా ఎమ్మెల్యేలలో నాగం వెంట ఎంతమంది వున్నారో ఖచ్చితంగా తెలిస్తే చెప్పవచ్చు. సోమవారం రాత్రి బాబు యింట్లో సమావేశమైన నాగం వ్యతిరేక ఎమ్మెల్యేల సంఖ్య 30 గా ఈనాడు, జ్యోతి రాశాయి. భూమి 19 అని రాసింది. మొదటి రెండు పేపర్లకు, టిడిపికి వున్న సాన్నిహిత్యాన్ని లెక్కలోకి తీసుకుంటే 19 కరక్టేమో అని అనుమానం వస్తుంది. అంటే సగం మంది నాగం వైపు వున్నారన్నమాట. ఇటీవలే తెరాసలో చేరిన పోచారం కూడా నాగంకు వత్తాసుగా వున్నారు.

నాగం మళ్లీ బాబు పక్షాన వెళుతుంటే ఆయన నిరాశ పడి దూరం జరిగారు కానీ బాబుని విడిచి వస్తే నాగంతోనే పయనించవచ్చు. మంత్రిపదవుల సంగతి తేలగానే పీఆర్పీలో వున్న యిద్దరు తెలంగాణా శాసనసభ్యులు కూడా యిటే రావచ్చు. ఇంతమందితో బయటపడితే దేవేందర్‌ గౌడ్‌ కంటె మెరుగైన స్థితిలోనే వుంటారు నాగం. దేవేందర్‌ వెళ్లినపుడు తెలంగాణా ఉద్యమానికి యింత వూపు లేదు. ఇప్పుడుంది.

తెలంగాణా టిడిపి పేరుతో నాగం వేరే పార్టీ పెట్టుకోవచ్చు. కానీ స్వంతంగా పార్టీ పెట్టుకుని నడపడం అంత సులభమైన పని కాదు. ఇప్పటికే తెలంగాణా కోసం మేం తపిస్తున్నాం అంటే మేం తపిస్తున్నాం అనే పార్టీలు చాలా తేలాయి. ఈయనది మరొకటి అవుతుంది. అందువలన ఆయన రెండో ఆప్షన్‌కు వెళ్లవచ్చు.

ఆయనకు వున్న రెండో ఆప్షన్‌ - ఇంతమంది ఎమ్మెల్యేలతో వెళ్లి కెసియార్‌తో కలవడం. దేవేందర్‌ కెసియార్‌కు పోటీగా వెళ్లారు. ఇప్పుడు నాగం కెసియార్‌ పిలుపుపై వెళుతున్నారనుకోండి, అప్పుడు ఫర్వాలేదుగా. తెరాస చాలా రోజులుగా టిడిపి నాయకులను ఆకర్షిస్తోంది. పెద్ద తలకాయలు ఇంకా ఎక్కువ పడలేదు. నాగం పడ్డారనుకోండి. ఆయనను కెసియార్‌ మర్యాదగా చూస్తూ తక్కిన టిడిపివారిని ఊరించవచ్చుగా! 'ఇక్కడ మీ గౌరవానికి భంగం లేదు. మీ పార్టీ వాడే నాగం యిక్కడే వున్నారు. ఆయనను అడగండి. నేనెంత బాగా చూసుకుంటున్నానో' అని బ్రాండ్‌ ఎంబాసిడర్‌గా వాడుకోవచ్చు.

పైగా కులం ఫ్యాక్టర్‌ కూడా వుంది. తెలంగాణాలో వున్న ప్రధాన కులాలు - వెలమ, రెడ్డి. తెరాసలో యిప్పుడు వెలమవారు ఎక్కువమంది వున్నారు. కెసియార్‌, ఆయన కూతురు, కొడుకు, మేనల్లుడు.. వినోద్‌ కూడా దూరపు బంధువేట. నాగం వస్తే రెడ్లకు ప్రాధాన్యత యిచ్చారన్న యిమేజి కలిసిరావచ్చు.

అన్నిటికంటె ముఖ్య విషయం - ప్రస్తుతం నాగం టిడిపిలో నెంబర్‌ టూ కంటె మంచి పొజిషన్‌లో విరాజిల్లటం లేదు కదా. కెసియార్‌తో బాటు ఊరేగితే యీయనకూ జీవతృప్తి. కొంతకాలం ఆలె నరేంద్ర వెలిగారు. ఇప్పుడు ఈయనా కొంతలో కొంత మిణుకుమిణుకు మనవచ్చు. బాబు సందిగ్ధ వైఖరి వలన రెండు చోట్లా ఓడిపోతారని అనుకుంటున్నారు. కాంగ్రెస్‌ను పట్టిపీడుస్తున్న గోడమీద పిల్లి జాడ్యమే బాబుని పట్టిపీడిస్తోంది. ఆంధ్రలో జగన్‌ బాగానే గండి కొట్టవచ్చన్న భయం చేతనే కదా ఎమ్మెల్సీ ఎన్నికలలో కాంగ్రెస్‌తో చేతులు కలుపుతున్నారు!

రాష్ట్రం కలిసివున్నా, విడిపోయినా బాబుకి తెలంగాణాలో యిప్పట్లో అధికారంలోకి వచ్చే స్కోపు లేదు. తెలంగాణా రాష్ట్రం ఏర్పడాలే కానీ తెరాస మొదటి సారి ఎన్నికల్లో దుమ్ము దులపడం ఖాయం. ఇక బాబు గెలిచేదెప్పుడు? మనల్ని గట్టెక్కించేదెప్పుడు? అనుకుని నాగం తెరాసవైపు దూకితే నష్టపోయేది ఏమైనా వుందా? - కెసియార్‌తో పొసగాలే కానీ!

ఇక మూడో ఆప్షన్‌ - నాగం బిజెపితో చేతులు కలపడం! ప్రస్తుతం కెసియార్‌ బిజెపితో చేతులు కలిపారు. బిజెపికి కూడా తెలంగాణాలో ఓ ప్రాంతీయ పార్టీతో పొత్తు పెట్టుకుని వచ్చే పార్లమెంటు ఎన్నికలలో ఐయిదారు పార్లమెంటు సీట్లు నొల్లుకుందామని చూస్తోంది. అందుకే కెసియార్‌ను, విజయశాంతిని వెంట పెట్టుకుని సుష్మా స్వరాజ్‌ తెలంగాణా తల్లి అవతారమెత్తి పార్లమెంటులో శివాలెత్తిపోయింది. అంత దూకుడు వద్దు తల్లీ అని అడ్వానీ చెప్తున్నా వినకుండా ముఖ్యమంత్రికి కూడా జీతాల్లేవని జాలిపడింది. (ఇప్పుడు వచ్చాయని ఆవిడ కెవరైనా ఫోన్‌ చేసి చెప్పారో లేదో)

ఇంతా చేసిందాకా వుండి యిప్పుడు కెసియార్‌ కాంగ్రెస్‌తో చర్చలు మొదలు పెట్టారట. తెలంగాణా కల్లోల జలాలలో చేపలవేటకు బయలుదేరిన బిజెపిని నివారించాలంటే కెసియార్‌తో సంభాషణ మొదలు పెట్టక తప్పదు కాంగ్రెస్‌కు. కెసియార్‌ పక్షాననుండి చూస్తే బిజెపి ఎన్నికలలో గెలవాలి, ప్రభుత్వం ఏర్పరచాలి, దాని భాగస్వామ్య పక్షాలు తెలంగాణాకు సరేననాలి.. ఇవన్నీ ఎన్నటికి జరిగేనో.. అందువలన ఎదురుగా వున్న కాంగ్రెస్‌తో బేరాలు మొదలెడితే మంచిది కదా అని ఆలోచించవచ్చు. అదీ సబబేగా!

కానీ యిది బిజెపికి రుచించదు కదా. కెసియార్‌కు బదులు నాగం ముందుకు వచ్చారనుకోండి. వాళ్లకు మెరుగైన ప్రత్యామ్నాయం దొరికినట్టేగా! ఇందాక వేసిన లెక్క కరక్టయితే నాగం వద్ద కెసియార్‌ కంటె రెట్టింపు ఎమ్మెల్యేలుంటారు. పాతికేళ్లగా నిర్మించుకున్న ఇన్‌ఫ్రాస్ట్రక్చర్‌ టిడిపికి వుంది. (తెరాసకు గుడ్‌విల్‌ వుంది కానీ పార్టీ వ్యవస్థ లేదు) గతంలో టిడిపి-బిజెపి దోస్తీ సమయంలో రెండు పార్టీల మధ్య నడిచిన సమన్వయవాతావరణం పునరుద్ధరించవచ్చు. కెసియార్‌తో కంటె నాగంతో వ్యవహరించడం తేలిక కావచ్చు.

నాగం పక్షాన్నుండి ఆలోచిస్తే - బిజెపితో కలిస్తే ఆయనకు నిధుల కొరత, మార్గదర్శకత్వం కొరత వుండదు. బాబుకి దీటుగా బిజెపి వారి పార్టీని నడిపించగలదు. బాబుని పట్టుకుని వేళ్లాడి, తెలంగాణాలో పేరు, బేస్‌ పోగొట్టుకోవడం కంటె యిదే మంచిది.

ఏతావాతా నాగం టిడిపిని విడిచిపెట్టినా మనం ఆశ్చర్యపడనక్కరలేదు. (సమాప్తం) - ఎమ్బీయస్‌ ప్రసాద్‌ (మార్చి 2011)

మార్చి 07 ఎమ్బీయస్‌ : నిజాం ప్రభువు నిలిచాడు.. ఆంధ్రభోజుడు నేలకూలాడు

మిలియన్‌ మార్చ్‌ సందర్భంగా టాంక్‌ బండ్‌పై జరిగిన అకృత్యంలో ఓ క్రమం వుందా?

ఆంధ్రప్రాంతీయులందరివీ కూల్చారు అనుకోవడానికి లేదు. నన్నయను కూల్చారు, తిక్కనను వదిలేశారు.

త్యాగయ్యను, రాధాకృష్ణన్‌ను అరవ్వాళ్ల లెక్కలో వేశారేమో... వదిలేశారు. కృష్ణదేవరాయలు కన్నడవాడైనా కూల్చేశారు.

ఆంగ్లేయుడైన కాటన్‌ను కూల్చారు. ఆంగ్లేయులను ఎదిరించిన అల్లూరి సీతారామరాజును వదిలేశారు, (ఉద్యమకారుల్లో సినిమా నటుడు కృష్ణ అభిమానులెవరైనా వున్నారేమో! అంతకంటె కారణం కనబడటం లేదు)

విప్లవకవి అయిన శ్రీశ్రీ విగ్రహాన్ని ధ్వంసం చేశారు, మరో విప్లవకవి ముగ్దుం మొహియుద్దీన్‌ జోలికి వెళ్లలేదు.

బ్రహ్మమొక్కటే అంటూ జనాలందర్నీ సమానంగా చూడమన్న అన్నమయ్యను శిక్షించారు. పంచమస్వరాన్ని పంచమస్వరంగా వినిపించిన జాషువాను వదలలేదు.

ఉన్మాదంలో వెనకా ముందూ చూడలేదంటారా? కావచ్చు... కావచ్చేమో..!

ఎందుకంటే నాకు దీనిలో మెథడ్‌ ఇన్‌ మ్యాడ్‌నెస్‌ కనబడుతోంది.. లీలగా! చెప్పనా..?

అవేళ జరిగిన ధ్వంసరచనలో మావోయిస్టులున్నారు, బిజెపివారున్నారు, తెరాస వాళ్లు ఎలాగూ వున్నారు. తెరాసవారికి తెలంగాణా తప్ప వేరే పొలిటికల్‌ ఫిలాసఫీ లేదు. బిజెపివారికి, మావోయిస్టులకు ఓ స్పష్టమైన దృక్పథం వుంది. అందువలన శ్రీశ్రీ, గురజాడ, నాస్తికుడైన త్రిపురనేని విగ్రహాల పని బిజెపివారు పడితే, నన్నయ, క్షేత్రయ్య, ఎఱ్ఱాప్రగడల సంగతి మావోయిస్టులు చూశారనుకుంటే.. అహ యివన్నీ అనుకోవడమే తప్ప ఖచ్చితంగా తెలియదు.

వారు కానీ, వీరు కానీ - నిజాం విగ్రహం జోలికి ఎందుకు పోలేదా అన్నదే నన్ను తొలిచివేస్తోంది. (గమనిక - నిజాం విగ్రహం కూల్చి వుండాల్సిందని నా ఉద్దేశం ఎంతమాత్రం కాదు. బొమ్మ పెట్టారంటే అర్థం ఆయనా కొన్ని మంచిపనులు చేసేవుంటాడని కదా! (నిజాం కథలు పూర్తయాక మీకూ తెలుస్తాయి). అత్యంత కర్కశుడైన నిజాం ప్రభువును అప్పట్లో ఆర్యసమాజమూ ఎదిరించింది, కమ్యూనిస్టులు ఎదిరించారు. ఆ భావజాలం వున్న కొందరైనా ఆ నాటి పదివేల (పోనీ 20 వేల)మందిలో వుంటే నిజాం విగ్రహం నేలకూలవలసినదే! కానీ కూలలేదు. ఎందుకు?

కెసియార్‌ అనేకసార్లు నిజాంను కీర్తించారు. తమకు అధికారం వస్తే నిజాం రాజ్యం తెస్తామన్నారు. అందువలన తెరాస కార్యకర్తలు నిజాం విగ్రహరక్షణకు నడుం బిగించారా? ఆయన జోలికి వస్తే ఊరుకోం అని తక్కినవాళ్లకు చెప్పారా?

ఏది ఏమైనా తెలుగు అంటే గిట్టని, తెలుగు పాఠశాలలను పెట్టనివ్వని, తెలుగువారికి ఉద్యోగాలివ్వని నిజాం ప్రభువు విగ్రహం నిల్చిపోయింది.

పుట్టుకతో కన్నడిగుడైనా తెలుగు వారిని ఆదరించి, తెలుగులో కవిత్వం రాసి, తెలుగు కవులను పోషించి, దేశభాషలందు తెలుగు లెస్స అని చాటి చెప్పి, ఆంధ్రభోజుడు అనిపించుకున్న కృష్ణదేవరాయల విగ్రహం నేలకూలింది, నీట మునిగింది.

ఇదీ మన తెలుగువారి ఆత్మగౌరవం! సంస్కృతీ పరిరక్షణ! శభాష్‌ !

రాజుల మధ్య యుద్ధమే - కానీ హంపీ విజయనగరం శిల్పాలు మనల్ని వెక్కిరిస్తాయి, యిదిట్రా మీ భారతీయత అని!

మన భారతీయత అంటే భిన్నత్వంలో ఏకత్వం అని డప్పు కొట్టుకుంటాం.

ఇక్కడ ఏకత్వంలో భిన్నత్వం చూడగల మొనగాళ్లున్నారు.

ఎప్పణ్నుంచో చెప్తున్నారు - టాంక్‌బండ్‌ విగ్రహాలను వదలం, వదలం... అని. ఎప్పణ్నుంచో ప్లాన్‌ వేశారు. ఎవర్ని టార్గెట్‌ చేయాలో అనుకున్నారు. అమలు చేసి చూపించారు.

విమలక్కగారు 23 నుండి ఆంధ్ర పెట్టుబడిదారుల పని బడతానంటున్నారు. అదీ చేసి చూపించవచ్చు.

ఏదైనా చేయవచ్చు నాయనలారా, యిక్కడ ఏదైనా సాగుతుంది. ఇక్కడున్న ప్రభుత్వం అలాటిది !

పక్కనున్న తమిళనాడులో ప్రపంచ తమిళ మహాసభలు అంగరంగవైభోగంగా జరిగాయి.

ఇవాళ్టినుండి బెళగాంలో విశ్వకన్నడ సభలు జరుగుతున్నాయి.

మొన్న బరంపురంలో తెలుగు యూనివర్శిటీ తెలుగు సభలు పెడితే ప్రారంభానికి వెళ్లేందుకు ఒక్క అమాత్యుడికీి తీరిక లేకపోయింది.

ఇదీ మన జాతి పట్ల, మన వారసత్వం పట్ల మన ప్రభుత్వం చూపుతున్న గౌరవం !

పైగా...యిప్పుడు యీ ఘోరాన్ని అనుమతించడం.

బాబూ కిరణ్‌కుమారూ, అది ఎన్టీయార్‌ ఒకప్పుడు అధిష్టించిన గద్దె నాయనా!

లలిత కళాతోరణం, బుద్ధపూర్ణిమ, టాంక్‌ బండ్‌పై విగ్రహాలు... ఎటూ చూసినా ఆయనే గుర్తుకు వస్తున్నాడు.

తెలుగుతేజానికి నిలువెత్తు సంతకంలా నిలబడ్డ విక్రమార్కుడాయన!

ఆ సింహాసనం ఎక్కడానికి ప్రయత్నించి భంగపడిన భోజుడివి నువ్వు.

భోజుడు మర్యాదగా దణ్ణం పెట్టి వూరుకున్నాడు. నీవు అటునుండి నరుక్కుని వచ్చావు. మెట్లెక్కి రాజమార్గంలో వెళ్లలేదు. పై వారిని పట్టుకుని వేళ్లాడుతూ సింహాసనంలో పైనుండి జారిపడ్డావ్‌.

కనీసం ఆ సింహాసనం పరువు దక్కించు తండ్రీ!

విగ్రహాలు పెట్టించిన శకం రామారావుదైతే, కూల్పించిన శకం నీది.

ఏమిటీ మళ్లీ విగ్రహాలు పెట్టిస్తావా? ఎందుకు నాయనా, మళ్లీ కూల్చడానికా?

మనకు యిదే పనై పోయింది. వెయ్యికాళ్లమండపం కట్టడం, కూల్చడం, మళ్లీ కట్టడం..

గుత్తేదార్లు తప్ప బాగుపడేవాడు ఎవడూ లేడు.

విరిగిన విగ్రహాల దిమ్మలను అలాగే వుంచేయ్‌, మన వెధవాయితనానికిి చిన్నెలుగా మిగులుతాయి.

ఉద్యమం నడుస్తూంటే మళ్లీ బొమ్మలు పెట్టడం దేనికి? వాళ్లు కూల్చడం దేనికి?

మే తర్వాత తెలంగాణా యిస్తారని అనుకుంటున్నారుగా! అప్పుడు ఎలాగూ పెడతారు.

13 దిమ్మలు ఖాళీగా వున్నాయి కదా! వందలాది సభ్యులున్న నిజాం గారి జనానాలో 13 మంది దొరక్కపోరు. వారి విగ్రహాలతో వాటిని అలంకరించవచ్చు!

కెసియార్‌ కలలు కన్న.. తిరిగి తెస్తానని ఊరిస్తున్న నిజాం రాజ్యం అక్కణ్నుంచే ప్రారంభమవుతుంది.

ఆయన ప్రమాణస్వీకారం అక్కడే బహుసతీసమేత నిజాం సాక్షిగా చేయవచ్చు! - ఎమ్బీయస్‌ ప్రసాద్‌ (మార్చి 2011)

మార్చి 08 ఎమ్బీయస్‌ : విధ్వంసం వెనుక ప్రణాళిక - 1

మిలియన్‌ మార్చ్‌ సందర్భంగా టాంక్‌ బండ్‌పై జరిగిన విగ్రహవిధ్వంసం వెనుక ఏదైనా ప్రణాళిక వుందా? ఉద్యమకారులకున్న ఊహల గురించి గతవ్యాసంలో రాశాను. ప్రభుత్వపరంగా ఏమైనా కుట్ర వుందా?

అసలు కుట్ర వుందని అనుమానం ఎందుకు రావాలి? ఎందుకంటే ఆరోజు పోలీసులు చిత్రవిచిత్రంగా ప్రవర్తించారు. రెండు రోజుల ముందునుండీ అరెస్టులు చేస్తూ వచ్చారు. పొద్దుటినుండీ వూరిజనాల వుసురు పోసుకుని ట్రాఫిక్‌ నిబంధనల పేర విసిగించి విసిగించి మొత్తం మీద టాంక్‌ బండ్‌కు ఎక్కువమంది చేరకుండా చూశారు. పదిలక్షలమంది వస్తారన్నది దానిలో 1% మంది అంటే పదివేలమంది మాత్రమే వచ్చేట్టు చేశారు. హోం మంత్రి 2 వేలన్నారు. మీడియా 20 వేలన్నారు, కావచ్చు అదైనా 2% మాత్రమేగా !

అంత విజయం సాధించినవారు సరిగ్గా మార్చ్‌ వేళ సమీపించేసరికి చాలా తమాషాగా మారిపోయారు. బారికేడ్లు విరక్కొడుతున్నా రండొహో అన్నట్టు చూస్తూ కూర్చున్నారు. ముళ్లకంచెపై గోనుసంచి వేసి దాటేస్తుంటే దిక్కులు చూశారు. ఆయ్‌ అని అదలించనైనా లేదు. పార్లమెంటు సభ్యులిద్దరిని చెప్పులతో, వాటర్‌ బాటిల్స్‌తో సత్కరిస్తూ వుంటే గుడ్లప్పగించి చూశారు. మధు యాష్కీ ఉద్యమకారుల నుండి స్వేచ్ఛ కోసం లిబర్టీ (చాలా అర్థవంతమైన పేరు కదా) సెంటరు వైపు పరిగెడుతూంటే మాత్రం జీపు ఎక్కించుకున్నారట. మీడియాను తుక్కుతుక్కుగా కొడుతూంటే అడ్డు రాలేదు. ఏదో ఉన్నాం అంటే ఉన్నాం అన్నట్టుగా వున్నారు.

హరీష్‌రావును అరెస్టు చేసి తీసుకెళుతూంటే ఆయన పోలీసు జీపులోంచి దూకి పారిపోతే పట్టుకోలేక పోయారట. ఆయనేమైనా సినిమా హీరోనా? ఆయనంత వేగంగా పరిగెట్టే పోలీసే లేడా ఆ ఫోర్సులో? కనీసం జీపు వేగంగా తోలైౖనా ఆయనను పట్టుకోలేకపోయారా? ఆయన టాంక్‌బండ్‌కి ఆవలివైపు బోటు ఎక్కుతూంటే కూడా పట్టుకోలేకపోయారా? సెల్‌ ఫోన్లు, వాకీటాకీల సాయంతో అవతలిగట్టున వున్న పోలీసులను ఎలర్ట్‌ చేయలేదా? హరీష్‌రావు మారువేషంలో ఏమీ లేరే! తెల్లారితే ఆయన మొహం ఎక్కడ పడితే అక్కడ కనబడుతుంది. గుర్తు పట్టలేకపోయారా?

ఆయన బోటులో వెళుతూ పోలీసులు అడ్డగిస్తే హుస్సేన్‌సాగర్‌లో దూకుతానని బెదిరించారట. ఆ మధ్య బుద్ధుడు అలాగే బుడుంగుమంటే బయటకు లాగేసరికి కొన్నేళ్లు పట్టింది. అది తెలిసిన హరీష్‌రావు అంత సులభంగా దూకుతారా? అయినా బుద్ధుడు రాతివిగ్రహం, ఎన్నాళ్లయినా ముక్కు మూసుకోకుండా అలాగే పడివున్నాడు. హరీష్‌రావు ఒకవేళ దూకినా ఆ నీళ్ల వాసన భరించలేక మరు నిమిషంలో పైకి తేలి వుండేవారు. ఇవన్నీ మీకూ నాకూ తెలిసినపుడు పోలీసులకు తెలియవా? ఆయన బెదిరింపులకు భయపడి టాంక్‌ బండ్‌కు తిరిగి వచ్చేశారట. ఆయనా వీళ్ల వెనకాలే వచ్చేసి ''సింద్‌బాద్‌ ద సైలర్‌'' పోజు కొట్టారట! ఎవరికి చెప్తారండీ కబుర్లు?

4.45 ప్రాంతంలో కోదండరాం ఉద్యమం శాంతియుతంగా చేస్తామని ప్రతిజ్ఞ చేయించారు. ఈయన పాఠాలు - ఎప్పుడైనా చెప్పి వుంటే - విద్యార్థులకు ఎలా అర్థమయ్యేవో తెలియదు కానీ అవేళ మాత్రం అక్కడున్నవారికి వేరేలా అర్థమయ్యాయి. శాంతియుతంగా అంటే అశాంతియుతంగా అనుకున్నారు. వెళ్లి విగ్రహభంజనం మొదలుపెట్టారు. పోలీసులు అయ్యయ్యో అంటూ వెళ్లబోయారు. వాళ్ల వాహనాలు కాల్చారు. అమ్మయ్యో అనుకుని అక్కణ్నుంచి పారిపోయారు. ఆ పోవడంపోవడం అదే పోత. ఇక కొన్ని గంటలపాటు రంగస్థలం విధ్వంసకారులకు వదిలేశారు. వాళ్లు శుబ్భరంగా కావలసిన విగ్రహాలు పూర్తిగా విరక్కొట్టి, తక్కినవాటిని బద్దలు కొట్టి వదిలిపెట్టారు. పోలీసులు పట్టించుకోలేదు.

ఇది పోలీసుల లక్షణమా? ఆ ప్రాంతానికే కొన్ని కిలోమీటర్ల దూరంలో ఉస్మానియా క్యాంపస్‌లో వీరి ప్రవర్తన వేరేలా వుందే! విద్యార్థులు కంకరరాళ్లు వీళ్లమీదకు విసిరితే వీళ్లు వాటినే వాళ్ల మీద విసిరారు. బాష్పవాయువు ప్రయోగించారు, లాఠీలు ప్రయోగించారు. మరి యిక్కడ..? కాకరాపల్లి తర్వాత రబ్బరు బుల్లెట్లు కూడా వాడకూడదని కిరణ్‌ ఆదేశించారట. అందువలన అవి వాడలేదు, సరే లాఠీలు, బాష్పవాయువులు కూడా వాడరా?

పోనీ హుస్సేన్‌ సాగర్‌ పక్కనే వుంది. నీటికి లోటు లేదు. వాటర్‌ క్యానన్‌ పెట్టి కొడితే ఆ నీటిధాటికీ, ఆ నీటికంపుకీ దడిసి యీ వీరులంతా చెల్లాచెదురై పోయి వుండేవారు కాదా? ఆర్యసమాజ్‌లో ఉత్తుత్తి పెళ్లి చేసి పెళ్లి పార్టీ అంటూ ఐదువందల మంది వచ్చిపడ్డారని ఓ రసవత్తరమైన కథనం. పెళ్లికి వచ్చేవాళ్లు సెంటు పూసుకుని పట్టుచీరలు కట్టుకుని వస్తారో, చేత జెండాలు పట్టుకుని వస్తారో తెలుసుకునే లేని అజ్ఞానులా పోలీసులు? పోనీ అలా వచ్చినవాళ్లు 500 (కొన్ని పేపర్లు 200 మంది అన్నారు) అనుకోండి, మరి తక్కిన 1500 మంది ఎలా వచ్చారట? చావు పార్టీ కింద వచ్చారా?

విగ్రహధ్వంసానికి రెండు నెలలుగా వీళ్లెలా ప్లాను చేశారో శనివారం ఈనాడులో వివరంగా వచ్చింది. పోలీసువాళ్లకు యివన్నీ ముందస్తుగా తెలియవంటే నమ్మబుద్ధి కాదు. ముందులో కొందరు విద్యార్థులు యిలాటిది చేసి ప్రజల దృష్టిని ఆకర్షిద్దామనుకున్నారట. తర్వాత రెండు రాజకీయపక్షాలు వెనుక నిలిచాయట. ఒక ఎమ్మెల్యే వర్గం వత్తాసుగా నిలబడింది. అందరూ కలిసి పగ్గాలు, సుత్తులు, పైపులు.. ఒకటేమిటి అన్ని రకాల సామాన్లు తెచ్చారు. ఇంతమంది యిన్వాల్వ్‌ అయినపుడు సమాచారం ముందే లీక్‌ కాదా? పోనీ కాలేదనుకున్నా యీ సరంజామాను చూస్తూనే అప్పటికప్పుడు సెల్‌లో ఒక్క రింగిస్తే చాలు, బెటాలియన్లు దిగిపోతాయి. అయినా యిది జరిగింది అంటే ... దీన్ని యిలా జరగనిచ్చారనే విషయం సుస్పష్టం.

2

ఎందుకు జరగనిచ్చారు అన్నది ఆలోచిద్దాం. రాష్ట్రపతి పాలన విధించడానికి భూమిక తయారుచేసుకుంటున్నారు అంటున్నారు కొందరు. ఏప్రిల్‌, మేలలో ఎసెంబ్లీ ఎన్నికలు పెట్టుకుని కాంగ్రెస్‌ రాష్ట్రపతి పాలన విధిస్తుందా? అక్కడ ఎన్నికల ప్రచారానికి వెళితే వాళ్లడుగుతారు ''ఆంధ్రలో మీ స్వంత ప్రభుత్వాన్నే నిలుపుకోలేక పోయారు. ఇక మమ్మల్నేం పాలిస్తారు.. వెళ్లిరండి'' అని.

అంతేకాదు, ఎన్నికలంటే నిధులు కావాలి. రాష్ట్రపతి పాలన పెట్టి అధికారులకు చెప్పి లంచాలు పట్టించి వాటిని ఎన్నికలలో వాడడం కుదిరేపని కాదు. కాంగ్రెస్‌ పాలించే రాష్ట్రాలే తక్కువ. పెద్ద రాష్ట్రాలు మరీ తక్కువ. మహారాష్ట్రలాటి వాటిల్లో మిశ్రమ ప్రభుత్వం. ఇక్కడొక్కచోటే పూర్తిగా స్వంతం. ఇలాటి బంగారుగుడ్లు పెట్టే బాతును యిప్పుడు నరుక్కుంటారా? నేను నమ్మను.

మరి యింకెందుకు? ప్రభుత్వం ఏమీ చేయటం లేదు, చేతకానిది అంటున్నారు కదా, నిజంగా చేతకానిదైతే ఎలా వుంటుందో అవేళ కాస్త శాంపుల్‌ చూపించారు. నిజానికి రచ్చబండ కార్యక్రమం తెలంగాణా ప్రాంతంలో 80% చోట్ల విజయవంతం అయింది. కానీ మీడియా అంతా అది సంపూర్ణ వైఫల్యం అన్నట్లు చిత్రీకరించారు. అబ్బే అది కాదు వైఫల్యం అంటే, యిదీ అని మచ్చు చూపించడానికి టాంక్‌ బండ్‌ను ఎంచుకున్నారు కిరణ్‌. అనుమతించింది కేవలం రెండు వేల మందిని. టాంక్‌ బండ్‌పై అంతకంటె ఎక్కువ మంది పట్టకపోవచ్చెమో. ఆ రెండువేల మంది చేసిన అఘాయిత్యం చూస్తే నిజంగా మిలియన్‌ అయి, పదిలక్షలమంది ఎంత చేసి వుండేవారా అన్న ఆలోచన వచ్చి వణుకు పుట్టింది.

ఆ రెండువేల మంది అరాచకం బహుశా నాయకులను కూడా అడలు గొట్టి వుంటుంది. నీకేం ఫర్వాలేదు నేనున్నానంటూ మహిళా జర్నలిస్టును వెంటబెట్టుకుని వచ్చిన హరీష్‌ రావు ఎదురుగానే ఆమెను పరాభవించారు. గోరంత వుద్యమాన్ని కొండంత చేసి చూపిస్తూ వారికి ఉపకారం చేస్తున్న జర్నలిస్టులను సైతం వదిలిపెట్టలేదు. ఒకతని ద్విచక్రవాహనాన్ని హుస్సేన్‌ సాగర్‌లో పడేశారు.ఓబి వాన్లు తగలేశారు. కెమెరాలు పగలగొట్టారు.

అవేళ నాయకులకు కూడా శృంగభంగం తప్పలేదు. సాక్షాత్తూ మూలవిరాట్టు కెసియార్‌నే నిన్నా మొన్నా ఎక్కడ పండుకున్నావ్‌? అని తిట్టేశారు. ఆ రోజు కోదండరామ్‌ ఒక్కరే వెలిగారు. ప్రజలు కోదండరామ్‌ మాస్కులు ధరించి తిరిగారు. కెసియార్‌ కోదండరాం గురించి దాదాపు గంటసేపు వేచి వుండాల్సి వచ్చింది. కెసియార్‌ అసూయతో రగిలిపోయి వుంటారు. నేను కూర్చోమంటే కూర్చుని లేవమంటే లేవాల్సిన కోదండరామ్‌కి యింతటి మన్ననా? అని.

ఇవి వినడానికి కాంగ్రెస్‌ ప్రభుత్వానికి ఎంత ముచ్చటగా వుంటుందో చెప్పండి. తెలంగాణా ఉద్యమం యిప్పటికే బహునాయకత్వంతో బాధపడుతోంది. ఇకపై అవి మరింత ప్రస్ఫుటమౌతాయి. కెసియార్‌-కోదండరాం డ్రామా జరగాలనే ఆయనను సాయంత్రం వదిలేశారు. తెరాస ఎమ్మెల్యేలను, టిడిపి తెలంగాణా ఎమ్మెల్యేలను అరెస్టు చేయగలిగినవాళ్లు హరీష్‌రావును, కెసియార్‌ను వదిలేయడమేం? కాంగ్రెస్‌ ఎంపీలలో మరీ రెచ్చిపోతున్న కేకే, మధు యాష్కీలను కూడా కావాలంటే నిలవరించవచ్చు. కానీ రానిచ్చారు. సత్కారం జరిపించి పంపించారు. పోలీసులను మాటిమాటికీ పడదిట్టే వారు పోలీసుల సాయంతోనే ఆ రోజు ప్రాణం బచాయించుకున్నారు. రాజీనామాలు చేస్తాం, చేస్తాం అని ఊరికే కబుర్లు చెపుతూ పోతే ప్రజలు ఊరుకోరు. అనవసరంగా రెచ్చగొట్టకండి, పులి సవారీ మానండి అని కాంగ్రెస్‌ ప్రభుత్వం తన ఎంపీలకే బుద్ధి చెప్పింది.

వాళ్లకే కాదు, కెసియార్‌ యిత్యాదులకు కూడా. ఆ రోజు కెసియార్‌ విగ్రహవిధ్వంసాన్ని ఆపాలని ప్రయత్నించి వుంటే ఆయన మాట కూడా వినేలా లేరు. తెలుగుభాషమీద ఎంతో మమకారం వున్న కెసియార్‌ ఆ విగ్రహాలు బద్దలయినపుడు తప్పకుండా బాధపడి వుంటారు. కొమురం భీమ్‌ విగ్రహం పెట్టకపోతే అక్కడున్న విగ్రహాలను పగలకొడతామని హెచ్చరించినది ఆయన కుమారుడు తప్ప ఆయన కాదు. భీమ్‌ విగ్రహమే కాదు, అనేకమంది విగ్రహాలు అక్కడ పెట్టాలి. తెలంగాణా, కోస్తా, సీమ ప్రాంతాలలో అనేకమంది మహనీయుల విగ్రహాలు అక్కడ రావలసి వుంది.

నిజానికి అవి పెడతామనుకున్నపుడు ప్రజల నుద్దేశించి ఎవరి బొమ్మలు పెట్టాలో సూచించండి అంటూ ప్రభుత్వం ప్రకటన చేసింది. నేను అప్పట్లో ప్రవాసాంధ్రుణ్ని. నాకు తోచిన పేర్లు రాసి పంపించాను. 50 పెడతామనుకుని అనుకున్నారని గుర్తు. (వెరిఫై చేయాలి) అప్పటి అడావుడిలో 33 పెట్టి చాలించారు. ఎన్టీయార్‌ బతికున్నంతకాలం సాంస్కృతిక విషయాలపై ఆయన అప్పట్లో సమైక్యవాది, ప్రస్తుతం వేర్పాటువాది సినారెపై ఆధారపడ్డారు. సినారెకు కొమురం భీమ్‌ పేరు తోచి వుండదు. లేకపోతే అటు అల్లూరి, ఇటు భీమ్‌ తూకంగా వుండి వుండేది.

నిజానికి కొమురం భీమ్‌ పేరు యిప్పుడే పెద్దగా వినబడుతోంది. అయినా ఆయన పేర సినిమా తీస్తే ఆడలేదు. జై బోలో తెలంగాణా సినిమాలో చూడండి, యిప్పటి ఉద్యమకారులందరినీ తెరపై చూపించారు. వాళ్లు వాళ్ల అనుచరులతో వచ్చి చూసినా సినిమా ఆడేస్తుందన్న మినిమమ్‌ గ్యారంటీ వుంది. జూనియర్‌ ఆర్టిస్టులను బదులు నిజంగా జరిగిన నిరసన ప్రదర్శనలను షూట్‌ చేశారు. తెరపై తమ మొహం కనబడిందో లేదో చూద్దామన్న తహతహతో నిరసనల్లో పాల్గొన్న వాళ్లంతా ఒక్కసారి వచ్చినా చాలు హాలు నిండిపోతుంది. ఇటువంటి తెలివితేటలు భీమ్‌ నిర్మాతలకు లేకపోయాయి. సినిమా ఆడలేదు. అందుకని భీమ్‌ గురించి యువతరానికి చెప్పాలంటే విగ్రహాలే సాధనం.

చెప్పవచ్చేది - తెలంగాణా ప్రాంతం నుండి అనేకమంది విగ్రహాలు టాంక్‌ బండ్‌ పైననే కాదు, ఊళ్లో అనేక కూడళ్లలో, రాష్ట్రమంతా అనేక ఊళ్లలో పెట్టాలి. అలాగే మిగతా ప్రాంతాల వాళ్లవి కూడా. కొన్నాళ్లపాటు రాజీవ్‌, ఇందిరా, అంబేడ్కర్‌, ఎన్టీయార్‌, వైయస్సార్‌ విగ్రహాల స్థాపన ఆపి వాటి బదులు మనజాతిని సుసంపన్నం చేసిన మహనీయుల విగ్రహాలు పెట్టాలి. అనేక వాటికి దీక్షలు చేశారు కదా, భీమ్‌ విగ్రహం పెట్టాలని ఓ పూట దీక్ష చేయలేకపోయారా? ప్రభుత్వం వెంటనే ఎక్కడో అక్కడ పెట్టి వుండేది. అలా పాజిటివ్‌ చర్యలు చేపట్టకుండా వున్న బొమ్మలను ధ్వంసం చేయడమేమిటి?

3

ఈ మాటలు కెసియార్‌ మనసులో మెదిలినా ఆయన గట్టిగా బయటకు చెప్పలేని స్థితిలో వున్నారని చెప్పగలను. నిజానికి వాజపేయి, అడ్వానీ వ్యక్తిగతంగా బాబ్రీ మసీదు కూల్పించేటంత అతివాదులు కారు. కానీ ఒకసారి జనాలను రెచ్చగొట్టిన తర్వాత ఆపడం వాళ్ల తరం కాలేదు. ఇప్పుడు కెసియార్‌ పరిస్థితీ అంతే.

రాబోయే తెలంగాణా గురించి ఎన్నో ఆశలు రేపెట్టారు. ఇంటింటికీ ఉద్యోగాలు యిస్తాం, అదీ కేంద్రప్రభుత్వ స్కేళ్లు యిస్తాం, రిజర్వేషన్లు కలిగిస్తాం, ఆంధ్రవాళ్లు వెళ్లిపోతే నీళ్లన్నీ మనవే, ఉద్యోగాలన్నీ మనవే. ఇలా ఎన్నో చెపుతున్నారు. కొన్ని పల్లెటూళ్లలో తక్కువస్థాయి నాయకులు యింతకుమించిన వాగ్దానాలు చేస్తున్నారని విన్నాను. ఆంధ్రా వాళ్లు ఇళ్లూ, వాకిళ్లూ, పొలాలూ వదులుకుపోతారని అవన్నీ కారుచౌకగా లభిస్తాయని ఊరిస్తున్నారట.

తెలంగాణా ఏర్పడిన తర్వాత యివన్నీ అలవికాని వాగ్దానాలని తేలతాయి. తెలంగాణా ఏర్పడిన తర్వాత మార్పు దేనిలో వస్తుంది? కొద్దిమంది ఉద్యోగస్తులకు బదిలీలు అవుతాయంతే. కానీ ఆ మేరకు ఉద్యోగాలు తగ్గుతాయి కూడా. ఆంధ్రకు రాజధాని ఏర్పడి ఆ ఉద్యోగాలన్నీ కొత్త రాజధానికి వెళ్లిపోతాయి. ఆంధ్రప్రదేశ్‌ కంటె తెలంగాణా చిన్న రాష్ట్రమే అవుతుంది కదా. ప్రభుత్వోద్యోగాలూ తక్కువే వుంటాయి. ఆ ఉద్యోగాలలో ఉన్నవాళ్లు సర్దుకుంటారు.

కొత్త ఖాళీలలో తెలంగాణా వారికే అవకాశాలు అని ప్రకటించినా మూలాలు ఆంధ్రలో వుండి ఇక్కడ స్థిరపడినవారందరికీ స్థానికులతో సమానంగా అవకాశాలుంటాయి. స్థానికతకు ఏ నాలుగేళ్లో, మహా అయితే పన్నెండేళ్లో రూలు పెట్టినా అప్పటికీ చాలామందే తేలతారు. డబ్బిచ్చి దొంగ రేషన్‌ కార్డులు, దొంగ పాస్‌పోర్టులు సంపాదించగలిగినవారు, దొంగ స్థానికత సర్టిఫికెట్లు సంపాదించలేరా? గతంలో దొంగ ముల్కీ సర్టిఫికెట్లు పుష్కలంగా దొరికేవి. తెలంగాణా గ్రామాధికారులే డబ్బులు తీసుకుని రాసి యిచ్చేవారు. అవినీతిని రూపుమాపడం ఎవడి తరం కాదు.

ఇక ప్రయివేటు సెక్టార్‌. అక్కడ ఎవడికైనా ఛాన్సుంది. వాడు చెప్పిన జీతానికి ఎవడు పనిచేస్తే వాడికే ఉద్యోగం. లేదు, స్థానికులనే తీసుకోవాలి అని ప్రభుత్వం రూలు పాస్‌ చేస్తే, అయితే కంపెనీ తీసుకెళ్లి కర్నాటకలో పెట్టుకుంటా అని కంపెనీవాడు బెదిరిస్తాడు. దెబ్బకి పాలకులు సాగిలబడతారు. ఇప్పుడు ఆంధ్ర పెట్టుబడిదారులు, పెట్టుబడిదారులు అంటూ బూతులు కురిపిస్తున్నవాళ్లే రేపు ఉపాధి కల్పన కోసం వాళ్ల వెంట పడతారు. ప్రపంచమంతా పెట్టుబడి చుట్టూ తిరుగుతోంది. ప్రతీ దేశం వాడు, మ్యాప్‌ దగ్గరపెట్టుకుని భూగోళం అంతా తిరుగుతూ మా దగ్గర పెట్టుబడి పెట్టండి, మేం ఉచితంగా భూమి యిస్తాం, నీళ్లిస్తాం, విద్యుత్‌ యిస్తాం అంటూ దండాలు పెడుతున్నారు. ఇప్పటికే పారిశ్రామికంగా ఎంతో అభివృద్ధి చెందిన గుజరాత్‌ కూడా ఇంకా కావాలి, ఇంకా కావాలి అంటూ కాన్ఫరెన్సులు పెట్టి ఆహ్వానిస్తోంది.

తెలంగాణా అభివృద్ధి చెందాలి, పరిశ్రమలు రావాలి అని కోరుకునే మంత్రులందరూ పెట్టుబడిదారుల చుట్టూ ప్రదక్షిణలు చేస్తారు. వాడు విజయవాడా వాడా, వియత్నాం వాడా, నెల్లూరు వాడా, నెదర్లాండ్స్‌ వాడా అని చూడరు. వాళ్లు యిప్పటికంటె ఎక్కువ కన్సెషన్స్‌ రాబడతారు. వాళ్లను చూసి ఇప్పుడు యిక్కడున్నవాళ్లు పరిశ్రమను యిక్కణ్నుంచి తరలిస్తాం అని బెదిరిస్తే యిప్పుడున్నవాటికి తోడు యింకా ఎక్కువ సౌకర్యాలు కల్పిస్తారు. ఇవాళ విమలక్క ఆంధ్ర పెట్టుబడిదారులను తరిమికొడదాం అని పిలుపు నివ్వచ్చు. కోదండరాం మనం బహిష్కరించవలసిన ఆంధ్ర వస్తువుల జాబితా మొదలుపెట్టి కొన్నేళ్లయింది. ఇంకా పూర్తి కాలేదు.

అసలు ఈ రోజుల్లో పెట్టుబడిదారుడిది ఫలానా రాష్ట్రం, ఫలానా కులం అని చెప్పగలమా? అదేదో ప్రొప్రయిటరీ ఫర్మ్‌ అయితే తప్ప మన దృష్టి నాకర్షించేటంత పెద్ద కంపెనీ అయ్యాక దానిలో ఎందరెందరివో పెట్టుబడులుంటాయి. పబ్లిక్‌ లిమిటెడ్‌ కంపెనీవైతే షేర్లు చేతులు మారుతూనే వుంటాయి. ఇన్ఫోసిస్‌ వారికి భూమి ఎలాట్‌ చేస్తే కర్నాటకవాళ్లకు యిచ్చారు అని గగ్గోలు పెట్టగలమా? విప్రోవాళ్లకిస్తే ముస్లిముల కిచ్చారని అనగలమా? టాటాలకిస్తే పార్శీలకు యిచ్చినట్టా? మీకూ నాకూ షేర్లున్నాయంటే మనక్కూడా యిచ్చినట్టేగా! లాంకో అనగానే రాజగోపాల్‌ దేనా? వారి ప్రాజెక్టు తరిమేయాల్సిందేనా? అసలు రాజగోపాల్‌కు ఆ కంపెనీలో 10% వాటా కూడా వుందో లేదో! వాళ్ల కంపెనీ అద్దాలు పగలకొడితే ఆ కంపెనీలో షేర్లున్న తెలంగాణావారికీ నష్టమేగా!

కంపెనీల్లో మా పార్టీవాళ్లనే తీసుకోవాలి, స్థానికులనే ఉద్యోగులని తీసుకోవాలి అని షరతులు పెడితే పొమ్మంటారు. 'మేం ఓ పరిశ్రమ పెడితే యాన్సిలరీ యిండస్ట్రీస్‌ (అనుబంధ పరిశ్రమలు) ఆటోమెటిక్‌గా వస్తాయి కదా, మీ వాళ్లకు వాటిలో రావచ్చు. మాదైతే క్వాలిటీకి ప్రాధాన్యత యిచ్చే పరిశ్రమ. సామర్థ్యం వున్నవాడికే ఉద్యోగం. మీరు ఒత్తిడి చేస్తే కుదరదు'' అని చెప్తారు. సామర్థ్యం వున్నవాడు స్థానికుడు కావచ్చు, పరాయివాడు కావచ్చు.

సామర్థ్యం వున్నవాడు యిక్కడే ఉద్యోగం చేయాల్సిన పనిలేదు. వాడు ఎక్కడైనా పని సంపాదించుకోగలడు. వాళ్లు యీ కేకలేసి గోల చేసేవాళ్లలో వుండరు. ఈ కేకలేసేవాళ్లు సామర్థ్యం గురించి పట్టించుకోకుండా, ప్రాంతీయత ఫ్యాక్టర్‌తో వుద్యోగాలు దక్కాలని కోరుకునేవారు. వీళ్లకు తెలంగాణా రాష్ట్రం కాదు, కరీం నగర్‌ రాష్ట్రం ఏర్పడినా ఉద్యోగం రాకపోవచ్చు. అదే కరీంనగర్‌ వాడికి బొంబాయిలో ఉద్యోగం దొరుకుతోంది, కాలిఫోర్నియాలో వుద్యోగం దొరుకుతోంది. రేపు చంద్రమండలం మీద కూడా దొరుకుతుంది. అక్కడ కొలబద్ద సామర్థ్యం, స్థానికత కాదు. కేవలం స్థానికతను నమ్ముకుని ఉద్యోగం వస్తుందని ఆశపడి, రాష్ట్రం ఏర్పడ్డాక భంగపడేవారి ఆక్రోశం పట్టనలవి కాదు. అది నాయకులను భస్మీపటలం చేస్తుంది.

4/4

ఉద్యోగాలు ఒక్కటే కాదు, చిన్నా చితకా వ్యాపారాలు కూడా. రోడ్డుమీద కొబ్బరిబొండాం అమ్ముకునేవాణ్ని అక్కణ్నుంచి పొమ్మనగలరా? బడ్డీకొట్టువాణ్ని పొమ్మనగలరా? టిఫెన్‌ సెంటర్‌ వాణ్ని పొమ్మనగలరా? వాడు ఎక్కడివాడో మనం పట్టించుకోం. చెప్పు తెగిపోతే మన జిల్లావాడు ఎక్కడ పెట్టిన దుకాణం ఎక్కడుందో వెతుక్కుంటూ వెళ్లి కుట్టించుకోం. జుట్టు పెరిగితే దగ్గర్లో ఏ సెలూనుందో, వెయిట్‌ చేయించని మంగలి ఎక్కడున్నాడో అక్కడకి వెళ్లి కత్తిరింపించుకుంటాం. స్థానికులు కాని వారందరూ షాపులు పెట్టరాదు అని ఏ రాష్ట్రప్రభుత్వమూ చట్టం చేయలేదు.

ఇప్పటికే తెలంగాణా వచ్చి చేరినవారు వెనక్కి వెళ్లకపోవచ్చు. రాష్ట్రం విడిపోయాక కొత్తవాళ్లు రాకపోవచ్చు. అదీ గ్యారంటీ లేదు. ఇప్పటికే హైదరాబాదు పరిసరప్రాంతాల్లో భూముల రేట్లు తగ్గాయి. కోస్తా ప్రాంతంలో రేట్లు పెరిగాయి. ఒంగోలు ప్రాంతంలో ఎకరా 5 లక్షలుండేది 30 లక్షలయిందట. అక్కడ నాలుగు ఎకరాలు అమ్మి, వచ్చినదాని లాభంతో హైదరాబాదు పరిసరాల్లో రిస్కు తీసుకుని భూమి కొంటే ఎవరూ ఆపలేరు. ఈ పని ఆంధ్రప్రాంతీయులే కాదు, అస్సామీలు చేయవచ్చు. ఇవన్నీ క్రమేపీ ఈ ఉద్యమకారులకు బోధపడతాయి. అదే ఉద్యమనాయకుల భయం కూడా.

తెలంగాణావాడు అంటే నిర్వచనం ఫలానా అని బాహాటంగా చెప్పమనండి చూదాం. దెబ్బకి ఉద్యమంలోనుండి సగం మంది వెళ్లిపోతారు, దీనివలన మనకు ప్రయోజనం లేదురా బాబూ అని. 'ఇక్కడ పుట్టినవారందరూ తెలంగాణావారే' అని కెసియార్‌ అన్నందుకే ఆయనపై కొడుకుతో సహా, కోదండరాంతో సహా అందరూ విరుచుకుపడ్డారు. విరుచుకుపడ్డారు సరే, అయితే మీ దృష్టిలో ఎవరు? అని అడిగితే సమాధానం రాదు. అవన్నీ యిప్పుడు చర్చించడం అనవసరం అని గసిరేస్తారు.

ఈ నిర్వచనం త్వరగా తెలిస్తే మీడియా వారికి కూడా కళ్లు తెరుచుకుంటాయి. శనివారం ఆంధ్రజ్యోతిలో 'ఆదిత్య' పేరుతో ఆంధ్రజ్యోతి ఎండీ ఓ వ్యాసం రాశారు. (దానిపై ప్రత్యేక వ్యాసం రాస్తాను లెండి) దానిలో తెలంగాణా ఉద్యమకారులు జర్నలిస్టులపై, మీడియా యాజమాన్యంపై కత్తికట్టిన వైనంపై వాపోతూ ఆయన అన్నారు - 'ఉద్యమానికి మద్దతు యిస్తున్నానని ఆంధ్రజ్యోతి బాహాటంగా ప్రకటించింది. ఆంధ్రప్రదేశ్‌ రాష్ట్రఏర్పాటుకు ముందే తెలంగాణాలో పుట్టినవారిని కూడా సీమాంధ్రులుగా చిత్రీకరించడంలోని ఔచిత్యం ఏమిటో అటువంటి ప్రచారం చేస్తున్నవాళ్లు చెప్పాలి..' అని.

బహుశా ఆయన ఆ కాటగిరీలో వస్తారనుకుంటా. వాళ్ల తలిదండ్రులు కోస్తా ప్రాంతాల నుండి 1956కి ముందే వచ్చి తెలంగాణాలో స్థిరపడ్డారు కాబట్టి తను తెలంగాణావాడిగా చెలామణీ కావచ్చని ఆయన ఆశ. 1956 తర్వాత వచ్చినవాళ్లు యిక్కడే దశాబ్దాలుగా వున్నా తెలంగాణావారిగా గుర్తింపు పొందనక్కరలేదు అని ఇన్ఫెరన్స్‌. తన వరకూ గీత గీసుకుని అవతలివాళ్లకు సౌకర్యాలు దక్కనక్కరలేదు అని ఆలోచన వుంది చూశారూ దీన్నే రైల్వే కంపార్టుమెంటాలిటీ అంటారు. స్టేషన్‌లోకి రాగానే కంపార్టుమెంటులో చొరబడదామని చూస్తారు చాలామంది. లోపల వున్నవాళ్లు రానివ్వరు. వారిలో కొందరే ఎక్కగలుగుతారు. ఎక్కగలిగినవాళ్లు, లోపల వున్నవాళ్లతో చేతులు కలిపి తరువాతి స్టేషన్‌లో ఎక్కేవారిని ప్రతిఘటిస్తారు. అలాగ ఆంధ్రజ్యోతి యాజమాన్యంవారికి తమ తర్వాత వచ్చినవారు ఆంధ్రులుగా ముద్రపడినా అభ్యంతరం లేదు. తాము మాత్రం తెలంగాణా అనిపించుకుంటే చాలు.

కానీ ఉద్యమకారులు అలా అనుకోవడం లేదు. మాయాబజారులో ఘటోత్కచుడి పద్యంలోలా పాండవుల, బంధు, బంధు, బంధు... అన్నట్టు మీ పూర్వీకులలో ఎవరు ఆంధ్రప్రాంతానికి చెందినా ఫినిష్‌. న్యాయవాదుల సమ్మె సందర్భంగా ఎవరో అడిగారు. 1956లో హై కోర్టు యిక్కడకు వచ్చాక వచ్చిన లాయర్ల పిల్లలు యిక్కడే పుట్టి పెరిగి ప్రాక్టీసు చేస్తున్నారు. వాళ్లను తెలంగాణా వాళ్లనకపోతే ఎలా? అని. గుత్తా సుఖేందర్‌ రెడ్డిగారి వంటి పెద్దమనిషే ఆంధ్రుల పిల్లలను తెలంగాణావారిని ఎలా అంటామండి అని గయ్య్‌మన్నారు.

రాధాకృష్ణగారి చేతిలో పేపరుంది, టీవీ ఛానెలుంది. ఓపెన్‌ హార్టుంది. యంగిస్తాన్‌ వుంది. తెలంగాణా నాయకులను ఒక్కొక్కరిని పిలిచి తెలంగాణాకు నిర్వచనం చెప్పమనండి. తక్కినవారి మాట ఎలా వున్నా ఆయన తెలంగాణాయో, కాదో ఆత్మసాక్షాత్కారం అవుతుంది.

అయినా ఇక్కడ పుట్టినవాళ్లు, పెరిగినవాళ్లు స్థానికులు కాదు అని ఏ చట్టం ప్రకారం చెప్తారుట? ఎమ్‌సెట్‌ విషయంలో స్థానికతను ఎలా గుర్తిస్తున్నారట? ఆ రూలు కాదని వేరే ఏదైనా చేస్తారా? చేయబోయేమాటైతే చెప్పమనండి. రాష్ట్రం వస్తే మొదటి ముఖ్యమంత్రి దళితుడో కాదో మాకు అనవసరం. అవి రాజకీయ లబ్ధికి సంబంధించినది. అసలు రాష్ట్రం ఏర్పాటు వలన ఎన్నేళ్లగా వున్నవాళ్లు బాగుపడతారు అది చెప్పండి చాలు.

చెప్పరు. చెప్పరుగాక చెప్పరు. రాష్ట్రం ఏర్పడినా 10% కి మించి మార్పు రాదని అంటే ఉద్యమం నీరుకారిపోతుంది. ఇలా చెప్పకపోవడమే కొంపముంచుతుంది. ఇవాళ విగ్రహాలు నిమజ్జనం అయ్యాయి. రేపు నాయకులవుతారు.

ఈ పాఠాన్నే కిరణ్‌ ప్రభుత్వం ఉద్యమనాయకులకు గరపింది. మేం ఏదోలా నెట్టుకొస్తున్నాం కాబట్టి యీపాటి శాంతి భద్రతలైనా నిలిచాయి. లేకపోతే యిదిగో, అంత అరాచకత్వంగా వుంటుంది అని సోదాహరణంగా నిరూపించింది.

1969 నాటి ప్రత్యేక తెలంగాణా ఉద్యమసమయంలో బ్రహ్మానంద రెడ్డి చేసినది ఒక్కసారి గుర్తు చేస్తున్నాను. ఎలక్షన్‌ అక్రమాల కేసులో కేంద్రమంత్రి పదవి పోగొట్టుకుని, ఆరేళ్ల బహిష్కరణకు గురైన చెన్నారెడ్డి హైదరాబాదు వచ్చి మే 22, 1969న తెలంగాణా ప్రజాసమతికి చైర్మన్‌ అయ్యారు. ఉద్యమ ఉధృతి విపరీతంగా పెంచారు. ముఖ్యమంత్రి బ్రహ్మానందరెడ్డిపై పై చేయి సాధిద్దామని ప్రయత్నిస్తున్న ఆయన మంత్రివర్గ సహచరుడు విబి రాజు, బ్రహ్మానందరెడ్డి అసమర్థుడని, ఉద్యమాన్ని సరిగ్గా హ్యేండిల్‌ చేయలేకపోతున్నారని ఆరోపిస్తూ 28న రాజీనామాలు చేశారు. వాళ్లకు పై ఎత్తు వేయడానికి అంతకుముందే బ్రహ్మానంద రెడ్డి రాజీనామా చేశారు.

అంతే, ఉద్యమకారులు అది తమ ఘనవిజయంగా భావించారు. ప్రత్యేకరాష్ట్రం వచ్చేసిందన్న విజయగర్వంతో విశృంఖలంగా ప్రవర్తించి ఊరిపై పడి నాశనానికి ఒడికట్టారు. హింసను అరికట్టడానికి ఊళ్లో కర్ఫ్యూ విధించవలసి వచ్చింది. అందరికీ తెలిసి వచ్చింది - బ్రహ్మానందరెడ్డి పదవిలో లేకుంటే పరిస్థితి ఎలా వుంటుందో! పౌరులందరూ గజగజ వణికారు. అయితే బ్రహ్మానందరెడ్డి చేసిన ట్రిక్కేమిటంటే - రాజీనామా పత్రాన్ని గవర్నరుకి యివ్వలేదు, కాంగ్రెస్‌ అధ్యక్షుడు నిజలింగప్పకు పంపించారు. అందువలన రాజీనామా యిచ్చినట్టు కాలేదు. కానీ యిస్తే ఎలా వుంటుందో ఝలక్‌ చూపించారు.

దెబ్బకి ఇందిరా గాంధీ జూన్‌ 5 అర్ధరాత్రి ఢిల్లీనుండి కదలివచ్చి చెన్నారెడ్డితో సహా నాయకులందరినీ కలిశారు. మర్నాడు కేంద్ర హోం మంత్రి వైబి చవాన్‌ వచ్చి చర్చలు జరిపారు. నిజలింగప్ప కొండా లక్ష్మణ్‌తో, చెన్నారెడ్డితో మాట్లాడారు. వీళ్లు మెత్తబడకపోవడంతో ఇందిరా గాంధీకి తెలిసి వచ్చింది, రాష్ట్రం విడిపోతే పర్యవసానాలు ఎలా వుంటాయో ! తెలంగాణా నాయకులందరినీ అరెస్టు చేసి రాజమండ్రి సెంట్రల్‌ జైలుకి పంపమంది. కాంగ్రెస్‌ లెజిస్లేచర్‌ పార్టీ సమావేశం పెట్టి బ్రహ్మానంద రెడ్డి పక్షాన ఎందరు నిలిచారో చూడమంది. సమావేశం జులై 6 న జరిగింది. బ్రహ్మానందరెడ్డికే మెజారిటీ. రిజైన్‌ చేయనక్కరలేదు, ముఖ్యమంత్రిగా వుండు, రాష్ట్రాన్ని సమైక్యంగా వుంచు అంది ఇందిర. 1971 వరకు సెప్టెంబరు వరకు ఆయనే ముఖ్యమంత్రిగా కొనసాగారు.

ఒక్క రెండు కిలోమీటర్ల మేర ప్రభుత్వం నడవకపోతే ముష్కరత్వం ఎలా జడలు విప్పుకుంటుందో మొన్న మార్చి 10 న చూశాం. రేదర్‌ కిరణ్‌ ప్రభుత్వం చూపించింది. దీని నుండి ఎందరు గుణపాఠాలు నేర్చుకుంటారో వేచి చూడాలి. (సమాప్తం) - ఎమ్బీయస్‌ ప్రసాద్‌ (మార్చి 2011)

మార్చి 12 ఎమ్బీయస్‌ : పిడుక్కీ బియ్యానికీ చావులేనా...? - 1

తెలంగాణా ఉద్యమం సందర్భంగా జరిగిన ఆత్మహత్యలను ఎన్నిరకాలుగా వాడుకుంటున్నారో చూస్తూంటే మతిపోతోంది.

600 మంది అమరవీరులయ్యారు. మేం కోరే ప్రత్యేక తెలంగాణా యివ్వరా?

600 మంది అమరవీరులయ్యారు. ఆంధ్రప్రాంతీయులు మమ్మల్ని వదిలిపోరా?

600 మంది అమరవీరులయ్యారు. కాంగ్రెస్‌, టిడిపివారు రాజీనామాలు చేయరా?

600 మంది అమరవీరులయ్యారు. సోనియా మనసు కరగదా?

600 మంది అమరవీరులయ్యారు. కృష్ణ కమిటీ కంటికి కనబడలేదా? అభివృద్ధి గురించి మాట్లాడమేమిటి?

ఇలా ప్రతీ దానికీ అమరవీరులతో లింకు పెడుతున్నారు. ఇప్పుడు తెలుగుజాతి వెలుగుల విగ్రహాలు నేలకూలాయని ఏడుస్తూంటే 600 మంది అమరవీరులయ్యారు. వెధవది ప్రాణంలేని విగ్రహాలు కూలితే ఏడవాలా? అంటున్నారు.

రేపు ఒకళ్లిద్దరు నాయకులను చంపి పాతరేసి, ఇద్దరేగా, 600 మంది అమరవీరులయ్యారు తెలుసా? అంటారు.

రేపు మర్నాడు తెలంగాణా రాష్ట్రం వచ్చాక - 600 మంది అమరవీరులయ్యారు. వారిలో 100 మంది మా జిల్లా వారే. నాకు మంత్రి పదవి యివ్వరా? అంటారు.

విగ్రహాలు ధ్వంసం అయ్యాయని బాధపడుతూ నేను ఓ వ్యాసం రాస్తే, రేపు - 600 మంది అమరవీరులయ్యారు. వారి గురించి రాయలేదు కానీ, దీని గురించి రాశావేం? అని మెయిల్స్‌.

ఈ ఉద్యమకారుల్లో యిదో జబ్బు. ఒకరేదో అంటారు. అంటురోగం వచ్చినట్టు అందరూ అదే దంపుళ్లపాట. ఎవడో మొదలెడతాడు - పెద్దమనుష్యుల ఒప్పందం ప్రకారం ఉపముఖ్యమంత్రి పదవి తెలంగాణాకు యివ్వాలి. సంజీవరెడ్డి దాన్ని ఆరోవేలు అన్నారు, అప్పణ్నుంచి ఉల్లంఘించారు. పదవి యివ్వనేలేదు అని. అందరూ అవే చిలకపలుకులు. సంజీవరెడ్డి యివ్వలేదు కానీ ఆయన వెనువెంటనే వచ్చిన సంజీవయ్య యిచ్చాడు అన్న సంగతే గమనించరు. మనం చెప్పినా వినరు.

అదే ధోరణిలో నాకూ మెయిల్స్‌ రాసేశారు. అమరవీరుల గురించి రాయలేదు కానీ.. అంటూ. ఆత్మహత్య చేసుకునే కుర్రాళ్లను వుద్దేశించి నేను ''భద్రం బీ కేర్‌ఫుల్‌ బ్రదరూ..'' అని 5 భాగాల వ్యాసపరంపర రాశాను. ఎప్పుడు? జనవరి 2010లో! అంటే 14 నెలల క్రితం అన్నమాట! 'నువ్వు ఒక్క అక్షరమైనా రాయలేదు' అనేవాళ్లని ఏమనాలి? గుడ్డివాళ్లనా? తెలుగురానివాళ్లనా? పిచ్చివాళ్లనా?

నేను రాశాను - 'నాయనా, మేం చదువుకునే రోజుల్లో యిలాటివాటిల్లో పడి చాలా నష్టపోయాం. ఉక్కు ఉద్యమమని, హిందీ వ్యతిరేక ఉద్యమమని, డిగ్రీ రెగ్యులేషన్స్‌ మార్చాలనీ, ప్రత్యేక తెలంగాణా అనీ, ప్రత్యేక ఆంధ్ర అనీ..యింకా బోల్డు.. యిలా చేసి చదువులు తగలేసుకుని చెడిపోయాం. నాకేదో అదృష్టం బాగుండి బాంక్‌ ఉద్యోగం వచ్చింది. చాలామంది చిన్నా చితకా వుద్యోగాల్లో స్థిరపడ్డారు. మీరు యీ ప్రవాహంలో పడి కొట్టుకుపోకండి. మీ త్యాగం వ్యర్థం అవుతుంది. మీకు వూరూపేరూ లేకుండా పోతుంది.' అని చిలక్కి చెప్పినట్టు చెపుతూ ఇంకా యిలా రాశాను -

''ఇప్పటికే 190 మంది పోయారు. ఇంకా పేపరు చూడలేదు. ఇవాళ్టి స్కోరెంతో తెలియదు. నువ్వు ఆత్మహత్య చేసుకుంటే ఏ 195,196 నెంబరో దక్కుతుందనుకో, ఏం గుర్తింపు వుంటుంది చెప్పు? చేసుకుంటే ఫస్ట్‌వాడిగా వుండాలి. అప్పుడు కొద్దిమందికైనా గుర్తు వుంటుంది. ఆ ఛాన్సు ఎలాగూ మిస్సయ్యావ్‌. లేదా ఆఖరివాడిగా వుండాలి. కానీ అదెలా చెప్పగలవు? నువ్వు చచ్చిపోయాక ఇంకెవరూ యిలా చావకూడదని కట్టడి చేయలేవు కదా! అయినా యీ గుర్తింపులు ఎంతకాలంలే! 1969లో చనిపోయిన వారిలో ఒక్కరి పేరు చెప్పు చూదాం. గుర్తు రాలేదు కదా, .. సూర్యచంద్రులున్నంత కాలం నీ పేరు నిలిచి వుంటుంది.. అని నీ శవయాత్రలో నినాదాలు యిస్తారు కదా, 40 ఏళ్ల క్రితం విషయమే ఎవరికీ గుర్తు లేదు. ఇంకో తమాషా చూశావ్‌! అసలు అప్పుడు ఎంతమంది పోయారో ఎవడికీ సరిగ్గా జ్ఞాపకమే లేదు. 350 నుండి 400 దాకా అన్ని అంకెలూ చెపుతున్నారు. అందరినీ కట్టకట్టి ఓ స్తూపం కట్టేశారు. దానిమీద వాళ్లందరి పేర్లయినా రాయలేదు, రాసి వుంటే లెక్కపెట్టుకుందుం. రేపు నీ గతీ అంతే. అనామకుడిగా వుండిపోతావ్‌.'' అని.

అది నిజం అయింది కూడా. ఇప్పుడు పోయిన వారెవరో, ఎంతమందో ఖచ్చితంగా ఎవరూ చెప్పలేకున్నారు. నిజానికి గత జనవరిలో కృష్ణ కమిటీ వేయగానే హతాశులై చాలామంది టపటపా ఆత్మహత్యలు చేసుకున్నారు. అప్పుడే అందరూ కంగారు పడి వద్దు వద్దు అని విజ్ఞాపనలు చేశారు. వీరికోసం కోదండరాం నాయకత్వంలో జాక్‌వారు కౌన్సిలింగ్‌ ఏర్పాటు చేశారు. అప్పుడే తెరాస సభ్యులు రాజీనామా చేసారు. అంతా వారిని నెగ్గించే ప్రయత్నంలో పడ్డారు. ఆత్మహత్యలు అరుదయ్యాయి. ఎంత తగ్గాయంటే దే వర్‌ ఫ్యూ అండ్‌ ఫార్‌ బిట్వీన్‌. దాంతో న్యూస్‌ పేపర్‌వాళ్లు వాటి స్కోర్‌ మేన్‌టేన్‌ చేయడం మానేశారు. 2010 జనవరిలో 200 మంది దరిదాపుల్లో వున్నారన్నాను కదా, నా అంచనా ప్రకారం ఆ తర్వాత ఏ ఇరవై, ముప్ఫయిమంది పోయి వుంటారు. మహా అయితే 250 మంది పోయివున్నారంటే వాస్తవానికి కాస్త దగ్గరగా వుంటుంది.

ఈ మాట అనగానే 'ఒరే లం..కొడకా' అని నాకు ఈ మెయిల్‌ రాయడానికి సమాయత్తం అయేవారికి ఓ మనవి. నన్ను తిట్టడం కాదు, మీరు గత ఏడాదిలో ఏ నెలలో ఎంతమంది పోయారో లిస్టు రాయండి చాలు. దాని పక్కన ఏ పేపర్లో వచ్చింది రాయండి చాలు. నిజానికి జనవరి వరకు 195 అన్నది కూడా నిజం కాకపోవచ్చు. న్యూస్‌ పేపర్లు అప్పట్లో రాసినది అది. అది పక్కా అనుకుని లెక్క వేద్దాం. గత ఏడాది పేపర్లు చూడడం కష్టం అనుకుంటే ఏ ఉస్మానియా వర్శిటీలోనో సోషియాలజీ డిపార్టుమెంటులో కనుక్కుంటే వీటిపై రిసెర్చి చేసేవాళ్లు ఎవరో తగులుతారు. వాళ్లు మీకు సహాయ పడగలరు. హరగోపాల్‌, ఘంటా చక్రపాణి వంటి సోషల్‌ సైంటిస్టులు, వాసుదేవ దీక్షితులు, విజయబాబు, రామచంద్రమూర్తి, పొత్తూరి వంటి పాత్రికేయులు, మేధావులు, యిలాటి సబ్జక్ట్‌లలో స్టడీ చేస్తూ వుంటారేమో ! అయినా వాళ్లను పబ్లిగ్గా సంఖ్య గురించి అడిగితే చెప్పరు. 'ఆరైనా, ఆరువందలైనా.. అసలు ఎందుకు చనిపోవాలి..' అంటూ వాదన ఇంకోవైపు తిప్పేస్తారు. రాజకీయనాయకులతో పేచీ పెట్టుకోవడం ఎందుకనుకుంటారు. అదే సమయంలో నమ్ముకున్న వృత్తికి ద్రోహం చేయలేరు. అందువలన మధ్యేమార్గం అవలంబిస్తారు.

2

ఓ నెల్లాళ్ల క్రితం కెసియార్‌ 400 మంది పోయారన్నారు. మర్నాడే హరీష్‌రావు 600 అన్నారు. అందరూ అది పట్టుకున్నారు. ఆ మధ్య ఎవరో అటూ యిటూ చూసి 700 అనేశారు. అంటే రెండు, మూడు వందల ప్రాణాలకు ఊరూపేరూ కూడా లేవన్నమాట. వైయస్‌ పోయినపుడూ యిదే కన్‌ఫ్యూజన్‌. చివరకు సాక్షి ఒక లిస్టు వేసి యిదే ప్రామాణికం అంది. కాంగ్రెస్‌ పార్టీ లిస్టు వేరేలా తయారైంది. రేపు 'నమస్తే తెలంగాణా' పత్రిక వచ్చినపుడు అసలు సిసలు అమరవీరులెవరో, ఎంతమందో ఓ లిస్టు యిచ్చేస్తే అప్పణ్నుంచి అదే సంఖ్య అందరూ ఫాలో కావచ్చు.

అంతకంటె ముందే మన రాష్ట్ర ప్రభుత్వమే యీ పేరుతో చనిపోయినవాళ్ల సంఖ్య ఇంత అని యిచ్చేస్తే చాలా మంచిది. తెలంగాణా అభివృద్ధి కాలేదంటూ 2001లో కెసియార్‌ ఉద్యమం మొదలుపెట్టినపుడు యిప్పుడు కృష్ణ కమిటీ యిచ్చిన వివరాలను ప్రభుత్వమే యిచ్చి వుంటే యీనాడు రాష్ట్రం యిలాటి దుస్థితిలో వుండేది కాదు. అన్నీ నా కంప్యూటర్‌లో వున్నాయని చెప్పుకునే చంద్రబాబు కానీ, దేవుడి పాలన యిలపై నడిపిస్తున్నానని చెప్పుకునే వైయస్‌ కానీ ఆ ప్రయత్నం చేయలేదు. కనీసం కిరణ్‌కుమార్‌ రెడ్డిగారైనా యీ అమరవీరుల సంఖ్యను ప్రకటించాలి. ఒఖ్కరు పోయినా బాధపడతాం. కానీ అంకె పెరుగుతున్నకొద్దీ అలజడి పెరుగుతుంది. కోపం వస్తుంది. దాన్ని కంట్రోలు చేయడానికైనా నిజానిజాలు చెప్పాలి. అతిశయోక్తులను ఆపాలి.

నేనేదో చిన్నకారు రచయితను. అమరవీరుల గురించి రాయలేదని దబాయిస్తున్నారు.. సరే, నాగం జనార్దనరెడ్డి పెద్దపెద్ద వాళ్లనే దబాయిస్తున్నారు - 600 మంది ఛస్తే అసెంబ్లీలో 6 ని||లైనా మాట్లాడలేదేం? అంటూ. మాట్లాడలేదా? ఒక్కసారి అసెంబ్లీ రికార్డులు చూడండి. ఆత్మహత్యలు ఆపండి అంటూ అన్ని పార్టీలవాళ్లూ విజ్ఞాపన చేయలేదూ!? అందరూ ఖండించలేదూ? చేశారు స్వామీ చేశారు. అవేళ తమరు కూడా మాట్లాడి వుంటారు. నాగం ఒక్కరే కాదు, చెప్పానుగా, తెలంగాణా ఉద్యమకారులందరూ ఆ గూటి చిలకలే, ఆ పలుకులే! ఒక్కరు కూడా పాత న్యూస్‌ పేపర్లు తిరగేయరు. ఆత్మహత్యలు సాగిపోతూ వుంటే ఎవరూ నోరెత్తకుండా వినోదం చూస్తూ కూర్చున్నారని వాళ్లు నమ్మి మనల్ని నమ్మమంటున్నారు.

అందరూ వద్దు వద్దు అంటూనే వున్నారు. పాత పేపర్లు చూడండి, మీకే తెలుస్తుంది. పేపర్లు దొరకవా? ఇంటర్‌నెట్‌లోకి వెళ్లి సెర్చ్‌ చేయండి. ఫిబ్రవరి 23, 2010 న అసెంబ్లీలో అన్ని పార్టీల సభ్యులూ కలిసి ఆత్మహత్యలు చేసుకోవద్దని యువతరానికి అపీల్‌ చేస్తూ చేసిన ఏకగ్రీవ తీర్మానం చేసిన విషయం మీ కంటబడుతుంది. కాదు మా నాయకులు ధృతరాష్ట్రుడిలా పుట్టుగుడ్డివాళ్లు. నేను గాంధారిలాటివాణ్ని. వాళ్లను అనుసరించాలంటే కళ్లకు గంతలు కట్టుకుని తిరగాలి అంటారా? మీ ఖర్మం!

ఇక వాళ్లింటికి అందరూ వెళ్లి పరామర్శ చేయరేం? అని అడుగుతున్నారు. ఇటువంటి రకమైన ఆత్మహత్యలను ఏ నాయకులూ గ్లోరిఫై చేయరు. చేస్తే ఇంకా ఎక్కువవుతాయని భయం. ఎమ్జీయార్‌ సమక్షంలో ఒకసారి మధురైలో అన్నా డిఎంకెవారి పెద్ద ర్యాలీ జరిగింది. తమిళనాడులో ఓ సంప్రదాయం వుంది. వీపులో ఓ కొక్కెం గుచ్చుకుని, దానికి తాడు కట్టి దేవుడి రథాన్ని లాగుతారు కొందరు వీరభక్తులు. ఆ ర్యాలీలో ఒకతను యిలాగ ఎమ్జీయార్‌ పటం వున్న రథాన్ని లాగుతున్నాడు. అది చూసి ఎమ్జీయార్‌ ర్యాలీ ఆపించి, దిగి వచ్చి ఆ అభిమానిని మందలించి, ఆ కొక్కెం తీయించేసి అతన్ని ఆసుపత్రికి పంపారు. ఎవర్నీ ఆలా చేయవద్దని ఆదేశాలిచ్చారు. వైయస్‌ ఎన్నికలలో నెగ్గితే నాలుక తెగ్గోసుకుంటానని మొక్కుకుని అలా కోసుకున్నాడు ఒకతను. పేపర్లో వచ్చింది. వైయస్‌ నెగ్గాక, వెళ్లి అతన్ని పరామర్శించలేదు, మెచ్చుకోలేదు. 'నేను వెళితే అలా యింకో పదిమంది కోసుకుంటారు. అది మంచిది కాదు' అన్నాడాయన.

సినిమాతారలు కూడా తమ అభిమానులను హద్దుల్లో వుండమని బతిమాలుకుంటూ వుంటారు. ఎందుకంటే వీరాభిమానం, వీరాగ్రహంగా మారడానికి క్షణాలు పట్టదు. తన అభిమాన తారను చూడడానికి రోడ్ల మీద గంటల తరబడి నిలబడతారు జనాలు. చివరకి వచ్చాక, కారు దిగి మొహం చూపించకపోతే, కోపం వచ్చేస్తుంది. రాళ్లేసి కారు అద్దాలు పగలకొడతారు. ఇదే సినిమాస్టార్లను వణికిస్తుంది. అంతొద్దు, ఇంత చాలు అనుకుంటారు. తన సినిమాలను ఆడించేటంత అభిమానం వుంటే చాలు, రక్తంతో ఉత్తరాలు రాసేటంత వద్దు అనుకుంటారు. ఎందుకంటే యీ రోజు రక్తం యివ్వగలిగినవాడు, కోపం వస్తే రేపు రక్తం తోడగలడు కూడా.

1969 ఉద్యమంలో ఒకతను తన బొటనవేలు కోసుకుని చెన్నారెడ్డికి రక్తంతో తిలకం అద్దాడు. తర్వాత చెన్నారెడ్డి తన 10 మంది ఎంపీలతో సహా కాంగ్రెస్‌లోకి దుమికేసి, తెలంగాణాను అటకెక్కించేశారు. ఈ అభిమానికి మళ్లీ బొటనవేలు మొలవలేదు. చెన్నారెడ్డి ప్రత్యక్షంగా దొరికివుంటే యీసారి తన బొటనవేలు కాదు, ఆయన బొటనవేలు నరికి వుండేవాడు. అందుకే నాయకులకు వీరాభిమానులంటే భయం. గాలికోడి వంటి తాము రేపు ఎటు తిరగాల్సి వుంటుందో తెలియదు కదా, అందుకు.

ఆత్మహత్యలకు పరిహారం యివ్వడం కూడా సోషల్‌ సైంటిస్టులు ప్రోత్సహించరు. ఆత్మహత్య చేసుకుంటున్న రైతులకు పరిహారం పెంచిన కొద్దీ ఆత్మహత్యలు పెరిగాయి. నేను చచ్చిపోయినా ఫర్వాలేదు, కుటుంబానికి అప్పులు తీరతాయి కదాన్న పిచ్చి ఆలోచన వాళ్లకు వస్తే, వీణ్ని చంపేసి, ఆత్మహత్యగా బనాయిస్తే డబ్బు వచ్చి పడుతుంది కదాన్న దురాలోచన కుటుంబసభ్యులకు రాసాగింది. ఉద్యోగుల విషయంలో కూడా యిది జరిగింది. ఎవరైనా చనిపోతే కుటుంబసభ్యులకు యివ్వసాగారు. చనిపోకపోయినా తీవ్రవ్యాధితో బాధపడుతున్నా కారుణ్య నియామకాలు యివ్వసాగారు. ఇక దానితో నీకు జబ్బుందని మెడికల్‌ సర్టిఫికెట్టు యిచ్చి నాకు నీ స్థానంలో ఉద్యోగంలో వేయించు అని ఒత్తిడి చేయసాగారు పుత్రరత్నాలు. దానాదీనా యిటీవల కారుణ్యనియామకాలు చాలా సంస్థల్లో ఆపేశారు.

3

ప్రచారం పెరిగినకొద్దీ జనాలకు పిచ్చి ప్రకోపిస్తుంది. సతీసహగమనాలు మంచివి కావని అందరికీ తెలుసు. ఆ కాలంలో కూడా అన్నగారు చనిపోగానే ఆస్తులకోసం వదినగారికి నల్లమందు తినిపించేసి చితి ఎక్కించేసేవారు. భర్తమీద ప్రేమతో కావాలని నిప్పుల్లో పడిందనేవారు. రాజా రామ్మోహన్‌ రాయ్‌ దీనిని మాన్పించారు. 1987లో రాజస్థాన్‌లో రూప్‌ కఁవర్‌ అనే ఓ 18 ఏళ్ల యువతికి ఏం పుట్టిందో సతీసహగమనం చేసింది. ఆవిడకు విస్తృత ప్రచారం కలిగింది. అక్కడ సతీస్థల్‌ అని కట్టి గుడి కట్టారు. అందరూ వెళ్లి దణ్నాలు పెట్టుకోసాగారు. అంతే చుట్టుపట్ల వూళ్లలో క్రేజ్‌ పెరిగింది. నలుగురైదుగురు మహిళలు యీ బాటే పట్టారు. ప్రభుత్వం కంగారు పడింది. ఇది సాగనిస్తే పిచ్చి ముదురుతుందని, అలా సతీ సహగమనం జరిగిన చోట బంధువుల మీద హత్య చేసినట్టు కేసులు పెట్టసాగింది. దెబ్బకి వెర్రి కుదిరింది. సతీసహమనాలు ఆగాయి.

వైయస్‌ పోయాక ఆత్మహత్య చేసుకున్నవారిని పరామర్శించడం కూడా జగన్‌ రాజకీయలబ్ధి గురించి చేస్తున్నదే. వైయస్‌ పోయిన వెంటనే ఆయన్ని సిఎం చేసి వుంటే యివన్నీ మర్చిపోయేవాడే. ఈ ఓదార్పులు కూడా తనకు సిఎం పదవి ఎట్టి పరిస్థితిలోనూ దక్కదని తేలిన తర్వాత మొదలుపెట్టినదేగా! ఏదో కారణంగా ఆలస్యం అయింది కాబట్టి సరిపోయింది లేకపోతే ప్రచారం కోసమో, డబ్బు కోసమో మరికొంతమంది ఆత్మహత్యలు చేసుకునేవారు.

అంతెందుకు, మొన్న మిలియన్‌ మార్చ్‌ రోజున కెసియార్‌కు చేదు అనుభవం కలిగింది. ఆయన మిలియన్‌ మార్చ్‌ వాయిదా వేయమన్నారు. ఢిల్లీలో ఏం ఒప్పుకుని వచ్చారో ఏమో, మార్చ్‌ వద్దు వద్దు అని పదేపదే జాక్‌ వాళ్లకు చెప్పారు. చివరకు రాజీ పడ్డారు. ఢిల్లీ వాళ్లకు అప్పుడే అర్థమై వుంటుంది, ఈయన చేతిలో తెరాస కారు స్టీరింగ్‌ వుంది తప్ప ఉద్యమ'కారుల' స్టీరింగు లేదని. మిలియన్‌ మార్చ్‌లో అర్ధమనస్కంగా పాల్గొన్నారన్న కోపం మనసులో వుండి ఆందోళనకారులు కెసియార్‌ను తిట్టేశారు - నిన్నా, మొన్నా ఏమై పోయావని. మధు యాష్కీ, కేకేలను తన్నబోయారు. గతంలో చూశాం అప్పటిదాకా ఎంతో మర్యాదగా చూసిన నాగంను కోపం రాగానే ఉస్మానియాలో కసాబిసా చెడుగుడు ఆడేశారు. ఆయన సాటి తెలంగాణావాడు, ప్రాణదానం చేయగల వైద్యుడు అని చూడలేదు.

చేసిన వాగ్దానాలు నెరవేర్చడం రాజకీయాల్లో అన్ని వేళలా సాధ్యం కాదు. కానీ అది సామాన్యప్రజలకు వివరించి చెప్పడం కష్టం. వాళ్లను సంతృప్తి పరచడం దాదాపు అసాధ్యం. అందువలన ఉద్యమకారులు మరీ రెచ్చిపోకుండా తమ అదుపాజ్ఞలలో వుండాలని ప్రతి నాయకుడు కోరుకుంటాడు. అందునా ఆత్మహత్యల్లాటి సెన్సిటివ్‌ యిస్యూస్‌లో మరింత జాగ్రత్తగా వుండాలి. అందుకని ఆత్మహత్య చేసుకున్నవారిని హైలైట్‌ చేసి నెత్తి మీదకు తెచ్చుకోరు. వీటి గురించి పాలకులు ఎక్కువ ప్రస్తావించరు. ఉద్యమసందర్భంగా పోలీసు కాల్పుల్లో అమరులైనవారి సంగతి వేరు. అది వారి చేతుల్లో లేదు. వారికి నివాళి ఘటిస్తారు. కానీ ఆత్మహత్యలు చేసుకున్నవారంటే వేరే రకంగా చూస్తారు.

ఆత్మహత్యలు ఆపాలనే ఉద్దేశంతోనే తెలంగాణా జాక్‌ కౌన్సిలింగ్‌ ఏర్పాటు చేసి తగ్గించింది. ఆ పని ముందే చేసి వుంటే యింకా బాగుండేది. నిజానికి ఆత్మహత్యల కాన్సెప్ట్‌ మొదలుపెట్టినవారు హరీష్‌రావు. ఉత్తుత్తి ఆత్మహత్య ఒకటి నటించి...! ఇప్పుడు గుత్తా వంటి సీనియర్‌ నాయకులు కూడా పార్లమెంటులో ఆత్మాహుతి వంటివి మాట్లాడుతూ ప్రజల్లో చావు ఆలోచనలు పెంచుతున్నారు. కానీ వీళ్లలో ఒక్కళ్లు కూడా చావరు. వాళ్ల పిల్లలూ చావరు. కృష్ణ కమిటీ చెప్పిందిగా - పోతున్నవాళ్లందరూ పేదవారూ, సామాజికంగా వెనుబడినవాళ్లూ అని. 1969 ఉద్యమంలో మధ్యతరగతి కూడా పాల్గొంది. ఇప్పుడు వాళ్లలో చదువులు పెరిగి, జీవనభద్రత పెరిగి వాళ్లు గట్టుమీదే వున్నారు. నిమ్నవర్గాలే ఎక్కువగా ముందుకు వస్తున్నాయి. లిటిగేషన్‌ కోసం ఉద్యోగులు కూడా ఉద్యమిస్తున్నారు, జీతాల రోజు వరకూ మాత్రమే! వాళ్లు ఆత్మహత్యలు చేసుకోరు. అలాటి స్వార్థబుద్ధులు లేని నిమ్నవర్గాలను రెచ్చగొట్టడం యీజీ.

తెలంగాణా ఆత్మహత్యలు ప్రత్యేక కేటగిరీకి చెందినవి. ఇలా ఎప్పుడూ జరగలేదు. ఎవడైనా ఉద్యమం కోసం ఆత్మాహుతి చేసుకుంటే బాహాటంగా చెప్పి చేసుకుంటారు. ఫలానావాడు నన్ను పెళ్లి చేసుకుంటానని మోసపుచ్చి కడుపు చేసి పారిపోయాడు అని యువతులే నీళ్ల ట్యాంక్‌ ఎక్కి ఊరందరికీ చాటింపు వేసుకుంటున్న ఈ రోజుల్లో ఉద్యమకారులు ఫలానా ఉద్యమంకోసం యిదిగో నా ప్రాణత్యాగం అని టాంక్‌ మీదనుండి దూకాలి లెక్కప్రకారం. కానీ మనకు కనబడే చావులన్నీ చాటుమాటు చావులే.

సూసైడ్‌ నోట్‌లు కూడా చాలా చిత్రంగా వుంటున్నాయి. అన్నీ తెలుగులోనే. చక్కటి ఇంగ్లీషులో తన ప్రత్యేక రాష్ట్ర వాంఛను వ్యక్తం చేస్తూ, దాని ఆవశ్యకతను లాజికల్‌గా వివరించే నోట్‌ కనబడలేదు యిప్పటివరకూ. వీటి కారణంగానే యివి ఆత్మహత్యలు కావు, హత్యలన్న అనుమానాలు వచ్చాయి. నిజంగా ఆత్మహత్యలే అయితే వాటిని హత్యలుగా డిస్మిస్‌ చేసి పడేయడం వారి చావును అవమానించినట్టే. నిజానిజాలు తెలియకుండా వాటిపై వ్యాఖ్యానించడం సబబు కాదు, వాటి జోలికి వెళ్లవద్దు. సాక్ష్యాలతో వేరే రకంగా నిరూపించబడే వరకు వాటిని ఆత్మహత్యలుగానే వ్యవహరిద్దాం. వారిని అమరవీరులనే అందాం.

టాంక్‌ బండ్‌పై విగ్రహాలు పగలకొట్టినవారు అమరవీరులవారి మీద జాలి కొద్దీ యీ పని చేశారా? అంత జాలే వుంటే తెరాస చేత వాళ్ల కుటుంబాలకు చెల్లే చెక్కులు యిప్పించవచ్చు కదా! చెల్లని చెక్కులిచ్చి, వాళ్లు తెరాస కార్యాలయంపై దండెత్తితే పోలీసులచేత తరిమేయించింది తెరాస. ఉపయెన్నికలలో వాళ్ల కుటుంబాలు వాళ్లు కోరినా టిక్కెట్లు యివ్వలేదు. వచ్చే ఎన్నికలలో కూడా యిస్తారన్న ఆశా లేదు. అందరి విగ్రహాలూ కాకపోయినా కనీసం శ్రీకాంతాచారి విగ్రహమైనా ఎక్కడో అక్కడ పెట్టి వుండాల్సింది ఉద్యమకారులు. అసలు వీళ్లు తెలంగాణా తల్లి విగ్రహాలు పెట్టారా? ఊరూరా తెలంగాణా తల్లి విగ్రహాలు పెడతాం అని చెప్పి మూడేళ్లయింది. పదో పన్నెండో పెట్టేటప్పటికి ఉత్సాహం చల్లారిపోయింది. ఎన్నారైల నుండి అన్ని ఫండ్స్‌ వస్తున్నాయి కదా, ఓ పదిమంది తెలంగాణా పెద్దల విగ్రహాలు పెట్టలేరా? ప్రభుత్వమే పెట్టాలా? జీతాలివ్వడానికే వాళ్లకు డబ్బు లేదు. ఉన్న డబ్బంతా రాజీవ్‌ విగ్రహాలకే పోతోంది.

ఇంతకీ మన టాపిక్‌కి వస్తే అమరవీరుల పేర్లను అడ్డమైన వాటికీ వాడుకోకండని ఉద్యమకారులకు నా విన్నపం. అమరవీరులు ఆహుతి అయిపోవడం ఓ దుః ఖం. ఆ కుటుంబాలది తీర్చలేని కష్టం. వారిలో ఎవరూ ముందుకు వచ్చి విగ్రహభంజనాన్ని సమర్థించలేదు. ఆ యిస్యూ వేరే, యీ యిస్యూ వేరే. సింపతీపై మరీ ప్లే చేయకండి. సింపతీ ఓట్లపై ఆధారపడితే జాలి పుట్టించడానికి వేర్వేరు మార్గాలు వెతుకుతారు. మొగుణ్ని మందు పెట్టి చంపేసి, ఆయన స్థానంలో ఎన్నికయ్యే మహిళలు పుట్టుకుని వస్తారు, తండ్రి పీక నులిమేసి ఆయన రాజకీయవారసత్వంపై కన్నేసే సుపుత్రులు పుట్టుకుని వస్తారు.

అమరవీరుల ప్రస్తావన ఎక్కువ చేసిన కొద్దీ వారి సంఖ్య పెరుగుతుంది. అంటే మన బిడ్డలను మనమే చంపుకున్నట్టు అవుతుంది. ఇంతకంటె ఘోరం యింకోటి వుంటుందా? సంయమనం పాటించండి. ప్రాణంలేని విగ్రహాలకూ, ప్రాణం కోల్పోయిన బిడ్డలకూ - ఎవరి గౌరవం వారికి యిద్దాం. వారి మధ్య పోటీ పెట్టవద్దు. (సమాప్తం) - ఎమ్బీయస్‌ ప్రసాద్‌ (మార్చి 2011)

మార్చి 15 ఎమ్బీయస్‌ : మీడియా యిట్లు చెప్పుచున్నది...

నేను ఇటీవల తెలంగాణా ఉద్యమం మీడియా చేత, మీడియా కోసం నడపబడుతున్న ఉద్యమం అని వ్యాసపరంపర రాశాను కదా! నేను మీడియాకు సంబంధించిన వ్యక్తిని కానని, ఒట్టి పత్రికా పాఠకుణ్నని మీ అందరికీ తెలుసు. ఆ నా మాటలకు విలువ యివ్వకపోయినా నేనేమీ అనుకోను. మార్చి 12 న ఆంధ్రజ్యోతి 'ఆదిత్య' రాసిన 'నెయ్యం నెరిపిన మీడియా దయ్యం ఎందుకైంది?!' వ్యాసం చదవండి. అది ఒక మీడియా వ్యక్తి రాసినది. చదివితే తెలిసిపోతుంది అది రాసినది సాక్షాత్తూ సీనియర్‌ పాత్రికేయుడు, ఆంధ్రజ్యోతి పబ్లిషర్‌, ఎబిఎన్‌ ఆంధ్రజ్యోతి టీవీ ఛానెల్‌ అధినేత రాధాకృష్ణగారని. మిలియన్‌ మార్చ్‌ సందర్భంగా మీడియాపై జరిగిన దాడికి దిగ్భ్రమ చెంది రాసిన వ్యాసం అది. దానిలో మీడియా పట్ల ఉద్యమనాయకత్వం చూపుతున్న శత్రుత్వం గురించి ఆయన వాపోయారు, కొన్ని ప్రశ్నలు సంధించారు.

'తెలంగాణా వాదులకు మీడియాపై యిటీవల కాలంలోనే అభ్యంతరాలు ఎందుకు తలెత్తాయి? దశాబ్దాకాలంగా సాగుతున్న ఉద్యమానికి మీడియా మద్దతు లేకపోయి వుంటే ఉద్యమం యీ స్థాయికి చేరి వుండేదా? కెసియార్‌ నిమ్స్‌లో చికిత్స పొందుతున్నపుడు పేషంటుకి వైద్యులు నయానో, భయానో చికిత్స చేసి బతికిస్తారని తెలిసినా కెసియార్‌కు ప్రాణాపాయం వుందని పదేపదే ప్రసారం చేసి డిసెంబరు 9 ప్రకటన రావడానికి మీడియా పరోక్షంగా కారణం కాదా?' అని అడుగుతూ ఆంధ్రజ్యోతి గురించి ప్రత్యేకంగా చెప్పుకున్నారు. 'తెలంగాణా ప్రత్యేకరాష్ట్ర డిమాండ్‌ న్యాయసమ్మతమైనదని భావించి, మద్దతు యిస్తున్నట్లు ఆంధ్రజ్యోతి బాహాటంగా ప్రకటించింది. ఉద్యమం మొగ్గ దశలో ఉన్నపుడు దానికి ఊపిరి పోసింది మీడియానే. తెలంగాణా జిల్లాలకు చెందిన మెజారిటీ జర్నలిస్టులు వృత్తిధర్మాన్ని అతిక్రమించి ఉద్యమకారులుగా వ్యవహరిస్తున్న విషయం తెలిసి కూడా సీమాంధ్ర మీడియా యాజమాన్యాలు అనుమతించాయి' అని ఒప్పేసుకున్నారు.

వ్యాసంలో తరువాతి భాగానికి వెళ్లేముందు ఇక్కడ ఆగి కాస్త సింహావలోకనం చేయాలి. ఇక్కడ తేటతెల్లమవుతున్న విషయాలేమిటి? ఉద్యమం పెద్దది కాదు. దాన్ని పెద్దది చేసి చూపించినది మీడియా. మద్దతు యిచ్చి పెంచి పోషించినది మీడియా. తన జర్నలిస్టులు వృత్తిధర్మాన్ని మరచి, అతిక్రమించినా ఊరుకున్నది మీడియా. వృత్తిని అడ్డుపెట్టుకుని వారు ఉద్యమకారుల రూపం ఎత్తి అతిశయోక్తులు, అర్ధసత్యాలు, అసత్యాలు ప్రచారం చేస్తున్నా అనుమతించినది మీడియా. కెసియార్‌ కి ఏ గండమూ లేదని తెలిసినా, వుందని అసత్యప్రచారం చేసి, నిమిషనిమిషానికి బులెటిన్స్‌ విడుదల చేసి, అడావుడిగా ఆదరాబాదరాగా కేంద్రం ఓ నిర్ణయం తీసుకోవడానికి కారణభూతులు మీడియా.

తప్పుడు సమాచారంపై ఆధారపడిన ఆ నిర్ణయమే రాష్ట్రాన్ని 15 నెలలుగా అల్లకల్లోలం చేస్తోంది. రాష్ట్రప్రగతి కుంటుపడింది. శాంతిభద్రతలు కరువయ్యాయి. రెండు ప్రాంతాల మధ్య ప్రజల మధ్య అగ్ని రగిలింది. ఈ గాయాలు ఎప్పటికి మానుతాయో తెలియదు. ఈ కల్లోలజలాలలో చేపలు పట్టడానికి రాజకీయపక్షాలు, ప్రజాస్వామ్యం అంటే ఖాతరు చేయని మావోయిస్టు శక్తులు, ఉగ్రవాద శక్తులు ఉబలాటపడుతున్నాయి. రాష్ట్రం మళ్లీ పట్టాలమీదకు ఎప్పుడు ఎక్కుతుందో భగవంతుడు కూడా చెప్పలేడు.

దీనికంతా కారణం మీడియా! మీడియా యీ స్టాండ్‌ తీసుకోవడానికి కారణం - ప్రత్యేక తెలంగాణా డిమాండ్‌ న్యాయసమ్మతమైనదని ఆంధ్రజ్యోతి వంటి మీడియా యాజమాన్యం, సంపాదకవర్గం తీర్మానించడం. వాళ్లు వివిధ ప్రాంతాలనుండి లక్షలాది పాఠకుల నుండి అభిప్రాయ సేకరణ చేసి తీర్మానం చేయలేదు. రాష్ట్రానికి ఏది మంచిదో ఓ గుప్పెడు మంది తీర్మానించారు. నేనూ తీర్మానించుకున్నాను - రాష్ట్రం యిప్పట్లో విడిపోకూడదని. కానీ ఏం లాభం? నా చేతిలో మీడియా లేదు. నా ఆలోచనను నేను అమలు చేయలేను. జ్యోతి వంటి మీడియా చేయగలదు.

ఇక్కడ అసందర్భం అనుకున్నా ఫర్వాలేదు ఒక నవలను ఉటంకిస్తాను. ''కౌంట్‌ ఆఫ్‌ మాంట్‌క్రిస్టో'' అనే గొప్ప నవల (ఈ కాలమ్‌లో పరిచయం చేశాను)లో అన్యాయానికి గురైన హీరో డాంటే కొన్నేళ్ల తర్వాత ధనవంతుడై తిరిగి వస్తాడు. అతని చేతిలో డబ్బుంది, అధికారం వుంది, తెలివితేటలున్నాయి, మందీ మార్బలం వుంది. తన శత్రువులను తన చిత్తం వచ్చినట్లు ఆడిస్తాడు. శిక్షిస్తాడు. అంతా అతను అనుకున్నట్లే జరుగుతుంది - ఒక్క విషయంలో తప్ప! తన శత్రువు కుటుంబంలో అందర్నీ చంపివేస్తూంటే వారిలో ఒక అమ్మాయి తనకు ఉపకారం చేసిన వ్యక్తి కుమారుణ్ని ప్రేమించిందని తెలుస్తుంది. దాంతో యితను యిరకాటంలో పడతాడు. శత్రువు కుటుంబాన్ని సమూలంగా నాశనం చేయకుండా భగవంతుడు అడ్డుపడ్డాడని తెలుసుకుంటాడు.

అప్పటిదాకా అతని శత్రువుల పట్ల అతనే నేరారోపకుడు, అతనే తీర్పు చెప్పేవాడు, అతనే శిక్ష అమలువేసేవాడు - ఈ మూడు పాత్రలూ నిర్వహిస్తున్నాడు. ఆ ఘట్టంలో అతనికి తెలుస్తుంది. తను అన్నీ చేయకూడదు, చేయలేడు అని. పైన ఒకడున్నాడు. ఫైనల్‌గా తీర్పుయిచ్చేది అతను. ఏ మేరకు న్యాయం జరగాలో ఎవరిని ఏ మేరకు శిక్షించాలో వాడు చూస్తాడు. సరైన సమయంలో తన ప్రతాపం చూపించి యితని పరిమితులను గుర్తు చేశాడు. ఆ అమ్మాయికి యితని యిష్టుడైనవాడితో సంబంధం కల్పించి శిక్షించకుండా యితని చేతులు కట్టివేశాడు

ఇది ఎందుకు చెప్పానంటే డాంటే లాగ మీడియా అన్ని పనులూ నిర్వహించబోయింది. ఉద్యమం సమంజసం, అడ్డుకున్న సమైక్యవాదులు దొంగలు, దోపిడీదారులు అని ఆరోపించింది, తీర్మానించింది, తీర్పు నిచ్చింది, శిక్ష అమలు చేసింది. వాళ్లకు వాయిస్‌ లేకుండా చేసింది. వాళ్ల పట్ల అబద్ధాలు ప్రచారం చేసింది. చివరకు ఏమైంది? దీనికి అడ్డుకట్ట పడింది. ఎలా? ఉద్యమకారుల వలననే. చిత్రంగా వుందా?

'ఆదిత్య' అదే వ్యాసంలో రాశారు - కెసియార్‌ స్వంత మీడియా ఏర్పాటు ప్రక్రియ ప్రారంభమైన నాటినుంచే మీడియాను దూషించే ఈ ధోరణులు ప్రబలాయి... రాజ్‌ టీవీలో యితర న్యూస్‌ చానెళ్లను, పత్రికలను విమర్శించే కార్యక్రమాలను నిర్వహిస్తున్నారు .. ఇప్పుడు పత్రిక కూడా పెట్టబోతున్నారు కాబట్టి ఆంధ్ర మీడియా పేర దాడులు ప్రారంభమయ్యాయి.' అని. మీడియా తనకు వత్తాసు పలుకుతున్నంతకాలం వీళ్లు ఆంధ్రులని గుర్తుకు రాలేదు. తమ జర్నలిస్టులు ఉద్యమకారులుగా మారారని తెలిసినా ఉపేక్షించిన, ఉత్సాహపరిచిన మీడియా యాజమాన్యం యిప్పుడు హఠాత్తుగా తెరాస నుండి దాడి ఎదుర్కోవలసి వస్తుంది. తాము తప్ప వేరెవరూ మనజాలని వాతావరణం కల్పించడానికి తెరాస చూస్తోంది. మావోయిస్టులు కూడా తమను విమర్శించిన మీడియాపై ఎప్పుడూ దాడులు చేయలేదు కానీ తెరాస మాత్రం చేస్తోంది అని ఆదిత్య రాశారు. ఇది వ్యాపారప్రయోజనం ఆశించి పోటీదారులను బరిలోంచి తప్పించడానికి జరుగుతున్న ప్రయత్నం, దానికి ముసుగు మాత్రం ప్రాంతీయతావాదం.

ఇక్కడ ఓ సంఘటన గుర్తుకు వస్తోంది. తమిళనాడులో కరుణానిధి, ఎమ్జీయార్‌ చాలా స్నేహితులుగా వుండేవారు. ఇద్దరూ కలిసి సినిమాల ద్వారానే పైకి వచ్చారు. డిఎంకె పార్టీలో చేరారు. అన్నాదురై పోయాక కరుణానిధి సిఎం అయ్యారు. ఎమ్జీయార్‌ అతనికి అండగా డిఎంకె పార్టీ కోశాధికారిగా వుండేవాడు. కొంతకాలానికి యిద్దరి మధ్య విభేదాలు వచ్చాయి. ఎమ్జీయార్‌ సినిమా నటుడు కాబట్టి, అతని అభిమాన సంఘాలు డిఎంకె పార్టీకి పెట్టనికోటగా వుండేవి. వాటిని చూసుకునే ఎమ్జీయార్‌ చెలరేగి పోతున్నాడని కరుణానిధి అనుమానం. ఆ బేస్‌ నాశనం చేయడానికి తన కొడుకు ము.క.ముత్తును హీరోగా పెట్టి 'పిళ్ల యో పిళ్ల' సినిమా తీశారు. సినిమా రిలీజైన మర్నాడే ముత్తుకు తమిళనాడంతా అభిమాన సంఘాలు ఏర్పడ్డాయి (డిఎంకెలో కరుణానిధి వర్గీయులన్నమాట). వాళ్లు ఎమ్జీయార్‌ అభిమాన సంఘాలతో కొట్లాటలకు దిగారు. 'అయ్యయ్యో శాంతికి విఘాతం కలుగుతోంది' అనే మిషపై 'ఏ సినిమా నటుడికీ అభిమాన సంఘాలుండకూడదు, అన్ని అభిమాన సంఘాలు రద్దు చేస్తున్నాం' అని కరుణానిధి ప్రకటించాడు.

ఇది తనకు అభిమాన సంఘాల మద్దతు లేకుండా చేసి ఒంటరివాణ్ని చేయడానికి జరుగుతున్న కుట్ర అని ఎమ్జీయార్‌ గ్రహించాడు. ఎందుకంటే ముత్తు వేసిన సినిమా సూపర్‌ ఫ్లాప్‌. ఎవ్వడూ పట్టించుకోలేదు. అయినా పుట్టగొడుగుల్లా అభిమానసంఘాలు రావడమేమిటి, వాటిని రద్దు చేయడమేమిటి, పనిలో పనిగా తనవీ చేయడమేమిటి? ఎమ్జీయార్‌ ప్రతిఘటించాడు. కరుణానిధి కొత్త యెత్తు ఎత్తాడు. హఠాత్తుగా తమిళ ప్రొటక్షన్‌ ఫోర్స్‌ అనే సంస్థ వెలువడి తమిళేతర నటులు నటించిన సినిమాలను బహిష్కరించాలని పిలుపు నిచ్చి అవి ప్రదర్శించే హాళ్ల వద్ద నిరసనలు తెలిపి సినిమాహాళ్ల వద్ద భయాందోళనలు కలిగించారు.

ఇక్కడ తెలుసుకోదగ్గ విషయం ఏమిటంటే ఎమ్జీయార్‌ది మలయాళీ కుటుంబం. వాళ్ల తండ్రి ఎప్పుడో కేరళనుండి సిలోన్‌ శ్ర్రీలంక) వెళ్లి స్థిరపడ్డాడు. చిన్నవయసులోనే పోతే, ఎమ్జీయార్‌ కుటుంబం సిలోన్‌ నుండి తమిళనాడుకి తరలివచ్చారు. అతను మదురై బాయ్స్‌ నాటకసమాజంలో చేరి నాటకాలాడుతూ క్రమేపీ సినిమాల్లోకి వచ్చి పెద్దవాడయ్యాడు. తమిళంతోనే అతని జీవితం ముడిపడి వుంది. అలాటిది కరుణానిధికి హఠాత్తుగా అతనిలో తమిళేతరుడు కనబడ్డాడు. ఈ ఫోర్సు ద్వారా అతని సినిమాలు ఆపించసాగాడు.

తమాషాలో తమాషా ఏమిటంటే కరుణానిధీ తమిళుడు కాడు. తెలుగు కుటుంబానికి చెందినవాడు. అతని ఐదో క్లాసు సర్టిఫికెట్టులో మాతృభాష తెలుగు అని వుందని ఈ మధ్యనే సుబ్రహ్మణ్యస్వామి బయటపెట్టాడు. కానీ తమిళవాదినన్న పేరుమీద తన రాజకీయప్రత్యర్థి ఎమ్జీయార్‌ను నాశనం చేయబూనాడు. ఇది 35 ఏళ్ల క్రితం కథ. ఇప్పుడు తెలంగాణాలో పునరావృతం అవుతోంది. ఆనాటి కరుణానిధిలాగానే కెసియార్‌కు ఇప్పుడు మీడియా తెలంగాణేతర మీడియాగా కనబడసాగింది. ఎందుకంటే వ్యాపార ప్రయోజనం వుంది కాబట్టి! కరుణానిధికి మూలాలు తెలుగునాట వున్నట్టే కెసియార్‌ మూలాలూ ఆంధ్రప్రాంతంలో వున్నాయి. కానీ ఆయన తనను తెలంగాణావాడిగా అనుకుంటున్నాడు కాబట్టి తక్కినవాళ్లను వలసవాదులంటున్నాడు.

ఇప్పటికైనా ఆయన వ్యూహం మీడియాకు అర్థమై వుండాలి. ఎట్‌లీస్ట్‌ ఆంధ్రజ్యోతివారికి అర్థమైంది. ముందే మేలుకుంది. ధైర్యంగా దాన్ని పబ్లిగ్గా చెప్పింది. జరగబోయేదాన్ని గమనించండని జనాలను అప్రమత్తం చేసింది. అందుకే దాని ఎండీ అదే వ్యాసంలో చివర్లో రాశారు - 'తెలంగాణావాదులు కానీ, తెలంగాణా జర్నలిస్టులు గానీ ఒకవిషయం గుర్తుంచుకోవాలి. వివిధ దినపత్రికలు, చానెళ్లలో పనిచేస్తున్న తెలంగాణకు చెందిన జర్నలిస్టులందరికీ కెసియార్‌ ఒక్కరే ఉపాధి కల్పించగలరా? మార్చి 10 న జరిగిన దాడులలో గాయపడిన విలేకరులు తెలంగాణ వారేనన్న వాస్తవాన్ని దాడులకు పాల్పడినవారు మర్చిపోకూడదు' అని.

ఇకపై యిది తెలంగాణ, ఆంధ్ర విభేదం కాదు. వ్యాపారసంస్థల విభేదం. ఇప్పటికే తెరాసవారు తమ మీడియాకు ఎవరికీ లేని కన్సెషన్లకై ప్రయత్నిస్తున్నట్లు వింటున్నాం. అవి యివ్వకపోయినా, తమ వ్యాపారప్రయోజనాలకు అడ్డు వచ్చినా వారందరూ ఆంధ్రులు, లేదా ఆంధ్రులకు అమ్ముడుపోయినవారు అనేస్తారు. వారి మాట చెల్లిపోతుంది.

ఆదిత్య తన వ్యాసం చివరిలో రాశారు. 'ఇప్పటికే కునారిల్లుతున్న జర్నలిజాన్ని ఈ మాత్రం అయినా బతకనివ్వండి. ..రాష్ట్రంలో ఇటువంటి పరిస్థితులు ఏర్పడడానికి కారణమైన కేంద్రప్రభుత్వాన్ని ముందుగా నిందించాలి. రాజకీయ ప్రయోజనాల ముందు ప్రజాప్రయోజనాలు గానీ, ప్రజల ఆకాంక్ష కానీ గుర్తింపుకు నోచుకోకపోవడం మన దౌర్భాగ్యం' అని.

ప్రజల ఆకాంక్ష గుర్తింపుకు ఎలా నోచుకుంటుంది? మీడియా దాన్ని సరైన పరిమాణంలో చూపకుండా భూతద్దం వేసి చూపితే..? వంకర టింకర దర్పణాల్లో తమ ఉద్దేశాలకు అనుగుణంగా చూపితే అసలు దృశ్యం ఎలా కళ్లక్కడుతుంది? ఇప్పటికైనా జరిగిన పొరపాటును గుర్తించి ఒప్పుకున్నందుకు రాధాకృష్ణగారు అభినందనీయులు. తమపై దాడిని నిరసిస్తూ మార్చి 11న మీడియావారు ఉద్యమకారులను ఉద్దేశించి 'మేమే లేకపోతే మీ ఉద్యమం ఎక్కడ?' అని ప్లకార్డులు పట్టుకున్నారు. నినాదాలు చేశారు.

ఈ దృక్పథం మానుకోండి మహాశయా. శంకరావతారం ఎత్తి భస్మాసురులకు వరాలివ్వకండి. భస్మాసురుడు మీ నెత్తిన చేతులు పెట్టడానికి పరిగెట్టుకు వస్తూంటే కాపాడడానికి యిక్కడ జనతా జనార్దనులు ఎవరూ లేరు, మీ అవస్థ చూసి చంకలు గుద్దుకునేవారు తప్ప. మీ వృత్తికి మీరు కట్టుబడండి చాలు. ఉద్యమాలు నడిపే పని పెట్టుకోకండి. అప్పుడు మీకెందరు పోటీదారులు వచ్చినా ఫర్వాలేదు. లేకపోతే మీరు పెంచి పోషించిన ఫ్రాంకిన్‌స్టీన్‌ మిమ్మల్నే కబళిస్తాడు. - ఎమ్బీయస్‌ ప్రసాద్‌ (మార్చి 2011)

మార్చి 17 ఎమ్బీయస్‌ : తెరాస-కాంగ్రెస్‌.. బ్లో హాట్‌, బ్లో కోల్డ్‌

తెరాస కాంగ్రెస్‌లో విలీనం కావాలంటారు టాంక్‌బండ్‌ శూరులు కేకే, మధు యాష్కీ ! మరో పక్క కిరణ్‌గారు ఎమ్మెల్సీ ఎన్నికలలో వేరెవరూ దొరకనట్టు వాళ్లకే ఎసరు పెట్టారు. మరి తెరాసకు, కాంగ్రెస్‌కు పొత్తు ఎప్పటికైనా కుదురుతుందా?

ఆజాద్‌గారు యిరుప్రాంతాల కాంగ్రెస్‌ వాదులతో చర్చలు మొదలెడుతున్నారు 22న. 23 న యిద్దర్నీ కూర్చోబెట్టి మాట్లాడతారట. ఇది శుభపరిణామం. కాన్సెన్సస్‌ పేర దేశంలో మారుమూల ప్రాంతాలవారు మన తెలుగువారి భవిష్యత్తును నిర్ణయించవలసిన పనిలేదు. నాగాలాండ్‌లో వున్న రాజకీయ స్థితిగతుల గురించి, ప్రజల ఆవేశాల గురించి పొన్నం ప్రభాకర్‌గారికి ఏ మేరకు తెలుస్తుందో, తెలంగాణా అవసరాలేమిటో అక్కడున్న నాగా లిబరేషన్‌ ఫ్రంట్‌ అధ్యక్షుడికీ అంతే తెలుస్తుంది. వాళ్లు మనగురించి ఏం చెప్పాలి? చెప్పవలసినది మనవాళ్లే. మనలో మనమే ఓ అవగాహనకు వస్తే చాలు. వాళ్లు ఓ స్టాంపు కొట్టి పారేస్తారు. ఎప్పుడో చేయవలసిన పని యిప్పుడు మొదలుపెట్టారు. టిడిపివాళ్లు కూడా త్వరలో యిలాటిది చేపడితే మంచిది. ఆచరణయోగ్యమైన పరిష్కారం ఏదైనా కనుచూపు మేరలో కనబడవచ్చు.

ఇలాటి ప్రజాబలం వున్న పార్టీలు చర్చలు చేస్తే బాగుంటుంది కానీ చలసాని శ్రీనివాస్‌ వంటి వాళ్లు ఎన్ని చర్చలు చేస్తే ఏం లాభం? ఆయనది ఆంధ్రా మేధావుల వేదికట. సరే ఒప్పుకుందాం. చదువులైతే డిగ్రీలతో కొలుస్తాం కానీ మేధావితనానికి కొలబద్ద లేముంటాయి? ఎవరైనా మేధావి అనుకోవచ్చు. గోడలమీద రాస్తూంటారు చూడండి 'సెక్స్‌ సమస్యలకు సంప్రదించండి - ప్రొఫెసర్‌ రావు' అని. వాళ్ల నెవరైనా 'మీరు దేనిలో ప్రొఫెసర్‌' అని అడుగుతారా? చలసాని గారు ఆంధ్రానుండి మేధావి అయితే తెలంగాణా నుండి హరీష్‌రావుగారు మేధావి ఎందు క్కాకూడదు? ఎమ్మెల్యేల మీద నుండి పాక్కుంటూ వెళ్లి గవర్నరుమీద లంఘించినంత మాత్రాన, పోలీసు జీపులోంచి దూకి, బోటెక్కి దూకేస్తా దూకేస్తా అంటూ బెదిరించినంత మాత్రాన మేధావి కాకుండా పోతారా?

ఇంతకీ ఆ చర్చలో తేల్చినదేమిటి? రాష్ట్రం విడిపోవాలి, తెలంగాణాకు హైదరాబాదు రాజధాని కావాలి, ఆంధ్రకు రాజధాని కట్టుకునేవరకు హైదరాబాదులో యూటిగా వుంటూ తాత్కాలికంగా రాజధానిగా వుండవచ్చు. 'కట్టుకునేవరకు మాత్రమే..' అని తెలంగాణా మేధావులు అన్నారు, 'బాబ్బాబు, అలాక్కాదు ఓ 15 ఏళ్లనండి' అని చలసాని సూచించారు. ఠఠ్‌ కుదరదన్నారు వీళ్లు. చర్చలు అక్కడితో ఆగాయి.

బయటకు వచ్చి చలసాని సగర్వంగా యీ మాట చెప్పగానే ఆంధ్రప్రాంతీయులందరూ తిట్టిపోశారు. 'హైదరాబాదును ధారపోయడానికి నువ్వెవరు? రాజధాని కట్టుకునేవరకూ ఎలాగూ వుండనిస్తామని వాళ్లు ఎప్పణ్నుంచో చెపుతున్నారు. నువ్వెళ్లి సాధించిందేమిటి?' అని. ఆయన తబ్బిబ్బు పడి తర్వాతినుండి పదిహేనేళ్లు మాట ఎత్తకుండా 'హైదరాబాదు యుటి అన్నా..' అంటూ నానుస్తున్నారు. ఇంతకీ ఆ చర్చల్లో తేలిందేమిటంటే తెలంగాణా మేధావులు తమ స్టాండ్‌ నుండి ఇంచి కూడా కదలలేదని.

ఇప్పుడు ఆజాద్‌ జరపబోయే చర్చల్లో కూడా తెలంగాణా కాంగ్రెస్‌ ఎంపీలు యింతకంటె మించిన మినహాయింపులు యిస్తారనుకోను. ఇవ్వకపోతే కథ ముందుకు సాగదని వాళ్లకు తెలిసినా కెసియార్‌ అంటే భయం - 'ఆంధ్ర పెట్టుబడిదారులకు అమ్ముడుపోయి, తెలంగాణా ప్రయోజనాలను తాకట్టు పెట్టారు' అంటారని. చర్చల్లో కూర్చున్నాక కాస్త పొందాలంటే, కాస్త యివ్వాలి. అన్నీ మనం అనుకున్నట్టే సాగవు మరి.

ప్రత్యేక తెలంగాణా, హైదరాబాదు రెండూ సాధించుకోవడం కుదిరే వ్యవహారంలా తోచదు. కాస్త ఓ మెట్టు దిగాలి. దిగాలంటే కెసియార్‌ చేత మాట పడాలి. కెసియార్‌ తెలంగాణా ప్రజలను సులభంగా రెచ్చగొట్టగలరు. అసలే కాంగ్రెస్‌, టిడిపి ప్రజాప్రతినిథుల హిస్టరీ అంతంతమాత్రం. హైదరాబాదు వదులుకుంటున్నారట అని ప్రచారం జరిగిందంటే చాలు దిష్టిబొమ్మలు తగలడతాయి.

ఇది జరగకుండా వుండాలంటే కెసియార్‌ కూడా కాంగ్రెస్‌లో చేరి వాళ్లతో పాటు తందాన తాన అనాలి. అంటారా? అన్నదే ప్రశ్న. ఇటీవలే మధు యాష్కీ ఓపెన్‌ హార్ట్‌లో తెలంగాణా విషయంలో వున్న చిక్కుముడిని చక్కగా చెప్పారు.

కెసియార్‌ కాంగ్రెస్‌లో చేరతారని వాళ్లు (కాకా, కేకే, జయపాల్‌ దరిమిలా మధు యాష్కీ యిత్యాదులు) చెపుతూ వచ్చారు. అలా చెప్పే వైయస్‌ మెడలు వంచి 2004లో పొత్తు కుదిర్తారు. వైయస్‌ తాను బలపడగానే తెరాసను బయటకు తరిమేశారు. 2009లో మళ్లీ వీళ్లు కెసియార్‌ను పొత్తుకోసం లాక్కుని వచ్చారు. కెసియార్‌కు తన పరిమితులు తెలుసు కాబట్టి కాంగ్రెస్‌తో జత కట్టడానికి సిద్ధపడ్డారు. కానీ వైయస్‌ అడ్డంగా నిలబడ్డారు. 'నేనో, ప్రత్యేక తెలంగాణాయో తేల్చుకోండి' అని హై కమాండ్‌కి ఛాలెంజ్‌ విసిరారు. హై కమాండ్‌ రిస్కు తీసుకోలేదు.

వైయస్‌ పోగానే మళ్లీ వీళ్లు పాట మొదలుపెట్టారు. కెసియార్‌ అంతటివాడు, యింతటివాడు, ఒంటిచేత్తో ఎన్నో సాధించగలడు, అయినా మేం నచ్చచెప్పి కాంగ్రెస్‌లోకి లాక్కువస్తాం. అని. చివరకు డిసెంబరు 9న హై కమాండ్‌ నోరు జారింది. కెసియార్‌ హీరో అయ్యారు. క్రెడిట్‌ ఆయనకే పోయింది. కాంగ్రెస్‌ హై కమాండ్‌ నాలిక కరుచుకుంది. జాగ్రత్తగా ఒక్కో అడుగూ వెనక్కు వేసుకుంటూ వెళ్లింది. కృష్ణ కమిటీ ఏర్పరచేనాటికి డిసెంబరు 9 పూర్వపరిస్థితికి గడియారం తిప్పేసింది. నివేదిక వచ్చేసరకి మొత్తం చప్పగా చల్లారిపోతుందనుకుని కెసియార్‌ రాజీనామాలు, ఉపయెన్నికలు, గర్జనలు.. మరోటి మరోటి అంటూ ఉద్యమాన్ని యాక్టివ్‌గా ఓ పక్క వుంచుతూ మరో పక్క కాంగ్రెస్‌ను డిఫెన్సివ్‌లో పడేశారు. మధ్యమధ్యలో కాంగ్రెస్‌ను మెచ్చుకుంటారు, కాంగ్రెస్‌ తెలంగాణా యిచ్చేసిందంటారు, ఉత్తరక్షణంలో సోనియాను తిడతారు. హై కమాండ్‌ యీయన్ని నమ్మడం మానేసింది.

మధు యాష్కీ చెప్పారు - 'అహ్మద్‌ పటేల్‌ మమ్మల్ని అడిగారు. తెలంగాణా యిచ్చి యిక్కడ తెరాసకు రాజ్యం అప్పగించి, ఆంధ్రలోనూ ఊడగొట్టుకుని మనం సాధించేదేమిటి? అని. కెసియార్‌ మనతో చేరతాడని మేం చెప్పాం. ఆయన బిజెపి వెంబడి తిరుగుతున్నాడు మీరేమిటి యిలా చెప్తారు? అని వాళ్లు అడుగుతున్నారు. అది మాకు యిబ్బందిగా వుంది. తెరాసను కాంగ్రెస్‌లో విలీనం చేయాల్సిందే. లేకపోతే కెసియార్‌ ఒక్కరూ ఏమీ చేయలేరు. ఆయనకు గ్రామాల్లో పార్టీ నిర్మాణం లేదు. బిజెపి ఆయనను నమ్మదు' అని.

దీనిపై స్పందన అడిగితే కెసియార్‌ అత్యంత దురుసుగా ''తెరాస కాంగ్రెస్‌లో విలీనం కావడం కాదు, తెలంగాణా యివ్వకపోతే కాంగ్రెస్‌ను బంగాళాఖాతంలో విలీనం చేస్తాం'' అన్నారు.

కాంగ్రెస్‌వాళ్ల లెక్క ఎక్కడ తప్పిందంటే - గతంలో కెసియార్‌ 'తెలంగాణా తేవడం వరకే మా పని. ఆ తర్వాత మీరే ఏలుకోండి, మీ వాళ్లే ముఖ్యమంత్రులు అవండి. మాకేం అక్కరలేదు. తెలంగాణా వచ్చాక మా పార్టీ అస్తిత్వంలో వుండకపోవచ్చు కూడా' అంటూండేవారు. ఆ మాట నిజమని నమ్మినట్టున్నారు వెర్రివాళ్లు. అందుకని ఆ వెర్రి కుదర్చడానికి హరీశ్‌రావు ఈ మధ్య స్పష్టంగా చెప్పారు - 'తెలంగాణా తేవడమే కాదు, దాన్ని పునర్నిర్మాణం చేయడం కూడా మా పనే'' అని.

పునర్నిర్మాణం తమ చేతులమీదుగా చేద్దామనే వారనుకుంటున్నారు. ఎందుకంటే ఎలక్షన్‌ వాగ్దానాలు చేస్తున్నది వారు. తెలంగాణా ఏర్పడ్డాక ఎవరెవర్ని తరుముతారో, ఎవరెవరికి ఎఱ్ఱ తివాచీలు పరుచుతారో వాళ్లు చెప్తూ వస్తున్నారు. అవన్నీ అమలు చేసి చూపించాలి కదా. ఇన్ని ఉద్యమాలు చేసి ప్రత్యేక రాష్ట్రం తెచ్చి కాంగ్రెస్‌ వాళ్ల చేతిలో పెట్టి ఓ మూల కూర్చోవడానికి వాళ్లు మహాత్మా గాంధీలు కాదు కదా!

ఇప్పుడు అనేకమంది టిడిపివారు వాళ్ల పార్టీలో చేరుతున్నారంటే వాళ్లందరినీ కట్టకట్టుకుని కాంగ్రెస్‌లోకి తీసుకెళ్లడానికా? ఇన్ని రకరకాల పార్టీవాళ్లు ఒకే గూటికి చేరితే ఎన్నికలలో ఎలాగ సర్దుకుంటారు చెప్పండి. మధు యాష్కీ ఓ మంచి పాయింటు చెప్పారు - ''అన్ని పార్టీలకు చెందిన తెలంగాణవారం మూకుమ్మడిగా రాజీనామా చేస్తే హై కమాండ్‌ కదులుతుంది. తెలంగాణా వస్తుంది. మేమంతా ఎన్నికలలో కలిసికట్టుగా పోటీ చేయాలి. అంటే సిట్టింగ్‌లందరికీ టిక్కెట్లు యివ్వాలి. అలా జరుగుతుందా లేదా అని మా వాళ్లకు భయం. ఇటు పార్టీని వదులుకున్నదాకా వుండి కెసియార్‌ పోటీ అభ్యర్థిని నిలబెడితే మా గతేమిటి? అనుకుంటున్నారు'' అని.

మధు యాష్కీ ఆశ కాకపోతే కెసియార్‌కు యీ ఏర్పాటువలన కలిగే లాభం ఏమిటి ఆలోచించండి. సిటింగ్‌ లందరికీ టిక్కెట్లు యివ్వాలంటే దాని అర్థం తెరాస 11 స్థానాల్లో, బిజెపి 2 స్థానాల్లో మాత్రమే పోటీ చేయాలి. ఇంత ఉద్యమం చేసి, విపరీతంగా బలం పుంజుకుందని అందరూ అనుకునేవేళ చివరకు 10% సీట్లకు మాత్రం పోటీ చేసి 90% యితరులకు ధారపోయాలా? కెసియార్‌ని చూస్తే తను కాలిపోయి ఎముకలు దానం చేసిన దధీచి గుర్తుకు వస్తున్నాడా? ఎక్స్‌పెక్టేషన్స్‌కైనా హద్దుండాలి. తెరాసలో టిడిపి క్యాడర్‌లు వచ్చి చేరుతున్నాయి. అప్పుడప్పుడు కాంగ్రెస్‌ కూడా. ఇలాటి వేళ వెళ్లి కాంగ్రెస్‌లో చేరి వాళ్లు విదిలించిన టిక్కెట్లు జేబులో పెట్టుకుని రావాలా? ఎంత దురంహకారం అనుకున్నారు కెసియార్‌. అందుకనే బంగాళాఖాతంలో విలీనం చేస్తాను జాగర్త అన్నారు.

ఇలాటి పరిస్థితిలో ఎమ్మెల్సీ ఎన్నికలు వచ్చాయి. తెరాస ఓ కాండిడేట్‌ను నిలబెట్టింది. తమ వద్ద 11 సీట్లే వున్నాయని తెలిసినా, తెలంగాణా సెంటిమెంటుతో అన్ని పార్టీల వాళ్లూ ఓట్లేస్తారని ఆశ పెట్టుకుంది. ఇన్నాళ్ల దాకా తమ పార్టీ ప్రతిష్ట మంటగలుపుతూ తమకు లోపాయికారీ మద్దతు యిస్తున్నవారందరూ తనవాళ్లే అనుకుంది. తీరా చూస్తే వాళ్లు పేకాట పేకాటే, బావగారు బావగారే అనేశారు. చూడగా చూడగా తెరాస తమనే కబళించేట్టుందని గ్రహించినట్టున్నారు. ఒక్కళ్లూ యిటువైపు ఓటేయలేదు. బాహాటంగా బయటపడ్డ పోచారం తప్ప! ఇది చాలనట్టు తెరాసవాళ్లే ముగ్గురు అటు కాంగ్రెస్‌ కాండిడేట్‌కు ఓటేశారు. వీళ్లతో బేరాలాడుకుని కిరణ్‌ ఆఖరి నిమిషంలో రంగారెడ్డిని నిలబెట్టి వుంటారని సులభంగా అర్థమవుతోంది. గతంలో వైయస్‌ యిలాటి ట్రిక్కులే వేసి తెరాసను చీల్చారు. ఇప్పుడు కిరణ్‌ అదే ఆట ఆడారు. తెరాస వీక్‌ పాయింటు పట్టుకున్నారు.

అప్పట్లో ఆరేళ్ల క్రితం అంటే తెరాస పరిస్థితి వేరు. ఇప్పుడు అధికారాన్ని అందుకోబోతున్నాం అని ఎత్తుగుఱ్ఱమెక్కి వున్న యీ ముహూర్తాన తమ వల్నరబిలిటీ బయటపడడం తెరాసను మండిస్తోంది. కాంగ్రెస్‌పై మరింత కత్తులు నూరుతారేమో కానీ పొత్తులు కలుపుతారని అనుకోలేం. అలాటప్పుడు విలీనం జరుగుతుందంటే ఎవరు నమ్మగలం? తాము చేసిన దానికి కెసియార్‌నుండి ప్రతిక్రియ ఊహించలేనంత వెర్రివాళ్లు కారు కాంగ్రెస్‌ హై కమాండూ, కిరణూ. అయినా దీనికి తెగించారంటే దాని అర్థం విలీనంపై వాళ్లు ఆశ విడిచారనే కాబోలు! తమ రెండు ప్రాంతాల నాయకుల మధ్య రాజీ కుదిరిస్తే తెరాసను పట్టించుకోనక్కరలేదని అనుకుంటున్నారు కాబోలు!

ఇది తెరాస, కాంగ్రెస్‌ అనే రెండు పార్టీల మధ్య వ్యవహారమే అయితే మనం ఊరుకోవచ్చు. కానీ తెలంగాణా చిక్కుముడిని విప్పే సాధనం వీళ్ల మధ్య యిరుక్కుని వుంది. వీళ్లు కలహిస్తూనే వుంటే ఆ సాధనం మనకు మరింత దూరం అవుతుంది. ఆ గొడవేదో తేలేవరకూ రాష్ట్రం అశాంతితో కొట్టుమిట్టులాడుతుంది. గతంలో రాశానుగా - మద్రాసు అనే సమస్య తేలక ఆంధ్రరాష్ట్ర ఏర్పాటు అయిదేళ్లు ఆలస్యమైందని. మరి హైదరాబాదు సమస్య తేలడానికి ఆ పంచవర్ష ప్రణాళిక సరిపోతుందా? ఇన్నాళ్లకి చర్చలు ఆరంభించి కొబ్బరికాయ కొట్టారు. మరి గుమ్మడికాయ ఎప్పుడు కొడతారో చూద్దాం - ఎమ్బీయస్‌ ప్రసాద్‌ (మార్చి 2011)

మార్చి 19 ఎమ్బీయస్‌ : ఉద్యమనాయకత్వం - 1

విభజనవాదులు చాలామంది నాకు మెయిల్స్‌ రాస్తూంటారు - ''మీకు తెలంగాణా అంటే కోపం ఎందుకు?'' అని. నాకు నవ్వు వస్తుంది. నాకెందుకు కోపం? నా జీవితం తెలంగాణాతో, తెలంగాణా బాగోగులతో ముడిపడి వుంది. ఒక తెలుగువాడిగా తెలుగురాష్ట్రంలో ఏ ప్రాంతం మీదా నాకు కోపం వుండవలసిన అవసరం ఏముంది? అందునా చాలా ఏళ్లు ప్రవాసాంధ్రుడిగా వున్నాను కాబట్టి ఏ ప్రాంతం మీద రాగద్వేషాలు అంతగా వుండవు. మనుష్యులు - ముఖ్యంగా తెలుగువాళ్లు - ఎక్కడుంటే అక్కడివాళ్లమే అనుకుంటారు.

ఇది చెప్పగానే ''అయితే ప్రత్యేక తెలంగాణా రాష్ట్రానికి మద్దతు ఎందుకు యివ్వరు?'' అని అడుగుతారు. ప్రత్యేక రాష్ట్రం కోరడమొక్కటే ఆ ప్రాంతంపై ప్రేమను వ్యక్తపరచడానికి ఏకైక సాధనం అన్నట్టు ! ప్రత్యేకరాష్ట్రం కోరడం యీ ప్రాంత అభివృద్ధికి దోహదపడదు అని నా ప్రగాఢమైన నమ్మిక. ప్రస్తుతానికి సమైక్యంగా వుండాలనే, ఓ పదేళ్లు పోయాక ప్రాంతాల పేరుతో కాకుండా పరిపాలన అవసరం బట్టి రెండు రాష్ట్రాలుగా విడిపోవాలని, అప్పుడైనా రెండు రాష్ట్రాలకూ భౌగోళికంగా అన్ని సౌకర్యాలూ వుండాలని అనుకుంటాను. ఇది నేను కృష్ణ కమిటీకి రాసిన లేఖలో బహిరంగంగా చెప్పిన విషయమే. ఈ శీర్షికలో కూడా నేను దానిని చర్చించాను.

ఆ విడిపోవడం యిప్పుడే ఎందుకు కాకూడదు? నువ్వు చెప్పినట్టే జరగాలని ఏముంది? అని వాదించేవారికి నేను చెప్తూ వచ్చిన సమాధానం - ప్రస్తుతం మనకు సరైన నాయకులు లేరు. వీరి చేతిలో మన భవిష్యత్తు, మన భావితరాల భవిష్యత్తు పెట్టలేము. అని. అంటే ప్రస్తుతం ఆంధ్రప్రదేశ్‌ను పాలిస్తున్న నాయకత్వం చక్కగా వుందా అని అడగకండి. లేదనే అంటాను.

1956 నుండి ఇప్పటిదాకా పాలించినవారిలో ప్రాంతంతో సంబంధం లేకుండా కొందరు మంచి పాలకులు వున్నారు, కొందరు అసమర్థ పాలకులు వున్నారు. కొందరు కొన్ని విషయాలలో మెరుగు, కొందరు కొన్ని విషయాలలో నాసి. ఏది ఏమైనా ఏదో నెట్టుకుని వస్తున్నారు. కొందరు బాగా పాలించలేకపోయినా అది వారి వ్యక్తిగత అసమర్థత కాకపోవచ్చు. రాజకీయ కారణాలుండవచ్చు. అదంతా కాంగ్రెస్‌ హై కమాండ్‌ చేతిలో వుండేది. తెలంగాణా వారు కాబట్టి ఆంధ్ర పాలకులు పదవిలో వుంచనీయలేదు అన్నది అబద్ధం. ఆ శక్తి ఇందిరా గాంధీ చేతిలో వుంది తప్ప ఆంధ్ర పాలకుల చేతిలో లేదు. సంజీవయ్య కానీయండి, బ్రహ్మానంద రెడ్డి కానీయండి, భవనం వెంకట్రామ్‌ కానీయండి, - ఢిల్లీ వారు కూర్చోమంటే కూర్చోవాలి, నిలబడమంటే నిలబడాలి. అంజయ్యను తీసేసినది ఆంధ్రప్రాంతీయులు కాదు, రాజీవ్‌ గాంధీ! వెంగళరావు దిగిపోయినది ఆంధ్రప్రాంతీయుల వలన కాదు, ఎన్నికల్లో ఓడిపోయి!

ఇంతకీ నేను చెప్పేది ఆంధ్రప్రదేశ్‌ను పాలిస్తూ వచ్చినవారి అసమర్థతలను ప్రాంతాలపరంగా చూడనక్కరలేదని. ఆంధ్రప్రాంతీయులు ఎక్కువకాలం పాలించారు కాబట్టి యిలా అఘోరించిందని, అదే తెలంగాణావారు పాలించి వుంటే అమోఘంగా వుండేదని అనుకోవడానికి దాఖలాలు ఏమీ లేవు. తెలంగాణా ప్రజాప్రతినిథులు తమ ప్రాంతాలను బాగా పట్టించుకుని వుంటే నీటి ప్రాజెక్టులలో అన్యాయాలు జరిగేవి కావు (జరిగాయో లేదో నాకు తెలియదు, వీళ్ల ఆరోపణల బట్టే చెపుతున్నాను) నల్గొండ ఫ్లోరైడ్‌ బాధితులు వుండేవారు కారు, హైదరాబాదులో కాలుష్యం పెరిగేది కాదు, మావోయిస్టు సమస్యలు వచ్చేవి కావు... యిలా వంద చెప్పవచ్చు.

అందువలన తెలంగాణా ప్రజాప్రతినిథులు - ఎమ్మెల్యేలు కానీయండి, ఎంపీలు కానీయండి - తమ ప్రజల బాగోగులు పట్టించుకోలేదు అని ఖచ్చితంగా చెప్పవచ్చు. వాళ్లంతా యీ రోజున తమ అసమర్థతను, బాధ్యతారాహిత్యాన్ని కప్పిపుచ్చుకోవడానికి 'ఆంధ్రావారు మమ్మల్ని చేయనీయలేదు, అడ్డుపడ్డారు, మేం అమాయకులం, మా నిధులు ఎత్తుకుపోయారు..' అని కల్లిబొల్లి కబుర్లు చెపుతున్నారు. రాజకీయాల్లోకి వచ్చాక కూడా అమాయకులుంటారంటే ఎవరూ నమ్మరు. వీళ్లందరూ తమ స్వంత ఆస్తులు యిబ్బడిముబ్బడిగా పెంచుకున్నవారే. ఆంధ్రులతోనే కాదు, అన్ని ప్రాంతాల వాళ్లతోను కలిసి వ్యాపారాలు చేసి బాగుపడినవారే. వాటిలో మోసపోలేదు కానీ, ప్రజలకు సంబంధించిన వ్యవహారాల్లో మాత్రం మోసపోయాం అంటే ఎవరు నమ్ముతారు?

వీళ్లు యిలా వున్నారు కానీ ఆంధ్రప్రాంత ప్రజాప్రతినిథులు చాలా గొప్పగా వున్నారని, వాళ్లయితే చక్కగా పాలిస్తారని నేను అనటం లేదు. వాళ్లే బాగా వుంటే ఉత్తరాంధ్ర, రాయలసీమ అంత వెనుకబడి ఎందుకు వుంటాయి? సహజవనరులు పుష్కలంగా వున్న ఉభయగోదావరి, కృష్ణా గుంటూరు, నెల్లూరు జిల్లాల నుండి జనాలు వేరే ప్రాంతాలకు పొట్ట చేత్తో పట్టుకుని ఎందుకు వెళతారు? అక్కడి ఎమ్మెల్యేలు, ఎంపీలు అందరూ స్వంతలాభం కోసం హైదరాబాదులో వ్యాపారాలు పెట్టారు కానీ వాళ్ల స్వస్థలాలలో పెట్టి అక్కడ ఉపాధి కల్పించలేదు.

ఇటువంటి పరిస్థితుల్లో ఉన్న సమైక్యరాష్ట్రాన్ని చెడగొడితే మేలు జరుగుతుందన్న ఆశ ఏమైనా వుందా? పుచ్చుదో, చచ్చుదో ఏదో ఒక కొమ్మ పట్టుకుని వేళ్లాడుతున్నాం. ఇది వదిలేసి ఇంకో కొమ్మ పట్టుకోవాలంటే అది గట్టిదని నమ్మకం కలగాలి కదా. కలుగుతుంది. ఎప్పుడు? కొత్త నాయకత్వం ఏదైనా వస్తే...? ఆ మధ్య చిరంజీవి, యిటీవల జగన్‌.. యిలా అప్పుడప్పుడు ఆశలు రేపుతూంటారు. చిరంజీవి ఎంతటి ఘనుడో చూసేశాం. ఇక చాలు మహాప్రభో అనుకున్నాం. ఇంకో ఆర్నెల్లు గడిచేసరికి జగన్‌ నిర్వాకం కూడా తేలిపోతుంది. అంతెందుకు తెలంగాణా గురించి అభిప్రాయం చెప్పమనేసరికే తేలిపోతుంది. తెలుగు జాతి చిహ్నాలైన విగ్రహాలు కూలిపోతే పల్లెత్తు మాట అనలేదు. అదే వాళ్ల నాన్న విగ్రహం కూల్చి వుంటే 'మహానేతకు అవమానం' 'మహానేత స్మృతికి అపచారం' అని సాక్షిలో మొదటి పేజీ నుండి చివరి పేజీదాకా చావగొట్టి వుండేవారు. అంటే ప్రతీదీ ఓట్ల తులాభారంలో తూస్తున్నారన్నమాట. ఇక యిలాటివాడు రాష్ట్రానికి ఏం చేయబోతాడో తెలియదు.

2

ఇప్పుడు తెలంగాణా విడిపోయి అభివృద్ధి బాట పడుతుంది అని ఆశించేవారందరినీ నేను అడిగేది ఒక్కటే - దేని ఆధారంగా మీరు ఆశ పెట్టుకుంటున్నారు? అని. టాస్క్‌ పూర్తి కావాలంటే టీమ్‌ లీడర్‌కి వుండవలసిన శక్తిసామర్థ్యాల గురించి మీకు ఎఱుకే. మరి యిక్కడి టీమ్‌ లీడర్‌కి రాష్ట్రాన్ని కొత్తదారులు పట్టించే శక్తియుక్తులున్నాయా?

కాంగ్రెస్‌లో తెలంగాణా వాళ్లందరూ పాత ముఖాలే. వాళ్ల నియోజకవర్గాలకు ఏమీ చేయని వారే! కాకా, పాల్వాయి, ఎం సత్యనారాయణరావు.. - యీ ముఠా అంతా 1971లో తెలంగాణాను అమ్ముకుని కాంగ్రెస్‌లో చేరినవారే! కేకేలో నాయకుడిగా కాదు కదా స్పోక్స్‌మన్‌గా కూడా పనికిరారు. ఆయన ఏం చెప్తారో ఎవరికీ తెలియదు. జయపాల్‌ రెడ్డి సమర్థుడు కానీ ఆయనకు తెగింపు లేదు. వెనక్కాల ప్లానింగ్‌కు పనికి వస్తారు తప్ప ప్రజలను ఉద్వేగ పరచలేరు. యువతను మెప్పించలేరు. సురేష్‌ రెడ్డి వంటి వారు నాయకులైతే బాగుంటుంది కానీ ఆయన ఎమ్మెల్యేయే కాలేకపోయారు. ఓటమి తర్వాత పూర్తిగా వెనుకబడిపోయారు. ఏదో రూపంలో ప్రజల మధ్య వుంటే బాగుండేది. ఇక మధు యాష్కీ చాలా వివాదాస్పదమైన వ్యక్తి. అవధులకు మించి మాట్లాడి చెడ్డపేరు తెచ్చుకున్నారు.

ఇక టిడిపివారూ అంతే! కొత్తగా వచ్చినవారెవరు గనుక? వృద్ధనాయకులను అస్సలు నమ్మకూడదు. వాళ్లంతా కాంగ్రెస్‌ వాళ్లలాగే సమైక్యరాష్ట్రంలో అన్ని వసతులూ పొంది డిసెంబరు 9 తర్వాత తెలంగాణా పాట ఎత్తుకున్నవారు. యువకులలో రేవంత్‌ రెడ్డిపై కాస్త ఆశ వుండింది. కానీ మొన్న ఆయన గవర్నరు కుర్చీ తోసేసి, అది ఘనకార్యం అనుకున్న తర్వాత రంగు బయటపడింది.

అటు యిటు తిరిగి మనం తెరాస వద్దకు వచ్చాం. తెరాసయే ఉద్యమం లేవనెత్తింది. నడిపింది. తెరాస బలమే ఉద్యమబలంగా, తెరాస బలహీనతే ఉద్యమబలహీనతగా తయారైంది. తెరాస అనగానే కెసియార్‌. కెసియార్‌లో వున్న నాయకత్వ లక్షణాల మీద కేంద్రీకరించి చూద్దాం. మొదటగా చెప్పుకోవాల్సింది- ఆయన రాజకీయాల్లో కొత్తగా రాలేదు. టిడిపిలో వున్నవాడు. ట్రాన్స్‌పోర్టు మంత్రిగా గొప్పగా గుర్తుండేట్లా ఏమీ చేయలేదు. తర్వాత డిప్యూటీ స్పీకరు అయ్యారు. మంత్రిపదవికి తగడని చంద్రబాబు భావించడంతోనే యీయనకు తెలంగాణా గుర్తుకు వచ్చింది. తప్పులేదు. ఉద్యమం ప్రారంభించి ఆయన తన వాగ్ధాటితో ప్రజలను ఆకట్టుకోగలిగారు.

అదీ తెలంగాణా అన్ని జిల్లాలలోనూ కాదు. తెలంగాణాలో కొన్ని ప్రాంతాలే ఎప్పుడూ ప్రత్యేక తెలంగాణా కోరుతూ వచ్చాయి. అవి రెండు, మూడు జిల్లాలలో విస్తరించి వున్నాయి. 1969లోనూ అవే ప్రాంతాలు, 21 వ శతాబ్దంలోనూ అవే ప్రాంతాలు. ఆ ప్రాంతాల్లోనే మావోయిజం కూడా వర్ధిల్లుతూంటుంది. (వీటన్నిటికీ లింకేముందో ఎవరైనా రిసెర్చి చేయవచ్చు) కెసియార్‌కూడా ఆ ప్రాంతాలనే ప్రభావితం చేయగలిగారు. కానీ అది కూడా గొప్పే! తక్కినవాళ్లు చేయలేకపోయారు కదా! కెసియార్‌ గొప్ప వక్త. విషయపరిజ్ఞానం వున్న వ్యక్తి. అసెంబ్లీలో ఆయన ఉపన్యాసాలు కూడా చాలా చక్కగా ఆకట్టుకునేలా మాట్లాడగలరు. ఉద్యమం మొదలుపెట్టాక ఆయన కావాలని తెలంగాణా యాసలో మాట్లాడి ప్రజలను ఆకర్షిస్తున్నారు.

కెసియార్‌ ప్రజలను ఆకట్టుకోగలరన్న దానిలో సందేహం లేదు. కానీ ప్రభుత్వం నడపడానికి అది సరిపోదు కదా. పాలనాదక్షత అనేది ముఖ్యం. అది కెసియార్‌లో వుందా? కేంద్రమంత్రిగా ఆయన పర్‌ఫార్మెన్సు గురించి ఆలోచించి చూడండి. రాష్ట్రానికి ఏమీ చేయలేదు. ఆ మాటకొస్తే యిన్నాళ్లగా టిడిపినుండి, తెరాస నుండి - ఎమ్మెల్యేగా, తర్వాత ఎంపీగా అయినపుడు కూడా తన నియోజకవర్గాలకు ఆయన చేసినదీ ఏమీ లేదు. ఆయనే కాదు, ఆయన మంత్రివర్గ సహచరులు కూడా ఏమీ చేసినట్టు కనబడదు. మాట్లాడితే రాజీనామాలు చేయడం, మళ్లీ నిలబడడం ఓ క్రీడ అయిపోయింది. దానికి రాజకీయ ౖప్రయోజనం వుండవచ్చు. దానిపై డిస్కస్‌ చేయలేం కానీ యీ లోపున నియోజకవర్గ ప్రజలకు ఏమైనా చేయాలి కదా. కెసియార్‌ వాగ్దానాలు చేయడమే తప్ప నెరవేర్చింది ఏమీ లేదు. కనీసం పార్లమెంటులో తెలంగాణా గురించి కానీ, తన నియోజకవర్గం గురించి ఏమీ మాట్లాడలేదు. అంటే యీయనకు పాలనాదక్షత, ప్రజలకు వీలైనంత సేవ చేయాలన్న తపన ఉన్నాయని ఎలా చెప్పగలం?

పాలకుడికి పాలనాదక్షతతో బాటు, రాజకీయ చతురత కూడా వుండాలి. తన అనుచరగణాన్ని కాపాడుకోవడం, వీలైతే పెంచుకోవడం తెలిసి వుండాలి. అది కెసియార్‌లో అస్సలు కనబడటం లేదు. ఆయన ఉద్యమం మొదలుపెట్టినపుడు నాయకులెవరికీ ఆయనపై పెద్దగా నమ్మకం లేదు. ఎవరూ చేరలేదు. క్రమేపీ చేరారు. ఆలె నరేంద్ర వారిలో ప్రముఖుడు. కెసియార్‌కు ప్రజలలో స్పందన వస్తున్నకొద్దీ ముఖ్యపార్టీలలో వున్న అసంతృప్తులందరూ యిక్కడ చేరసాగారు. కానీ వచ్చి నిలదొక్కుకున్నవారు తక్కువ. రావడం, పోవడం, మళ్లీ రావడం, మళ్లీ పోవడం.. తెలంగాణా విడిగా కావాలనుకునే మీడియా, మేధావులూ, గద్దర్‌ వంటి విప్లవవాదులూ, విద్యార్థులూ, మానవహక్కుల వాదులూ అంతే. కెసియార్‌పై అలగడం, వెళ్లిపోవడం.. కానీ తెలంగాణా 'కాజ్‌' గురించి యింతకాలం చేస్తున్నవారెవరూ కనబడడంతో మళ్లీ చేరడం. కెసియార్‌పై విసుక్కుంటూనే ఆయనతో బంధం తెంపుకోలేకపోతున్నారు.

కెసియార్‌కు ప్రత్యామ్నాయం గురించి వాళ్లు ఎప్పుడూ వెతుకుతూనే వున్నారు. దేవేందర్‌ గౌడ్‌లో ఆ లక్షణాలు కనబడితే రెచ్చగొట్టారు. కానీ కొత్త ప్రాంతాల ప్రజలు ఎవరూ వచ్చి చేరలేరు. తొలినుండీ ప్రత్యేక ఉద్యమానికి వత్తాసు పలికేవారు కూడా గౌడ్‌ను ఆమోదించలేదు. దాంతో వీరు అటు తిరిగి యిటు తిరిగి మళ్లీ కెసియార్‌ పంచనే చేరారు. కెసియార్‌తో నిలకడగా వున్నవారెవరురా అంటే ఆయనా, ఆయన కొడుకూ, కూతురూ, మేనల్లుడు హరీష్‌, బంధువు వినోద్‌. ఇంకో మేనల్లుడు ఉమేష్‌ దూరమై పోయారు. కరుణానిధి కుటుంబంలా యిదో ప్రైవేటు లిమిటెడ్‌ కంపెనీ. ఆయనకు భార్యలెక్కువ కాబట్టి ఆయన కుటుంబం పెద్దది, కుటుంబ కలహాలు ఎక్కువ. ఈయనది ఒకటే కుటుంబం. చిన్నది. కలిసిట్టుగా వున్నారు.

3

కాంగ్రెస్‌ రాజకీయాల కారణంగానే కొందరు మహానుభావులు కెసియార్‌ను 70 ఎమ్‌ఎమ్‌లో చూపుతూ వచ్చారు. మీడియా తన వంతు కృషి తాను చేసింది. డిసెంబరు 9 తర్వాత ఉద్యమం పెరిగింది. మరి కెసియార్‌ ఆ ఉద్యమస్థాయిలో ఎదిగారా? ప్రజలు ఆయనపై వుంచుతున్న నమ్మకాన్ని నిలుపుకోగలుగుతున్నారా? అన్నదే ప్రశ్న.

తక్కినవాళ్ల మాట ఎలా వున్నా కెసియార్‌కు తన పరిమితులు తెలుసు. అందుకే 2004లో కాంగ్రెస్‌తో పొత్తుకు ప్రయత్నించారు. కాంగ్రెస్‌లోని తన మిత్రులు కేకే, కాకా, సత్యనారాయణరావు, డియస్‌ యిత్యాదుల ద్వారా వైయస్‌ మెడలు వంచి పొత్తు కుదుర్చుకున్నారు. మంత్రి పదవులు సాధించుకున్నారు. తర్వాత జరిగినదేమిటి? సంకీర్ణ రాజకీయాలలో అంతా తన యిష్టం వచ్చినట్టు సాగుతుందా? మన్‌మోహన్‌ను చూస్తున్నాం కదా! సర్దుబాటు చేసుకోవడంలోనే విజ్ఞత వుంది.

ఆ విజ్ఞతే వుంటే కెసియార్‌ ఢిల్లీలోనూ, యిక్కడా మంత్రిపదవులు వదులుకుంటారా? మాటిమాటికీ రాజీనామాలు చేయిస్తారా? చేస్తారా? చేసిన ప్రతీసారీ సీట్లు పోతూనే వున్నాయి. మెజారిటీ తగ్గుతూనే వచ్చింది. అంటే ప్రజలు వాళ్లకు వచ్చిన రీతిలో, వీలైన పద్ధతిలో చెపుతూనే వచ్చారు - వద్దు, వద్దు, యిది పద్ధతి కాదు అని. కానీ కెసియార్‌ విన్నారా? ఆయనకు చేతనైనది రాజీనామాలు చేయడం ఒకటే అనిపించుకున్నారు.

2009 నాటికి తెరాసకు పూర్తిగా జవసత్త్వాలు వుడిగిపోయాయి. మళ్లీ కాంగ్రెస్‌తో జత కడదామని తన మిత్రుల ద్వారా తెగ ప్రయత్నించారు. వైయస్సార్‌ ఠఠ్‌ కుదరదన్నారు. ఆయన మాట అప్పుడు చెల్లుతోంది కాబట్టి ఢిల్లీని బ్లాక్‌ మెయిల్‌ చేసి తెరాసను దూరంగా నెట్టేశారు. అప్పుడు దానికి ప్రాణం పోసింది చంద్రబాబు. ఆయనకు ఏం పుట్టిందో, ఆయన చాణక్యం ఏ అటక ఎక్కిందో కానీ 2004లో కాంగ్రెస్‌ చేసినదాన్ని కాపీ కొడదామనుకున్నారు. లెఫ్ట్‌తో, తెరాసతో పొత్తు కుదుర్చుకున్నారు. తెరాసతో ఇంతోటి పొత్తుకోసం ఎర్రం నాయుడు కమిటీ అని ఒకటి వేసి రాష్ట్రప్రజలందరూ రాష్ట్రవిభజనకోసం తహతహ లాడుతున్నారని నివేదిక యిప్పించి, ఆ విధంగా తీర్మానించి (డిసెంబరు 9 తర్వాత ఎర్రం నాయుడే చెప్పారు - అంతా బోగస్‌, ఎన్నికల పొత్తు కుదుర్చుకోవడానికి ఏదో చేసేశాం తప్ప చర్చలూ లేవు, అభిప్రాయ సేకరణా లేదని) తెరాసతో పొత్తు పెట్టుకున్నారు.

కెసియార్‌ దానికి సంతోషించి వుండాల్సింది. వైయస్సార్‌ 'అయితే ఏంటంట?' అని పూచికపుల్లలా తీసి పారేసినా, మూడో కూటమివాళ్లు మన కింత విలువ నిచ్చారు కదాని. కానీ కెసియార్‌ బాబును ఓ ఆట అడుకున్నారు. పొద్దున్నో మాట, రాత్రో మాట. తనకు బలం లేని స్థానాలు కూడా తమకు కేటాయించాలని పంతం. మళ్లీ వాటిలో బలహీనమైన కాండిడేట్లను నిలపడం, పార్టీని ఎప్పణ్నుంచో నమ్ముకున్నవాళ్లని కాదని, అప్పటికప్పుడు వచ్చిన వ్యాపారస్తులకు టిక్కెట్టు యివ్వడం, ఇదేమిటని అడగడానికి వచ్చిన పార్టీ నాయకులకు మొహం చాటేయడం, పొత్తు భాగస్వాములకు కూడా అందకుండా రోజుల తరబడి అజ్ఞాతంలో గడపడం, పొత్తు కాన్సిల్‌ అని ఏ అర్ధరాత్రో ప్రెస్‌వాళ్లకు స్వయంగా చెప్పడం !

వేయేల, ఈ 'మహా కూటమి' కాదు కానీ చంద్రబాబు ఏమీ చేయలేని అసమర్థుడిగా లోకానికి నిరూపించారు కెసియార్‌. ఈయన్ను చూసి లెఫ్ట్‌వాళ్లు కూడా చెలరేగిపోయారు. వాళ్లూ తమ శక్తికి మించి స్థానాలు అడిగారు. చచ్చీచెడి ఒఖ్క సీటు గెలిచిన సిపిఎం ఆనాడు 50 సీట్లు అడిగిందంటే చూసుకోండి వాళ్ల తెంపరితనం! అందరూ కలిసి బాబును అలుసు చేశారు. వైయస్సార్‌ కెసియార్‌కు డబ్బిచ్చి బాబును అలా చులకన చేయించారని చెప్పుకుంటే నమ్మే పరిస్థితి వచ్చింది.

ఆ సమయంలో కెసియార్‌ బాబును గురించి ఎంత చెత్తగా మాట్లాడారో గుర్తు తెచ్చుకోండి. ఇప్పటికి కూడా అదే భాష. బాబును 'కొడుకా, చంపేస్తాం..' అని అన్నానని చెప్పుకుంటున్నారు. బాబు స్టేచర్‌ ఏమిటో, కెసియార్‌ స్టేచర్‌ ఏమిటో మనకు తెలియదా? ఆయన అలా అన్నాడంటే మనం నమ్మేస్తామనే చెప్పారా? అయినా బహిరంగంగా అలాటి భాష మాట్లాడవచ్చా? భాష విషయంలో కెసియార్‌ ఎన్నో సార్లు హద్దు మీరారు. ఇదేమిటంటే 'ఇది తెలంగాణా యాస' అని దబాయింపు ఒకటి. నాలుగుకోట్ల మంది తెలంగాణా వాళ్లు యిలాగే మాట్లాడుతున్నారా? అదేదో లంబాడీ భాష అంటే మనకు పరిచయం లేకపోవచ్చు. తెలంగాణా యాస తెలియని దెవరికి? ఎందరు హెచ్చరించినా కెసియార్‌ తన భాష మార్చుకోలేదు. కరుణానిధి, సోనియా యీ మధ్య పొత్తుల విషయంలో ఎంత తగాదా పడ్డారో చూడండి. ఒక్కరైనా మాట తూలారా? స్టేట్స్‌మన్‌ అంటే అలా వుండాలి. కెసియార్‌లో ఆ లక్షణాలు ఏమైనా కనబడుతున్నాయా చెప్పండి.

2009 ఎన్నికల ఫలితాలు రాకుండానే కెసియార్‌ మూడో కూటమి నుండి ఎన్‌డిఏ పక్షానికి దూకేశారు. దూకి ఏం సాధించారు? ఆయనను నమ్మడానికి వీల్లేదు అనిపించుకోవడం తప్ప! ఇప్పుడు కూడా కాంగ్రెస్‌తో అంటకాగుతున్నారు. తెలంగాణా యిస్తే చాలు, కాంగ్రెస్‌లో విలీనం కావడానికి అభ్యంతరం లేదు అని సూచనలు చేసి చేసి, యిప్పుడు బిజెపి వెంట తిరుగుతున్నారు. మొన్న మిలియన్‌ మార్చ్‌ విషయంలో జరిగినట్టు బిజెపివాళ్లు తెలంగాణా ఉద్యమాన్ని కెసియార్‌ చేతుల్లోంచి తమ చేతుల్లోకి లాక్కుంటే వాళ్లతో పేచీ పెట్టుకుని మూడో కూటమి వైపు వెళ్లినా ఆశ్చర్యపడనక్కరలేదు. రాజకీయాల్లో పొత్తులు మారడం ఆశ్చర్యం కాదు, కానీ వాటివలన అంతిమంగా పార్టీకి ప్రయోజనం కలగాలి. ఇక్కడ యీయన ఏం బావుకున్నాడు?

4

కెసియార్‌కు ఉద్యమం చేయడమంటే బద్ధకం. ఒంట్లో సత్తువ లేదు. తెలంగాణా తల్లి విగ్రహాల స్థాపన అంటారు, పల్లె నిద్ర అంటారు, బస్సు యాత్ర అంటారు, మరోటంటారు.. మీడియాను పిలిచి ప్రకటన చేయడంతో ఉత్సాహం చల్లారిపోతుంది. ఏ కార్యక్రమమూ పూర్తి కాదు. గట్టిగా నిలదీస్తే ఉద్యమాల వలన తెలంగాణా రాదు, రాజకీయంగా లాబీలు చేసి సంపాదించుకోవాలి అంటారు. పోనీ ఆ లాబీయింగైనా సరిగ్గా చేశారా? అప్పట్లో కాంగ్రెస్‌, లెఫ్ట్‌ తప్ప దేశంలో పార్టీలన్నీ తెలంగాణాకు సై అన్నాయి అని చెప్పుకున్నారు. అంతా వట్టిదే. రాజ్యసభలో తెలంగాణా ప్రయివేటు బిల్లు భాగోతం చూశాంగా! బిజెపి సభ్యుడు తెలంగాణాను మూడోదానిగా పెట్టాడు. ఆ టైములో ఎవ్వరూ సభలో లేరు. కావాలని తప్పించుకున్నారు. సో, యిదంతా ఓ పెద్ద నాటకం.

తెలంగాణా గర్జన అని సభ పెడితే వచ్చేవారెవర్రా అంటే - అదిగో ఆ స్వామి అగ్నివేష్‌ (ఆయనకు ఒక్క ఓటూ లేదు), ఆ రాజా బులంద్‌ (అతనికీ తాడూ బొంగరం లేదు), వెనక్కాల నలుగురైదుగురు ఎంపీలు వున్న అజిత్‌ సింగ్‌ ఒక్కడే ముఖ్యుడు. ఇప్పుడు ఎన్‌డిఏ తెలంగాణా అంటోంది కాబట్టి శరద్‌ యాదవ్‌, సుష్మా స్వరాజ్‌ యిలాటివాళ్లు వచ్చారు. వీళ్లుగాని, సిపిఐ గాని వచ్చారంటే వాళ్ల వాళ్ల రాజకీయ ప్రయోజనాల వలన వచ్చారు తప్ప కెసియార్‌ లాబీయింగ్‌ వలన కాదు.

పొత్తుల్లో వీక్‌, లాబీయింగ్‌లో వీక్‌, సరే ప్రజలు కట్టబెట్టుతున్న విజయాన్ని కాపాడుకోవడంలోనైనా జాగ్రత్తగా వున్నారా అంటే అదీ లేదు. గతంలో మండలి ఎన్నికలు జరిగినప్పుడు సగం మంది ఎమ్మెల్యేలను పోగొట్టుకున్నారు. 'ఇది ఆంధ్రులు చేసిన కుట్ర, వైయస్‌ చేసిన ద్రోహం' అంటూ ఎన్నయినా చెప్పండి. రాజకీయాల్లో యివి ఎలాగూ వుంటాయి. వాటిని తట్టుకుంటారనే ప్రజలు ఎదురుచూస్తారు. గొఱ్ఱెలకాపరికి గొఱ్ఱెలను అప్పగించినపుడు వాటిని క్షేమంగా తిప్పి తీసుకొస్తాడనే అనుకుంటాం తప్ప సగం గొఱ్ఱెలతో యింటికి తిరిగి వచ్చి తోడేలు ఎత్తుకుపోయిందని దిగాలు మొహంతో చెప్తే యజమాని సంతోషిస్తాడా? తోడేలు ఎత్తుకుపోకుండా చూడవలసిన భారం కాపరిది. అది చేతకానివాడు కాపరి ఎలా అవుతాడు?

గతంలో 50% మంది పోతే మొన్న మండలి ఎన్నికలలో 25% మంది అటు దూకేశారు. దేవేందర్‌ గౌడ్‌ చెప్పినట్టు ఐదుగురు అయితే అది యింకా ఘోరం. వైయస్‌ అంటే సీజన్‌డ్‌ పొలిటీషియన్‌. కిరణ్‌ వంటి జూనియర్‌ కూడా తెరాసను చీల్చగలిగాడంటే యీ నాయకత్వం ఎంత వీక్‌గా వుందో వేరే చెప్పనక్కరలేదు. వైయస్‌ కంటె కెసియార్‌ వాగ్ధాటి గొప్పది కానీ వైయస్‌ కున్న నాయత్వ లక్షణాలు కెసియార్‌కు లేవు. 'ఎన్నికల్లో గెలుపైనా, ఓటమైనా నాదే భారం' అని చెప్పి వైయస్‌ 2009లో తన క్యాడర్‌ను ఉత్సాహపరిచారు. మరి కెసియార్‌? ఓటమి తర్వాత మొహం చాటేశారు. కొన్ని రోజుల పార్టీ ఆఫీసుకి కూడా రాలేదు. ఆయన కంటె చిరంజీవి బెటరు. వెంటనే మీడియా ముందుకు వచ్చి, ఓటమి హుందాగా ఆమోదించారు.

కెసియార్‌లోని నాయకత్వ లోపాలు అందరికీ తెలిసి వస్తున్న కొద్దీ ఉద్యమం ఆయన చేయిదాటి పోతోంది. కోదండరాం ఆయన తయారుచేసిన పసుపు విఘ్నేశ్వరుడు. పని ఓ స్టేజికి రాగానేే పక్కకు పెట్టేయవచ్చు అనుకున్నారు. కానీ యీ రోజు కోదండరాం కెసియార్‌ కంటె ఎక్కువ ఆమోదయోగ్యుడయ్యారు. కెసియార్‌ మిలియన్‌ మార్చ్‌ను ఆపలేకపోయారు. టాంక్‌బండ్‌పై ఆయనా, ఆయన కాంగ్రెస్‌ మిత్రులు కేకే, మధు యాష్కీ భంగపడ్డారు. అదే సమయంలో కోదండరాం వెలిగారు. కోదండరాం మావోయిస్టులకు యిష్టుడు. మావోయిస్టులకు గాని, వారికి ఆప్తులైన మీడియాకు గాని కెసియార్‌ కొంతవరకే ఆమోదయోగ్యుడు. ఉద్యమానికి ప్రజల్ని తీసుకువచ్చే వరకే ఆయనను ప్రోత్సహిస్తారు. ఒకసారి ఆ పని జరిగాక ఆయనను 'దొర' అని, ఆయనలో వున్నది 'దొరతనం' అని స్టాంపు కొట్టి దింపేస్తారు.

ఇప్పుడు అదే జరుగుతోంది. మంద కృష్ణ మాదిగ కెసియార్‌ను తూర్పారబట్టారు. టిడిపివారు కెసియార్‌ దుమ్ము దులుపుతున్నారు. నాగం, ఎర్రబెల్లి, కడియం నాయకత్వం నుండి తెలంగాణా టిడిపి వర్గం బయటపడుతున్న కొద్దీ కెసియార్‌కు వారినుండి దాడి తప్పదు. తెలంగాణా ఉద్యమాన్ని పూర్తిగా తమ చేతుల్లో తీసుకుందామని బిజెపి నిర్ణయించిన రోజున వాళ్లూ కెసియార్‌ను సైడ్‌లైన్‌ చేస్తారు. ఇచ్చినా మానినా జాతీయపార్టీ అయిన మేం యివ్వాలి కానీ యిద్దరు ఎంపీలతో కెసియార్‌ సాధించేదేముంది తొక్క! అనేయగలరు.

ఇక కాంగ్రెస్‌ మిగిలింది. ఆజాద్‌తో తెలంగాణా కాంగ్రెస్‌వారికి చెప్పవచ్చు - 'మీరు కెసియార్‌ భజన మానేసి, అతని అజెండా అమలు చేయడం మానేసి, పూర్తిగా తెంపుకుంటే తప్ప హై కమాండ్‌ తెలంగాణా గురించి ఆలోచించదు. ఎందుకంటే యీ పరిస్థితిలో తెలంగాణా యివ్వడం కెసియార్‌ను బలోపేతం చేయడమే' అని. ఇక అప్పణ్నుంచి కాంగ్రెస్‌ వారూ దాడి చేస్తే కెసియార్‌ ఎక్కడ మిగులుతారు?

ఇప్పుడు చాలామంది బాహాటంగా అంటున్నది - అసలు కెసియార్‌కు తెలంగాణా రావడం యిష్టం లేదని. రావాలని అనుకుంటే యిలా ప్రవర్తించి వుండరని. ఇప్పుడు సస్పెండ్‌ చేసిన యీ ముగ్గురి విషయంలో కూడా కెసియారే సిఎం వద్ద డబ్బు పుచ్చుకుని వీళ్ల చేత యిలా వేయించారని అంటున్నారంటే ఆయన యిమేజి ఎంత ఘోరంగా వుందో చూడండి. తను ఏది చేసినా తెలంగాణా కోసమే అని కెసియార్‌ చెపుతూ వచ్చారు. పదేళ్లు ఆ మాట విన్నారు. ఇంకా ఎంతకాలం వింటారు? ఉద్యమం పెరిగిన కొద్దీ రకరకాల మనుష్యులు చేరుతున్నారు. ఆరోపణలు పెల్లుబుకుతున్నాయి. వీటిలో పదోశాతం నమ్మినా కెసియార్‌ నాయకత్వానికి ముప్పే.

ఈ విషయం కెసియార్‌ గ్రహించారు. క్షీణిస్తున్న తన ఇమేజి కాపాడుకోవడానికి ప్రయత్నాలు మొదలు పెట్టారు. దానికి అప్పటికీ, యిప్పటికీ ఆయన వద్ద వున్న ఆయుధం ఒక్కటే - ఆంధ్రప్రాంతీయులను తిట్టడం! ఇన్నాళ్లూ తెలంగాణా వెనుకబాటుతనం గురించి మాట్లాడేవారు. కృష్ణ కమిటీ రిపోర్టు వచ్చి నిజానిజాలు చెప్పేసింది. వందలాది పేజీల రిపోర్టులో మూడు నాలుగు తప్పులు చూపించి అదంతా రబ్బిష్‌ అని యీయన కొట్టి పారేసినా, కాస్త నిదానంగా ఆలోచించేవారికి తెలంగాణా వీళ్లు చెప్పినంత వెనుకబడి లేదని, ఆంధ్రప్రాంతం బావుకున్నది ఏమీ లేదనీ బోధపడింది.

5

అందుకని కెసియార్‌ తెలంగాణా గురించి గణాంకాలు మాట్లాడడం మానేసి ఆంధ్రప్రాంతం వాళ్లని తిట్టిపోశారు - 'వాళ్లు కాళ్లకు చెప్పులు లేకుండా వచ్చి కోట్లు గడించారట. అలా అంటూనే హైదరాబాదులో ఎకరం పది, యిరవై వేలకు కొన్నారన్నారు. (కాళ్లకు చెప్పుల్లేనివాడు భూములేం కొంటాడు?) అలా కొని అదే భూమిని ఎకరా యాభైవేలకు తెలంగాణా వారికి అమ్మి కోట్లు గడించారట (తెలంగాణా వారి వద్ద డబ్బేమీ లేదనీ, ఆంధ్రావాళ్లు దోచుకుపోయారని ఓ పక్క అంటూ ఎకరా యాభైవేలకు కొనగలుగుతున్నారని ఇంకో పక్క చెపుతున్నారు. ఏది నిజం?) 'ఆంధ్రావాళ్లు ఏవో రెండో, మూడో పరిశ్రమలు పెట్టినంత మాత్రాన హైదరాబాదును మేమే అభివృద్ధి చేశామంటే ఆశ్చర్యమేస్తోంది' అన్నారు. హైదరాబాదు, పరిసర ప్రాంతాల్లో వున్న పరిశ్రమల్లో ఆంధ్రప్రాంతం వారివి ఎన్నో కెసియార్‌ ఓ అంకెకు నిర్ధారణగా వస్తే బాగుంటుంది. ఒకప్పుడు 'పరిశ్రమలన్నీ వాళ్లవే. స్థానికులకు వుద్యోగాలు యివ్వకుండా వాళ్ల ప్రాంతం వాళ్లకే వుద్యోగాలు యిస్తున్నారు' అంటారు. ఇప్పుడు ఒకటో, రెండో పెట్టారంటారు. ఇలా మాట్లాడితే విశ్వసనీయత వుంటుందా?

'హైదరాబాదు అభివృద్ధికి మా తాతలు, తండ్రులు పన్నులు కడితే నిజాం ప్రభువు అభివృద్ధి చేశారు' అని చెప్పారు. హైదరాబాదు కట్టి 400 ఏళ్లు దాటింది. కీ.శ.1800 వరకు 250 ఏళ్లపాటు అన్ని ప్రాంతాలవాళ్లూ (సర్కారు, సీమ, హైదరాబాదు-కర్నాటక, మరాట్వాడా ప్లస్‌ తెలంగాణా) పన్నులు కడితే హైదరాబాదు తయారైంది. 1800 నుండి 1956 వరకు సర్కారు, సీమవాళ్లు కట్టలేదు కానీ తక్కినవాళ్లు కట్టారు. తెలంగాణా వారు ఒక్కరే పన్నులు కట్టారా?

1969లో సంగతి వేరు. చెన్నారెడ్డిలో నాయకత్వ లక్షణాలు పుష్కలంగా వున్నాయి. ఆయనకూ కెసియార్‌కు పోలికే లేదు. జాతీయస్థాయిలో కూడా ఆయనకు పరపతి వుండేది. ఒకసారి ఆయన ఉద్యమనాయకత్వం తీసుకున్నాక ఏకోన్ముఖంగా సాగింది. అప్పట్లో యిన్ని పార్టీలు లేవు. అంత బలమైన నాయకుణ్నే ఇందిరా గాంధీ వశపరచుకోగలిగింది. నిజాం దిగిపోయిన దగ్గర్నుంచి ప్రత్యేక తెలంగాణా తెలంగాణా అంటూ కలవరించిన చెన్నారెడ్డి తాను ముఖ్యమంత్రి కాగానే 'తెలంగాణా యీజ్‌ నో మోర్‌ ఏన్‌ యిస్యూ' (తెలంగాణా అనేది అంశమే కాదు) అనేసి అటకెక్కించేశారు. కెసియార్‌ 2001లో వచ్చి అటక దింపేదాకా అది అక్కడే వుంది.

ఇప్పుడు నడుస్తున్న వుద్యమంలో బాలనాయకత్వం, బహునాయకత్వం రెండూ వున్నాయి. డిసెంబరు 9, 2009 ప్రకటన తర్వాత తెలంగాణా నిజంగా వస్తుందేమోనన్న అభిప్రాయం పుంజుకొన్న దగ్గర్నుంచీ నాయకులు మరీ పెరిగిపోయారు. 'టూ మెనీ కుక్స్‌ స్పాయిల్‌ ద బ్రాత్‌' అన్నారు. వంటవాళ్లు పెరిగితే వంటకం చెడుతుంది. ఇప్పటివరకు కెసియార్‌ కేంద్రంగా ఉద్యమం నడిచింది. కెసియార్‌లో లోపాలు పూర్తిగా బహిర్గతమయ్యాయి. రచ్చబండ కార్యక్రమంలో జగ్గారెడ్డి ఆయనను ఓపెన్‌గా ఛాలెంజ్‌ చేశారు. కెసియార్‌ బాబు గురించి మాట్లాడే తీరు చూసి ఒళ్లుమండి ఇక తీగల కృష్ణారెడ్డి, తలసాని వంటి టిడిపివారు కూడా రంగంలోకి దిగితే కెసియార్‌కు కష్టకాలమే. ఇలాటి నాయకత్వంతో ఉద్యమం ఎలా నడుస్తుంది అని ఉద్యమ సానుభూతిపరులు ఆలోచించుకోవాలి.

గ్రౌండ్‌ రియాలిటీ తెలియకుండా ఎక్కడో కూర్చుని ఉద్యమానికి నైతిక మద్దతు యిచ్చేవాళ్లను నేనడుగుతాను - 'తెలంగాణాకు బంగారు భవిష్యత్తు వుండాలని మీరు ఆశిస్తున్నారు, మంచిదే. కానీ సరైన నాయకత్వం లేని ఉద్యమానికి మద్దతిచ్చి ఏం ప్రయోజనం? ప్రత్యేక తెలంగాణా రావడంతో ప్రాంతం అభివృద్ధి చెందుతుందా? రాష్ట్రవిభజన తర్వాత ఏ బ్రహ్మాండం బద్దలవబోతోంది? ప్రైవేటు కంపెనీల వారు ఎలా నియమించుకుంటారో మీకు తెలుసు. అక్కడ ప్రతిభే చూస్తారు. ఉద్యోగార్థి మతం, కులం, ప్రాంతీయత యివేమీ చూడరు. మనమిచ్చిన జీతానికి, మనం చెప్పినట్టుగా పని చేస్తాడా? లేదా అనే చూస్తారు. మీ యజమానిది, మీదీ ఒకే వూరు అయివుండదు.

ఇక ప్రభుత్వోద్యోగాలు. వాటిల్లో ఎన్నో లిటిగేషన్లు. హైదరాబాదు ఫ్రీ జోన్‌ అని ప్రభుత్వం చెప్పి అప్లయి చేసుకోమంటేనే వాళ్లంతా అప్లయి చేసుకుని వచ్చిపడ్డారు. ఇప్పుడు రూల్సు మార్చేశాం, వెళ్లిపోండి అంటే ఓ పట్టాన వెళ్లిపోతారా? మీరు అమెరికాలో ఓ రాష్ట్రంలో పనిచేస్తున్నారు. సడన్‌గా అక్కడ పరాయి దేశం వాళ్లను అనుమతించం అని యివాళ రూలు పాస్‌ చేస్తే కొత్తవాళ్లు రానక్కరలేదు కానీ పాతవాళ్లకి యిది అప్లయి కాదు అని మీరు కోర్టుకి వెళ్లరూ? అలాగే యిక్కడా వెళతారు. ఇష్టపడి స్వంతవూరికి వెళితే తప్ప ఈ బదిలీ ఆర్డర్లన్నీ కోర్టుల్లో నానుతూ వుంటాయి. ఈ లోపున వీళ్లో, వాళ్లో రిటైరై పోవచ్చు కూడా. అసలు స్థానికత నిర్వచనమే (అది రెండేళ్లు పెట్టినా, పన్నెండేళ్లు పెట్టినా) సుప్రీంకోర్టు దాకా వెళ్లిరాక తప్పదు.

ఉద్యమం సఫలమై రాష్ట్రవిభజన జరిగిన తర్వాత మార్పులేమీ జరగకపోవడం చూసి ప్రజలు నిరుత్సాహపడతారు. వాటికి ఆర్థిక, హార్దిక మద్దతు యిచ్చిన మీలాటివారు మరీను. అందువలన నా సలహా - మీ గ్రామం వారికి ఉపాధి కల్పన కల్పిద్దామన్న సదుద్దేశం వుంటే మీరే ఓ చిన్న పరిశ్రమ పెట్టండి. పదిమందికి అన్నం పెట్టండి. కాకపోతే ఓ బడి పెట్టండి. ఓ ట్రైనింగ్‌ సెంటర్‌ పెట్టి వాళ్ల సామర్థ్యాన్ని పెంచండి. ఇక్కడ కాకపోతే ప్రపంచంలో ఎక్కడైనా ఉద్యోగం తెచ్చుకునేటంత అర్హత కల్పించండి.

అబ్బే కాదు, వీటికి మా స్వంత డబ్బు ఎందుకు? ఇవన్నీ మేం అధికారంలోకి తెచ్చే ప్రభుత్వం చేతనే చేయిస్తాం అంటారా? మరీ మంచిది. కానీ ఈ ఉద్యమానికి అంత చేవ వుందో లేదో చూసుకోండి. నా కయితే కనబడటం లేదు. మీకూ అలాగనిపిస్తే మీరే రండి, ఉద్యమనాయకత్వం వహించండి. చరణ్‌ సింగ్‌ కొడుకు అజిత్‌ సింగ్‌ కంప్యూటర్‌ ఇంజనియర్‌. తండ్రి కులరాజకీయాలు ఆమోదించక, అమెరికాలో వుద్యోగం చేసుకునేవారు. ఆయన చరమావస్థలో వుండగా తండ్రి అనుయాయుల కోరికపై తిరిగి వచ్చి పార్టీ నాయకత్వం వహించారు. కానీ ఏం లాభం? తండ్రి తరహా రాజకీయాలే నెరపుతూ కూపస్థమండూకంలాగే వున్నారు. ఎదుగుదల లేదు. ఒడిశాలో అత్యంత ప్రజాదరణ పొందిన నాయకుడు బిజూ పట్నాయక్‌. ఆయన కొడుకు నవీన్‌ పట్నాయక్‌ విదేశాలలోనే పెరిగారు. ఒడియా భాష మాట్లాడడమే రాదు. తండ్రి పోయాక నాయకుడు కావలసి వచ్చింది. రాజకీయాల్లోకి వచ్చారు. ఒడిశాను అభివృద్ధి పథంలో నడిపిస్తున్నారు.

అజిత్‌కు, నవీన్‌కు రాజకీయవారసత్వం, రెడీమేడ్‌ ఓటు బ్యాంకు వున్నాయి. ఒకళ్లకి పనికి వచ్చింది. మరొకరికి పనికి రాలేదు. మీకు వారసత్వం వుందా లేదా అన్నది ప్రశ్న కాదు. దేవుడు చల్లగా చూస్తే మీరు మరో నవీన్‌ పట్నాయక్‌ కావచ్చు. ప్రయత్నించండి. సఫలీకృతులు కండి. అదే నా ఆశ కూడా. ఎందుకంటే మొదటి వ్యాసం మొదటి పేరాలో చెప్పినట్టుగా నేను తెలంగాణావాసిని. తెలంగాణా బాగోగులతో జీవితం ముడిపడి వున్నవాణ్ని. (సమాప్తం) - ఎమ్బీయస్‌ ప్రసాద్‌ (మార్చి 2011)

మార్చి 24 ఎమ్బీయస్‌ : జూన్‌లో తెలంగాణా..?

ఆంధ్రజ్యోతి రాస్తోంది - తెరాస కాంగ్రెస్‌లో విలీనం అవుతుందనీ, జూన్‌ కల్లా తెలంగాణా వచ్చేస్తుందనీ. మంగళవారం అంతా టీవీ ఛానెల్‌లో ఊదరగొట్టి బుధవారం పేపర్లో 'ఓకే అంటున్న కెసియార్‌' అని రాసి పక్కన ఓ '?' పెట్టి జాగ్రత పడ్డారు. దీనికి ఓ భూమిక ఏర్పాటు చేయడానికి నాలుగు రోజుల క్రితం ఓ హనుమకొండ సిద్ధాంతిగారు జూన్‌లో తెలంగాణా వస్తుందని జోస్యం చెప్పారంటూ ఓ న్యూస్‌ ఐటమ్‌ వేసుకుని పెట్టుకున్నారు. జ్యోతి చెప్పే ఆధారం ఏమిటంటే కెసియార్‌ కేబుల్‌ ఆపరేటర్స్‌ సమావేశంలో ఈ మాట వారికి పిచ్చాపాటీగా చెప్పారట.

రాజ్‌ టీవీకు శాటిలైట్‌ లింక్‌ దొరికి విస్తరించబోతోంది. దాన్ని టి-ఛానల్‌గా మార్చబోతున్నారట. ఆంధ్రప్రాంతీయులు ఓనర్లగా వున్న ఛానెల్స్‌ కంటె మా ఛానెల్‌కే మద్దతివ్వండి అని అడగడానికి తెలంగాణా జిల్లాలలోని 30 మంది కేబుల్‌ ఆపరేటర్లు (ఎమ్‌ఎస్‌ఓ)కు కెసియార్‌ విందు నిచ్చారు. ఆ విందు సందర్భంగా కెసియార్‌ ఈ ముక్క చెప్పారని జ్యోతి కథనం. కెసియార్‌ తన స్వంత వ్యాపార ప్రయోజనాలకోసం యితర ఛానెళ్లను, పత్రికలను ఉద్యమం పేర దెబ్బ తీస్తున్నారన్న అనుమానం వచ్చిన దగ్గర్నుంచి జ్యోతి మేల్కొంది. కెసియార్‌ను కట్టడి చేసే ప్రయత్నాలు మొదలు పెట్టింది.

వాటిలో యీ విధంగా కారెక్టర్‌ ఎసాసినేషన్‌ చేయడం కూడా ఒకటి కావచ్చు. ఆలూ, చూలూ లేకపోయినా జూన్‌లో తెలంగాణా వస్తుందని ప్రచారం చేసి, రాకపోతే కెసియార్‌ కారణంగానే రాలేదని ప్రచారం చేయవచ్చు, లేదా. కెసియార్‌ కాంగ్రెస్‌లో కలిసిపోతున్నారని చెప్పి మావోయిస్టులను, బిజెపివాళ్లను కెసియార్‌పై ఉసి కొల్పవచ్చు. గద్దర్‌ అప్పుడే స్టేటుమెంటు యిచ్చేశారు. ఇంతకీ కెసియార్‌ ఆ సభలో అలా చెప్పి వుంటారా లేదా అన్నది చూదాం. కెసియార్‌ అలా అనలేదని ఖండించడం జరిగిపోయినా మన తెలివితేటలు మనం ఉపయోగించడంలో తప్పులేదు.

చిరంజీవి కలిసిపోయినట్టే కెసియార్‌కూడా తమలో కలిసిపోతే మంచిదని కాంగ్రెస్‌ హై కమాండ్‌ అనుకోవడంలో తప్పులేదు. అలా అనుకుని తాయిలాలు ఆఫర్‌ చేయడంలో ఆశ్చర్యం లేదు. అయితే కెసియార్‌ తన స్వంత ప్రతిపత్తి వదులుకుని ఢిల్లీకి జో హుజూర్‌ అంటారా అన్నదే ప్రశ్న అని 'జోకా? ఈవెంటా?' వ్యాసపరంపరలో చర్చించుకున్నాం. ఇటీవలి కాలంలో కెసియార్‌ ఢిల్లీ చెప్పినట్టు వింటున్నారని చెప్పడానికి జ్యోతి చూపుతున్న నిదర్శనాలు - కెసియార్‌ ఉద్యోగుల సహాయనిరాకరణ ఆపించడం, మిలియన్‌ మార్చ్‌ ఆపాలని ఆఖరిక్షణందాకా ప్రయత్నించడం, ముగ్గురు తెరాస ఎమ్మెల్యేల క్రాస్‌ ఓటింగ్‌పై కిరణ్‌పై కంటె టిడిపిపై ఎక్కువ ఆగ్రహం చూపడం! ఇది కాక కెసియార్‌ చేసిన యింకో వ్యాఖ్య - 'మీరే ఆంధ్రప్రదేశ్‌ ముఖ్యమంత్రి అయి మీ ప్రాంతాన్ని వృద్ధి చేసేసుకోవచ్చుగా' అని ఆంధ్ర నాయకుడు అన్నారు. మహా మహా తెలంగాణా వాళ్లనే ఆ గద్దెపై వుండనీయలేదు. నన్ను ఉండనిస్తారా?' అని. ఈ వ్యాఖ్య జ్యోతి వేసింది కానీ తక్కినవాళ్లు వేయలేదు. కెసియార్‌ నిజంగా అన్నారో లేదో తెలియదు.

నిజంగా అని వుంటే, యివన్నీ కలిపి మనం ఊహించగలిగేదేమిటంటే - కాంగ్రెస్‌ కెసియార్‌కి యిచ్చిన ఆఫర్‌ యిలా వుండి వుండవచ్చు - 'మీరు వెంటనే కాంగ్రెస్‌లో కలసిపొండి. మీరు ఆంధ్రప్రదేశ్‌ ముఖ్యమంత్రి అవండి. తెలంగాణా సమస్యను మీరే పరిష్కరించండి. ఎందుకంటే మీ మాటల వలననే ఆంధ్రప్రాంతంలో విభజనకు అంత వ్యతిరేకత వచ్చింది. మీరే వాళ్లను పిలిచి డైలాగ్‌ మొదలు పెట్టాలి. మీరు లేనిదే ఎవర్ని పిలిచినా లాభం లేదు. మీరేమంటారో అని భయపడి ఛస్తున్నారు మా తెలంగాణా కాంగ్రెస్‌ నాయకులు. ఇచ్చిపుచ్చుకునే ధోరణిలో సమస్యను మీరే తీర్చండి. హైదరాబాదు ఉమ్మడి రాజధానిగా పదేళ్లో, పదిహేనేళ్లో, పెర్మనెంటో - అన్నీ మీరే చూసుకోండి. మీరు ఏమంటే అదే.

'కిరణ్‌ మేం పెట్టిన వ్యక్తి. ప్రజాబలం వున్నవాడు కాడు. కావాలంటే దింపేస్తాం. తెలంగాణా నుండి సిఎం చాలాకాలంగా లేరు. మీరు కావచ్చు. మీ సంగతి తేలకే డిప్యూటీ సిఎం పోస్టు ఖాళీగా వుంచాం. మీరు సిఎం అయ్యాక అది ఆంధ్రప్రాంతీయుడికి యివ్వండి. సమస్యను శాంతియుతంగా పరిష్కరించండి. ఈ లోగా తెలంగాణాకు న్యాయసమ్మతంగా రావలసినవన్నీ తీసుకోండి. 610 జిఓ అమలు చేయండి. నీళ్ల వాటాకు కమిషన్‌ వేయండి. రూలు ప్రకారం తెలంగాణా వారికి ఏమేం దక్కాలో ఆ విధంగా దక్కేట్టు చర్యలు తీసుకోండి. తెలంగాణా హక్కులు, ఆస్తులు కాపాడుకోండి. వచ్చే ఎలక్షన్‌లోగా తెలంగాణాలో టిడిపిని ఖతం చేయండి.' అని.

ఈ మాటలు యివాళ్టివి కావు. ఎప్పణ్నుంచో చెప్తూ వుండివుంటారు. ఇన్నాళ్లూ లేనిది యిప్పుడు ప్రాధాన్యత తెచ్చుకోవడానికి కారణాలు రెండు కావచ్చు. 'మేం తెలంగాణా యిచ్చే వుద్దేశంలో లేము. రాష్ట్రం విభజిస్తే మావోయిస్టు సమస్యలు వస్తాయని కృష్ణ కమిటీ స్పష్టంగా చెప్పింది. దాని సూచనలూ కనబడుతున్నాయి. (టాంక్‌బండ్‌పై కనబడ్డాయి కూడా) పైగా దేశంలో యితర డిమాండ్ల తలకాయనొప్పి వుంది. మీరు ఎన్నాళ్లు చేసినా ఏం లాభం? ఇలాగే నానుస్తాం. లేదా తెలంగాణా యివ్వం అని మేలో స్పష్టంగా చెప్పేస్తాం. మీరు బావుకునేది ఏముంది?' అని వుండవచ్చు.

లేదా కొత్తగా ఇన్‌చార్జ్‌గా వచ్చిన గులాం నబీ ఆజా'దూగర్‌' (కాకా మాటలు)కి 2004 ఎన్నికల సందర్భంగా, తర్వాత కేబినెట్‌ కూర్పు సందర్భంగా ఏర్పడిన స్నేహంతో కెసియార్‌కు నచ్చచెప్పి వుండవచ్చు. కాంగ్రెస్‌లో కేకే, మధు యాష్కీ మాటల కంటె ఆజాద్‌ మాటలకు ఎక్కువ విలువ వుంటుందని కెసియార్‌కు తెలుసు. అహ్మద్‌ పటేల్‌తో ఎక్కువగా పొసగదేమో! అతను లగడపాటికి వాళ్లకూ క్లోజ్‌ అన్న అనుమానం వుందేమో! అందువలన ఆజాద్‌ మాటలకు కెసియార్‌ చెవి ఒగ్గవచ్చు.

ఇలా చేస్తే - కాంగ్రెస్‌కి సుఖం. అల్లరి చేసే పిల్లవాడినే క్లాసు లీడరుగా చేయడం మనకు ఎప్పణ్నుంచో వస్తున్న పద్ధతి. తెలంగాణాలో తక్కిన పార్టీ నాయకుల నిరసనలన్నీ కెసియార్‌ పట్ల భయం వల్లనే! ఇక ఆయనే శాంతి చర్చలు ప్రతిపాదిస్తే భయమేముంది? తెలంగాణా కాంగ్రెస్‌వాళ్లు చల్లబడతారు. తెలంగాణా టిడిపివారు కాస్త హంగామా చేస్తారు. అదీ కొంతకాలమే. ఎందుకంటే ఈ సమస్య తన చేతికి మట్టి అంటకుండా పరిష్కారమైతే సంతోషించేవారిలో చంద్రబాబు ప్రథములు. కాంగ్రెస్‌, తెరాస విలీనం అయిపోతే తెలంగాణాలో యాన్టీ ఎస్టాబ్లిష్‌మెంట్‌ ఓటు తమకే వస్తుంది. అస్సలు రాజీపడలేనివారు మావోయిస్టులు. వారిని శాంతిభద్రతల పేరుతో అణచివేయవచ్చు. ఇక బిజెపివారు. వారితో వైరం జాతీయస్థాయిలోనే నడుస్తోంది. తప్పదు. ఒకవేళ గొడవలు మరీ ముదిరి కెసియార్‌ చేతకానివాడని తేలినా లాభమే. అప్పుడు కెసియార్‌ని పట్టించుకోనక్కరలేదు. తమ పార్టీ వాళ్లను ఎలాగోలా హ్యేండిల్‌ చేయవచ్చు.

ఇటువంటి ఆఫర్‌ యిస్తూనే కాంగ్రెస్‌వారు కెసియార్‌కు ఓ ఝలక్‌ కూడా యిచ్చి వుండవచ్చు. కారట్‌ అండ్‌ స్టిక్‌ మెథడ్‌ అంటారు. మాట వింటే క్యారట్‌ తినిపిస్తాం, లేకపోతే బెత్తం దెబ్బలు తినిపిస్తాం అంటారు పిల్లలతో తలిదండ్రులు, ఉద్యోగులతో బాస్‌లు. ఢిల్లీలో కెసియార్‌కు చేరితే లాభాలన్నీ చెప్పి పంపించారు. ఈయన యింకా ఊగిసలాడుతూంటే ఎమ్మెల్సీ ఎన్నికలలో ఆయన ఎమ్మెల్యేలలో ముగ్గుర్ని కాజేసి చేరకపోతే ఏం జరుగుతుందో రుచి చూపించారు. నీ పార్టీతో అడుకోవడానికి వైయస్సే అక్కరలేదు, అర్భకుడు కిరణ్‌ చాలు అని తమ సత్తా ప్రదర్శించారు.

క్రాస్‌ ఓటింగు తర్వాత కెసియార్‌ ధైర్యం చెదిరి వుండవచ్చు. టాంక్‌బండ్‌పై తనను ధిక్కరించిన తీరు, తన ఎదుటే కోదండరాముకి పట్టం కట్టిన తీరు బాధిస్తూండగా పులి మీద పుట్రలా యిదొకటి. ఉన్నవాళ్లలో పాతికవంతు మంది అటు దూకేశారు. వాళ్ల రాజీనామాలు ఆమోదించపజేసుకుని మళ్లీ ఉపయెన్నికలకు వెళితే గెలుస్తారు కానీ ప్రజలకు ఏం చెప్పుకుంటారు? ఉద్యమనాయకత్వం వ్యాసపరంపరలో రాసినట్టు కెసియార్‌కు స్వంతంగా పార్టీ నడపగల సత్తా వుందా లేదా అన్న సందేహం నాకు వచ్చినట్టే మామూలు ఓటర్లకూ వచ్చి గతంలో కంటె మెజారిటీ తగ్గితే ఇప్పుడెక్కి కూచున్న గుఱ్ఱం ఎత్తు తగ్గిపోతుంది.

అందువలన విలీనం చేసేసి రాష్ట్రం మొత్తం ఏలుకుంటే పీడా వదిలిపోతుంది కదా అన్న ఆలోచన కూడా రావచ్చు. మామూలు మంత్రిపదవికి కూడా తగినవాడివి కావు అని తీసిపారేసిన చంద్రబాబు ఓ నాడు కూర్చున్న ముఖ్యమంత్రి స్థానంలో కూర్చుని ఆయన్నో సారి అరెస్టు చేయించేస్తే కసి తీరిపోతుంది. చంద్రబాబుపై వున్న అవినీతి ఆరోపణలపై విచారణ వేసి ముచ్చట తీర్చుకోవచ్చు. తెలంగాణా రాష్ట్రం ఏర్పడ్డాక దళితుణ్ని ముఖ్యమంత్రి చేస్తానన్నారు కానీ ఆంధ్రప్రదేశ్‌కు చేస్తానని అనలేదు. పైగా అది తెరాస వాగ్దానం, కాంగ్రెస్‌ది కాదు. అందుచేత ఆంధ్రప్రదేశ్‌కు తను ముఖ్యమంత్రి కావడానికి ఆక్షేపణ ఏముంటుంది? ఇక తను కలలుగన్న తెలంగాణా వస్తుందా రాదా? అన్నది తన చేతిలోనే వుంటుంది. ఎదుటిపక్షం వాళ్లను కూర్చోబెట్టి అందరికీ ఆమోదయోగ్యమైన పరిష్కారం కనుగొనే భారం తనదే. చూదాం. వంతెన వరకూ చేరాక అప్పుడే దాటవచ్చు. ఇప్పణ్నుంచి కంగారు దేనికి?

అంతా బాగానే వుంది కానీ ప్రజలు ఏమనుకుంటారు? చెన్నారెడ్డి లాగానే తనూ అధికారంకోసం తెలంగాణాను తాకట్టు పెట్టారని అనుకుంటారా? తన వాక్చాతుర్యంతో కొంతవరకు పని అవుతుంది. కానీ తెలంగాణా ద్రోహిగా ముద్రపడితే...? అన్న బాధ కెసియార్‌ను తొలచివేస్తూ వుంటుంది. అందుకనే ఆయన కేబుల్‌ ఆపరేటర్స్‌ సమావేశంలో ఫీలర్‌ వదిలివుండవచ్చు. అదీ ఆంధ్రజ్యోతి చెప్పినట్టు చర్చలా వుండి వుండకపోవచ్చు. ఎవరైనా 'విలీనం అయితే తెలంగాణా యిస్తామంటున్నారట కదా, విలీనం అవుతావా అన్నా?' అని అడిగితే 'చూడాల, అన్నీ ఆలోచించాల' వంటి సమాధానం యిచ్చి వుండవచ్చు. దాన్ని పెట్టుకుని జ్యోతి యింత కథనం అల్లేసి వుండవచ్చు. అదీ కెసియార్‌కి పనికి వచ్చింది. విలీనంపై ప్రజల రియాక్షన్‌ గురించి ఓ అంచనా వచ్చింది.

ఈ రియాక్షన్‌ గురించి ఎదురు చూసినవాళ్లలో ఆజాద్‌ కూడా వున్నారేమో! ఎందుకంటే కెసియార్‌ చేరిక గురించి ఆయన తన పార్టీ ఎంపీల అభిప్రాయం తెలుసుకోవాలి. అది తన నోటితో చెప్పి అడిగేదాని కంటె వాళ్లంతట వాళ్లే 'పేపర్లో యిలా వచ్చింది. నిజమేనా?' అని అడిగితే 'నిజమై వుంటే మీ ఉద్దేశం ఏమిటి?' అని ఎదురు అడగవచ్చు. అలా అడగాలంటే ముందే పేపర్లలో దీని గురించి విస్తృతమైన చర్చ జరగాలి. అందుకే 22న జరగాల్సిన మీటింగును 25 కి వాయిదా వేసి వుండవచ్చు. 22న పేపర్లో లీక్‌ వచ్చింది. 24 దాకా చర్చలు జరిగి 25 నాటికి యిరుప్రాంతాల కాంగ్రెస్‌ ఎంపీలు దీని గురించి ఓ ఆలోచన ఏర్పరచుకోవచ్చు. తెలంగాణా ఎంపీలకు ఎలాగూ యిష్టుడే. వారితో సమస్య లేదు. ఆంధ్రప్రాంతపు ఎంపీలు, ముఖ్యంగా కెసియార్‌చే బండబూతులు తిన్నవాళ్లు - ఏమంటారో చూడాలి. అందుకే 25 వరకు గడువు.

ఇక దీనిపై నా బోటివాళ్లు రోజూ రాసి రాసి రంపాన పెట్టేసి ప్రజలను ఇమ్యూన్‌ చేసేస్తారు. చిరంజీవి విషయంలో అదే జరిగింది. చివరకు విలీనం జరిగినప్పుడు ప్రజలు రియాక్టవడం మర్చిపోయారు. నువ్వు చెప్పిన సామాజిక న్యాయం ఏమైంది? ఎంతమంది కాంగ్రెస్‌వారి పంచలు ఊడగొట్టావ్‌? అని చిరుని గట్టిగా అడిగినవాడు లేకపోయాడు. కెసియార్‌ కోరుకునేదీ అదే. ఓ రెండు, మూడు నెలలపాటు దీని గురించి అన్నిరకాలుగా ఆలోచించిన ప్రజలు 'సరేలే, ఏమైతే అదే కానీ' అని నిట్టూర్చి వూరుకుంటారు. ఆ రాక్‌ బాటమ్‌ స్థితికి వచ్చాక, ఆశలు పూర్తిగా అణగారాక, విలీనం సందర్భంగా కెసియార్‌ తెలంగాణా గురించి ఏ చిన్న కన్సెషన్‌ తెచ్చిపెట్టినా అదే మహద్భాగ్యంగా అనిపిస్తుంది. **(సమాప్తం) - ఎమ్బీయస్‌ ప్రసాద్‌ (మార్చి 2011)**